<header data-type="book">
<h1>醫說</h1>
<dl class="元資料">
<div><dt>作者</dt><dd>張杲</dd></div>
<div><dt>朝代</dt><dd>南宋</dd></div>
<div><dt>年份</dt><dd><data value="1224">公元1224年</data></dd></div>
<div><dt>底本</dt><dd>明嘉靖甲辰（二十三年，1544）上海顧定芳刊本（<a href="https://rbook.ncl.edu.tw/NCLSearch/Search/SearchDetail?item=b9bba1e16a55492587564889245f63e4fDcyMTYx0&SourceID=1">國家圖書館掃描本</a>）；影宋鈔本（<a href="https://lccn.loc.gov/2012402214">美國國會圖書館藏本</a>）；《欽定四庫全書·子部五·醫家類·醫說》，文淵閣本（<a href="https://www.kanripo.org/ed/KR3e0036/WYG/">漢リポ掃描及文字化本</a>）</dd></div>
</dl>
</header>

<h1>序</h1>
<p>醫之伐病猶將之伐敵也夫□□戰攻之地以取勝用兵者固皆有是心及一旦為背水陣則觀者愕然矣非有淮陰為之辯柝則孰知其出於兵法是兵之不可以無其說也兵不可以無說醫其可以無說乎里中張杲季明自其伯祖子充以醫顯京洛間受之於範忠宣其祖子充蓋學於其伯祖而有得者也於是其父壽仁之季明又繼之源流深遠真所謂三世之醫也季明善觀書五　間凡書之有及於醫者必記之名曰醫說始見則曰已得幾事矣　見則曰近又得幾事矣其意欲滿千事則以傳諸人予念醫家之書本之以素問靈樞廣之以難經脈訣而藥之君臣佐使咸萃於本草世因不外是而為醫也今有出一奇以起人之沉痾則必相與驚異以為昔人所未到自明者觀之其不有似於背水陣乎故予知是書之為有益也　已自歲冬季明攜以過我且曰書雖未成請</p>
<p>姑先梓之以勉杲之意所勿及會予有鄢郢之役殊倥傯然念季明請甚篤又顓顓於其業搜選宜必精故不暇之盡撰而徒嘆其當盛年著書遽肯出與人共之其存心有足大者豈非逮事其祖多異聞故不以得之紙上者為己私分也歟此予所以益重季明也遂書以冠醫說之首己酉歲十月六日朝奉大夫權發遣郢州羅頊序</p>

<h1>卷一</h1>

<h2>三皇曆代名醫</h2>

<h3>太昊宓犧氏</h3>
<p>宓犧氏以木德王風姓也一曰庖犧氏亦曰太昊蛇首人身生有聖德母號華胥都於陳作瑟有三十六絃其理天下也仰則觀象於天俯則觀法於地鳥獸之文與地之宜近取諸身遠取諸物於是造書契以代結繩之政畫八卦以通神明之德以類萬物之情所以六氣六腑五臟五行陰陽水火升降得以有象百病之理得以類推炎黃因斯乃嘗味百藥而制九針以拯夭枉矣（出帝王世紀）</p>

<h3>炎帝神農氏</h3>
<p>炎帝神農氏長於姜水因而姓姜人身牛首生有聖德始教天下耕種五穀而食之以省殺生之弊嘗味草木宣藥療疾以救夭傷之命百姓日用而不知著本草四卷至梁陶弘景以名醫別錄加之為七卷逮於我唐統極英國公李勣許孝崈蘇敬宗等奉詔更復採摭去陶氏之乖違辨俗用之紕紊新修為二十卷於今行焉（出帝王世紀及本草論序）</p>

<h3>黃帝</h3>
<p>黃帝有熊氏少典之子姬姓也長於姬水龍顏有聖德生而能言役使百靈可謂天授自然之體也猶不能坐而得道故以地黃元年正月甲子將遊名山以求神仙時方明力牧從焉東到青丘見紫府先生受三皇天文以效萬神至具茨而見大隗君而受神芝圖至蓋上見中皇真人受九茄散方至羅霍見黃蓋童子受金銀方十九首適崆峒而問廣成子受以自然經造峨嵋山並會地黃君受以真一經入金谷問導養而質玄素二女著體診則問對雷公岐伯伯高少俞之論備論經脈傍通問難以為經教制九針著內外術經十八卷陟王屋山玉闕之下清齋三日乃登於玉闕之上入瓊琳臺於金杌之上得玄女九鼎神丹飛香爐火之道乃於茅山採禹餘糧烹之得銅遂還荊山之干鼎湖之上參爐定藥虎豹萬群為之視火九鼎神丹成有黃龍下迎黃帝上升群臣後宮從上者七十餘人其小臣不得上乃悉持龍髯拔墮帝弓萬姓仰望帝既上升乃抱其弓與髯而號故後世因名其處為鼎湖其弓名烏號（出帝世紀太清皇帝九鼎丹經）</p>

<h3>巫彭</h3>
<p>巫彭初作醫周官曰五穀五藥養其病五氣五聲五色視其生觀之以九竅之變參之以五臟之動遂有五毒攻之以五藥療之以五氣養之以五味節之以祛百病（出史記及周書）</p>

<h3>巫咸</h3>
<p>巫咸堯臣也以鴻術為帝堯醫又出世本曰巫咸初作筮（出郭璞巫咸山序及世本）</p>

<h3>岐伯</h3>
<p>岐伯黃帝臣也帝使岐伯嘗味草木典主醫疾經方本草素問之書咸出焉（出帝王世紀）</p>

<h3>俞跗</h3>
<p>俞跗者黃帝臣也善醫術所治病不以湯液醪醴鑱石蹺引湯熨撥見病之應因五臟之輸乃割皮解肌決脈結筋搦髓揲荒爪幕湔浣腸胃漱滌五臟煉精蕩形以去百病焉（史記）</p>

<h3>桐君</h3>
<p>桐君者皇帝時臣也撰藥對四卷及採藥錄說其花葉形色論其君臣佐使相須至今傳焉（出本草經序論）</p>

<h3>雷公</h3>
<p>雷公者黃帝時臣也善醫術黃帝燕坐召雷公而問之汝受術誦書者若能覽觀雜學別異比類通合道理務明之可以十全若不能知為世所怨又曰子知醫之道乎誦而頗能解解而未能別別而未能明明而未能彰足以治群僚不足以治侯王雷公避席再拜曰臣年幼小蒙愚以惑不聞臣受業傳之以教請誦脈經上下篇眾多矣至於別異比類由未能以十全又安足以明之云（素問）</p>

<h3>伯高　少俞</h3>
<p>伯高少俞並黃帝時臣未詳其姓輔佐黃帝詳論脈經對揚問難經究盡義理以為經論故人到於今賴之（素問）</p>

<h3>馬師皇</h3>
<p>馬師皇者黃帝時獸醫也善知馬形氣生死之診治之輒愈後有龍下向之垂耳張口師皇曰此龍有病我能已之也乃針其唇及口中以甘草湯飲之而愈又數數有龍出其陂造而治之一旦龍負之而去不知所之也（列仙傳）</p>

<h3>秦長桑君</h3>
<p>長桑君者六國時人不知何許人也時人莫有識者扁鵲少時為人舍長舍客長桑君過扁鵲心自奇異之常謹以禮遇長桑君亦知扁鵲非常人也乃悉取其禁方書盡與扁鵲</p>

<h3>醫緩</h3>
<p>醫緩春秋時秦人也未詳其姓晉悼公病求醫於秦伯伯使醫緩治之未至公夢二豎子相謂曰彼良醫也懼傷我焉將逃之其一曰我居肓之上汝居膏之下若我何緩至謂公曰疾不可為也在肓之上膏之下攻之不可達之不及（達為針也）藥不至焉不可為也公曰良醫也厚禮而歸之</p>

<h3>醫和</h3>
<p>醫和者春秋時秦國人未詳其姓晉佞有病求醫於秦伯伯使醫和視之曰疾不可為也是謂近女室疾蠱非鬼非食惑以喪志（喪志為惑女色）良臣將死天命不祐趙孟曰良醫也原其禮而歸之（並春秋左氏傳）</p>

<h3>文摯</h3>
<p>文摯者春秋時宋國良醫也洞明醫道亦兼異術龍叔子謂之曰子之術微矣吾有疾子能已之乎文摯則命龍叔背明而立文摯從後向明而熟視之曰嘻吾見子之心矣方寸之地虛矣幾聖人也子心六孔流通一孔不達今聖智為疾惑由此乎治之遂愈</p>

<h3>醫竘</h3>
<p>醫竘者秦之良醫也莫知其姓張子背腫命竘治之張子謂之曰非吾背也任子制焉治之遂愈夫身之與國而猶此也必有所委然後治之（出尹子）</p>

<h3>鳳綱</h3>
<p>鳳綱者漢陽人也常採百草花水漬之甕盛封泥自正月始迄九月末又取甕埋之百日煎元之卒死者以此藥納口中水下之皆生服綱藥者非但疾瘥數百歲不死沒入地肺山仙去也（出神仙傳）</p>

<h3>矯氏　俞氏　盧氏</h3>
<p>矯氏俞氏盧氏並周之良醫也（出列子及初學記）</p>

<h3>扁鵲</h3>
<p>扁鵲者渤海鄭人也（徐廣曰鄭當為鄭鄭縣名今屬河間）姓秦名越人至今天下言脈者由扁鵲也（出史記）</p>

<h3>子豹</h3>
<p>子豹者秦越人弟子號太子死扁鵲乃使弟子子陽厲針砥石以取三陽五會有間太子蘇扁鵲乃使子豹為五分之熨以八減之劑和煮之以熨兩脅下太子遂能起坐焉（出史記）</p>

<h3>李醯</h3>
<p>李醯為秦太醫令自知伎不如扁鵲遂密使人刺殺之（出史記）</p>

<h3>崔文子</h3>
<p>崔文子者秦時太山人也志好黃老事居潛山下後作黃散赤丸藥賣之都市自言年三百餘歲後有疫氣人死者萬萬許長史請文子救之文子擁朱幡系黃散以巡人間飲散服丸即愈所活者以萬計其後去之蜀賣藥故世人云崔文子赤丸黃散近於神也（出列仙傳）</p>

<h3>安期先生</h3>
<p>安期先生者琅琊鄉人也賣藥海邊時人謂之千歲公李少君太山採藥病困殆死遇安期安期與之神樓散服一錢匕遂愈秦始皇聞之召見與語三日三夜賜金璧數千萬出於阜鄉亭皆置之而去（出列仙傳）</p>

<h3>樓護</h3>
<p>漢樓護字君卿齊人也父為醫護少誦經方本草秘方十萬言長老咸敬重之共謂之曰以吾子之材何不官學乎由是辭其父學經為京兆令甚有名譽（出漢書）</p>

<h3>公孫光</h3>
<p>公孫光齊淄川唐里人也好醫術為當時所重初淳于意就光家求學光悉以教之所授妙方子無以教人意曰得禁方實幸甚死不敢妄傳光曰爾後必為國公吾方盡矣臨淄陽慶其方甚奇異吾不如之可謹事之必得其方意遂辭光而事慶焉（出史記）</p>

<h3>陽慶</h3>
<p>陽慶山東齊人也傳黃帝扁鵲之脈書診病知人死生</p>

<h3>太倉公</h3>
<p>太倉公者齊太倉長臨淄人也姓淳于氏名意少而喜醫方術高後八年得見師臨淄元里公來陽慶慶有古先道遺傳黃帝扁鵲之書五色診病知人生死決嫌疑定可治及藥論書甚精悉受其禁方</p>

<h3>秦信</h3>
<p>秦信者不知何許人也少明敏有度量好經方本草及黃帝扁鵲之脈書為當代良醫</p>

<h3>王遂</h3>
<p>王遂不知何郡人少習經方工於理療以藝業精博為齊王侍醫</p>

<h3>宋邑</h3>
<p>宋邑者臨淄人也率性愛人志尚醫術就齊太倉公長淳于意學五診脈論之術為當世良醫（並史記）</p>

<h3>馮信</h3>
<p>馮信齊臨淄人也為齊太倉長性好醫方精於診處而臨淄王猶以其識見未深更令就淳于意學方意教以按法逆順論藥法定五味及和劑湯法信受之擅名於漢（出史記）</p>

<h3>高期</h3>
<p>高期不知何許人也入仕為濟北王太醫王以期術藝未精遣就倉公淳于意學經脈高下及奇絡結俞穴所在及氣當上下出入邪正逆順以宜定鑱石刺灸之法歲余亦頗通之乃以此知名</p>

<h3>王禹</h3>
<p>王禹不知何郡人以藝術為濟北王太醫以識見未精就倉公意學數歲悉通之以此知名漢代</p>

<h3>唐安</h3>
<p>唐安齊臨淄人也言兒謙恭風儀溫雅性好醫術就倉公學意教以五診上下經脈奇恆四時應陰陽之法乃為齊醫</p>

<h3>杜信</h3>
<p>杜信不知何郡人也性度溫恭謙柔好學知是身是病乃悉心學醫自欲扶危持顛兼以安人濟眾遂詣倉公求學情理甚懇意憐之教以上下經脈五診之法二歲余亦以知名漢代（並史記）</p>

<h3>玄俗</h3>
<p>玄俗者莫知其姓字也自言河間人怕食巴豆雲母賣藥于都市為人治病河間王買藥服之下蛇十餘頭王問其病源俗云王病乃六世餘殃非王所知也緣王常放乳鹿仁感天心故遭俗爾王欲以女妻之俗夜亡去不知所之後有人見於常山之下焉（列仙傳）</p>

<h3>張機</h3>
<p>後漢張機字仲景南陽人也受術於同郡張伯祖善於治療尤精經方舉以孝廉官至長沙太守後在京師為名醫於當時為上手時人以為扁鵲倉公無以加之也（出何顒別傳及甲乙經仲景方論序）</p>

<h3>郭玉</h3>
<p>郭玉太醫丞廣漢人也和帝試玉之診使嬖臣美手者與宮人雜處帷中令玉診之玉曰左陽右陰非一女之脈也帝甚奇之（後漢書）</p>

<h3>程高</h3>
<p>程高廣漢人也性好經方問道無倦有一藝長於己者必千里伏膺聞涪翁善醫術及針經診脈法尋求積年竟乃得之擅名當代為太醫丞（後漢書）</p>

<h3>涪翁</h3>
<p>涪翁者不知姓名釣於涪水因號涪翁精於醫術所治病不限貴賤皆磨踵救之而不求其報甚為當代所重（後漢書）</p>

<h3>沈建</h3>
<p>沈建丹陽人也父為長吏而建獨學好道不肯仕宦學導引服食之術延年卻老之法又能治病病無輕重建治輒愈建斷谷不食輕舉飛行或去或來如此三百餘年乃絕跡不知所之（出神仙傳）</p>

<h3>張伯祖</h3>
<p>張伯祖南陽人也志性沉簡篤好方術診處精審療皆十全為當時所重同郡張仲景異而師之因有大譽（出張仲景方序論）</p>

<h3>杜度</h3>
<p>杜度不知何許人也仲景弟子識見宏敏器宇沖深淡於驕矜尚於救濟事仲景多獲禁方遂為名醫（出仲景方）</p>

<h3>衛沉</h3>
<p>衛沉不知何郡人也仲景弟子知書疏有小才撰四逆三部厥經及婦人胎臟經小兒顱囟經方三卷皆其所制知名當代（出仲景方）</p>

<h3>華佗</h3>
<p>華佗字元化沛國譙人也洞曉醫方兼善養性之術年百餘歲而兒有壯容時人謂之仙（魏志列傳）</p>

<h3>李當之</h3>
<p>李當之者不知何許人也華佗弟子少通醫經尤精藥術（出梁七錄）</p>

<h3>吳普</h3>
<p>吳普廣陵人也為華佗弟子以藝術知名性恬淡善醫方年九十餘而耳目聰明牙齒完堅知名當代（梁十錄）</p>

<h3>樊阿</h3>
<p>樊阿彭城人受術於華佗遂為名醫（出張湛養生論華佗別論）</p>

<h3>封君達</h3>
<p>青牛道士封君達隴西人也服黃連五十餘年又入鳥鼠山服汞百餘歲後還鄉里視之如年三十者常騎青牛聞有疾病殆死者無論識與不識以藥治之應手而愈後入玄丘山仙去（神仙傳及博物志）</p>

<h3>韓康</h3>
<p>韓康字伯休京兆灞陵人常採藥於名山賣於長安市口不二價三十餘年時有女子從康買藥康守價不移女子曰公是韓伯休那此不二價康嘆曰我本避名女子皆知有我何用藥為遁入灞陵山中莫知所之（出高士傳）</p>

<h3>董奉</h3>
<p>董奉字君異候官人也為人治病病愈令種杏五株輕者一株數年之間杏有十萬杏熟以谷一器易一器杏以所得谷賑救貧乏奉在人間近二百年顏兒若三十許人一旦舉手指天竦身入云（出葛洪神仙傳）</p>

<h3>負局先生</h3>
<p>負局先生吳人也莫知其姓名負石磨鏡人有疾苦即出紫元赤元與服無不瘥後大疫家至戶到與藥活數萬餘人不取錢去時語人曰吾欲還蓬萊山為汝曹下神水崖頭一旦有水色白從石間流下服多愈疾（出列仙傳）</p>

<h3>李撰</h3>
<p>李撰字欽仲梓潼涪人也通五經諸子無不該覽博好醫方為庶子遷僕射中散大夫後在官卒（蜀志）</p>

<h3>李子豫</h3>
<p>李子豫晉時不知何郡人也少善醫方當代稱其通靈許永為豫州刺史其弟患心腹堅痛十餘年殆死忽自夜聞屏風後有鬼謂腹中鬼曰何不促殺之不然明日李子豫當從此過以赤丸打殺汝汝其死矣腹中鬼對曰吾不畏之於是許永使人候子豫子豫果來未入門病者自聞腹中呻吟聲及子豫入視曰鬼病也遂於其箱出八毒赤丸與服須臾腹中雷鳴彭轉大利數行遂瘥今八毒丸方是也（出續搜神記）</p>

<h3>張苗</h3>
<p>張苗不知何郡人雅好醫術善消息診處為時所重（出晉書）</p>

<h3>王叔和</h3>
<p>王叔和高平人也博好經方尤精診處洞識攝養之道深曉療病之源採摭群論撰成脈經十卷篇次張仲景方論為三十六卷大行於世（出張湛養生方）</p>

<h3>趙泉</h3>
<p>趙泉不知何許人性好醫方拯救無倦善療眾疾於瘧尤工為時歎服（出晉書）</p>

<h3>葛洪</h3>
<p>葛洪字稚川丹陽句容人也廣覽眾書及諸史百家之言下至短雜文章近得萬卷自號抱朴子善養性之術明拯救之法撰經效諸藥方三卷名曰肘後（出晉中興書）</p>

<h3>皇甫謐</h3>
<p>皇甫謐字士安幼名靜安定朝郡人也沉靜寡欲始有高尚之志以著述為務自得風痹疾因而學醫習覽經方手不輟卷遂盡其妙</p>

<h3>裴兠</h3>
<p>裴兠字逸之河東人也多學術善醫經診處通明方藥精富於時名醫碩學咸皆嘆伏官至尚書左僕射（並晉書）</p>

<h3>劉德</h3>
<p>劉德彭城人也少以醫方自達長以才術知名當朝搢紳伏膺附響工治眾疾於虛勞不足尤見精通療之隨手而愈猶是承流向風千里而來者多矣官至太醫校尉</p>

<h3>史脫</h3>
<p>史脫不知何郡人器性沉毅志行敦簡善診候明消息多辯論以醫精專拯療工奇拜太醫校尉治黃疸病最為高手</p>

<h3>宮泰</h3>
<p>宮泰不知何郡人幼而岐嶷長而聰敏靜好墳典雅尚方術有一藝長於己者必千里尋之善診諸疾療上氣尤異制三物散方治喘嗽上氣甚有異效世所貴焉</p>

<h3>靳邵</h3>
<p>靳邵不知何許人也性明敏有才術本草經方誦覽無不通究裁方治療意出眾見創置五石散礬石散方晉朝士大夫無不服餌獲異效焉</p>

<h3>阮侃</h3>
<p>阮侃字德如陳留尉氏人也幼而聰惠長而好學性沉靜有大度以秀才為郎遊心方伎無不通會於本草經方療治之法尤所耽尚官至河內太守（以上出晉書）</p>

<h3>張華</h3>
<p>張華字茂先范陽方城人也學業優博辭藻溫麗精於經方本草診論工奇理療多效（出晉書及徐廣晉紀）</p>

<h3>蔡謨</h3>
<p>蔡謨字道明不知何許人也素以儒道自達治蒞知名性有道風耽尚醫術常覽本草經方手不釋卷及授揚州刺史將之任渡江食蟹誤中彭蜞毒殆死嘆曰讀爾雅不熟為勸學所誤焉（出晉紀）</p>

<h3>程據</h3>
<p>程據不知何許人志性沉毅雅有度量少以醫術知名為太醫今（晉中興書）</p>

<h3>支法存</h3>
<p>支法存者嶺表僧人也幼慕空門心希至道而性敦方藥尋覽無厭當代知其盛名自永嘉南渡晉朝士夫不襲水土所患皆腳弱唯法存能拯濟之（出千金方序）</p>

<h3>仰道士</h3>
<p>仰道士嶺表僧人也少以聰惠入道長以醫術關懷因晉朝南移衣纓士類不襲水土皆患軟腳之疾染者無不斃踣而此僧獨能療之天下知名焉（千金方序論）</p>

<h3>範汪</h3>
<p>範汪字玄平不知何郡人少孤年六歲過江依外家新野庾氏賓於園中布衣蔬食燃薪寫書畢讀誦亦遍遂博通百家之言性仁愛善醫術嘗以拯恤為事凡有疾病不以貴賤皆治之所活十愈八九（晉中興書）</p>

<h3>敖仲堪</h3>
<p>敖仲堪陳郡人父病積年衣不解帶躬學醫方究其精妙（出晉書）</p>

<h3>王顯</h3>
<p>王顯字世隆滎陽平人也以醫術自達而明敏初文昭皇后之懷世宗夢為日所逐化為龍而繞後後寤而驚悸遂成心疾敕召諸醫及顯為後診脈徐謇言是微風入臟宜進湯藥及加針灸顯診云按三部非有心疾將是懷孕生男之象後果如顯言乃補御史（出後漢書）</p>

<h3>徐謇</h3>
<p>徐謇字成伯丹陽人也與兄文伯皆善醫謇性秘忌承奉不得意雖貴如王公不為措療魏孝文遷洛除中散大夫文伯事南齊位至太山蘭陵守（出南齊史及後魏書）</p>

<h3>徐雄</h3>
<p>徐雄謇之子也為員外散騎侍郎醫術為江左所稱至雄子之才貴盛贈太常卿兗州刺史（南齊史）</p>

<h3>王纂</h3>
<p>王纂者海陵人少習經方尤精針石遠近知其盛名（出劉穎叔異苑）</p>

<h3>徐熙</h3>
<p>徐熙字秋夫不知何郡人時為射陽令善醫名聞海內</p>

<h3>道度</h3>
<p>道度熙之長子也器宇宏深節行清敏少精醫術長有父風位至蘭陵太守</p>

<h3>叔向</h3>
<p>叔向熙之次子也志性溫恭敏而好學善於政理尤工醫術官至太山太守（並宋書）</p>

<h3>薛伯宗</h3>
<p>薛伯宗不知何許人善以禁氣治人病（出宋書及吳均齊春秋）</p>

<h3>徐仲融</h3>
<p>徐仲融不知何郡人為濮陽太守性好黃老隱秦望山有道士過之求飲因留一葫蘆遺之曰君習之子孫當以道術救世位至二千石仲融開視乃扁鵲鏡經一卷因精心學之名振海內仕至濮陽太守</p>

<h3>胡洽</h3>
<p>胡洽道士不知何許人性尚虛靜心棲至道以拯救為事醫術知名</p>

<h3>徐文伯</h3>
<p>徐文伯字德秀東陽人也為太山太守素有學行篤好醫術</p>

<h3>徐嗣伯</h3>
<p>徐嗣伯東陽人也文伯之弟志節慷慨超然不群少負其才雅有異術而性行仁愛經方診訣占候靡不詳練悉心拯救不限貴賤皆磨踵救之多獲奇效特為當代所稱（並宋書）</p>

<h3>僧深</h3>
<p>僧深齊宋間道人也少以醫術知名療腳弱腳氣之疾為當時所伏撰錄法存等諸家舊方三十餘卷經用多效時人號曰深師方（千金方序論）</p>

<h3>劉涓子</h3>
<p>劉涓子不知何許人晉末于丹陽郊外照射忽有一物高二丈許因射而中之走如電激聲若風雨夜不敢追明日率門人弟子鄰巷數十人尋其蹤跡至山下見一小兒問曰何姓小兒云主人昨夜為劉涓子所射取水以洗瘡因問小兒主人是誰答曰是黃父鬼乃將小兒還來至聞搗藥聲遙見三人一人臥一人開書一人搗藥即齊聲叫突而前三人並走遺一帙癰疽方並一曰藥時涓子得之從宋武帝北征有被瘡者以藥塗之隨手而愈論者謂聖人作事天必助之蓋天以此授武帝也涓子用方為治千無一失演為十卷號曰鬼遺方（出龔慶宣鬼遺方序）</p>

<h3>羊昕</h3>
<p>羊昕字敬元不知何許人志好文儒性敦方藥蒞事詳審診療精能以拯濟功奇累遷中散大夫義興太守</p>

<h3>秦承祖</h3>
<p>秦承祖不知何郡人也性耿介有決斷當時名人咸所歸伏而專好藝術精於方藥不問貴賤皆治療之當時稱之為上手（並宋書）</p>

<h3>張子信</h3>
<p>張子信河內人也清靜好文學少以醫術知名太寧中徵為尚藥典御（出齊書）</p>

<h3>顧歡</h3>
<p>顧歡字玄平吳郡人也隱於會稽山陰白石村歡率信仁愛素有道風或以禳厭而多所全護有病邪者以問歡歡曰君家有書乎曰唯有孝經可取置病人枕邊恭敬之當自瘥如言果愈問其故曰善禳惡正勝邪（吳均齊春秋）</p>

<h3>李元忠</h3>
<p>李元忠驃騎大將軍兼中書令晉陽縣伯趙郡柏仁人也初以母老多患遂通集方術志性仁恕疾病療之無問貴賤（北齊書）</p>

<h3>李密</h3>
<p>李密殿中尚書濟州刺史容城縣侯食邑四百戶字希邕平棘人也密方直有至行母病積年不愈乃習經方遂盡其妙多所全護由是知名</p>

<h3>崔季舒</h3>
<p>崔季舒字叔正博陵安平人少孤明敏有識干涉獵經史愛好文章長於尺牘有經世才精於醫術經方本草嘗所披覽不限貴賤皆拯治之（北齊書）</p>

<h3>祖珽</h3>
<p>祖珽字孝徵范陽酋人也博學善屬文尤長於醫術（北齊書）</p>

<h3>褚澄</h3>
<p>褚澄齊尚書吳郡太守字彥通雅有才量博好經方善醫術診處上候究盡其疾病療之無貴賤皆先審其苦樂榮悴鄉壤風俗水土所宜氣血強弱然後裁方用藥至於寡婦僧尼必有異乎妻妾之療</p>

<h3>鄧宣文</h3>
<p>鄧宣文不知何許人少以醫術知名志性方直除太醫尚藥典御（並北齊書）</p>

<h3>徐之才</h3>
<p>徐之才金紫光祿大夫開府儀同三司尚書令西陽郡王字士茂高平金鄉人幼而俊發酬應如響善醫有機辯武明皇太后不豫之才奉藥立愈肅宗召與同坐令皇太子拜之贈帛千叚錦四百疋車馬衣服上利田園千畝（張太素齊書）</p>

<h3>張遠遊</h3>
<p>張遠遊齊人也以醫藥道術知名尋有詔徵令與術士同合九轉金丹丹成顯祖置之玉匣曰貪人間樂不能飛上天待我臨死方可服（同上）</p>

<h3>陶弘景</h3>
<p>梁陶弘景貞白先生字通明丹陽人母郝氏夢兩天人手執香爐來至其所既而有孕以孝建三年夏至日生幼而警慧博學通經有志養生性好醫方專於拯濟利益群品故修撰神農本草經三卷（出梁書及藝文雜類）</p>

<h3>徐之範</h3>
<p>徐之範儀同大將軍太常卿恆山太守嗣西陽王即北齊之才之弟也亦以醫術知名官至太常卿襲兄爵為西陽王齊滅入周拜儀同大將軍（後周書）</p>

<h3>徐敏齊</h3>
<p>徐敏齊太常卿之範之子也工醫博覽多藝開皇中贈朝散大夫（出隋書）</p>

<h3>甄權</h3>
<p>甄權許州扶溝人常以母病與弟立言專習醫方遂究其妙</p>

<h3>甄立言</h3>
<p>甄立言權之弟也俱以母病專心習醫遂盡其妙武德中累遷太常丞御史大夫杜淹患風毒發腫太宗令立言治之既而奏曰更二十一日午時死果如其言</p>

<h3>宋俠</h3>
<p>宋俠者不知何郡人也性明敏有學術於經方本草尤所敦尚竟以醫術知名</p>

<h3>許胤宗</h3>
<p>許胤宗常州義興人初仕陳為新蔡王外兵參軍時柳太后感風不能言脈益沉而噤胤宗曰口不下藥宜以湯氣蒸之令藥入腠理周時可瘥遂造黃耆防風湯數十斛置於床下氣如煙霧如其言便得語由是超拜義興太守（並唐史）</p>

<h3>孫思邈</h3>
<p>孫思邈雍州華原人七歲就學日誦千言善談莊老百家之說性好醫術但是經方無不該覽撰千金等方行於世</p>

<h3>張文仲</h3>
<p>張文仲洛州洛陽人以醫術著名文仲則天時為侍御醫尤善療風疾則天令撰療諸方奏曰風有一百二十種氣有八十種大抵雖同人性各異唯氣頭風則隨發動臨時消息之但有風氣之人春末夏初秋暮得通泄即不至困劇</p>

<h3>孟詵</h3>
<p>孟詵者汝州梁人也以進士擢第垂拱初累遷鳳閣舍人少好方術以藥餌為事撰補養方必效方行於世</p>

<h3>王方慶</h3>
<p>王方慶太原人也雅有材度博學多文篤好經方精於藥性</p>

<h3>秦鳴鶴</h3>
<p>秦鳴鶴不知何許人也為高宗侍醫（並唐史）</p>

<h3>許智藏</h3>
<p>許智藏高陽人幼嘗以母疾博覽醫方世號名醫仕陳為散騎侍郎會秦孝王俊有疾上馳召之夜夢其亡妃崔氏泣曰本來相迎聞許智藏將至其人若到當必相苦為之柰何明夜俊又夢崔氏曰妾得計矣當入靈府中避之智藏至為俊診脈曰疾已入心即當發癇不可救也果如其言（出隋書）</p>

<h3>巢元方</h3>
<p>巢元方不知何許人也大業中為太醫博士奉詔撰諸病源候論五十卷罔不該集（宋宣獻撰巢氏病源序）</p>

<h3>元珠先生</h3>
<p>元珠先生不知何許人隱顯莫測惟太濮令王冰識其為異人乃師事之元珠洞明素問究極微奧密授妙旨教冰五臟六氣修煉養生之法草石性理祛邪去疾神方由是冰乃注大經素問至一為醫家宗範（出仙傳）</p>

<h3>王冰自號啟玄子</h3>
<p>王冰寶應中為太濮令篤好醫方得先師所藏太素及全元起者大為次注素問合八十一篇二十四卷且序曰將升岱嶽非逕奚為欲詣扶桑無舟莫過乃精勤博訪而並有其人歷十二年方臻理要詢謀得失深遂夙心（出林光祿素問序）</p>

<h1>卷二</h1>

<h2>醫書</h2>

<h3>醫書</h3>
<p>皇甫謐帝王世紀曰黃帝命雷公岐伯教制九針著內外經素問之書咸出焉黃帝內傳曰帝升為天子針經脈訣無不備也故金匱甲乙之類皆祖黃帝</p>

<h3>黃帝與岐伯問難</h3>
<p>黃帝御極坐明堂之上臨觀八極考建五常以謂人生負陰而抱陽食味而被色寒暑相蕩喜怒交侵乃與岐伯上窮天紀下極地理遠取諸物近取諸身更相問難雷公之倫授業傳之而內經作矣蒼周之興秦和述六氣之論具明於左史厥後越人得其一二演述難經西漢倉公傳其舊學東漢仲景撰其遺論晉皇甫謐刺為甲乙隋揚上善纂為太素唐王冰篤好之大為次注（林億素問序）</p>

<h3>素問惟八卷</h3>
<p>班固曰內經十八卷素問即其經之九卷兼靈樞九篇乃其數焉雖年代移革而授學猶存懼非其人時有所隱故第七一卷師氏藏之今之奉行惟八卷爾周有和緩漢有淳于魏有張公華公皆得斯道妙者也（王冰素問序）</p>

<h3>醫之起</h3>
<p>帝王世紀曰黃帝使岐伯主典醫疾以療眾疾說文曰巫彭初作醫呂氏春秋亦曰巫彭作醫</p>

<h3>方書所出</h3>
<p>世諸方書藥法雖損益隨時大抵祖述黃帝如脈訣之出於晉王叔和病源之出於隋巢元方湯液經之出於商伊尹傷寒論於漢張機千金備急出於唐孫思邈外臺秘要出於唐王珪</p>
<p>皇朝太平集天下名方為太平聖惠其餘紛紛無代無之高氏小史曰炎帝作藥方以救時疾（事物紀原）</p>

<h3>難經</h3>
<p>帝王世紀曰黃帝命雷公岐伯論經脈旁通問難八十一為難經楊元操難經序曰黃帝八十一難經者秦越人所作按黃帝內經一秩秩九卷其義難究越人乃採精要八十一章為難經（同上）</p>

<h3>陸宣公裒方書</h3>
<p>陸宣公在忠州裒方書以度日非特假此以避禍蓋君子之存心無所不用其至也前輩名士往往能醫非惟衛生亦可及物而今人反恥言之近時士大夫家藏方或集驗方流布甚廣皆仁人之用心本草單方近巳刻於四明及本朝諸公文集雜說中名方尚多未見有類而傳之者予屢欲為之恨藏書不廣儻有能用予言集以傳諸人亦濟物之一端也</p>

<h2>本草</h2>

<h3>百藥自神農始</h3>
<p>淮南子曰神農始嘗百草之滋味當此之時一日而七十毒世本曰神農和藥濟人則百藥自神農始也世紀或云伏羲嘗味百草非也梁陶弘景本草序曰神農氏王天下宣藥療疾以拯夭傷高氏小史曰炎帝嘗百藥以治病嘗藥之時百死百生帝王世紀曰炎帝嘗味草木宣藥療疾著本草四卷至梁陶弘景唐李世勣等注敘為二十卷　皇朝開寶中重校定</p>
<p>仁宗嘉祐中命掌禹錫等集類諸家敘藥之說為補註本草唐書于志寧傳志寧云班固惟記黃帝內外經不載本草齊七錄乃稱之世謂神農嘗藥黃帝以前文字不傳以識相付至桐雷乃載篇冊然所載郡縣多漢時張仲景華佗竄記其語梁陶弘景此書應與素問同類其餘多與志寧之說同也（事物紀原）</p>

<h3>藥有君臣佐使</h3>
<p>藥有君臣佐使大抵養命之藥則多君養性之藥則多臣療病之藥則多佐使猶依本性所主而兼復斟酌詳用此者益當為善</p>

<h3>用藥增減</h3>
<p>千金方云夫眾疾積聚皆起於虛虛生百病積者五臟之所積聚者六腑之所聚如斯等疾多從舊方不假增損虛而勞者其弊萬端宜應隨病增減聊復審其冷熱記其增損之主耳虛勞而頭痛復熱加枸杞萎蕤虛而欲吐加人參虛而不安亦加人參虛而多夢紛紜加龍骨虛而多熱加地黃牡礪地膚子甘草虛而冷加當歸芎藭乾薑虛而損加鍾乳棘刺蓯蓉巴戟天虛而大熱加黃芩天門冬虛而多忘加茯神遠志虛而驚悸不安加龍齒沙參紫石英小草若冷則用紫石英小草若客熱則用沙參龍齒不冷不熱皆用之虛而口乾加麥門冬知母虛而吸吸加胡麻覆盆子柏子仁虛而多氣兼微咳加五味子大棗虛而身強腰中不利加磁石杜仲虛而多冷加桂心吳茱萸附子烏頭虛而勞小便赤加黃芩虛而客熱加地骨皮白水黃耆（白水地名）虛而冷用隴西黃耆虛而痰復有氣用生薑半夏枳實虛而小腸利加桑螵蛸龍骨雞肶胵虛而小腸不利加茯苓澤瀉虛而損溺白加厚朴諸藥無有一一歷而用之但據體性冷熱的相主對聊敘增損之一隅夫處方者宜准此</p>

<h3>藥有宣通補泄</h3>
<p>藥有宣通補泄輕重澀滑燥濕此十種者是藥之大體而本經都不言之後人亦未述遂令調合湯元有昧於此者至如宣可去壅即姜橘之屬是也通可去滯即通草防己之屬是也補可去弱即人參羊肉之屬是也泄可去秘即葶藶大黃之屬是也輕可去實即麻黃葛根之屬是也重可去怯即磁石鐵粉之屬是也澀可去脫即牡礪龍骨之屬是也滑可去著即冬葵榆皮之屬是也燥可去濕即桑白皮赤小豆之屬是也濕可去枯即紫石英白石英之屬是也只如此體皆有所屬凡用藥者審而詳之則靡所遺失矣</p>

<h3>本草黑白字</h3>
<p>滕元發云一善醫惟取本草白字藥用之多驗蘇子容云黑字者是後漢人益之</p>

<h3>藥有陰陽配合</h3>
<p>本草云凡天地萬物皆有陰陽大小各有色類尋究其理並有法象故毛羽之類皆生於陽而屬於陰鱗介之類皆生於陰而屬於陽所以空青法木故色青而主肝丹砂法火故色赤而主心雲母法金故色白而主肺雌黃法土故色黃而主脾磁石法水故色黑而主腎余皆以此推之例可知也</p>

<h3>誤注本草</h3>
<p>張文潛好食蟹晚苦風痹然嗜蟹如故至剔其肉滿貯巨桮而食之嘗作詩云世言蟹毒甚過食風乃乘風淫為末疾能敗股與肱我讀本草書美惡未有憑筋絕不可理蟹續牢如絙骨萎用蟹補可使無崩騫凡風待火出熱甚風乃騰中言若遇蟹其快如霜冰俗傳未必妄但恐殊愛憎本草起東漢要之出賢能雖失諒不遠堯蹠終殊稱書生自信書俚說徒營營丈潛為此詩殆嗜蟹之僻而為之辯耶抑真信本草也如河豚之目並其子凡血皆有毒食者每剔去之其肉則洗滌數十過俟色如雪方敢烹故梅聖俞詩云烹炰苟失所入喉為鏌鋣而大觀本草乃雲河豚性溫無毒所謂注本草誤而能殺人者殆此類耶</p>

<h3>藥名之異</h3>
<p>本草一物而有數名者詳載本經至有日常用之藥乃有異名一時難以尋討今直指其名表而出之庶有益於後學牡蒙乃紫參衛矛即鬼箭紫葳今凌霄花蘹香子即茴香也莎草根今香附子是北亭砂乃硇砂茗苦荼者茶也無食子沒石子是南燭枝今烏飯葉菰根茭筍也惡實即牛蒡子蠡實即馬藺淫羊藿即仙靈脾假蘇是荊芥葫是大蒜牙子乃狼牙馬勃乃馬屁菌也商陸即當陸根敗天公人戴竹笠之敗者薰陸香乳香也訶梨勒初未成實風吹之墜地謂之隨風子太平廣記載南威橄欖也石蜜櫻桃也盧橘枇杷也木蜜棗也塺塵也蔥白涼青熱通九竅韭白暖地之羊肉青涼閉九竅萊菔乃蘿蔔小草即遠志葉半天河竹籬頭水也署蕷今之山藥神屋即龜甲五靈脂寒號蟲糞也芰實菱也烏芋即茨菇蚤休即紫荷車浮石載石蟹條下慎火草即景天也</p>

<h2>針灸</h2>

<h3>針灸之始</h3>
<p>帝王世紀曰太昊畫八卦以類萬物之情六氣六腑五臟五行陰陽四時水火升降得以有象百病之理得以有類乃制九針又曰黃帝命雷公岐伯教制九針蓋針灸之始也</p>

<h3>明堂</h3>
<p>今醫家記針灸之穴為偶人點志其處名明堂按銅人俞穴圖序曰昔黃帝問岐伯以人之經絡窮妙於血脈參變乎陰陽盡書其言藏於金蘭之室洎雷公請問乃坐明堂以授之後世言明堂者以此（並事物紀原）</p>

<h3>妙針獺走</h3>
<p>宋人王纂海陵人少習經方尤精針石遠近知其盛名宋元嘉中縣人張方女日暮宿廣陵廟門下夜有物假作其婿來女因被魅惑而病纂為治之始下一針有獺從女被內走出病因而愈（劉穎叔異苑）</p>

<h3>針芻愈鬼</h3>
<p>徐熙字秋夫不知何郡人時為射陽令少善醫方名聞海內常夜聞有鬼呻吟聲甚悽苦秋夫曰汝是鬼何所須答曰我姓斛名斯家在東陽患腰痛死雖為鬼而疼痛不可忍聞君善術願相救濟秋夫曰汝是鬼而無形云何厝治鬼曰君但縛芻為人索孔穴針之秋夫如其言為針腰四處又針肩井三處設祭而埋之明日一人來謝曰蒙君醫療復為設祭病除飢解感惠實深忽然不見當代稱其通靈長子道度次子叔向皆精其術焉（唐史）</p>

<h3>針愈風手</h3>
<p>唐甄權許州扶溝人常以母病與弟立言專習醫方遂究其妙隋開皇初為秘書省正字後稱疾除魯州刺史庫狄欽若患風手不得引諸醫莫能療權謂曰但將弓箭向垛一針可以射矣針其肩隅一穴應時愈貞觀中年一百三歲太宗幸其家視其飲食訪以藥性因授朝散大夫賜几杖衣服其修撰脈經針法明堂人形圖各一卷至今行用焉（同上）</p>

<h3>許希善針</h3>
<p>天聖中　仁宗不豫國醫進藥久未效或薦許希善用針者召使治之三針而疾愈所謂興龍穴是也　仁宗大喜遽命官之賜予甚厚希既謝上覆西北再拜　仁宗怪問之希曰臣師扁鵲廟所在也　仁宗嘉之是時孔子之後久失封爵故顏太初作許希詩以諷之於是詔訪孔子四十七代孫襲封文宣王（皇朝類苑）</p>

<h3>針法</h3>
<p>善用針者從陰引陽從陽引陰以右治左以左治右以我知彼以表知里</p>

<h3>針愈風眩</h3>
<p>秦鳴鶴為侍醫高宗苦風眩頭重目不能視武后亦幸災異逞其志至是疾甚召鳴鶴張文仲診之鳴鶴曰風毒上攻若刺頭出少血即愈矣天后自簾中怒曰此可斬也天子頭上豈是試出血處耶上曰醫之議病理不加罪且吾頭重悶殆不能忍出血未必不佳命刺之鳴鶴刺百會及腦戶出血上曰吾眼明矣言未畢後自簾中頂禮拜謝之曰此天賜我師也躬負繒寶以遺鳴鶴</p>

<h3>針鼻生贅</h3>
<p>狄梁公性好醫藥尤妙針術顯慶中應制入關路傍大榜云能療此兒酬絹千匹有富室兒鼻端生贅如拳石綴鼻根蒂如筋痛楚危亟公為腦後下針疣贅應手而落其父母輦千縑奉焉公不顧而去（集異記）</p>

<h3>筆針破癰</h3>
<p>李王公主患喉癰數日痛腫飲食不下才召到醫官言須針刀開方得潰破公主聞用針刀哭不肯治痛逼水穀不入忽有一草澤醫曰某不使針刀只用筆頭蘸藥癰上霎時便潰公主喜遂令召之方兩次上藥遂潰出膿血一盞余便寬兩日瘡無事令供其方醫云乃以針系筆心中輕輕劃破其潰散爾別無方言醫者意也以意取效爾（名醫錄）</p>

<h3>針瘤巨蝨</h3>
<p>臨川有人瘤生頰間癢不可忍每以火烘灸則瘥止已而復然極以患苦醫者告之曰此真蝨瘤也當剖而出之取油紙圍頂上然後施砭瘤才破小蝨湧出無數最後一白一黑兩大蝨皆如豆殼中空空無血與頰了不相干略無瘢痕但瘤所障處正白爾（丁志）</p>

<h3>善針</h3>
<p>無為軍張濟善用針得訣於異人能觀解人而視其經絡則無不精因歲飢疫人相食凡視一百七十人以行針無不立驗如孕婦因仆地而腹偏左針右手指而正久患脫肛針頂心而愈傷寒反胃嘔逆累日食不下針眼眥立能食皆古今方書不著陳瑩中為作傳云藥王藥上為世良醫嘗草木金石名數凡十萬八千悉知酢鹹淡甘辛等味故從味因悟入益知今醫家別藥口味者古矣（邵氏聞見錄）</p>

<h3>捫腹針兒</h3>
<p>朱新仲祖居桐城時親戚間有一婦人妊孕將產七日而子不下藥餌符水無不用待死而已名醫李幾道偶在朱公舍朱引至婦人家視之李曰此百藥無所施惟有針法吾藝未至此不敢措手爾遂還而幾道之師龐安常適過門遂同謁朱朱告之故曰其家不敢屈公然人命至重公能不惜一行救之否安常許諾相與同往才見孕者即連呼曰不死令其家人以湯溫其腰腹間安常以手上下拊摩之孕者覺腸胃微痛呻吟間生一男子母子皆無恙其家驚喜拜謝敬之如神而不知其所以然安常曰兒已出胞而一手誤執母腸胃不復能脫故雖投藥而無益適吾隔腸捫兒手所在針其虎口兒既痛即縮手所以遽生無他術也試令取兒視之右手虎口有針痕其妙如此（泊宅編）</p>

<h3>針急喉閉</h3>
<p>於大指外邊指甲下根齊針之不問男女左右只用人家常使針針之令血出即效如大叚危急兩手大指都針之其功甚妙（庚志）</p>

<h3>砭石</h3>
<p>砭石謂以石為針也山海經曰高氏之山有石如玉可以為針則砭石也</p>

<h3>刺誤中肝</h3>
<p>督郵徐毅得病華佗往省之毅謂佗曰昨使醫曹吏劉祖針胃管訖便苦咳嗽欲臥不安佗曰刺不得胃管誤中肝也食當日減五日不救如佗言（三國志）</p>

<h3>九針</h3>
<p>九針上應天地陰陽一天二地三人四時五音六律七星八風九野一針皮二針肉三針脈四針筋五針骨六針調陰陽七針益精八針除風九針通九竅除三百六十五節氣一鑱針二員針三鍉針四鋒針五䤵針六員利針七毫針八長針九大針</p>

<h3>工針</h3>
<p>僧海淵閬人也工針砭天禧中入吳楚遊京師寓相國寺中書令張士遜疾國醫拱手淵一針而愈由是知名既老歸蜀範景仁賦詩餞之云舊鄉山水繞禪扃日日山光與水聲歸去定貪山水樂不教魂夢到神京治平二年化去張唐英貽以偈曰言生本不生言滅本不滅覺路自分明勿與迷者說劉季孫銘其塔曰資身以醫有聞於時余幣散之拯人於危此士君子所難嗟乎師</p>

<h3>針舌底治舌出不收</h3>
<p>王況字子亨本士人為南京宋毅叔婿毅叔既以醫名擅南北況初傳其學未精薄遊京師甚悽然會鹽法忽變有大賈睹揭示失驚吐舌遂不能復入經旬食不下咽尫羸日甚國醫不能療其家憂懼榜於市曰有治之者當以千萬為謝況利其所售之厚姑往應其求既見賈之狀忽發笑不能制心以謂未易措手也其家人怪而詰之況謬為大言答之曰所笑者輦轂之大如此乃無人治此小疾耳語主人家曰試取針經來況謾檢之偶有穴與其疾似是者況曰爾家當勒狀與我萬一不能治則勿尤我當為針之可立效主病者不得已亦從之急針舌之底抽針之際其人若委頓狀頃刻舌遂伸縮如平時矣其家大喜謝之如約又為之延譽自是翕然名動京師既小康始得盡心肘後之書卒有聞於世事之偶然有如此者況後以醫得幸宣和中為朝請大夫著全生指迷論一書醫者多用之（王明清余話）</p>

<h3>艾謂之一壯</h3>
<p>醫用艾一灼謂之一壯以壯人為法也其言若千壯壯人當依此數老幼羸弱量力減之（類苑）</p>

<h3>灸背瘡</h3>
<p>京師萬勝門剩員王超忽覺背上如有瘡隱起倩人看之已如盞大其頭無數或教往梁門裡外科金龜兒張家買藥張視嚬眉曰此瘡甚惡非藥所能治只有灼艾一法庶可冀望萬分然恐費力乃撮艾與之曰且歸家試灸瘡上只怕不疼直待灸疼方可療爾灼火十餘殊不知痛妻守之而哭至第十三壯始大痛四傍惡肉卷爛隨手墮地即似稍愈再詣張謝張付藥敷貼數日安則知癰疽發於背脅其捷法莫如灸也（類編）</p>

<h3>蒜灸癰疽</h3>
<p>凡人初覺發背欲結未結赤熱腫痛先以濕紙覆其上立視候之其紙先干處則是結癰頭也取大蒜切成片如當三錢厚薄安其頭上用大艾炷灸之三壯即換一蒜片痛者灸至不痛不痛者灸至痛時方住最要早覺早灸為上一日二日十灸十活三日四日六七活五六日三四活過七日不可灸矣若有十數頭作一處生者即用大蒜研成膏作薄餅鋪頭上聚艾於蒜餅上燒之亦能活也若背上初發赤腫一片中間有一粟米大頭子便用獨頭蒜切去兩頭取中間半寸厚薄正安於瘡上卻用艾於蒜上灸二七壯多至四十九壯（江寧府紫極觀因掘得石碑載之）</p>

<h3>灸瘵疾</h3>
<p>女童莊妙真頃緣二姊坐瘵疾不起餘孽亦駸駸見及偶一趙道人過門見而言曰汝有瘵疾不治何耶答曰吃了多少藥弗效趙笑曰吾得一法治此甚易當以癸亥夜二更六神皆聚之時解去下體衣服於腰上兩傍微陷處針灸家謂之腰眼直身平立用筆點定然後上床合面而臥每灼小艾炷七壯勞蠱或吐出或瀉下即時平安斷根不發更不傳染敬如其教因此獲全生（類編）</p>

<h3>灸咳逆法</h3>
<p>予族中有病霍亂吐痢垂困忽發咳逆半日之間遂至危殆有一客云有灸咳逆法凡傷寒及久疾得咳逆皆為惡候投藥皆不效者灸之必愈予遂令灸之火至肌咳逆已定元豐中予為鄜延經略使有幕官張平序病傷寒已困一日官屬會飲通判延州陳平裕忽言張平序已屬纊求往見之予問何遽至此云咳逆甚氣已不屬予忽記灸法試令灸之未食頃平裕復來喜笑曰一灸遂瘥其法乳下一指許正與乳相直骨間陷中婦人即屈乳頭度之乳頭齊處是穴艾炷如小豆許灸三壯男灸左女灸右只一處火到肌即瘥若不瘥則多不救矣（良方）</p>

<h3>灸鼻衄</h3>
<p>徐德佔教衄者急灸項後髮際兩筋間宛宛中三壯立止蓋血自此入腦注鼻中常人以線勒頸後尚可止衄此灸決效無疑（同上）</p>

<h3>灸牙疼法</h3>
<p>隨左右所患肩尖微近後骨縫中小舉臂取之當骨解陷中灸五壯予目睹灸數人皆愈矣灸畢項大痛良久乃定永不發予親病齒痛百方治之皆不驗用此法遂瘥（同上）</p>

<h3>腳氣灸風市</h3>
<p>蔡元長知開封正據案治事忽覺如有蟲自足心行至腰間即墜筆暈絕久之方蘇掾屬云此病非俞山人不能療趣使呼之俞曰是真腳氣也法當灸風市為灸一壯蔡晏然復常明日疾如初再呼俞曰欲除病根非千艾不可從其言灸五百壯自此遂愈仲兄文安公守姑蘇以鑾輿巡幸虛府舍暫徙吳縣縣治卑濕旋感足痹痛掣不堪忍服藥弗效乃用所聞灼風市肩隅曲池三穴終身不復作僧普清苦此二十年每發率兩月用此灸二十一壯即時痛止其他蒙此力者不一而足（夷堅志）</p>

<h3>灸腳轉筋</h3>
<p>岐伯灸法療腳轉筋時發不可忍者灸腳踝上一壯內筋急灸內外筋急灸外</p>

<h3>三里頻灸</h3>
<p>若要安三里莫要干患風疾人宜灸三里者五臟六臟之溝渠也常欲宣通即無風疾</p>

<h3>灸頭臂腳不宜多</h3>
<p>如灸頭上穴灸多令人失精神臂腳穴灸多令人血脈枯竭四肢細而無力既復失精神又加於細即令人短壽</p>

<h3>灸痔疾</h3>
<p>唐峽州王及郎中充西路安撫司判官乘騾入駱谷及宿有痔疾因此大作其狀如胡爪貫於腸頭熱如溏灰火至驛僵仆主驛吏言此病某曾患來須灸即瘥用柳枝濃煎湯先洗痔便以艾灸其上連灸三五壯忽覺一道熱氣入腸中因大轉瀉先血後穢一時至痛楚瀉後遂失胡爪登騾而馳（本事方）</p>

<h3>灸蛇毒</h3>
<p>朝野僉記載毒蛇所傷用艾灸當齧處灸之引去毒氣即瘥其餘惡蟲所螫馬汗入瘡用之亦效</p>

<h3>灸難產</h3>
<p>張文仲灸婦人橫產先手出諸般符藥不捷灸婦人右腳小指頭尖頭三壯炷如小麥大下火立產</p>

<h3>灸臍風</h3>
<p>樞密孫公抃生數日患臍風已不救家人乃盛以盤合將送諸江道遇老媼曰兒可活即與俱歸以艾炷臍下遂活（青箱記）</p>

<h3>不宜灸</h3>
<p>凡婦人懷孕不論月數及生產後未滿百日不宜灸之若絕子灸臍下二寸三分間動脈中三壯女子石門不灸（出千金方）</p>

<h3>因灸滿面黑氣</h3>
<p>有人因灸三里而滿面黑氣醫皆以謂腎氣浮面危候也有人云腎經有濕氣上蒸於心心火得濕成煙氣形於面面屬心故心腎之氣常相通如坎之外體即離離之外體即坎心腎未常相離也耳屬水其中虛則有離之象目屬火其中滿則有坎之象抑可見矣以去濕藥治之如五苓散防己黃耆之類皆可用（醫余）</p>

<h2>神醫</h2>

<h3>太醫集業</h3>
<p>國家以文武醫入官蓋為養民設未有不自學古而得之者學古之道雖別而同為儒必讀五經三史諸子百家方稱學者醫者之經素問靈樞是也史書即諸家本草是也諸子難經甲乙中藏太素是也百家鬼遺龍樹金鏃刺要銅人明堂幼幼新書產科保慶等是也儒者不讀五經何以明道德性命仁義禮樂醫不讀靈素何以知陰陽運變德化政令儒不讀諸史何以知人材賢否得失興亡醫不讀本草何以知名德性味養生延年儒不讀諸子何以知崇政衛教學識醇疵醫不讀難素何以知神聖工巧妙理奧義儒不讀百家何以知律歷制度休咎吉凶醫不讀雜科何以知脈穴骨空奇病異證然雖如是猶未為博況經史之外又有文海類集如漢之班馬唐之韓柳及我　大宋文物最盛難以概舉醫文漢有張仲景華佗唐有孫思邈王冰等動輒千百卷其如　本朝太平聖惠乘閒集效神巧萬全備見崇文名醫別錄（三因方）</p>

<h3>趙簡子</h3>
<p>扁鵲傳趙簡子病五日不知人大夫皆懼於是召扁鵲入視之曰血脈滯也而何怪昔秦穆公常七日如此而寤寤而告公孫子輿曰我夢之帝所甚樂帝告我晉國將亂五世不安其後將霸未老而死霸者之子且令而國男女無別後獻公之亂文公之霸而襄公敗秦師於淆而歸縱淫今主君之病與之同不出三日疾必間間必有言矣居二日半簡子寤（史記）</p>

<h3>神醫</h3>
<p>陳昭遇者嶺南人善醫隨劉𩞄歸朝後為翰林醫官所治疾多愈世以為神醫絕不讀書詰其所習不能答嘗語所親曰我初來都下持藥囊抵軍壘中日閱數百人其風勞冷氣之候皆默識之然後視其長幼虛實按古方用湯劑鮮不愈者實未嘗尋脈訣也莊周所謂懸解董遇以為讀書百遍義自見豈是之謂歟（皇朝類苑）</p>

<h3>屍蹶</h3>
<p>虢太子死扁鵲曰太子病所謂屍蹶者也夫以陽入陰中動胃纏緣中經維絡別下於三焦膀胱是以陽脈下遂陰脈上爭會氣閉而不通陰上而陽內行下內鼓而不起上外絕而不為使上有絕陽之絡下有破陰之細破陰絕陽之色已廢脈亂而形靜如死狀太子未死也夫以陽入陰支蘭臟者生以陰入陽支蘭臟者死凡此數事皆五臟蹶中之時暴作也良工取之拙者疑殆扁鵲乃使弟子子陽厲針砥石以取外三陽五會有間太子蘇乃使子豹為五分之熨以八減之劑和煮之以更熨兩脅下太子起坐更適陰陽但服湯二旬而復故故天下盡以扁鵲為能生死人扁鵲曰越人非能生死人也此自當生者越人能使之起爾（史記）</p>

<h3>死胎</h3>
<p>李將軍妻病甚呼華佗視脈曰傷娠而胎不去將軍言聞實傷娠胎已去矣佗曰按脈胎未去也將軍以為不然佗捨去婦稍小瘥百餘日復動更呼佗佗曰此脈故事有胎前當生兩兒一兒先出血出甚多後兒不及生母不自覺旁人亦不寤不復迎遂不得生胎死血脈不復歸必燥著母脊故多使脊痛今當與湯並針一處此死胎必出湯針既加婦痛急如欲生者佗曰此死胎久枯不能自出宜使人探之果得一死男手足完具黑長可尺所佗之絕技凡此類也（三國魏志）</p>

<h3>郝翁精於醫</h3>
<p>郝翁者名允博陵人少代其兄長征河朔不堪其役遁去月夜行山間憊甚憩一樹下忽有大羽禽飛止其上熟視之一黃衣道士也允拜手乞憐道士曰汝郝允乎因授以醫術晚遷鄭圃世以神醫名之遠近之人賴以活者四十餘年非病者能盡活之也蓋其術精良可信不幸而不可治必先語之雖死亦無恨於脈非獨知已病能前知未病與死近者頃刻遠者累年至其日時皆無失歲常候測天地六元五運考四方之病前以告人亦無失皇祐中翁死張峋子堅志其墓云夏英公病泄太醫皆為中虛翁曰風客於胃則泄殆藁本湯證也英公駭曰吾服金石等藥無數泄不止其敢飲藁本乎翁強進之泄止（邵氏聞見錄）</p>

<h3>褚澄善醫</h3>
<p>南史曰褚澄善醫術建元中為吳郡太守百姓李道念以公事到郡澄見謂汝有重病答曰舊有冷病至今五年眾醫不瘥澄為診謂曰汝病非冷非熱當是食白瀹雞子過多所致令取蒜一升煮服仍吐一物如升涎裹之動開看是雞雛羽翅爪距具足能行走澄曰此未盡更服所餘藥又吐得如曏者雞十三頭而病都瘥當時稱妙</p>

<h3>唐與正治疾</h3>
<p>唐與正少年得脈法於臨安醫者黃澤繼又得藥法於太學生夏德懋所召紫霞仙遇人有奇疾多以意治其侄女年數歲得風癉疾先發於臆迤邐延上赤腫痛癢醫以上膈風熱治之不效唐診之曰是肝肺風熱盛極耳以升麻羌活荊芥鼠黏子赤芍藥淡竹葉桔梗乾葛八物治之自下漸退而腫聚於頂其高數寸雖飲食寢處無妨而疾未去也唐母吳夫人曰此女乳母好飲熱酒至並歠其糟疾殆因是歟唐方悟所以至頂不消之由思之唯乾葛消酒且能療火毒乃於先方加葛三倍使服之二日腫盡失去從舅吳巡檢病不得前溲臥則微通立則不能涓滴醫遍用通小腸藥窮技巧弗驗唐因其侄孫大用來問吳常日服何藥曰叔祖常服黑錫丹問何人結砂曰自為之唐灑然悟曰是必結砂時鉛不死硫黃飛去鉛砂入膀胱臥則偏重猶可溲立則正塞水道以故不能通令取金液丹三百粒分為十服煎矍麥湯下之膀胱得硫黃積鉛成灰從水道下猶累累如細砂病遂愈葛之消酒硫黃之化鉛皆載經方苟不知病源而以古方從事未見其可也（夷堅志）</p>

<h3>以醫知名</h3>
<p>成州團練使張銳字子剛以醫知名居於鄭州政和中蔡魯公之孫婦有娠及期而病國醫皆以為陽證傷寒懼胎之墮不敢投涼劑魯公密邀銳視之銳曰兒處胎十月將生矣何藥之能敗即以常法與藥且使倍服之半日而兒生病亦失去明日婦大泄而喉閒不入食眾醫復指言其疵且曰二疾如冰炭又產蓐甫近雖扁鵲復生無活理也銳曰無庸憂將使即日愈乃入室取藥數十粒使吞之咽喉即通下泄亦止逮滿月魯公開宴自諸子諸孫及女婦甥婿合六十人請銳為客公親酌酒為壽曰君之術通神吾不敢知敢問一藥而治二疾何也銳曰此於經無所載特以意處之曏者所用乃附子理中丸裹以紫雪爾方喉閉不通非至寒藥不為用既已下咽則消釋無餘其得至腹中者附子力也故一服而兩疾愈公大加嘆異盡斂席上金匕箸遺之刑部尚書慕容彥逢為起居舍人母夫人病亦召銳於鄭至則死矣時方六月暑將就木銳欲入視彥逢不忍意其欲求錢乃曰道路之費當悉奉償實不煩入銳曰傷寒法有死一晝夜復生者何惜一視之彥逢不得已自延入悲哭不止銳揭面帛注視呼仵匠語之曰若嘗見夏月死者面色赤乎曰無然而汗不出而蹶爾不死也幸無亟斂趨出取藥命以水二升煮其半灌病者戒曰善守之至夜半大瀉則活矣銳舍於外館至夜半時守病者覺有聲勃勃然遺屎已滿席出穢惡物鬥餘一家盡喜遽敲門呼銳銳應曰吾今日體困不能起然亦不必起明日方可進藥也天且明出門若將便旋然徑命駕歸鄭彥逢詣其室但留平胃散一帖而已其母服之數日良愈蓋銳以彥逢有求錢之疑故不告而去紹興中流落入蜀王秬叔堅問之曰公之術古所謂十全者幾是歟曰未也僅能七八耳吾長子病診脈察色皆為熱極命煮承氣湯欲飲之將飲復疑至於再三將遂飲如有掣吾肘者姑持杯以待兒忽發顫悸覆綿衾至四五始稍定汗下如洗明日而脫然使吾葉入口則死矣安得為造妙世之庸醫學方書未知萬一自以為足籲可懼哉（夷堅志）</p>

<h3>耳聞風雨聲</h3>
<p>孫兆殿丞治平中間有顯官權府尹忘其名氏一日坐堂決事人吏環立尹耳或聞風雨鼓角聲顧左右曰此何州郡也吏對以天府尹曰若然吾乃病耳遽召孫公往焉公診之乃留藥治之翌日尹如故尹召孫問曰吾所服藥切類四物飲孫曰是也尹曰始慮為大患服此藥立愈其故何也孫曰心脈太盛腎脈不能歸耳以藥涼心經則腎脈復歸乃無恙孫之醫出於眾人皆如是眾人難之孫則易之眾人易之孫則難之真世之良醫也（青箱集）</p>

<h3>非孕</h3>
<p>潘璟字溫叟名醫也虞部員外郎張咸之妻孕五歲南陵尉富昌齡妻孕二歲團練使劉彝孫妾孕十有四月皆未育溫叟視之曰疾也凡醫妄以為有妊爾於是作大劑飲之虞部妻墮肉塊百餘有眉目狀昌齡妻夢二童子色漆黑倉卒怖悸疾走而去彝孫妾墮大蛇猶蜿蜒不死三婦人皆無恙屯田郎中張諲妻年四十餘而天癸不至溫叟察其脈曰明年血潰乃死既而果然又貴江令王霽夜夢與婦人謳歌飲酒晝不能食如是三歲溫叟治之疾益平則婦人色益沮飲酒易怠而謳歌不樂久之遂無所見溫叟曰疾雖衰然未愈也如夢男子青巾而白衣者則愈矣後果夢則能食（夷堅志）</p>

<h3>徙癰</h3>
<p>南史曰薛伯宗善徙癰公孫恭患發背伯宗為氣封之徙置齋前柳樹上明日而癰消樹邊便起一瘤如拳大稍稍長二十餘日瘤大膿爛出黃赤汁升余樹為之痿損（太平御覽）</p>

<h3>劉從周妙醫</h3>
<p>韶州曲江人劉從周妙於醫術有自得之見著書十篇大抵與世俗異其論痢疾云常人以白痢為冷證赤痢為熱證故所用藥如冰炭其實不然但手足和暖則為熱當煎𥻆米湯調五苓散繼服感應丸二十粒即愈手足厥冷則為寒當服已寒丸之類凡治痢當以此別之初不問赤白也如盛夏發熱有傷寒冒暑二證若熱有進退則為冒暑一向熱不止則為傷寒當以此別之</p>

<h3>拔麥中蠱</h3>
<p>有人家女病腫以榜召醫皆不能識馬嗣明問病由云魯以手拔麥穗即有一赤物長二尺許似蛇入其手指中因驚倒即覺手臂疼腫月餘漸及半身肢節俱腫痛不可忍嗣明處方治之皆愈（劉穎叔異苑）</p>

<h3>華佗醫疾</h3>
<p>華佗沛國譙人通養性之術年且百歲而猶有壯容時人以為仙精於方藥處劑不過數種心識分銖不假稱量針灸不過數處若疾髮結於內針藥所不能及者乃令先以酒服麻沸散既醉無所覺因割破腹背抽割積聚若在腸胃則斷截湔洗去疾穢而縫合敷以神膏四五日瘡愈一月之間皆平復</p>

<h3>破腹取病</h3>
<p>華佗傳一士大夫不快佗曰君病深當破腹取然君壽亦不過十年病不能殺君忍病十歲壽俱當盡不足故自刳裂士大夫不耐痛癢必欲除之佗遂下手所患尋瘥十年竟死（並魏志）</p>

<h3>扁鵲見齊桓侯</h3>
<p>扁鵲過齊初見齊桓侯曰君有疾公不應後又見之曰君有病乃可治之公曰卿欲治無病之人以求其功後又見公越人便走數日病發召越人越人曰初見君病在皮膚針灸所及再見君病在血脈湯藥所及今見君病入骨髓司命亦無奈何後數日桓侯乃薨</p>

<h3>文摯</h3>
<p>文摯齊人也齊威王病發使召文摯摯至謂太子曰王病怒即愈王若即殺臣奈何太子曰無慮吾當救之文摯於是不時來見王及來不脫履而登床王大怒使左右持下將烹之後及太子扣頭請救王怒遂解赦摯因此病愈六國時人（並史記）</p>

<h3>董奉</h3>
<p>董奉候官人也時交州刺史杜燮中毒藥而死奉以太一散和水沃燮口中須臾乃蘇燮自說初死時有一車門直入一處內燮於土窟中以土塞之俄頃聞太一使至追杜燮遂開土窟燮得出</p>

<h3>華佗</h3>
<p>華佗字元化善養生之術廣陵太守陳登患胸煩滿面赤不食使人請佗佗曰府君胸中有蟲欲成蓋腥物之所為乃作湯令登服之遂吐三升許蟲蟲頭皆赤半身猶是生膾佗曰此病必更再發若值良醫乃可救之後果發佗時不在病發遂卒</p>

<h3>臟氣已絕</h3>
<p>縣吏尹世苦四肢煩口中乾不欲聞人聲小便不利佗曰試作熱食得汗則愈不汗後三日死即作熱食而不汗出佗曰臟氣已絕於內當啼哭而絕果如佗言（並魏志）</p>

<h3>病有六不治</h3>
<p>驕恣不論於理一不治輕身重財二不治衣食不能適三不治陰陽並臟氣不定四不治形羸不能服藥五不治信巫不信醫六不治有一於此則重治難也（千金方引史記）</p>

<h3>隨俗為醫</h3>
<p>扁鵲名聞天下過邯鄲聞貴婦人則為帶下醫過雒陽聞周人愛老人即為耳目癉醫來入咸陽聞秦人愛小兒即為小兒醫隨俗為變</p>

<h3>扁鵲兄弟三人</h3>
<p>鶡冠子云扁鵲兄弟三人並醫魏文侯問孰最扁鵲曰長兄神視故名不出家仲兄神毫毛故名不出閭臣針人血脈投人毒藥故名聞諸侯</p>

<h3>豎傷脾</h3>
<p>濟北王召淳于意診脈諸女子侍者至女子豎豎無病意告永巷長曰豎傷脾不可勞法當春嘔血死王曰得毋有病乎意對曰豎病重在死法中王召視之其顏色不變以為不然春豎奉劍從王之廁王去豎後令人召之即僕於廁嘔血死病得之流汗流汗者同法病內重毛髮而色澤脈不衰此亦關內之病也（並史記）</p>

<h3>病狂</h3>
<p>蘄水縣高醫龐安時治病無不愈其處方用意幾於古人自言心解初不從人授也蘄有富家子竊出遊值鄰人有鬥者排動屋壁富人子大驚懼疾走惶惑突入市市方陳刑屍富人子走僕屍上因大驚到家發狂性理遂錯醫巫百方不能已龐為劑藥求得絞囚繩燒為灰以調藥一劑而愈龐得他人藥嘗之入口即知其何物及其多少不瘥也（張右史明道雜誌）</p>

<h3>肝氣暫舒</h3>
<p>四明僧奉真良醫也天章閣待制許元為江淮發運使奏課於京師方欲入對而其子病亟瞑而不食惙惙欲逾宿矣使奉真視之曰脾已絕不可治死在明日元曰觀其疾勢固知其不可救今方有事須陛對能延數日之期否奉真曰如此自可諸臟皆已衰唯肝臟獨過脾為肝所勝其氣先絕一臟絕則死若急瀉肝氣令肝氣衰則脾少緩可延三日過此無術也乃投藥至晚乃能張目精稍復啜粥明日漸蘇而能食元甚喜奉真笑曰此不足喜肝氣暫舒爾無能為也後三日果卒（筆談）</p>

<h1>卷三</h1>

<h2>神方</h2>

<h3>夢獲神方</h3>
<p>虞雍公拜甫紹興二十八年自渠州守召至行在憩北郭外接待院因道中冒暑得泄痢疾連月重九日夢至一處類神仙居一人被服如仙官延之坐視壁間有韻語藥方一紙讀之數遍其詞曰暑毒在脾濕氣連腳不瀉則痢不痢則瘧獨煉雄黃蒸餅和藥甘草作湯服之安樂別作治療醫家大錯夢迴尚能記即錄之蓋治暑泄方也如方服遂愈（夷堅志）</p>

<h3>夢藥愈眼疾</h3>
<p>饒州民郭端友精意事佛紹興乙亥之冬募眾紙筆緣自出力以清旦靜唸書華嚴經期滿六部乃止癸未之夏五部將終忽兩目失光翳膜障蔽巫醫針刮皆無功自念唯佛力可救次年四月晦誓心一日三時禮佛觀音願於夢中賜藥或方書至五月六日夢皂衣人告曰汝要眼明用獺掌散熊膽丸則可明日遣詣市藥但得獺掌散點之不效後於道藏獲觀音治眼熊膽丸方舉室驚喜即依方市藥旬日乃成服之二十餘日藥盡眼明至是年十月平復如初即日接書前帙感靈應特異增為十部乃止今眸子瞭然外人病自疾者服其藥多愈藥用十七品南熊膽一分為主黃連密蒙花羌活各一兩半防己二兩半草龍膽蛇蛻地骨皮大木賊仙靈脾皆一兩瞿麥旋覆花甘菊花皆半兩蕤仁二錢半麒麟竭一錢蔓菁子一合同為細末以羯羊肝一具煮其半焙乾雜於藥中取其半生者去膜爛研入上件藥杵而丸之桐子大飯後米飲下三十丸諸藥修治無別法唯木賊去節蕤仁用肉蔓菁水淘蛇蛻炙云（夷堅志）</p>

<h3>觀音治痢</h3>
<p>李景純傳有一婦人久患痢將死夢中觀音菩薩授此方服之遂愈用木香一味細末米飲調服（本草）</p>

<h3>人參胡桃湯</h3>
<p>洪輯居溧陽縣西寺事觀音甚敬幼子佛護病痰喘醫不能治凡五晝夜不乳食證危甚又呼醫杜生診視之曰三歲兒抱病如此雖扁鵲復生無如之何爾輯但憂泣辦凶具而其母以嘗失孫愁悴尤切輯益窘懼投哀請禱於觀音至中夜妻夢一婦人自後門入告曰何不服人參胡桃湯覺而語輯輯灑然悟曰是兒必活此蓋大士垂教爾急取新羅人參寸許胡桃肉一枚不暇剝治煎為湯灌兒一蜆殼許喘即定再進遂得睡明日以湯剝去胡桃皮取淨肉入藥與服喘復作乃只如昨夕法治之信宿有瘳此藥不載於方書蓋人參定喘而帶皮胡桃則斂肺也予以淳熙丁未四月有痰疾之撓因晚對上宣諭使以胡桃肉三顆生薑三片臨臥時服之畢即飲湯三兩呷又再嚼桃姜如前數且飲　湯勿行動即就枕既還玉堂如恩指敬服旦而嗽止痰不復作輯之事亦類此云（己志）</p>

<h3>懸癰</h3>
<p>穀道外腎之間所生癰毒名為懸癰醫書所不載世亦罕有知者初發唯覺甚癢狀如松子大漸如蓮實四十餘日後始赤腫如胡桃遂破若破則大小便皆自此去不可治矣其藥用橫紋大甘草一兩截長三寸許取山澗東流水一大碗井水河水不可用以甘草蘸水文武火慢煮不可性急須用三時久水盡為度擘視草中潤然後為透卻以無灰酒兩碗煮俟至一半作一服溫服之初未便效驗二十日始消未破者不破可保安平雖再進無害興化守姚康朝正苦此癰眾醫拱手兩服而愈</p>

<h3>神授乳香飲</h3>
<p>吳大昔以泥補葺善神後因結屋墜梯折傷腰勢殊亟夢神來云汝昔嘗救我我不敢忘授以乳香飲其方用酒浸虎骨敗龜黃耆牛膝萆薢續斷乳香七品覺而能記即喚子買藥敬服之一旬愈（己志）</p>

<h3>夢張王藥愈癰</h3>
<p>時康祖為廣德宰事張王甚敬舉家不食豬後授溫倅下體抱疾小愈左乳復生癰繼又胸臆間結核其大如拳堅如石荏苒半歲百藥皆不能施已而牽掣臂腋徹於肩痛楚特甚亟禱王祠下夢間語曰若要安但用姜自然汁制香附服之可也夢覺呼其子檢本草視之二物治證相符訪醫者張棣亦云有理遂用香附去毛薑汁浸一宿為末二錢米飲調才數服瘡膿流出腫硬漸消自是獲愈（庚志）</p>

<h3>救疫神方</h3>
<p>靖康二年春京師疫氣大作有異人書一方於齋舍凡因疫發腫者服之無不效其方黑豆二合炒令香熟甘草二寸炙黃以水二盞煎其半時時呷之（同上）</p>

<h3>治吐血</h3>
<p>秀州進士陸迎忽得疾吐血不止氣蹶驚顫狂躁跳躍雙目直視至深夜欲拔戶而出如是兩夕諸醫遍用古方及草澤單方拯療不瘳舉家哀訴所事觀音夢授一方但服一料當永除根本用益智一兩生珠二錢青皮半兩麝一錢碾細末燈心湯調陸覺取筆記之明日治藥病隨手而愈（同上）</p>

<h3>呂真人治目疾</h3>
<p>江陵傅氏家貧鬻紙為業性喜雲水見必邀迎小閣塑呂仙翁像朝暮焚香敬事甚謹雖妻子不許輒至一日有客方巾布袍入共語曰適有百金邀傅飲傅目讝昏多淚客教用生熟地黃切焙椒去目及閉口者微炒三物等為末蜜丸桐子大五十丸鹽米飲空心下傅如方治藥不一月目明夜能視物享年八九十耳目聰　明精力如少年（辛志）</p>

<h3>驚風妙藥</h3>
<p>趙周氏之子三歲忽驚風掣瘲體如反張弓不納乳食四肢盡冷眾醫莫能措手族弟善信來云邑主簿李賡藏一方療此證如神急求併力治藥才合就便以擦兒齒少頃作噦咳聲手稍轉動自夜至旦灌兩餅從此平復趙焚香設誓將終其身以施人名蠍稍餅子用赤足全蜈蚣一條蠍梢乳香白花蛇肉硃砂天南星白殭蠶各半兩麝香三錢凡八味砂乳麝別研蛇酒浸去皮骨取淨南星煨熟蠶生用與蜈蠍五者為末別研三者和均酒糊丸捏作餅徑四分煎人參或薄荷或金銀花湯磨化一粒周歲以下者半之全活小兒不可計（庚志）</p>

<h3>治內障羊肝丸</h3>
<p>治目方用黃連者多矣而羊肝丸尤奇特異用黃連末一兩白羊子肝一具去膜同於砂盆內研令極細眾手為丸梧桐子大每服以溫水下三十丸連作五劑但是諸目疾及翳障青盲皆治忌豬肉冷水唐崔承元者因官治一死囚出活之囚後數年以病目致死一旦崔為內障所苦喪明逾年後半夜嘆息獨坐忽聞階除悉窣之聲崔問為誰徐曰是昔蒙活囚今故報恩至此遂以此方告言訖而沒崔依此合服不數月眼復明（本事方）</p>

<h3>神精丹</h3>
<p>許叔微家一婦人夢二蒼頭一在前一在後手中持一物前者云到也未後者應云到也擊一下爆然有聲遂魘覺後心一點痛不可忍昏悶移時叔微所合神精丹有此證即取三粒令餌之過數刻痛止神醒其方出千金中殆晉景公夢二豎之比也（同上）</p>

<h3>寒嗽</h3>
<p>晉之侄事觀音甚謹適苦嗽逾月夜夢老僧呼謂之曰汝嗽只是感寒吾有方授汝但用生薑一物切作薄片焙乾為末糯米糊丸芥子大空心米飲下三十丸覺如其言數服而愈（癸志）</p>

<h3>丁公藤愈風</h3>
<p>南史解叔謙雁門人母有疾夜於庭中稽顙祈告聞空中雲得丁公藤治即瘥訪醫及本草皆無至宜都山中見一翁伐木云是丁公藤療風乃拜泣求得之及漬酒法受畢失翁所在母疾遂愈（本草）</p>

<h3>豨薟丸</h3>
<p>江陵府節度使進豨薟丸方臣有弟訮年三十一中風床枕五年百醫不瘥有道人鍾針者因睹此患可餌豨薟丸必愈其藥多生沃壤五月間收洗去土摘其葉及枝頭九蒸九曝不必太燥但取蒸為度杵為末煉蜜丸梧子大空心溫酒米飲下二三十丸所患忽加不得憂至四十服必復如故五十服當丁壯奉宣付醫院詳錄又知益州張詠進表云臣因換龍興觀掘得一碑內說修養氣術並藥二件依方差人訪問採覓其草頗有異金稜紫線素根紫荄對節而生蜀號火杴莖葉頗同蒼耳誰知至賤之中乃有殊常之效臣自吃至百服眼目輕明即至千服鬚髮烏黑筋力輕健效驗多端臣本州有都押衙羅守一曾因中風墜馬失音不語臣與十服其病立痊又和尚智嚴年七十患偏風口眼喎斜時時吐涎臣與七服亦便瘥今合一百劑差職員史元奏進（同上）</p>

<h3>一服飲</h3>
<p>福唐梁緄心脾疼痛數年之間不能得愈服藥無效或教供事穢跡神且持誦咒語久之夢中告曰與汝良藥名為一服飲可取高良薑香附子等分如本條修制細末二錢匕溫陳米飲下空心服為佳不煩再服已而果驗後嘗以濟人皆效（類編　百一選方云二味須各炒然後合和同炒即不效）</p>

<h2>診法</h2>

<h3>診法</h3>
<p>診法常以平旦陰氣未動陽氣未散飲食未進經脈未盛絡脈調均氣血未亂故乃可診有過之脈切脈動靜而視精明察五色觀五臟有餘不足六腑強弱形之盛衰以此參決死生之分（千金方）</p>

<h3>動脈</h3>
<p>十二經皆有動脈獨取寸口以決五臟六腑死生吉凶之法寸口者脈之大會手太陰之動脈也人一呼脈行三寸一吸脈行三寸呼吸定息脈行六寸人一日一夜凡一萬三千五百息脈行五十度周於身漏水下百刻榮衛行陰陽各二十五度為一周也故五十度復會於手太陰太陰者寸口也即五臟六腑之終始（千金方）</p>

<h3>脈形氣逆順</h3>
<p>孫尚藥曰凡診脈先視人之長短肥瘦形氣相得者不病形氣不相得者病形氣損者危形氣反者死形氣既反脈又加之懸絕者形氣俱病見者立死故人長脈亦長人短脈亦短人肥脈亦厚人瘦脈亦急此形氣之相得也然人賴五行以生而常為八邪所攻若非次有誤中他邪得病亦易為治療謂形氣相得也形氣不相得而反者謂人長脈短之類若得病必難拯治此是人之氣候無病者不久當病病者危危者死矣切須畏忌撙節和氣養神勿更恣意不慎轉耗天真深思深思（雞峰方）</p>

<h3>四時之脈</h3>
<p>凡脈順四時者謂春弦夏洪秋毛冬石中有和氣軟滑而長乃是不病之人得病即易為治療蓋從和氣而生也用法萬全如氣反脈逆形氣相失名曰不可治是形盛氣虛形虛氣盛故不可治也凡人形氣俱虛安穀者過期而死不安穀者不過期而死安穀謂飲食且進期是八節之氣候也（雞峰方）</p>

<h3>肥瘦虛實</h3>
<p>診脈治病必先度人之肥瘦以調氣之虛實虛則補之實則泄之若形瘦脈大胸中多氣者必死是形氣俱不足而脈反有餘故死也故人形盛脈細少氣不足者危危者近於死也猶有可治之理以氣不足而形盛故也其形氣相得者生是人形氣肥瘦長短氣候相得故生也參五不調者病謂脈氣交亂而不調故病也上下寸關尺三部脈如參椿者病甚也三部脈左右手十至不可數者死是一呼一吸脈來往十至以上無生氣也故死矣（雞峰方）</p>

<h3>形氣相得相反</h3>
<p>大凡診脈先定四時之脈便取太過不及虛實冷熱寒溫至數損益陰陽衰盛五行生剋臟腑所屬看之以為大法然後取其人形神長短肥瘦氣候虛實盛衰性氣高下布衣血食老幼強弱但順形神四時五氣氣候無過者生之本其形氣與五行者危病若過盛而形氣反逆脈有懸絕者死不治矣（雞峰普濟方）</p>

<h3>善別脈</h3>
<p>郭玉廣漢人也後漢章帝時為侍郎為人善別脈知人生死帝令童男衣女子之衣詐云其病使玉診脈王曰此女誰言病據脈狀陽盛陰弱臣謂非女帝善之遷五官中郎將</p>

<h3>龐安常脈法</h3>
<p>察脈之要莫急於人迎寸口是二脈相應如兩引繩陰陽均則繩之大小等凡平人之脈人迎大於春夏寸口大於秋冬何謂人迎喉旁取之內經所謂別於陽者也越人不盡取諸穴之脈但取手太陰之行度魚際後一寸九分以配陰陽之數而得關格之脈然不先求喉手引繩之義則昧尺寸陰陽關格之所起寸四倍於尺則上魚而為溢故言溢者寸倍尺極矣溢之脈一名關一名內格一名陰乘之脈曰外關者自關以上外脈也陰拒陽而出故曰外格陰生於寸動於尺今自關以上溢於魚際而關以後脈伏行是為陰壯乘陽而陽竭陽竭則死脈有是者死矣此所謂寸口四倍於人迎為關陰之脈者也關以後脈當一寸而沉過者謂尺中倍於寸口至三倍則入尺而為覆故言覆者尺倍寸極矣覆之脈一名曰內關一名曰外格一名曰乘陽之脈內關者關以下內脈也外格者陽拒陰而內入也陽生於尺動於寸今自關以下覆入尺澤而關以前脈伏行則為陽亢乘陰而陰竭亦死脈有是者死矣此所謂人迎四倍於寸口為格陽之脈也經曰人迎與寸口皆盛過四倍則為關格關格之脈羸不能極天地之精氣而死所謂關格者覆溢是也雖然獨覆獨溢則補瀉以生之尺部一盛瀉足少陽補足厥陰二盛瀉足太陰補足少陰三盛瀉足陽明補足太陰皆二瀉而一補之四盛則三陽極導之以針當盡取少陽太陰陽明之穴脈靜者取三陽於足脈數者取於手瀉陽二當補於陰一至寸而反之脈有九候者寓浮中沉於寸關尺也且越人不取十二經穴者直以二經配合於手太陰行度自尺至寸一寸九分之位復分三部部中有浮中沉以配天地人也又曰中風木傷寒金溫水熱火溫病起於濕濕則土病土病而諸臟受害其本生於金木水火四臟之變也陽浮陰濡為風溫陽數陰實為溫毒陽濡陰急為濕溫陰陽俱盛為溫瘧其治之也風濕取足厥陰木手少陰火溫毒專取少陽火傷寒取手太陰經手少陰火濕溫取足少陰水鄉人皆為我能與傷寒語我察傷寒與四溫變辯其疑似而不可亂也故定陰陽於喉手配覆溢於尺寸寓九候於浮沉分四溫於傷寒此皆扁鵲略開其端而余參以內經諸書考究而得其說審而用之順而治之病不得逃焉（張右史集）</p>

<h3>太素之妙</h3>
<p>予伯祖張諱（寧宗廟諱）字子充歙人也家舊以財雄鄉里族人有以醫名者因留意焉長聞蘄水道人龐君安常以醫聞淮甸徑從之遊一日丐者扣門自言為風寒所苦龐君令以藥濟之丐者問當用何湯使龐君見其手執敗扇指以此煎湯調所服之藥公初不省其意乃曰豈非本草所謂敗扇能出汗者乎龐曰然公辭歸嘆曰龐君用藥則善矣聞川有王樸先生者其察脈非特知人之病而太素之妙能測人之死生禍福見於未著之前服膺幾年盡得其妙乃辭而歸先是宣之南陵有富者惟一子而家累萬計適中寒疾以為不可救則氣息僅存以為可療則邈不知人召公治之公笑曰正有此藥然此病後三日當蘇蘇必欲飲水則以此藥與之服畢當酣寢切勿驚動醒則汗解而安矣富者如其言其子之疾果愈南陵宰其妻亦苦寒疾醫者環視無所措手公探囊中得藥服之疾起矣如其言而亦安祈門宰陳君孺聞公之名召之是時縣學士子餘三十人聞公太素之妙丞相汪公廷俊預學職陳請遍拯生員公拯至丞相則曰南人得北脈後官當相國然登第後必自北方起時丞相欲往京師家貧公力贊其行至京師邈未有遇因言於公曰恐誤所許之術公曰安之當達矣未逾年果登第授北京大名簿徊環北京而梁公子美闢之遷至太中大夫後至宣政末力贊太上皇入繼大寶而正位槐鼎皆自北方起也丞相范公堯夫當　徽廟即位之初朝廷以其舊德元勳將虛左召之而丞相嬰疾召公診視問曰某此去壽幾何公曰丞相脈不出半年丞相曰使某得至京師皆先生力也公曰如此則可丞相遂同公朝京師朝廷方欲大用范公力辭授以醴泉觀使奏公以假承務郎丞相後果以不起聞矣公出京至宋尚書蹇公序辰知應天府召公察脈公曰尚書無官脈旦夕必有失俄被旨放歸田裡未逾半年復召公察脈問曰某復如何公曰今日之脈與前不同當得郡矣不逾時而知杭州蔡元度樞密吳國夫人王荊公女也有疾召公而愈嘆曰天下醫工未有妙如張承務者黃君謨誥授淮西提刑過當塗遇之公察脈而言曰大夫食祿不在淮西相次還朝矣然非今日宰相所謂宰相者猶未起起則有召命不滿歲當三遷又曰大夫不病而細君病良可憂九月矣後朝廷召蔡公京用之而黃君階此而進一歲之內皆如公言作序送公曰余自崇寧年中授淮西提刑待次南歸過當塗遇故人張子充為予切脈而言曰大夫食祿不在淮西相次還朝矣然非今日宰相所謂宰相者猶未起起則有召命不滿歲當三遷又曰大夫不病而細君病良可憂九月今丞相蔡公當國被旨除戶部郎中八月遷吏部九月長壽縣君劉氏卒十二月遷左司此數者與子充之言若合符節夫察人之脈知其病不病可治不可治故有之矣察夫之脈而知婦死生者間或有之至於察庶官之脈而知當朝宰相之出入未之見也自非術數窮天地智識窺造化其孰能與於此哉三年六月為之賦詩因序其略黃山樓掛斗牛星三十六峰森翠屏溫泉一派渭東溟下有丹砂連赤城軒轅黃帝招廣成採山飲水學長生夜半常談內外經飄風驟雨迅雷霆獨騎龍去遊天庭至今山水默通靈張君盡得其精英溫潤如玉清如冰放指測人無遁形三尸九蟲潛震驚富貴貧賤及死生自量多少提重輕無嫌黑白太分明片言隻字皆至誠當時將相及公卿邀至在門倒屣迎其言柬嫚色驕矜馬須欲往人不行惠然訪我來岩扃且謂連珠脈已形口不可傳心可銘一飲三斗如建瓴老夫先醉君獨醒短歌不足為先聲尚有史官書姓名及姑熟李公（端叔之儀）青山郭公功甫（祥正）尚書黃公道夫太尉薛公（肇明）皆與之遊先是功甫有子得異疾四肢如削人視其氣息僅存以命在須臾召公診之公曰無足憂翌日功甫飯公公曰所召何人功甫即言所召者惟吾子充一人而已公曰可增一客及期問公何人可預此席公以郭之病子對功甫曰兒如此豈能陪燕豆公未應間力請其子同席遽授一藥酒未再進疾大作涎沫皆出公令視之必有物在其間果得一魚骨隨出舊疾因頓愈有詩送公云君不見左真人韓伯休聞名不可見今乃逢張侯張侯生新安聲名滿皇州探賾陰陽關壽命推短修何代無異人志妙安可求靈丹輒起死固匪醫之流衣冠乃儒者眉宇仙氣浮願言分一粒洗我千歲憂高飛出塵寰相追汗漫遊而黃公道夫序之則曰張君字子充得脈於異人來遊京師能以疾證占休咎告於省府之官累累皆中或怪其異疑用它術寓言在脈予曰不然萬物墮五行數中五行之在五臟死生禍福之變動於脈見於面聞於聲乃其深切著明者也又何疑之哉其術方行於京師偶以憂還江上略書其事以告東南好事者與之共信焉元符己卯正月二十二日澰山黃裳書及紹興間待制曾公開守徽日視事之始因召先祖揮字子發醫乃問曾出外方否對以蚤歲從先兄子充往建康公再三嘆曰子充之術非常術也不知其為此邦人詢待制公乃薛公子婿爾當公在都下時鄉邦前輩在國學者無不扣之而殿院胡公汝明求診公曰公當登第然心脈未圓俟圓則成矣後往見之許其不出此舉遂中壬辰年之第先是士夫聞公名者皆踵至沓來惟恐其後有授全齊二車者方其未有所授公診脈謂之曰公脈止有七日及五日有全齊二車之除乃曰張某妄人耳言我脈止有七日今五日乃有此除深怒之及七日晨起盥嗽遽僕於地子弟視之已不可救亟召公而告其疾公曰鰕遊脈見前以言之不可療矣其子後作文擬扁鵲過齊見齊桓之事推美公之先見如此公歸鄉時承議董正封為徽守召診其脈公曰承議今歲必當蔭子董以為官既未該奏補亦非郊祀之年族人中亦未有可以奏官及之者疑之適宛陵幕僚沿檄至徽亦云子充之言不獨許承議亦許宛陵守矣恐不足信未逾年而　徽廟登極凡守土之臣並得捧表恩澤先祖隨侍至建康一日有一婦人扣門求藥伯祖偶不在舍先祖為診之既歸則稟伯祖以婦人六脈所受之患並所與之藥伯祖云如吾弟所與藥病當退矣此婦人據其脈氣當婺居三年左乳下必有黑痣或再來當問之適及三日而婦人果再扣門先祖問其所以果如伯祖之言及紹興丙寅資政何公鑄謫居新安先祖累蒙資政招醫後何公有序送之云余自弱冠遊學金陵已聞張子充以醫名江東士大夫多神其術以謂其察脈非特知人之疾至於貴賤禍福期以歲月旬日若神余嘗異之而恨未識其人也後三十年餘謫居新安識其弟揮方知子充為此邦人且聞其事甚詳揮嘗親授指教於子充故其議論有據切脈精審今為此邦醫師之冠余居徽三年多賴其診治故特書之因以見子充之術果不凡其傳於後者猶如此也惜乎公名盛於崇寧大觀時而享年止四十有九卒於南昌是日也晨起見郡將云某之大事在今日午時後事必當累公郡將曰不至此否公曰吾診脈血已入心矣使人俟之果如期而卒（張季明自記其伯祖子充事）</p>

<h3>魚遊鰕戲</h3>
<p>太常博士楊日宣病寒郝允診曰君脈首震而尾息尾震而首息在法為魚遊鰕戲不可治不數日死（邵氏見聞錄）</p>

<h2>傷寒</h2>

<h3>百痾之本</h3>
<p>真誥有言曰常不能慎事上者自致百痾之本而怨咎於神靈乎當風臥濕反責它人於失覆皆癡人也夫慎事上者謂舉動之事必當慎思若飲食恣情陰陽不節最為百痾之本致使虛損內起風濕外侵所以共成其害如此者豈得關於神明乎惟當動於藥術療理爾</p>

<h3>察病先識其源</h3>
<p>欲療病先察其源先候其病機五臟未虛六腑未竭血脈未亂精神未散服藥必活若病已成可得半愈病勢已過命將難全</p>

<h3>病之所由</h3>
<p>夫病之所由來雖多端而皆關於邪邪者不正之因謂非人身之常理風寒暑濕飢飽勞逸皆各是邪非獨鬼氣疫癘者矣人生氣中如魚在水水濁則魚瘦氣昏則人病邪氣之傷人最為深重經絡既受此氣傳入臟腑臟腑隨其虛實冷熱結以成病病又相生故流遍遂廣精神者本宅身以為用身既受邪精神亦亂神既亂矣則鬼靈斯入鬼力漸強神守稍弱豈得不致於死乎古人譬之植楊斯理當矣但病亦別有先從鬼神來者則宜以祈禱祛之雖曰可祛猶因藥療致益昔李子豫有赤丸之例是也其藥療無益者是則不可祛晉景公膏肓之例是也大都鬼神之害則多端疾病之源惟一種蓋有輕重者爾（三說本草）</p>

<h3>六經傷寒用藥格法</h3>
<p>夫傷寒始自太陽逆傳陽明至於厥陰而止六經既別治法不同太陽屬膀胱非發汗則不愈必用麻黃者以麻黃生於中牟雪積五尺有麻黃處雪則不聚蓋此藥能通內陽氣卻外寒也陽明屬胃非通泄則不愈必用大黃芒硝以利之少陽屬膽無出入道柴胡與半夏能利能汗佐以子芩非此不解太陰屬脾中州土也性惡寒濕非乾薑白朮不能溫燥少陰屬腎性畏寒燥非附子必不能溫厥陰屬肝藏血養筋非溫平之藥不能潤養此經常之道也後學不知倫類妄意進餌遂致錯亂諸證蜂起夭傷人命可不究辯且三陽病汗下和解人必知之至太陰脾經溫燥不行亦當溫利自陽明出如溫脾丸用大黃者是也少陰腎經雖用附子復使麻黃則知少陰亦自太陽出厥陰用桂自少陽出明矣及其二陽鬱閉皆當自陽明出故三陰皆有下證如少陰口燥咽乾下利清水太陰腹滿時痛厥陰舌卷腎縮皆當下之學者宜審詳不可率易投也</p>

<h3>傷寒有五</h3>
<p>傷寒有五有中風有傷寒有濕溫有熱病有溫病自霜降至春分傷風冷即病者謂之傷寒冬受寒氣春又中風而病者謂之溫病至夏發者名熱病病而多汗者謂之濕溫其傷八節虛邪者謂之中風</p>

<h3>陽證傷寒</h3>
<p>程元章婺源遊汀人與妻皆嗜食鱉婢梅香主炰飪每滋味不適口必撻之嘗得一大者長尺方操刀欲屠睹其伸縮顫悸為之不忍指而與言我尋常烹製少失必遭杖責罰今放汝不殺亦不過痛打一頓遂解縛置於舍後汙池中池廣二丈水亦未嘗竭程夫婦以鱉肥大且滿意飫餐既失之怒甚杖婢數十經二年婢患熱疾發狂奔躁不納粥飲體熱昏憒蓋陽證也家人知不可療升入池上茅亭以待絕命明日天未曉聞有扣宅後門扉者謂為鬼物叱去之乃言我是梅香病已無事乞令歸家啟關信然問其故對曰半夜後彷彿見一黑物將濕泥草遍罨我身上環繞三四十匝便覺心下開豁四肢清涼全無所苦始知獨在亭子內程氏未以為然迨暮復使往效昨夕偃臥而密伺察之見巨鱉自池出銜水藻浮萍遮覆其體程不省所以婢詳道本末云鱉此昔日其大加倍視尾後穿竅尚存於是涸池取得之送諸深溪程追悼前過不復食此鄉人聞者相傳以為戒邑醫虞和仲時到彼親見其事為洪作霖夢弼言熱證之極猝未可解者汲新井水浸衣裳互熨之為妙不謂水族細微亦能如此蓋陰德所招云（類編）</p>

<h3>竹葉石膏湯</h3>
<p>袁州天慶觀主首王自正病傷寒旬餘四肢乍冷乍熱頭重氣塞唇寒面青累日不能食勢已甚殆袁唯一醫徐生能調治此疾診之曰脈極虛是為陰證必服桂枝湯乃可觀宇去城三里徐居在城內留藥而歸未及煮若有語之曰何故不服竹葉石膏湯王回顧不見寮中但有一老道士適入市只小童子在呼問之曰恰何人到此曰無人自正惑焉急遣邀徐醫還正告之教我服此如何徐曰寒燠如冰炭君之疾狀已危果餌前藥立見委頓它日殺人之謗非吾所能任也自為煮桂枝湯一碗曰姑飲之正使不對病猶未至傷生萬一發躁狂眩旋用師所言未為晚方酬答次復聞耳傍人云何故不肯服竹葉石膏湯自正益悚俟徐去即買見成藥兩帖付童使煎又聞所告如初於是斷然曰神明三告我殆是賜以更生安得不敬聽即盡其半先時頭不能舉若戴物千斤倏爾輕清唇亦漸暖咽膈通暢無所礙悉服之少頃汗出如洗徑就睡及平旦脫然如常時自正為人謹飭常茹素與人齋醮盡誠故為神所佑如此（庚志）</p>

<h3>聖散子之功</h3>
<p>聖散子主疾功效非一去年春杭州民病得此藥全活者不可勝數所用中下品藥略計每千錢即得千服所濟已及千人昔薄拘羅尊者以一訶梨勒施一病比丘故獲報身身常無眾疾</p>

<h3>柴胡㕮咀</h3>
<p>朱肱吳興人尤深於傷寒在南陽太守盛次仲疾作召肱視之曰小柴胡湯證也請並進三服至晚乃覺滿又視之問所服藥安在取視乃小柴胡散也肱曰古人制㕮咀銼如麻豆大煮清汁飲之名曰湯所以入經絡攻病取快今乃為散滯在膈上所以胸滿而病自如也因旋制自煮以進兩服遂安（夷堅志）</p>

<h3>寒厥</h3>
<p>劉錫鎮襄陽日寵妾病傷寒暴亡眾醫云脈絕不可治或言市上賣藥許道人有奇術可用召之曰是寒厥爾不死也乃請健卒三十人速掘地作坑熾炭數百斤雜薪燒之俟極熱施薦覆坑舁病人臥其上蓋以氈蓐少頃氣騰上如蒸炊遍體流汗衣被透濕已而頓蘇始取藥數種調治即日愈（同上）</p>

<h3>風濕不可汗下</h3>
<p>論風濕不可汗下春夏之交人病如傷寒其人汗自出肢體重痛轉仄難小便不利此名風濕非傷寒也陰雨之後卑濕或引飲過多多有此證但多服五苓散小便通利濕去則愈切忌轉瀉發汗小誤必不可救初虞世云醫者不識作傷風治之發汗死下之死己未年京師大疫正為此予自得其說救人甚多壬辰年予守官洪州一同官妻有此證因勸其速服五苓散不信醫投發汗藥一夕而斃不可不謹也大抵五苓散能飲水去濕耳胸中有停飲及小兒吐哯欲作癇服五苓散最效初君之說詳矣予因廣此說以信諸人（信效方）</p>

<h3>取汗不可先期</h3>
<p>南史記範云初為陳武帝屬官武帝有九錫之命在旦夕矣云忽感傷寒之疾恐不得預慶事召徐文伯診視以實懇之曰可便得愈乎文伯曰便瘥甚易政恐二年後不復起耳云曰朝聞道夕死猶可況二年乎文伯以火燒地布桃葉設席置云於上頃刻汗解裹以溫粉翌日愈云甚喜文伯曰不足喜也後二年果卒夫取汗先期尚促壽限況不顧表裡不待時日便欲速效乎每見病者不耐未三四日晝夜促汗醫者隨情順意鮮不敗事故予書此為醫者之戒（本事方）</p>

<h3>傷寒舌出</h3>
<p>臨安民有因病傷寒而舌出過寸無能治者但以筆管通粥飲入口每日坐於門一道人見之咨嗟曰吾能療此頃刻間爾柰藥不可得何家人聞而請曰苟有錢可得當竭力訪之不肯告而去明日又言之至於旬時會中貴人罷直歸下馬觀病者道人適至其言如初中貴問所須乃梅花片腦也笑曰此不難置即遣僕馳取以付之道人屑為末摻舌上隨手而縮凡用五錢病立愈（丁志）</p>

<h3>四時癘疾</h3>
<p>周禮天官下曰疾醫長養萬民之疾病四時皆有癘疾春時有痟首疾（頭痛）夏時有癢疥疾秋時有瘧寒疾冬時有嗽上氣疾</p>

<h3>辯痧病</h3>
<p>痧病江南舊無今東西皆有之原其證醫家不載大凡才覺寒慄似傷寒而狀似瘧但覺頭痛渾身壯熱手足厥冷鄉落多用艾灸以得砂為良有因灸膿血迸流移時而死者誠可憐也有雍承節印行此方云初得病以飲艾湯試吐即是其證急以五月蠶蛻紙一片碎剪安碗中以碟蓋密以湯泡半碗許仍以紙封棣縫勿令透氣良久乘熱飲之就臥以厚衣被蓋之令汗透便愈如此豈不勝如火艾枉殘害人命敬之信之（葉氏錄驗方）</p>

<h3>暑氣所中</h3>
<p>今歲熱甚聞道路城市昏僕而死者此皆虛人勞人或飢飽失節或素有疾一為暑氣所中不得泄即關竅皆窒非暑氣使然氣閉塞而死也古方治暑無它但用辛甘發散疏導心氣與水流行則無害矣崇寧乙酉歲余為書局時一養馬僕馳馬出局下忽仆地絕急以五苓大順散灌之皆不驗已逾時同舍王相使取大蒜一握道上熱土雜研爛以新水和之濾去滓決其齒灌之少頃即蘇至暮此僕為余復御而歸乃知藥病相對有如此者此方本徐州沛市縣門忽有板書釘其上或傳神仙欲以救人者沈存中王聖美皆著其說而余親驗之乃使書百本散遠近庶幾有救其急者也（石林老人避暑錄）</p>

<h3>傷寒後睡不著</h3>
<p>人病傷寒陽證或患熱疾服涼藥而得愈飲食未充夜間輒睡不著是膽冷也若脈細身涼隨其虛實下金液丹一服大冷者下百粒及五六十粒不甚冷者三二十粒即睡著當以脈證為準也脈細微大便不甚實小便清面色青白舌下不紅面帶青色皆冷證也（醫余）</p>

<h3>傷寒瘥後之戒</h3>
<p>傷寒病初瘥不可過飽及勞動或食羊肉行房事與食諸骨汁並飲酒病方愈脾胃尚弱食過飽不能消化病即再來謂之食復病方愈氣血尚虛勞太早病即再來謂之勞復又傷寒食羊肉行房事並死食諸骨汁飲酒者再病龐安常云飲酒者亦死</p>

<h3>用藥不同</h3>
<p>夫傷寒中風濕溫熱病痙暍時疫雖同陰陽之法須別作治療若與傷寒同治必至危損經言脈有陰陽之法何也凡脈浮大洪數動滑此名陽脈也沉細澀弱弦微此名陰脈也陰病見陽脈者生陽病見陰脈者死審而察之</p>

<h2>諸風</h2>

<h3>風者百病之始</h3>
<p>風者百病之始也清靜則肉腠閉拒雖有苛毒弗能害故病久則傳化上下不並良醫弗為</p>

<h3>中風用藥</h3>
<p>凡中風用續命排風風引竹瀝諸湯及神精丹茵芋酒之類更加以艾無不愈者然此疾積習之久非一日所能致皆大劑久而取效唐書載王太后中風喑默不語醫者蒸黃耆數斛以熏之得瘥蓋此類也令人服三五盞便求效責醫也亦速矣孟子曰七年之病三年之艾久而後知爾（本事方）</p>

<h3>中風</h3>
<p>凡人中風脈無不大者非熱也是風脈也中風有冷熱陽病則熱陰病則冷冷則用溫風藥熱則用涼風藥不可一概用也凡中風皆不可吐出涎人骨節中皆有涎所以轉動滑利中風則涎上潮咽喉中袞響以藥壓下涎再歸骨節可也不可吐出若吐出涎時間快意非久枯了人手足不可不戒也小兒驚風亦不可吐出涎其患與大人同方其發搐搦時不可捉住手足則涎不歸手足當不隨但寬鬆抱之可也（醫余）</p>

<h3>辯諸風證</h3>
<p>頭風多饒白屑毒風面上生瘡刺風狀如針刺腰痛如錐癇風急倒作聲發搐急慢頑風不認痛癢癧風頸生斑剝暗風頭旋眼黑不辯東西㾴風面生赤點肝風鼻悶眼瞤兩瞼赤爛偏風口眼喎邪節風肢節斷續指甲斷落脾風心多嘔逆酒風行步不前肺風鼻塞項疼膽風令人不睡氣風肉自蟲行腎風耳內蟬聲陰間濕癢寒濕腳氣癱風半身不遂瘓風手足拳攣胃風不伏水土虛風風寒濕痹腸風脫肛瀉血腦風頭旋偏痛賊風發聲不響產風四肢疼痛骨風膝腫如槌膝風腿寒骨痛心風健忘多驚盛風語言謇澀髓風臂膊痠疼臟風夜多盜汗血風陰囊濕癢烏風頭面腫塊皮風紫白癜癬肌風遍身燥癢體風身生腫毒閉風大便燥澀軟風四肢不舉綠風瞳人開大青風吐極青盲虎風發吼羊叫大風成片爛瘡</p>

<h3>諸風</h3>
<p>劉子儀曰經有急風候又有卒中風候又有風癔候夫急風與卒中理固無二指風而言則謂之急風指病而言則謂之卒中其風癔蓋出於急風之候也何者經云奄然忽不知人咽中塞窒然舌強不能言如此則是中急風而生其候也發汗身軟者生汗不出身直者死若痰涎壅盛者當吐之視其鼻人中左右上白者可治一黑一赤吐沫者死</p>

<h3>風痱</h3>
<p>風痱者身無痛也病在臟四肢不收智不亂一旦臂不隨者風痱也能言微有知則可治不能言者不可治足如履霜肘如入湯股脛淫鑠眩悶頭痛時嘔短氣汗出久則悲喜不常三年死凡欲治此病依先後次第不得妄投湯藥以失機宜非但殺人因茲遂為痼疾當先服竹瀝飲子（雞峰普濟方）</p>

<h3>風痙</h3>
<p>經有風痙候又有風角弓反張候痙者身體強直口噤如發癇狀角弓反張者腰背反折不能俯仰二者皆曰風邪傷於陽之經而然也治法一同（同上）</p>

<h3>腲腿</h3>
<p>經稱腲腿風者為四肢不收身體疼痛肌肉虛滿是也以風邪侵於肌肉之間流於血脈之內既云肌肉虛滿即風邪入腎之經絡而然也水氣論曰諸腫俱屬於腎是也治法當兼理腎為得一云不治變為水氣（同上）</p>

<h3>風眩</h3>
<p>夫風眩之病起於心氣不足胸中蓄熱實故有高風面熱之所為也痰熱相感而動風風心相亂則悶瞀故謂之風眩悶瞀大人曰癲小兒則為癇一說頭風目眩者由血氣虛風邪入腦而牽引目系故也五臟六腑之精氣皆上注於目血氣與脈並上為目系屬於腦後出於項中血脈若虛則為風邪所傷入腦則轉而目系急故成眩也診其脈洪大而長者風眩也凡人病發宜急與續命湯困急時但度灸穴便宜針之無不瘥者初得針了便灸最良（同上）</p>

<h3>風痹</h3>
<p>夫痹者為風寒濕三氣共合而成痹也其狀肌肉頑厚或則疼痛此由人體虛腠理開則受於風邪也其邪先中經絡後入於五臟其以春遇痹者為筋痹筋痹不已又遇邪者則移入於肝也肝痹之狀夜臥則驚飲食多小便數夏遇痹者為脈痹血脈不流令人萎黃脈痹不已又遇邪者則移入於心心痹之狀心下鼓氣卒然逆喘不通咽乾喜噫仲夏遇痹為肌痹肌痹不已後遇邪者則入於脾脾痹之狀四肢懈墮發咳嘔吐秋遇痹者為皮痹則皮膚都無所覺皮痹不已則入於肺肺痹之狀氣奔喘痛冬遇痹者為骨痹骨重不可舉不遂而痛骨痹不已又遇邪者則移入於腎腎痹之狀喜脹診其脈大澀者為痹脈來急者為痹脈澀而緊者為痹（同上）</p>

<h3>偏枯</h3>
<p>經有偏風候又有半身不遂候又有風偏枯候此三者大要同而古人別為之篇目蓋指風則謂之偏風指疾則謂之半身不遂其肌肉偏小者呼為偏枯皆由脾胃虛弱所致也夫脾胃為水穀之海水穀之精化為血氣潤養身體今脾胃虛弱則水穀之精養有所不周血氣偏虛為邪所中故半身不遂或至肌肉枯小爾治法兼治脾胃（皆雞峰方）</p>

<h3>小中不須深治</h3>
<p>風淫末疾謂四肢凡人中風悉歸手足故也而疾勢有輕重故病輕者俗名小中一老醫常論小中不須深治但服溫平湯劑正氣逐濕痹使毒流一邊余苦不作隨性將養雖未能為全人然尚可苟延歲月若力攻之縱有平復者往往恬不知戒病一再來則難以支吾矣譬如捕寇拘於一室則不使之逸越自亡它慮或逐之再至則其禍當劇於前矣此語甚有理而予見世之病者大體皆如是但常人之情以幻質為己有豈有得疾為廢人而不力治者此未易以筆舌喻也（泊宅編）</p>

<h3>邪風</h3>
<p>邪風之至疾如風雨善治者治皮毛次治肌膚次治筋脈次治六腑次治五臟治五臟者半死半生也</p>

<h3>風厥</h3>
<p>汗出而身熱者風也汗出而煩滿不解者厥也</p>

<h3>睡防風吹</h3>
<p>睡中風吹手足或酸或疼或腫用鹽炒熱帕裹熨之微有汗出即愈仍用朮附湯加羌活煎服（瑣碎錄）</p>

<h3>白癩病</h3>
<p>昔有一僧得病狀如白癩卒不成瘡但每旦取白皮一升許如蛇蛻醫者謂多啖炙爆所致與局方解毒雄黃丸三四服而愈</p>

<h3>長松治大風</h3>
<p>釋普明齊州人久止靈岩晚進五臺得風疾眉發俱墮百骸腐潰哀號苦楚人不忍聞忽有異人教服長松明不知識復告之云長松生古松下取根餌之皮色如薺苨長三五寸味微苦類人參清香可愛無毒服之益人兼解諸蟲毒明採服不旬日毛髮俱生顏貌如故今並代間士人多以長松雜甘草乾山藥為湯煎服甚佳然本草及諸方書皆不載獨釋慧祥作清涼傳始序之（澠水燕談）</p>

<h3>瘵風癩絕不同</h3>
<p>瘵病骨先絕風病筋先絕癩病肉先絕（瑣碎錄）</p>

<h3>食穿山甲動舊風疾</h3>
<p>余嘗行衡州道中遇醴陵尉自衛陽方回以病歸問其得疾之由曰某食豬肉入山既深無肉可以食偶從者食穿山甲肉因嘗數臠舊有風疾至是復作今左手足廢矣因以篋中風藥遺之後半月聞其人痼疾頓愈及至永州觀圖經曰穿山甲不可殺於堤岸血一入土則堤岸不可復塞蓋能透地脈也如此尉因誤食致病而旬日痼疾盡愈亦可怪也今人用以通婦人脈甚驗</p>

<h3>𦼓草治風</h3>
<p>杜甫詩有除𦼓草詩一篇今蜀中謂之毛𦼓毛芒可畏觸人如蜂蠆然治風疹擇最先者以此草點之一身皆失葉背紫者入藥</p>

<h3>蚺蛇治風</h3>
<p>泉州有客盧元欽染大風唯鼻根未倒屬五月五日官取蚺蛇膽欲進或言肉可治風遂取一截蛇肉食之三五日頓漸可百日平復</p>

<h3>蛇墜酒罌治風</h3>
<p>商州有人患大風家人惡之山中為起茅舍有烏蛇墜酒罌中病人不知飲酒漸瘥罌底見蛇骨方知其由也（朝野僉記同上）</p>

<h3>桑枝愈臂痛</h3>
<p>桑枝一小升細切炒香以水三大升煎取二升一日服盡無時圖經云桑枝平不冷不熱可以常服療體中風癢乾燥腳氣風氣四肢拘攣上氣眼暈肺氣嗽消食利小便久服輕身聰明耳目令人光澤兼療口乾仙經云一切仙藥不得桑枝煎不服出抱朴子政和間予嘗病兩臂痛服諸藥不效依此作數劑臂痛尋愈（本事方）</p>

<h3>透冰丹愈耳癢</h3>
<p>族人友夔壯歲時苦兩耳癢日一作遇其甚時殆不可耐撽刮挑剔無所不至而所患自若也常以堅竹三寸許截之折為五六片細削如洗帚狀極力撞入耳中皮破血出或多至一蜆殼而後止明日復然失血既多為之困悴適有河北醫士周敏道到鄉里因往謁之周曰此腎臟風虛致浮毒上攻未易以常法治也宜買透冰丹服之勿飲酒啖濕面蔬菜雞豬之屬能盡一月為佳夔用其戒數日癢止而食忌不能久既而復作乃著意痛斷迨於累旬耳不復癢（類編）</p>

<h3>臂細無力不任重</h3>
<p>此乃肝腎氣風邪客滯於榮衛之間使氣血不能周養四肢故有此證肝主項背與臂膊腎主腰胯與腳膝其二臟若偏虛則隨其所主而生病焉今此證乃肝氣偏虛宜專補肝補腎（雞峰方）</p>

<h3>風眩</h3>
<p>賈黃中為禮部侍郎兼起居監察中風眩卒　太宗悼惜之切責諸醫大搜在城醫工凡通神農本草黃帝難經素問及善針灸藥餌者校其能否以補翰林醫學及醫官院祗候</p>

<h3>風癉</h3>
<p>齊王太后病召臣意入診脈曰風癉客脬難於大小溲溺赤臣意飲以火齊湯一飲即前後溲再飲病已溺如故病得之流汗滌滌者去衣而汗晞也所以知齊王太后病者臣意診其脈切其太陰之口濕然風氣也脈法曰沉之而大堅浮之而大緊者病主在腎腎切之而相反也脈大而躁大者膀胱氣也躁者中有熱而溺赤（史記淳于意傳）</p>

<h3>風蹶</h3>
<p>濟北王病召臣意診其脈曰風蹶胸滿即為藥酒盡三石病已得之汗出伏地所以知濟北王病者臣意切其脈時風氣也心脈濁病法過入其陽陽氣盡而陰氣入陰氣入張則寒氣上而熱氣下故胸滿汗出伏地者切其脈氣陰陰氣者病必入中出及瀺水也（瀺士咸切）</p>

<h3>痹</h3>
<p>齊王故為陽虛候時病甚眾醫皆以為蹶臣意診脈以為痹根在右脅下大如覆杯令人喘逆氣不能食臣意即以火齊粥且飲六日氣下即令更服丸藥出入六日病已病得之內診之時不能識其經解大識其病所在（同上）</p>

<h3>苦沓風</h3>
<p>臣意嘗診安陽武都里成開方開方自言以為不病臣意謂之病苦沓風三歲四肢不能自用使人喑喑即死今聞其四肢不能用喑而未死也病得之數飲酒以見大風氣所以知成開方病者診之其脈法奇咳言曰臟氣相反者死切之得腎反肺法曰三歲死也（史記同上）</p>

<h3>癱瘓</h3>
<p>世傳左為癱右為瘓此說尤非何者經既有偏中半身不遂之候即癱瘓之候當以左右俱中者名之又說以春夏得之難治秋冬得之易療春夏者陽氣上騰火力方盛風火相得而王故難治也秋冬者陽氣降下漸微即易療也此說亦未可必惟其中之淺深為難易爾治法兼理肝腎為得蓋肝主筋腎主骨風中肝腎則筋骨癱瘓也（雞峰方）</p>

<h3>迵風</h3>
<p>陽虛侯相趙章病召臣意眾醫皆以為寒中臣意診其脈曰迵風（音洞言徹入四肢）迵風者飲食下嗌（音益謂喉下也）而輒出不留法曰五日死而後十日乃死病得之酒所以知趙章之病者臣意切其脈脈來滑是內風氣也飲食下嗌而輒出不留者法五日死皆為前分界法後十日乃死所以過期者其人嗜粥故中臟實中臟實故過期師言曰安穀者過期不安穀者不過期（出史記）</p>

<h3>又</h3>
<p>齊淳于司馬病臣意切其脈告曰當病迵風迵之狀飲食下嗌輒後之（後曰如廁）病得之飽食而疾走淳于司馬曰我之王家食馬肝飽甚見酒來即走去驅疾至舍即泄數十出臣意告曰為火齊米汁飲之七八日而當愈時醫秦信在旁臣意去信謂左右閣都尉曰意以淳于司馬病為何曰以為迵風可治信即笑曰是不知也淳于司馬病法當後九日死即後九日不死其家復召臣意臣意往問之盡如意診臣即為一火齊米汁使服之七八日病已所以知之者診其脈時切之盡如法其病順故不死（史記同上）</p>

<h3>手足沉重狀若風者</h3>
<p>此證其源起於脾胃虛榮衛不足胃為水穀之海脾氣磨而消之水穀之精化為榮衛以養四肢若起居失節飲食不時則致脾胃之氣不足既榮衛之氣潤養不周風邪乘虛而干之蓋脾胃主四肢其脈連舌本而絡於唇口故四肢與唇口俱痹語言謇澀也治法宜多用脾胃藥少服去風藥則可安矣若久久不治則變為痿疾經所謂治痿獨取陽明是也陽明者胃之經也（雞峰方）</p>

<h3>上氣常須服藥</h3>
<p>張文仲言風有一百二十四種氣有八十一種唯腳氣頭風上氣常須服藥不絕自余即隨其發動臨期消息之但有風氣之人春末夏初及秋暮要得通泄即不困劇所謂通泄者如麻黃牽牛郁李仁之類是也不必苦駛利藥（太平御覽）</p>

<h3>熱蹶</h3>
<p>故濟北王阿母自言足熱而懣臣意告曰熱蹶也則刺其足心各三所桉之無出血病旋已病得之飲酒大醉（史記）</p>

<h3>眉發自落</h3>
<p>崔言曰職隸左親騎軍一旦得疾雙眼昏咫尺不辯人物眉發自落鼻粱崩倒肌膚有瘡如癬皆為惡疾勢不可救因為洋州駱穀子歸寨使遇一道流自谷中出不言名姓授其方曰皂角刺一二斤為灰蒸久曬碾為末食上濃煎大黃湯調一錢匕服一旬鬢髮再生肌膚悅潤眼目倍明得此方後入山不知所之（感應神仙傳）</p>

<h1>卷四</h1>

<h2>勞瘵</h2>

<h3>五勞</h3>
<p>夫人作勞傷於五臟五臟之氣因傷成病故謂之五勞肺勞之狀短氣而面腫不聞香臭肝勞之狀面目乾黑口苦精神不守恐畏不能獨臥目視不明心勞之狀忽忽喜忘大便難或時溏利口內生瘡脾勞之狀舌根苦直不得嚥唾腎勞之狀背難俯仰小便不利赤黃而有餘瀝囊濕生瘡小腹裡急治法肝勞補心氣心勞補脾氣脾勞補肺氣肺勞補腎氣腎勞補肝氣此療子以益母也經曰聖人春夏養陽秋冬養陰以補其根本肝心為陽脾肺腎為陰夫五臟實亦成勞虛則補之實則瀉之</p>

<h3>六極</h3>
<p>六極者筋極主肝脈極主心肉極主脾氣極主肺骨極主腎精極主臟腑筋極之狀令人數轉筋十指手甲皆痛苦倦不能久立脈極之狀忽忽喜忘少顏色眉發墮落肉極之狀飲食無味不生肌肉皮膚枯槁氣極之狀正氣少邪氣多氣不足多喘少言骨極之狀腰脊酸削齒痛手足煩痛不欲行動精極之狀肉虛少氣喜忘鬢衰落然謂之極者病重於勞也治法與治勞同</p>

<h3>七傷</h3>
<p>七傷者一曰大怒逆氣傷肝二曰憂愁思慮傷心三曰飲食大飽傷脾四曰形寒飲冷傷肺五曰久坐濕地傷腎六曰風雨寒濕傷形七曰大怒恐懼傷志肝傷則少血目暗心傷則苦驚喜忘脾傷則面黃善臥肺傷則短氣咳嗽腎傷則短氣腰痛厥逆下冷形傷則皮膚枯槁志傷則恍惚不樂治法與五勞六極同</p>

<h3>虛勞</h3>
<p>男子平人脈大為勞極虛亦為勞男子勞之為病其脈浮大手足煩春夏極秋冬瘥陰寒精自出酸削不能行寸口脈浮遲浮則為虛遲則為勞虛則衛氣不足浮則榮氣竭脈直者遲逆虛也脈澀無陽是腎少寸關澀無血氣逆冷是大虛脈浮微緩而大者也勞也脈微濡相搏為五勞微弱相搏虛損為七傷</p>

<h3>冷勞</h3>
<p>冷勞之人氣血枯竭表裡俱虛陰陽不和精氣散失則內生寒冷也皆由臟腑久虛積冷之氣遂今宿食不消心腹積聚臍腹疼痛面色痿黃口舌生瘡大腸泄痢手足無力骨節痠疼久而不痊轉加羸瘦故曰冷勞（以上雞峰方）</p>

<h3>勞疰</h3>
<p>勞動作也郭逢原曰凡人暫爾疲倦通謂之勞而今人以勞為惡疾而惡聞之親戚朋友共為隱諱見其疾狀莫敢呼之殊不知勞之為病初起於動作不能節謹至於疲倦且傷不已漸成大疾凡言虛勞者五勞是也六極七傷為類蓋蒙莊所謂精太用則竭神太勞則弊者治法不過補養五臟滋益氣血使之強盛則其疾自去又有傳屍勞者則非此類蓋緣屍疰及挾邪精鬼氣而成者也經曰人有三虛逢年之衰遇月之空失時之和乍感生死之氣忽犯鬼物之精大概寒熱淋露沉沉默默不的知其所苦而無處不惡積月累年漸就委頓既死之後又復傳疰他人者是也茲又須用通神明去惡氣諸藥以治之經曰草木鹹得其性鬼神無所遁情刳射剸犀驅曳邪惡飛丹煉石引納清和疑其為此疾而設（同上）</p>

<h3>傳勞</h3>
<p>葛洪云鬼疰者是五屍之一疰又挾諸鬼邪為害其病變動乃有三十六種至九十九種大略使人寒熱淋瀝沉沉默默不的知所苦無處不惡累年積月漸就沉滯以至於死傳與傍人乃至滅門覺如是候者急治獺肝一具陰乾杵末服方寸匕日三未知再作肘後云此方神良宣和間天慶觀一法師行考召極精嚴時一婦人投狀述患人有祟所附須臾召至附語云非我為禍別是一鬼亦因病人命衰為祟爾渠今已成形在患人肺中為蟲食其肺系故令吐血聲嘶師掠之此蟲還有畏忌否久而無語再掠之良久云容某說惟畏獺爪屑為末以酒服之則去矣患家如其言而得愈此予目所見也究其患亦相似獺爪者殆獺肝之類歟（本事方）</p>

<h3>遇道人治傳勞方</h3>
<p>袁州寄居武節郎李應本相州法司嘗以吏役事韓似夫樞密兵火後忽於宜春見之云從岳侯軍得官今閒居於此從容問其家事潸然淚下曰某先有男女三人長子因議買宅入空無人所居之室忽覺心動背寒凜凜遂成勞瘵之疾垂殆傳於次次室女也長子既死女病尋亟繼又傳於第三子證候一同應大恐即禱於城隍神每日設面飯以齋雲水冀遇異人且許謝錢三十萬數日因往市中開元寺前有一人衣俗士服自稱貧道踵足而呼曰團練聞宅上苦傳屍勞貧道有一藥方奉傳同入寺中問其姓名不答口授云云應即取筆書之道人言欲過湖南應留之飯云已吃飯了欲贈之錢云自有盤纏臨行又言此藥以天靈蓋虎糞內骨為主切鬚子細尋覓青蛇腦如無亦可服藥前一日須盛享城隍神求為陰助應曰既求之於神何必用藥道人曰不然即揖別西去應以其事頗異敬如其言治藥既成設五神位具飲饌十品如待貴客以享城隍又別列酒食以犒飲陰兵仍於其家設使者一位於病榻之前服藥食頃臟腑大下得蟲七枚色如紅燠肉而腹白長約一寸闊七八分前銳後方腹下近前有口身之四周有足若魚骨細如針尖而曲已死試取火焚之以鐵火箸札刺不能入病勢頓減後又服一劑得小蟲四枚自此遂安今已十年肌體悅澤不復有疾道人後竟不來其藥用天靈蓋三錢酥炙黃色為末秤虎糞內骨一錢人骨為上獸骨次之殺虎大腸內取者亦可用同青蛇腦小豆許或綠豆許同酥塗炙色轉為度無蛇腦只酥炙亦得鱉甲極大者醋炙黃色為末秤一兩九斤者尤妙安息香半兩桃仁一分去皮尖研以上為末絹篩過檳榔一分別為細末麝香一錢別研青蒿取近梢三四寸細銼六兩豉三百粒蔥根二十一個拍破東引桃柳李桑枝各七莖粗如箸頭大各長七寸細銼楓葉二十一片如無亦得童子小便半升上先將青蒿桃柳李桑枝楓葉蔥豉以官省升量水三升煎至半升許去滓入安息香天靈蓋虎糞內骨鱉甲桃仁與童子小便同煎取汁去滓有四五合將檳榔麝香同研均調作一服早晨溫服以被蓋覆出汗恐汗內有細蟲以帛子拭之即焚此帛相次須瀉必有蟲下如未死以大火焚之並棄長流水內所用藥切不得令病人知日後亦然十來日後氣體復圓再進一服依前焚棄至無蟲而止此藥如病者未亟可以取安如已亟俟其垂死則令下次已傳染者服之先病者雖不可救後來斷不傳染（出百一選方韓樞密孫廬帥亞卿傳）</p>

<h3>勞傷瘵疾</h3>
<p>男子勞傷而得疾瘵漸見瘦瘠用童子小便二盞無灰酒一盞以新瓷瓶貯之全豬腰一對在內密封泥日晚以慢火養熟至中夜止五更初更以火溫之發瓶飲酒食腰子病篤者只一月效平日瘦怯者亦可服此藥蓋以血養血全勝金石草木之藥也（瑣碎錄）</p>

<h3>勞復</h3>
<p>故督郵頓子獻得病已瘥詣華佗視脈曰尚虛未複復勿為勞事御內即死臨死當吐舌數寸其妻聞其病除從百里外省之止宿交接中間三日發病一如佗言（三國志）</p>

<h3>鬼疰</h3>
<p>韶州南七十里曰古田有富家婦人陳氏抱異疾常日無他苦每遇微風吹拂則股間一點奇癢爬搔不停手已而舉體皆然逮於發厥凡三日醒及坐有聲如咳其身乍前乍後若搖兀之狀率以百數甫少定又經日始困臥不知人累夕愈至不敢出戶更十醫弗效醫劉大用視之曰吾得其證矣先與藥一服取數珠一串來病家莫知何用也當婦人搖兀時記其疏數之節已覺微減然後云是名鬼疰因入神廟看為邪所憑致精采蕩越法當用死人枕煎湯飲之既飲大瀉數行宿痾脫然大用云枕用畢當送還元處如遲留使人顛狂蓋但借其氣爾（類編）</p>

<h3>瘵疾</h3>
<p>越州鏡湖邵長者女十八染瘵疾累年刺灸無不求治醫亦不效有漁人趙十煮鰻羹與食食覺內熱之病皆無矣今醫家所用鰻煎乃此意</p>

<h3>屍疰</h3>
<p>飛屍者遊走皮膚穿臟腑每發刺痛變作無常遁屍者附骨入肉攻鑿血脈每發不可得近見屍喪聞哀哭便發風屍者淫濯四肢不知痛之所在每發昏沉得風雪便作沉屍者纏骨結臟衝心脅每發絞切遇寒冷便作注屍者舉身沉重精神錯雜常覺昏廢每節氣致變輒成大惡皆宜用忍冬葉數斛煮取濃汁稠煎之服如雞子大一枚日三太一神精丹蘇合香丸治此病第一（本事方）</p>

<h3>虛勞用藥</h3>
<p>凡虛勞之疾皆緣情欲過度榮衛勞傷致百脈空虛五臟衰損邪氣乘襲致生百疾聖人必假藥石以資氣血密腠理以御諸邪肌肉之虛猶如體之輕虛如馬勃通草蒲梢燈心之屬是也非滋潤黏膩之物以養之不能實也故前古方中鹿角膠阿膠牛乳鹿髓羊肉飴糖酥酪杏仁煎酒蜜人參當歸地黃門冬之類者蓋出此意本草云補可去弱羊肉人參之屬是也所謂虛勞者因勞役過甚而致虛損故謂之虛勞今人才見虛弱疾證悉用燥熱之藥如伏火金石附子薑桂之類致五臟焦枯血氣乾涸而致危困皆因此也如虛而兼冷者止可於諸虛勞方中加諸溫熱藥為助可也如此即不失古人之意（醫余）</p>

<h3>鰻治勞疾</h3>
<p>有人多得勞疾相因染死者數人取病者於棺中釘之棄於水永絕傳染之患流之金山有人異之引岸開視見一女子猶活因取置漁舍多得鰻鱺魚食之病愈遂為漁人之妻（稽神錄）</p>

<h3>虛勞服藥</h3>
<p>養生必用方論虛勞不得用涼藥如柴胡鱉甲青蒿麥門冬之類皆不用服唯服黃耆建中湯有十餘歲女子因發熱咳嗽喘急小便少後來成腫疾用利水藥得愈然虛羸之甚遂用黃耆建中湯日一服三十餘日遂愈蓋人稟受不同虛勞小便白濁陰臟人服橘皮煎黃耆建中湯獲愈者甚眾至於陽臟人不可用暖藥雖建中湯不甚熱然有肉桂服之稍多亦反為害要之用藥亦量其所稟審其冷熱而不可一概以建中湯治虛勞也謹之（醫余）</p>

<h3>骨蒸內熱</h3>
<p>睦州楊寺丞有女事鄭迪功女有骨蒸內熱之病時發外寒寒過內熱附骨蒸盛之時四肢微瘦足跗腫者其病在五臟六腑之中眾醫不瘥因遇處州吳醫看曰請為治之只單用石膏散服後體微涼如故其方出外臺秘要只用石膏乳細十分似面以新汲水和服方寸匕取身無熱為度（名醫錄）</p>

<h3>氣血虛發厥熱</h3>
<p>氣虛則發厥血虛則發熱厥者手足冷也氣屬陽陽虛則陰湊之則故厥血者陰也血虛則陽湊之故發熱也氣虛發厥者當用溫藥血虛發熱者不宜用涼藥當用溫養氣血之藥以補之宜養陰黃耆建中湯之類是也又有一種病實熱者極而手足厥冷所謂熱深厥亦深此當用涼藥須以脈別之也此最難辯差之毫釐則害人性命戒之（醫余）</p>

<h3>人肉治羸疾</h3>
<p>開元間明州人陳藏器撰本草拾遺云人肉治羸疾自此閭閻相效割股</p>

<h3>治羸瘠</h3>
<p>仁和縣一吏早衰病瘠齒落不已從貨藥道人得一單方只碾生硫黃為細末實於豬臟中水煮臟爛碾細宿蒸餅丸如桐子大隨意服之兩月後飲啖倍常步履輕捷年過九十略無老態執役如初因從邑宰入村醉食牛血遂洞下數十行所泄如金水自是尫悴少日而死李巨源得其事於臨安入內醫官管範嘗與王樞使言之王云但聞豬肪脂能制硫黃茲用臟尤為有理亦合服之久當見效（類編）</p>

<h3>治勞瘵吐血</h3>
<p>翦草狀如茜草又如細辛婺臺二州皆有之惟婺可用其法每取一斤淨洗碎為末入生蜜一斤和成膏以陶器盛之不得犯鐵日一蒸一曝至九日乃止治勞瘵吐血損肺及血妄行名曰神傳膏令病人五更起面東坐不得語言用匙抄藥如食粥然每服四匙良久呷稀粟米粥壓之藥只冷服粟飲亦不可太熱或吐或下皆無害如久病肺損咯血一服立愈（本事方）</p>

<h3>天靈蓋</h3>
<p>謹按天靈蓋神農本經人部惟發髲一物外余皆出後世醫家或禁術之流奇怪之論殊非仁人之用心世稱孫思邈有大功於世以殺命治命尚有陰責況於是也近數見醫家用以治傳屍勞未有一效者信本經不用未為害也殘忍傷神又不急於取效苟有可易仁者宜盡心焉苟不以是說為然決為庸人之所惑亂設云非此不可是不得已則宜以年深塵泥所漬朽者為良以其絕屍氣也（本草）</p>

<h2>鼻衄吐血</h2>

<h3>鼻衄</h3>
<p>饒州市民李七常苦鼻衄垂至危困醫授以方取蘿蔔自然汁和無灰酒飲之則止醫云血隨氣運轉氣有滯逆所以妄行蘿蔔最下氣而酒導之是以一服效經五日復如前僅存喘息而張思順以明州刊王氏單方刮人中白置新瓦上火逼干以溫湯調服即時血止至今十年不作張監潤之江口鎮適延陵鎮官曾棠入府府委至務同視海舶曾著白茸毛背子盛服濟潔正對談之次血忽出如傾變所服為紅色駭曰素有此疾特不過點滴耳今猛烈可畏覺頭空空然殆有性命之慮張曰君勿憂我當漸治一藥移時而就持與之血亦止不復作人中白者旋盆內積溓垢是也蓋秋石之類特不多用火力治藥時勿使其人知恐其以穢濁不肯服此方可謂神矣</p>

<h3>又</h3>
<p>予在汝州時因出驗屍有保正趙溫者不詣屍所問之即云衄血已數斗昏困欲絕予使人扶掖以來鼻血如檐溜平日所記治衄數方旋合藥治之血勢猛皆衝出予謂治血者莫如地黃試遣人四散尋生地黃得十餘斤不暇取汁因使生吃漸及三四斤又以其滓塞鼻須臾血定又癸未歲予姊病吐血有醫者教取生地黃自然汁煮服之日服數升三日而愈有一婢病經血半年不通見釜中余汁以為棄去可惜輒飲數杯尋即通利地黃治血其功如此地黃但用新布拭淨搗汁勿用水洗（信效方）</p>

<h3>毆血咯血</h3>
<p>台州獄吏憫一大囚將死頗照顧之囚感語之吾七次犯死罪盡力抗諱苦遭訊考坐是肺皆休損至於毆血適得一藥每用其效如神荷君庇拊之恩持此以報只白芨一味米飲調爾其後陵遲儈者剖其胸見肺間竅穴數十處皆白芨補填之色猶不變也洪貫之聞其說為郢州長壽宰規之赴洋川任一卒忽苦咯血勢絕危貫之用此救之一日即止（癸志）</p>

<h3>山梔子茅花愈衄血</h3>
<p>蔡子渥傳云同官無錫監酒趙無疵其兄衄血甚已死入殮血尚未止一道人過門聞其家哭詢問其由道人云是曾服丹或燒煉藥予有藥用之即活囊間出藥半錢匕吹入鼻中立止良久得活乃山梔子燒存性末之（本事方）又治鼻衄不止欲絕者取茅花一大把銼碎用水兩碗煮一碗分二服飲立止（良方）</p>

<h2>頭風</h2>

<h3>偏頭疼</h3>
<p>裕陵傳王荊公偏頭疼方云是禁中秘方用生萊菔汁一蜆殼仰臥注鼻中左痛注右右痛注左或兩鼻皆注亦可數十年患皆二注而愈荊公與僕言已愈數人矣（良方）</p>

<h3>頭眩</h3>
<p>有人苦頭眩頭不得舉目不得視積年華佗使悉解衣倒懸令頭去地三寸濡布拭身體令周匝視諸脈盡出五色佗令弟子以鈹刀決脈五色血盡視赤血出乃下以膏摩被覆汗出周匝飲以葶藶散而愈（三國志）</p>

<h3>蹶頭熱</h3>
<p>菑川王病召臣意診脈曰蹶上為頭重痛身熱使人煩懣臣意即以寒水拊其頭刺足陽明左右各三所病旋已病得之沐發未乾而臥診如前所以蹶頭熱至肩（史記）</p>

<h3>婦人偏頭痛</h3>
<p>有一婦人患偏頭痛一邊鼻塞不聞香臭常流清涕或作臭氣一陣服遍治頭痛藥如芎蠍皆不效人無識此病者或曰腦癰偶有善醫云但服局方芎犀丸不十數服忽作嚏涕突出一鋌稠膿其疾遂愈</p>

<h3>沐頭洗浴</h3>
<p>沐頭不可用冷水必成頭風之疾浴罷不可和衫裙寢恐成外腎腫疼腰背拳曲</p>

<h3>婦人月水來不可沐頭</h3>
<p>婦人女子月事之來不可洗頭或因感疾終身為痼疾不可治（泊宅編）</p>

<h3>川芎不可久服</h3>
<p>一族子舊服芎藭醫鄭叔熊見之云芎藭不可久服多令人暴死後族子果無疾而卒予姻家朝士張子通妻因病腦風服芎藭甚久亦一旦暴亡皆予目見者（筆談）</p>

<h2>眼疾</h2>

<h3>目疾</h3>
<p>凡人食五辛接熱食飲刺頭出血過多極目遠視燈前看字月下攻書不避煙火博奕經時飲酒不已熱餐麵食抄寫多年雕鏤繡畫泣淚過多房欲無節遠觀星火視日極目瞻望山川皆是喪明之本可不謹哉（瑣碎錄）</p>

<h3>讀書損目</h3>
<p>讀書之苦傷肝損目誠然晉範寧嘗苦目痛就張湛求方湛戲之曰古方宋陽子少得其術以授魯東門伯次授左丘明遂世世相傳以及漢杜子夏晉左太衝凡此諸賢並有目疾得此方云用損讀書一減思慮二專內視三簡外觀四旦起晚五早夜眠六凡六物𤎅以神火下以氣簁蘊於胸中七日然後納諸方寸修之一時近能數其目睫遠視尺棰之餘長服不已洞見牆壁之外非但明目乃亦延年審如是而行之非可謂之嘲戲亦奇方也（本事方）</p>

<h3>觀音洗眼偈</h3>
<p>台州僧處瑫中年病目常持誦大悲咒夢觀音傳授法偈令每旦咒水七遍或四十九遍用以洗眼凡積年障翳近患赤目無不獲痊處瑫跪受而寤悉用記憶如說誦行之不逾時平愈壽至八十八歲其偈曰救苦觀世音施我大安樂賜我大方便滅我愚癡暗賢劫諸障礙無明諸罪惡出我眼室中使我視物光我今說是偈洗懴眼識罪普放淨光明願睹微妙相（戊志）</p>

<h3>眼疾不可洗浴</h3>
<p>舊說眼疾不可浴浴則病甚至有失明者承直郎白彥良云未壯歲之前歲歲患赤眼一道人勸但能斷沐頭則不復病此彥良自此不沐今七十餘更無眼病（泊宅編）</p>

<h3>眼痛不食</h3>
<p>有人患赤眼腫痛脾胃虛弱吃飲食不得診其肝脈盛脾脈弱涼藥以治肝則損脾愈吃飲食不得服暖藥以益脾則肝愈盛而加病何以治之但於溫平藥中倍加肉桂不得用茶調恐損脾也肉桂殺肝而益脾故一治而兩得之傳曰木得桂而死（醫余）</p>

<h3>眼赤腫</h3>
<p>有人患眼疾每睡起則眼赤腫良久卻無事百方治之無效師曰此血熱也非肝病也臥則血歸於肝熱血歸肝故令眼赤腫也良久便無事者人睡起血復散於四肢故也遂用生地黃汁浸粳米半升摻干曝令透骨幹凡三浸三乾用瓷瓶子煎湯一升令沸下地黃米四五匙煎成薄粥湯放溫食半飽後飲一兩盞即睡如此兩日遂愈生地黃汁涼血故也（同上）</p>

<h3>眼疾有虛實</h3>
<p>凡眼疾有上盛下虛者有上虛下實者虛者宜服補腎藥補其母也實者宜服涼心經藥瀉其子也眼科云所謂補藥者非硫黃附子鹿茸蓯蓉之類是硃砂磁石之類也治眼而補下當用眼藥故也茲為至理（同上）</p>

<h3>赤目戒食</h3>
<p>患赤目以熱水濯足佳若澡浴必致失明切不可食犬雞魚雞鴨卵</p>

<h3>一目失明</h3>
<p>錢鏐年老一目失明聞中朝國醫胡某者善醫上言求之晉祖遣醫泛海而往醫視其目曰尚父可無療此當延五七歲壽若決瘼去內障即復舊但慮損福爾鏐曰吾得不為一目鬼於地下足矣願醫盡其術以療之當厚報醫為治之復故鏐大喜見賂醫金帛寶帶五萬緡具舟送歸京師醫至鏐卒年八十一矣（劉穎叔異苑）</p>

<h3>治眼</h3>
<p>郭太尉真州人久患目盲有白翳膜遍吃眼藥無能效者有親仲監稅在常州守官聞張鼉龍之名因薦於太尉太尉請張公視之曰此眼緣熱藥過多乃生外障視物不明朝朝昏黑更無所睹醫者皆為肝元損下虛補其肝腎眼愈盲甚張曰請太尉將藥點眼並服之一月取翳微消後果一月翳退雙目如舊因求點吃藥方乃只用豬膽微火銀銚內煎成膏入冰腦粒如黍米大點入眼中微覺翳輕後又將豬膽白膜皮曝乾合作小繩如釵大小燒作灰待冷點翳盛者亦能治之此方甚好勿妄傳（名醫錄）</p>

<h3>治內障</h3>
<p>熟地黃麥門冬車前子相雜治內障眼有效屢試信然其法細搗蜜丸桐子大三藥皆難搗羅和合異常甘香真奇方也（東坡大全集）</p>

<h3>治爛緣眼</h3>
<p>潭州宗室趙太尉家乳母苦爛緣風眼近二十年有賣藥老媼過門云此眼有蟲其細如絲色赤而長久則滋生不已吾能談笑除之入山取藥晚下當為治療趙使僕陰尾之見媼沿道掇叢蔓木葉以手挼碎送口中咀嚼而留汁滓於小竹筒內俄復還索皂紗蒙乳母眼取筆畫雙眸於紗上然後滴藥汁漬眼下緣轉盻間蟲從紗中出其數十七狀如先所云數日再至下緣肉乾如常人復用前法滴上緣又得蟲十數家人大喜後傳與醫者上官彥誠遍呼鄰仄村婦病此者驗試無不立瘥其藥乃覆盆子葉一味著於本草陳藏器云治眼暗不見物冷淚浸淫不止及青盲等取此草日曝乾搗令極爛薄綿裹之以男子所飲乳汁浸如人行八九里久用點目中即仰臥不過三四日視物如少年但禁酒面油蓋治眼妙品也（癸志）</p>

<h3>治內障眼</h3>
<p>明州定海人徐道亨父沒奉母周遊四方事之盡孝淳熙中到泰州宿於逆旅因患赤眼而食蟹遂成內障欲進路不能素解暗誦般若經出丐市裡所得錢米仍持歸養凡歷五年忽夜夢一僧長眉大鼻托一缽盂盂中有水令徐掬以洗眼復告之曰汝此去當服羊肝丸百日徐知為佛羅漢喜而拜願乞賜良方僧曰用淨洗夜明沙一兩當歸一兩蟬殼一兩木賊去節一兩共碾為末買羊肝四兩水煮爛搗如泥入前藥拌和丸桐子大食後溫熟水下五十丸服之百日復舊與母還鄉母亡棄家入道（類說）</p>

<h3>治眼二百味花草膏</h3>
<p>福州人病目兩瞼間赤濕流淚或痛或癢晝不能視物夜不可近燈光兀兀癡坐其友趙謙子春語之曰是為爛緣血風我有一藥正治此名曰二百味花草膏病者驚曰用藥品如是世上方書所未有豈易遽辦君直相戲爾趙曰我適見有藥當以與君明日攜一錢匕至堅凝成膏使以匙抄小許入口一日淚止二日腫消三日痛定豁然而愈乃往謁趙致謝且扣其名物笑曰只用羯羊膽去其中脂而滿填好蜜拌均蒸之候乾即入瓶研細為膏以蜂採百花羊食百草故隱其名以眩人云（癸志）</p>

<h3>斑瘡入眼</h3>
<p>小兒斑瘡入眼皆由熱重毒氣上攻多因食毒物所致若瘡子盛發時覺眼腫痛時時與開看之睛上無瘡即不害事若有瘡亦須服清涼飲子每日食後一服微利之瘡子干後將攝不如法及飲食不謹或無故眼自痛者即毒氣不盡也輕者清涼飲重者雄黃解毒丸須大下三四行然後服治眼藥只得睛不破無不愈者（保生方）</p>

<h3>眼中常見鏡子</h3>
<p>有一少年眼中嘗見一小鏡子俾醫工趙卿診之與少年期來晨以魚鱠奉候少年及期赴之延於內且令從容俟客退方接俄而設臺子施一甌芥醋更無他味卿亦未出迨禺中久候不至少年飢甚且聞醋香不免輕啜之逡巡又啜之覺胸中豁然眼花不見因竭甌啜之趙卿知之方出少年以啜醋慚謝卿曰郎君先因吃鱠太多醬醋不快又有魚鱗在胸中所以眼花適來所備醬醋只欲郎君因飢以啜之果愈此疾烹鮮之會乃權詐也（北瑣夢言）</p>

<h3>目疾忌浴</h3>
<p>有目疾者切忌浴令人目盲（遁齋閒覽）</p>

<h3>偷針眼</h3>
<p>凡患偷針眼者以布針一個對井以目睛睨視之已而折為兩段投井中眼即愈勿令人見</p>

<h3>目視一物為二</h3>
<p>荀牧仲頃年常謂予曰有人視一物為兩醫者作肝氣有餘故見一為二教服補肝藥皆不驗此何疾也予曰孫真人云目之繫上屬於腦後出於腦中邪中於頭因逢身之虛其入深則隨目繫於腦入於腦則轉轉則目系急急則目眩以轉邪中於睛所中者不相比則睛散睛散則歧故見兩物也令服驅風入腦藥得愈（本事方）</p>

<h3>洗眼湯</h3>
<p>以當歸黃連芍藥等分用水濃煎汁乘熱洗冷則再溫洗甚益眼目但是風毒赤目花翳等皆可用之凡眼目之病皆緣血脈凝滯使然故以活血藥合黃連治之血得熱即行故乘熱洗之用者無不神效（出本草黃連注）</p>

<h2>口齒喉舌耳</h2>

<h3>治喉閉</h3>
<p>元公章少卿說開德府士人攜僕入京其一忽患喉閉脹滿氣塞不通命在頃刻詢諸郡人云惟馬行街山水李家可看治即與之往李駭曰證候危甚猶幸來此不然即死何疑乃於笥中取一紙捻用火點著才煙起吹滅之令僕張口刺於喉間俄吐出紫血半合即時氣寬能言及啖粥飲摻藥敷之立愈士人甚神其伎後還鄉里村落一庸醫偶傳得此術云咽喉病發於六腑者如引手可探及刺破瘀血即已若發於五臟則受毒牢深手法藥力難到惟用紙捻為第一然不言所以用之之意後有人拾得其殘者蓋預以巴豆油塗紙故施火即著藉其毒氣徑赴病處（類編）</p>

<h3>又</h3>
<p>凡人患喉閉及纏喉風用藥開得咽喉後可以通得湯水急吃薄粥半碗或一碗壓下邪熱不壓即病再來不可不知也咽喉既可身熱頭疼不除此感外邪看脈氣及大小便有表證則發汗有里證則微下之皆愈愈後虛喘而身不熱者必是服涼藥過多而下虛也當服鎮重溫藥一服如黑錫丸正一丹之類以粥壓之</p>

<h3>咽喉腫痛</h3>
<p>有人患咽喉腫痛下食不得身熱頭疼大便不通眾醫之論紛然皆以謂熱當服涼藥有一善醫云脈緊數是感寒氣所致眾醫不從善醫者曰我有法驗得寒熱浴室中生火用炒木蔥湯淋浴若是病熱則此暖處必有汗而咽喉痛不減若是感寒則雖浴無汗患信其言遂入浴淋洗而無汗就浴室中服麻黃湯一服須臾大汗出大便通即時無事眾醫服其神凡辯熱病與感冷皆可用此法（醫余）</p>

<h3>巧匠取喉鉤</h3>
<p>鹹平中職方魏公在潭州有數子弟皆幼因相戲以一釣竿垂釣用棗作餌登陸釣雞雛一子學之而誤吞其鉤至喉中急引乃鉤以須逆不能出命之諸醫不敢措手魏公大怖令人遍問老婦必能綿歷時有一老婦九十餘歲言亦未嘗見此切料有智識者可出之時本郡有一莫都料性甚巧令聞魏公魏公呼老婦責之曰吾子誤吞鉤莫都料何能出之老婦曰聞醫者意也其莫都料曾水中打碑塔添仰瓦魏公大咍親屬勉之曰試詢之公遂召莫都料至沉思時久言要得一蠶繭及大念珠一串公與之都料遂將㿠剪如錢大用物權四面令軟以油潤之仍中通一竅先穿上鉤線次穿數珠三五枚令兒正坐開口漸添引數珠挨之到喉覺至系鉤處乃以力向下一推其鉤以下而脫即向上急出之見㿠繭錢向下裹定鉤線須而出並無所損魏公大喜遂厚賂之公曰心明者意必大巧意明者心必善醫（名醫錄）</p>

<h3>舌腫滿口</h3>
<p>一士人沿汴東歸夜泊村步其妻熟寐撼之問何事不答又撼之妻驚起視之舌腫已滿口不能出聲急訪醫得一叟負囊而至用藥摻比曉復舊問之乃蒲黃一味須真者佳（本事方）</p>

<h3>舌無故血出</h3>
<p>一士人無故舌出血仍有小穴醫者不曉何疾偶曰此名衄炒槐花為末摻之而愈（良方）</p>

<h3>牙疼</h3>
<p>牙疼有四一曰熱二曰冷三曰風四曰蚛熱者怕冷水冷者怕熱湯不怕冷熱即是風牙有蚛竅者即是蚛牙用藥之法熱用牙硝鬱金雄黃荊芥之類冷用乾薑蓽茇細辛之類風用豬牙皂角殭蠶蜂房川草烏之類蚛用雄黃石灰砂糖之類熱牙宜於牙齦上出血腫牙痛用藥畢皆以溫湯嗽之（醫余）</p>

<h3>牙齒日長</h3>
<p>牙齒逐日長漸漸脹開口難為飲食蓋髓溢所致只服白朮愈（衛生十全方）</p>

<h3>舌脹出口</h3>
<p>有人舌腫脹舒出口外無敢醫者一村人云偶有此藥歸而取至乃二紙捻以燈燒之取煙燻舌隨即消縮眾問之方肯言吾家舊有一牛亦舌腫脹出口人教以蓖麻取油蘸紙捻燒煙燻之而愈因以治人亦驗</p>

<h3>治齒痛</h3>
<p>葉景夏家一妾為病齒所苦遇痛作時爬床刮席叫呼連夕徹旦勺飲不可入口醫者無所不用經年不瘥或授一方取附子尖天雄尖全蠍七個皆生碾碎拌和以紙捻蘸少許點痛處隨手則止林元禮云是未足為奇舊得一法捕蚵蚾大者一枚削竹篦子刮其眉即有汁黏其上約所取已甚則放之而以汁點痛處凡疳蝕癰腫一切齒痛悉可用藥到痛定仍不復作侄孫骭云此名蟾酥膏先以篦掠眉下汁未出時當以細杖鞭其背及頭候作怒鼓脹則流注如湧然後挹以綿徑窒痛處（類編）</p>

<h3>齲齒</h3>
<p>齊中大夫病齲齒淳于意灸其左太陽脈即為苦參湯日漱三升出入五六日病已得之風及臥開口食而不漱（史記）</p>

<h3>飲酒漱口</h3>
<p>劉幾年七十餘精神不衰每一飲酒輒一漱口雖醉不忘也曰此可以無齒疾晡後食少許物便已（明道雜誌）</p>

<h3>漱口食冷</h3>
<p>進士劉遁異遇人曰世人奉養往往倒置早漱口不若將臥而漱去齒間所積牙亦堅固今人食冷物必飲湯將溫其脾已冰其脾又何溫之有不若未食冷物先飲湯溫之繼食冷即無患也（翰苑名談）</p>

<h3>棗能黃齒</h3>
<p>倪彥及朝奉嘗為太原府幕官云彼中人喜食棗無貴賤老少常置棗於懷袖間等閒探取食之郡人之齒多黃緣食棗故嵇叔夜所謂齒居晉而黃蝨處頭而黑是也（遁齋閒覽）</p>

<h3>齒藥</h3>
<p>西嶽蓮華峰碑載治口齒烏髭藥歌豬牙皂角及生薑西國升麻蜀地黃木律旱蓮槐角子細辛荷葉（翦荷葉心子也）要相當青鹽等分同燒煅研煞將來使更良揩齒牢牙髭鬢黑誰知世上有仙方（類苑）</p>

<h3>齒間肉壅出</h3>
<p>汪丞相徽之祈門人有寵平日好食動風物性尤嗜蟹或作蟹包蟹簽恣啖之一日得風熱之疾齒間壅一肉出漸大漲塞口不能閉水漿不入痛楚待盡而已有一道人言能治此疾丞相命醫之不日而愈其法用生地黃取汁一碗豬牙皂角數鋌火上炙令熱蘸汁令盡末之敷壅肉上隨則消縮後多金與之得此方（其婿李大夫說）</p>

<h3>飲酒喉舌生瘡</h3>
<p>連月飲酒咽喉爛舌生瘡水中螺蚌肉蔥豉姜椒煮汁飲三盞瘥（聖惠方）</p>

<h3>苦參不可潔齒</h3>
<p>予嘗苦腰重久坐則旅拒十餘步然後能行有一將佐見予曰得無用苦參潔齒否予時以病齒用苦參數年矣曰此病由也苦參入齒其氣傷腎能使人腰重後有太常少卿舒昭亮用苦參揩齒歲久亦病腰自後悉不用腰疼皆愈此皆方書舊不載者（筆談）</p>

<h3>齒縫出血</h3>
<p>齒縫出血不止他藥不能治者鹽主之素問云鹽勝血故也（蘭室寶鑑　用麥門冬煎湯漱之亦良）</p>

<h3>虎鬚治齒痛</h3>
<p>虎鬚治齒痛仙人鄭思遠常騎虎故人許隱齒痛求治鄭曰虎鬚及熱插齒間即愈拔數莖與之</p>

<h3>積年耳聾</h3>
<p>驢生脂和生薑熟搗綿裹塞耳治積年耳聾（本草按本草乃生椒非姜第未試用）</p>
<p>骨哽（韻略用骾字）</p>

<h3>治哽以類推</h3>
<p>凡治哽之法皆以類推鸕鷀治魚哽磁石治針哽發灰治發哽貍虎治骨哽亦各從其類也</p>

<h3>鵬砂治哽</h3>
<p>鄱陽汪友良因食辣蹄誤吞一骨如小指大哽於咽喉間隱然見於膚革引手可揣摸百計不下凡累日雖咳嗽亦痛僅能略通湯飲家人絕憂之於昏睡次睹一人著朱衣來告曰聞汝為骨所苦吾有一藥唯南硼砂最妙恍惚驚寤謂非夢也殆神明陰受以方欲全其命索藥笥得砂小塊汲水滌洗取而含化才食頃脫然而失（壬志）</p>

<h3>咒水治哽</h3>
<p>以淨器盛新汲水一盞捧之面東默唸云謹請太上東流順水急急如南方火帝律令敕一氣念七遍即吹一口氣入水中如此七吹以水飲患人立下或用此咒水可以食針並竹刺（百一選方）</p>

<h3>漁人治哽</h3>
<p>蘇州吳江縣浦村王順富家人因食鱖魚被哽骨橫在胸中不上不下痛聲動鄰里半月餘飲食不得幾死忽遇漁人張九言你取橄欖與食即軟也適此春夏之時無此物張九云若無尋橄欖核搗為末以急流水調服之果安問張九你何緣知橄欖治哽張九曰我等父老傳橄欖木作取魚掉篦魚若觸著即便浮被人捉卻所以知魚怕橄欖也今人煮河豚須用橄欖乃知化魚毒也（名醫錄）</p>

<h3>治哽</h3>
<p>滁州蔣教授名南金因食鯉魚玉蟬羹為肋骨所哽凡治哽藥及象牙屑用之皆不效或令以貫眾不以多少濃煎汁一盞半分三服並進連服三劑至夜一咯而出因戲云此管仲之力也（百一選方）</p>

<h3>故魚網治哽</h3>
<p>故魚網主哽以網覆哽者頸差如煮汁飲之骨當下矣（本草）</p>

<h3>倉卒有智</h3>
<p>秀州士大夫家一小兒五歲因戲劇以首入搗藥臼中不復出舉家驚呼無計或教之使執兒兩足以新汲水急澆之兒驚啼體縮遂得出又有小兒觀打稻取谷芒置口中黏著喉舌間不可脫或令以鵝涎灌之即下蓋鵝涎能化谷也二者皆一時甚急非倉卒有智未易脫（夷堅志）</p>

<h2>喘嗽</h2>

<h3>喘有三證</h3>
<p>凡人患喘其證有三一曰寒二曰熱三曰水病熱者發於夏而不發於冬冷病者遇寒則發也水病者胸膈滿悶腳先腫也熱病者宜蛤蚧丸冷病宜煮肺散水病審其冷熱虛實虛而冷者紫金丹熱而實者防己丸此出養生必用方不合防己丸但言腹有濕熱欲驗喘疾是水不是水者小便澀腳微腫而喘者水證也當作水治之小便不澀腳不腫只作喘治之沈存中良方蒲頹葉孫大資麻黃梓樸湯不拘冷熱皆可服也</p>

<h3>咳嗽</h3>
<p>咳嗽有二一曰熱二曰寒熱嗽有痰濃鼻聞腥氣宜服涼藥寒嗽痰薄宜服熱藥飲冷水一二呷而暫止者熱嗽也呷熱湯而暫止者冷嗽也此法用之有驗以小柴胡湯治熱嗽以理中湯加五味子治寒嗽皆已試之驗（醫余同上）</p>

<h3>又</h3>
<p>經曰人感於寒則受病微則為咳甚為泄為痛凡咳嗽五臟六腑皆有之惟肺先受邪蓋肺主氣合於皮毛邪之初傷先客皮毛故咳為肺病五臟則各以治時受邪六腑則又為五臟所移古人言肺病難愈而喜卒死者肺為驕臟怕寒而惡熱故邪氣易傷而難治以其湯散徑過針灸不及故也十種咳嗽者肺咳心咳脾咳腎咳肝咳風咳寒咳支飲咳膽咳厥陰咳華佗所謂五嗽者冷嗽氣嗽鱢嗽飲嗽邪嗽孫真人亦有方治寒毒疰嗽者歷代方論著之甚詳惟今之所謂勞嗽者無所經見意其華佗所謂邪嗽真人所謂疰嗽者是也此病蓋酒色過度勞極傷肺損動經絡其重咯唾膿血輕者時發時瘥又有因虛感邪惡之氣且傳疰得之或先嘔血而後嗽或先咳嗽漸就沉羸此則非特內損肺經又挾邪惡傳疰之氣所以特甚病之毒害無過此也真人治疰嗽通氣丸方用蜈蚣四節又云夢與鬼交通及飲食者全用蜈蚣外臺方四蒲丸治五嗽亦用蜈蚣近世名公能推原其指意率用蛤蚧天靈蓋桃柳枝麝香丹砂雄黃安息香之類以通神明之藥療之高出古人之意又肺中有蟲如蠶令人喉癢而咳湯散徑過針灸不及以藥含化蟲死即嗽止（雞峰方）</p>

<h3>治痰嗽</h3>
<p>綬帶李防禦京師人初為入內醫官直嬪御閣妃苦痰嗽終夕不寐面浮如盤時方有甚寵　徽宗幸其閣見之以為慮馳遣呼李李先數用藥詔令往內東門供狀若三日不效當誅李憂撓伎窮與妻對泣忽聞外間叫云咳嗽藥一文一帖吃了今夜得睡李使人市藥十帖其色淺碧用淡橚水滴麻油數點調服李疑草藥性獷或使臟腑滑泄並三為一自試之既而無他於是取三帖合為一攜入禁庭授妃請分兩服以餌是夕嗽止比曉面腫亦消內侍走白　天顏絕喜錫金帛厥直萬緡李雖幸其安而念必宣索方書何辭以對殆亦死爾命僕俟前賣藥人過邀入坐飲以巨鍾語之曰我見鄰里服汝藥多效意欲得方儻以傳我此諸物為銀百兩皆以相贈不吝曰一文藥安得其直如此防禦要得方當便奉告只蚌粉一物新瓦炒令通紅拌青黛少許爾扣其所從來曰壯而從軍老而停汰頃見主帥有此故剽得之以其易辦姑藉以度餘生無他長也李給之終身（類編）</p>

<h3>治齁喘</h3>
<p>信州老兵女三歲因食鹽鰕過多遂得齁喘之疾乳食不進貧無可召醫一道人過門見病女喘不止教使求甜瓜蒂七枚研為粗末用冷水半茶鍾許調澄取清汁呷一小呷如其說才飲竟即吐痰涎若膠黐狀胸次既寬齁喘亦定少日再作又服之隨手愈凡三進藥病根如掃此藥味極苦難吞嚥俗諺所謂甘瓜蒂苦非虛言也（同上）</p>

<h3>喘病</h3>
<p>李翰林天台人有莫生患喘病求醫李云病日久矣我與治之乃取青橘皮一片展開入江子一個將麻線系定火上燒煙盡留性為末生薑汁酒一大鐘呷之過口便定實神方也（名醫錄）</p>

<h3>肺氣</h3>
<p>肺者臟之蓋也肺氣盛則脈大脈大則不得偃臥</p>

<h3>肺熱久嗽</h3>
<p>有婦人患肺熱久嗽身如炙肌瘦將成肺勞以枇杷葉木通款冬紫菀杏仁桑白皮等分大黃減半如常製為末蜜丸櫻桃大一丸食後夜臥含化未終劑而愈（本草衍義）</p>

<h3>喘有冷熱</h3>
<p>人有喘疾不可一概治之須分陰陽病發於冬寒冷病也病發於暑月熱病也冷病服豉霜丸清中湯煮肺散熱病服青杏蛤蚧丸之類又有一方孫大資梓樸散不拘冷熱皆可服（醫余）</p>

<h3>水喘</h3>
<p>有人先因咳嗽發喘胸膈疰悶難於倒頭氣上湊者宜早利水道化痰下氣若不早治必成水宜服紫金丹病水人水在膜外切不可針針透膜初時稍愈再來即不可治（同上）</p>

<h2>翻胃</h2>

<h3>治翻胃</h3>
<p>淳熙元年冬樒侄自鄱陽往四明過婺州義鳥晚泊逆旅倏有野服者坐予傍扣其何人曰邑醫孫道攻療眼疾樒與之語孫曰君貴家子弟必藏好方畀我一二或可為人起疾樒素秘翻胃方即口授之其法用一大附去其蓋刳中使淨納丁香四十九粒復以蓋覆之用線縛定置銀石器中浸以生薑自然汁及蓋而止慢火煮乾細末一錢匕摻舌上漱津下若煩渴則徐食糜粥忌油膩生冷孫喜書之於冊未幾州鈐轄苦此病危甚孫為拯之正用此方數服愈（類編）</p>

<h3>驢尿治翻胃</h3>
<p>驢尿治翻胃外臺載昔幼年經患此疾每食餅及羹粥等須臾吐出正觀中許奉御兄弟及柴蔣等時稱名醫奉敕令治整竭其術竟不能療漸至羸憊死在朝夕忽有一衛士云服驢小便極驗日服二合後食唯吐一半晡時又服二合人定時食粥吐即便定迄至今日午時奏之大內五六人患翻胃同服一時俱瘥此藥稍有毒服時不可過多盛取及熱服二合病深七日以來服之良驗（本事方）</p>

<h3>乾嘔不吐</h3>
<p>粥食湯藥皆吐不停灸手間使二十壯若四肢厥脈沉絕不至者灸之便通此起死之法（千金方）</p>

<h3>霍亂</h3>
<p>夫霍亂之起皆由起居之失宜飲食之不節露臥濕地或當風取快溫涼不調清濁相犯風冷之氣歸於三焦傳於脾胃真邪相干水穀不化便致吐利皆名霍亂其揮霍之間便致撩亂診其脈來代者霍亂又脈代而絕者是證也霍亂脈大者可治微細者不可治脈微而遲氣息少不欲言者不可治養生方云七月食蜜令人暴下（雞峰方）</p>

<h1>卷五</h1>

<h2>心疾健忘</h2>

<h3>抑情順理</h3>
<p>燕居暇曰何所用心善養形神周防疾患常存謹畏無失調將食飲之間最為急務安危所繫智力可分與其畏病而求醫孰若明理以自求與其有病而治以藥孰若抑情而預治情斯可抑理亦漸明能任理而不任情則所養可謂善養者矣防患卻疾之要其在茲乎（食治通說）</p>

<h3>心疾</h3>
<p>韋綬李蟠俱以心疾廢綬常疑遇毒鎖井而飲李益少而疑病心亦心疾也心靈府也為外物所中終身不痊多思慮多疑惑病之本也（國史補）</p>

<h3>驚氣入心</h3>
<p>治驚氣入心絡喑不能語密陀僧研細服一匕許茶調服遂愈有人因伐薪山間為狼所逐而得是疾或授以此方亦愈又一軍校採藤於谷逢惡蛇而病其狀正同亦用此藥療之而愈（己志）</p>

<h3>神志恍惚</h3>
<p>韓宗武侍父官洋州得異疾與神物遇頗不省人事神志恍惚或食或不食國醫陳易簡教服蘇合香丸後數月所遇者忽不至（類編）</p>

<h3>神氣不寧</h3>
<p>明州董生患神氣不寧每臥覺身在床而神離體驚悸多魘通夕無寐許為診視詢諸醫作何證曰心病也許曰是肝經受邪非心病也肝藏魂者也遊魂為變平人肝不受邪故魂宿於肝神靜而得寐今肝經因虛邪氣襲之魂不歸舍是以臥則揚揚若去體肝主怒故小怒輒劇董喜曰前此未之間雖未服藥已覺沉痾去體矣願求藥法許曰君且持此說與眾醫議所治之方而徐質之閱旬日復至云醫遍議古今方書無與病相對者許乃為處真珠丸獨活湯二方以贈服一月而病悉除其方大體以珠母為君龍齒佐之珠入肝經為第一龍齒與肝同類故也龍齒虎睛今人例作鎮心藥而不知龍齒安魂虎睛定魄各言其類也龍能變化故魂遊而不定虎能專靜故魄止而有守當隨其宜而治之方載本事一卷</p>

<h3>健忘詩</h3>
<p>治心氣不足健忘詩云桂遠人三四天菖地亦同茯苓加一倍日誦萬言通乃官桂遠志人參巴戟天菖蒲地骨皮（瑣碎錄）</p>

<h3>忽不識字</h3>
<p>松滋令姜愚無他疾忽不識字數年方稍稍復舊（筆談）</p>

<h3>治人心昏塞多忘喜誤</h3>
<p>七月七日取蜘蛛網著衣領中勿令人知不忘（本草）</p>

<h3>治惡夢</h3>
<p>錢丕少卿忽夜多惡夢但就枕便成輒通夕不止後因赴官經漢上與鄧州推官胡用之相遇驛中同宿遂說近日多夢慮非吉兆胡曰昔嘗如此驚怕特甚有道士教戴丹砂初任辰州推官求得靈砂雙箭鏃者戴之不涉旬即驗四五年不復有夢至今秘惜因解髻中一絳紗袋遺之即夕無夢神魂安靜真誥及他道書多載丹砂辟惡豈不信然（類編）</p>

<h3>麝枕</h3>
<p>置麝枕中可絕惡夢（物類相感志）</p>

<h3>癲疾</h3>
<p>素問曰人生而病癲疾者安得知之岐伯曰病名為胎病此得之在母腹中時其母有所大驚氣上而不下精氣並居故令子發為癲疾也（御覽）</p>

<h3>又</h3>
<p>癲狂之疾何以別答曰狂之始發少臥少飢自賢自貴妄笑好樂</p>

<h3>又</h3>
<p>癲者精神不守言語錯亂甚則登高罵詈或至狂走癇者發則仆地嚼舌吐沫手足搐搦或作六畜之聲頃刻則蘇癲者邪入於陰經一曰陽並則狂癲者邪干於心其處方用藥亦皆相類</p>

<h3>狂</h3>
<p>凡人患癲狂叫喚打人者皆心經有熱當用鎮心藥兼大黃與之瀉數日然後服安神及風藥但得寧靜即是安樂不可見其瘦弱減食便以溫藥補之病必再作戒之戒之緩緩調飲食可也（御覽）</p>

<h3>魘不寤</h3>
<p>人眠則魂魄外遊為邪鬼所魘屈其精神弱者魘則久不得寤乃至氣絕所以須傍人助喚並以方術治之低聲遠喚即活（雞峰方）</p>

<h3>夢</h3>
<p>陰盛則夢涉大水恐懼陽盛則夢大火燔灼陰陽俱盛則夢相殺毀傷上盛則夢飛下盛則夢墮飽則夢予飢則夢取肝氣盛則夢怒肺氣盛則夢哭</p>

<h3>臥而不寐</h3>
<p>老人臥而不寐少壯寐而不寤何也少壯者血氣盛飢肉滑氣道通榮衛之行不失於常故晝日精夜不寤也老人血氣衰肌肉不滑榮衛之道澀故晝日不能精夜不得寐也</p>

<h3>小便如泔</h3>
<p>一男子小便日數十次如稠米泔色亦白心神恍惚瘦瘁食減以女勞得之服此桑螵蛸散未終劑而愈安神魄定心志治健忘小便數補心氣桑螵蛸遠志菖蒲龍骨人參茯神當歸龜甲醋炙以上各一兩為末每服二錢夜臥人參湯調（本草衍義）</p>

<h3>夜魘</h3>
<p>夜魘之人急取梁上塵內鼻中即醒戒以燈照之（瑣碎錄）</p>

<h3>暮臥咒</h3>
<p>道林曰暮臥常以手撫心上咒曰天靈節榮願得長生五臟君侯願其安寧男一七遍女二七遍長生不病（修真秘訣）</p>

<h3>桑葉止汗</h3>
<p>嚴州山寺有一遊僧形體羸瘦飲食甚少每夜就枕遍身出汗迨旦衣服皆透濕如此二十年無復可療唯待盡耳監寺僧曰吾有藥絕驗為汝治之三日宿疾頓愈遂並授以方乃單用桑葉一味乘露採摘控焙乾碾為末二錢空腹溫米飲調或值桑落乾者亦堪用但力不如新者按本草亦載桑葉主止汗其說可證（辛志）</p>

<h3>大驚發狂</h3>
<p>許叔微本事方云軍中有一人犯法裭衣將受刃得釋神失如癡予與驚氣丸一粒服訖而寐乃覺病已失矣江東張提轄妻因避寇失心已數年予授其方隨愈又黃山沃巡檢妻狂厥逾年更十餘醫而不驗予授其方去附子加鐵粉亦不終劑而愈鐵粉非但化涎鎮心至如摧抑肝邪特異若多恚怒肝邪大盛鐵粉能制伏之素問言陽厥狂怒治以鐵落斂金制木之意也</p>

<h3>犯大麥毒</h3>
<p>齊州有人病狂每歌曰五靈華蓋曉玲瓏天府由來汝府中惆悵此情言不盡一丸蘿蔔火吾宮又歌曰踏陽春人間二月雨和塵陽春踏盡秋風起腸斷人間白髮人後遇一道士作法治之乃雲夢中見一紅裳少女引入宮殿皆紅紫飾小姑令歌道士曰此正犯天麥毒女則心神小姑脾神也按醫經蘿蔔治面毒故曰火吾宮即以藥並蘿蔔食之遂愈（洞微志）</p>

<h3>夢遺</h3>
<p>有人夢遺精初有所見後來雖夢中無所見日夜不拘常常定漏作心疾不足服心氣藥無驗作腎氣虛補腎藥亦無驗醫問患者覺腦冷否應之曰只為腦冷服驅寒散遂安蓋腦者諸陽之會髓之海腦冷則髓不固是以遺漏也有此疾者先去腦中風冷腦氣衝和兼服益心腎藥無不愈者</p>

<h3>心脈溢關</h3>
<p>王叔和脈訣論曰溢關骨痛心煩燥通真子解云心脈盛而溢關則筋緊而骨束是以骨痛師曰筋緊有筋攣之疾豈得骨痛所以心脈盛而骨痛者心屬火骨屬腎水心脈溢關則水不勝火煎熬得骨痛非筋緊也（醫余同上）</p>

<h3>喑</h3>
<p>黃帝問曰人有重身九月而喑此為何也岐伯對曰胞之絡脈絕也帝曰何以言之岐伯曰胞絡者繫於腎少陰之脈貫腎系舌本故不能言帝曰治之奈何岐伯曰無治也當十月復（指迷方）</p>

<h3>人臥血歸於肝</h3>
<p>人臥血歸於肝肝受血而能視足受血而能步掌受血而能握指受血而能攝</p>

<h3>血脈</h3>
<p>脈者血之腑脈實血實脈虛血虛</p>

<h3>笑歌狂疾</h3>
<p>開元中有名醫紀朋者觀人顏色談笑知病深淺不待診脈帝聞之召於掖庭中看一宮人每日昊則笑歌啼號若狂疾而足不能履地朋視之曰此必因食飽而大促力頓僕於地而然乃飲以雲母湯令熟寐覺而失所苦問之乃言因大華公主載誕宮中大陳歌吹某乃主謳懼其聲不能清且長吃㹠蹄羹飽而當歌筵大麴曲罷覺胸中甚熱戲於砌臺上高而墜下久而方蘇病狂足不能步也（明皇雜錄）</p>

<h2>鬲噎諸氣</h2>

<h3>氣鬲</h3>
<p>齊王中子諸嬰兒小子病召臣意診切其脈告曰氣鬲病病使人煩懣食不下時嘔沫病得之少憂數忔食飲意即為之作下氣湯以飲之一日氣下二日能食三日即病愈所以知小子之病者診其脈心氣也濁躁而經也此絡陽病也脈法曰脈來數疾去難而不一者病主在心周身熱脈盛者為重陽重陽也逖（音唐）心主故煩懣食不下則絡脈有過絡脈有過則血上出血上出死此悲心所生也病得之憂也（史記）</p>

<h3>五鬲</h3>
<p>古今論鬲氣乃有五種謂憂鬲恚鬲氣鬲寒鬲熱鬲也夫胸中氣結煩悶飲食不下羸瘦無力此乃憂鬲心下實滿食不消化噫輒醋心大小便不利此名恚鬲胸脅逆滿咽喉閉塞噫聞食臭此名氣鬲心腹脹滿咳逆腸鳴食不生肌此名寒鬲五心中熱口舌生瘡骨煩體重唇乾口燥背痛胸痹此名熱鬲</p>

<h3>五噎諸氣（婦人多有此疾）</h3>
<p>此病不在外不在內不屬冷不屬熱不是實不是虛所以藥難取效此病緣憂思恚怒動氣傷神氣積於內氣動則諸證悉見氣靜疾候稍平捫之而不得疾之所在目視之而不知色之所因耳聽之而不知音之所發故針灸服藥皆不獲效此乃神意間病也頃京師一士人家有此證勸令淨觀內外將一切用心力事委之他人服藥方得見效若不如此恐卒不能安但依此戒兼之灼艾膏肓與四花穴及服此三藥可以必瘥孫真人云婦人嗜欲多於丈夫感病倍於男子加以慈戀愛憎疾妒憂恚染著堅牢情不自抑所以為病根深療之難瘥（雞峰方同上）</p>

<h3>五噎</h3>
<p>噎病亦有五種氣噎憂噎食噎勞噎思噎噎者乃噎塞不通心胸不利飲食不下也各隨其證而治之</p>

<h3>靛治噎疾</h3>
<p>廣五行記治噎疾永徽中絳州有僧病噎數年臨死遺言令破喉視之得一物似魚而有兩頭遍體悉是肉鱗致缽中跳躍不止以諸味投缽中須臾悉化為水時寺中方刈藍作靛試取少靛致缽中此蟲繞缽畏避須臾化為水世人以靛治噎疾（良方）</p>

<h3>糠治卒噎</h3>
<p>舂杵頭細糠治卒噎陶隱居云食卒噎不下刮取含之即去亦是舂搗義爾天下事理多有相影響如此也日華子云平治噎煎湯呷（本草）</p>

<h3>病噎吐蛇</h3>
<p>華佗行道見一人病噎嗜食而不得下家人車載欲往就醫佗聞其呻吟駐車往視語之曰向來道傍有賣餅家蒜齏大酢從取三升飲之病自當瘥即如佗言立吐蛇一條懸之車邊欲造佗佗尚未還佗家小兒戲門前迎見自相謂曰客車邊有物必是逢我公也疾者前入見佗壁北懸此蛇輩以十數（御覽）</p>

<h3>食飴至噎</h3>
<p>吳廷紹為太醫令烈祖因食飴喉中噎國醫皆莫能愈廷紹尚未知名獨謂當進楮實湯一服疾失去群醫默識之他日取用皆不驗或扣之答曰噎因甘起故以楮實湯治之（南唐書）</p>

<h3>百病生於氣</h3>
<p>百病生於氣怒則氣上喜則氣緩悲則氣消恐則氣下寒則氣收炅則氣泄驚則氣亂勞則氣耗思則氣結九氣不同何病之生</p>

<h3>天地氣所主</h3>
<p>天地之數起於上而終於下歲半之前天氣主之歲半之後地氣主之上下交互氣交主之歲紀畢矣</p>

<h3>氣虛氣逆</h3>
<p>邪氣盛則實精氣奪則虛氣虛者肺虛也氣逆者足寒也非其時則生當其時則死餘臟皆如此</p>

<h3>有餘不足</h3>
<p>神有餘有不足氣有餘有不足血有餘有不足形有餘有不足志有餘有不足凡此十者其氣不等</p>

<h3>重虛</h3>
<p>脈氣上虛尺虛是謂重虛</p>

<h3>寒熱厥</h3>
<p>陽氣衰於下則為寒厥陰氣衰於下則為熱厥</p>

<h3>氣候</h3>
<p>五日謂之候五候謂之氣六氣謂之時四時謂之歲</p>

<h3>六氣</h3>
<p>天氣通於肺地氣通於嗌風氣通於肝雷氣通於心穀氣通於脾兩氣通於腎腸胃為海九竅為水</p>

<h3>胃氣五臟之本</h3>
<p>五臟皆稟氣於胃胃者五臟之本臟氣不能自致於手太陰必因胃氣</p>

<h3>四時五行五臟五氣</h3>
<p>天有四時五行生長收藏以生寒暑燥濕風人有五臟化五氣以生喜怒憂悲恐故喜怒傷氣寒暑傷形暴怒傷陰暴喜傷陽</p>

<h3>旦暮氣</h3>
<p>平旦人氣生日中陽氣隆日西陽已虛門已閉是故暮而收拒無擾筋骨無見霧露反此二時形乃困薄</p>

<h3>四時之氣更傷五臟</h3>
<p>春傷於風邪氣留連乃為洞泄木勝脾土故也夏傷於暑秋為瘧疾秋傷於濕上逆而咳發為痿厥冬傷於寒春必溫病四時之氣更傷五臟</p>

<h3>五臟所藏</h3>
<p>心藏神肺藏魄肝藏魂脾藏意腎藏志是為五臟所藏</p>

<h3>五臟所傷</h3>
<p>久視傷血久臥傷氣久坐傷肉久立傷骨久行傷筋是為五臟所傷</p>

<h3>五臟之脈</h3>
<p>肝脈弦心脈勾脾脈代肺脈毛腎脈石是為五臟之脈</p>

<h3>五入</h3>
<p>酸入肝辛入肺苦入心鹹入腎甘入脾是為五入</p>

<h3>五惡</h3>
<p>心惡熱肺惡寒肝惡風脾惡濕腎惡燥是為五惡</p>

<h3>五液</h3>
<p>五臟化液心為汗肝為淚肺為涕脾為涎腎為唾是為五液</p>

<h3>五主</h3>
<p>心主脈肺主皮肝主筋脾主肉腎主骨是為五主</p>

<h3>五禁</h3>
<p>辛走氣氣病無多食辛鹹走血血病無多食鹹苦走骨骨病無多食苦甘走肉肉病無多食甘酸走筋筋病無多食酸是為五禁</p>

<h3>汗出</h3>
<p>飲食飽甚汗出於胃驚而奪精汗出於心持重遠行汗出於腎疾走恐懼汗出於肝搖體勞苦汗出於脾</p>

<h3>體有可已之疾</h3>
<p>孫思邈居太白山於推步醫藥無不善盧照鄰有惡疾不可為而問曰高醫愈疾奈何答曰天有四時五行寒暑迭居和為雨怒為風凝為霜雪張為虹蜺天常數也人之四肢五臟一覺一寐吐納往來流為榮衛張為氣色發為音聲人常數也陽用其形陰用其精天人所同也失則蒸生熱否生寒結為瘤贅陷為癰疽奔則喘乏竭則焦槁發乎面動乎形天地亦然五緯縮贏孛彗飛流其危診也寒暑不時其蒸否也石立土埇是其贅疣山崩土陷是其癰疽奔風暴雨其喘乏川瀆竭涸其焦槁高醫導以藥石投以砭劑聖人和以至德輔以人事故體有可已之疾天有可救之災（唐書）</p>

<h2>消渴</h2>

<h3>渴服八味丸</h3>
<p>千金云消渴病所忌者三一飲酒二房室三鹹食及面能忌此雖不服藥亦自可消渴之人愈與未愈常須慮患大癰必於骨節間忽發癰疽而卒予親見友人邵任道患渴數年果以癰疽而死唐祠部李郎中論消渴者腎虛所致每發則小便甜醫者多不知其疾故古今亦闕而不言洪範言稼穡作甘以物理推之淋餳醋酒作脯法須臾即皆能甜也足明人食之後滋味皆甜流在膀胱若腰腎氣盛是為真火上蒸脾胃變化飲食分流水穀從二陰出精氣入骨髓合榮衛行血脈榮養一身其次以為脂膏其次以為血肉也其餘則為小便故小便色黃血之餘也𦞣氣者五臟之氣咸潤者則下味也腰腎既虛冷則不能蒸於穀氣則盡下為小便故味甘不變其色清冷則肌膚枯槁也由如乳母穀氣上泄皆為乳汁消渴病者下泄為小便皆精氣不實於內則小便數溲溺也又肺為五臟華蓋若下有暖氣蒸則肺潤若下冷極則陽氣不能升故肺干即渴易於否卦乾上坤下陽無陰而不降陰無陽而不升上下不交故成否也譬如釜中有水以火暖之其釜若以板覆則暖氣上騰故板能潤也若無火力水氣則不能上此板則終不能潤也火力者則是腰腎強盛也常須暖補腎氣飲食得火力則潤上而易消亦免乾渴也故張仲景云宜服腎氣八味丸此病與腳氣雖同為腎虛所致其腳氣始發於二三月盛於五六月衰於七八月凡消渴始發於七八月盛於十一月十二月衰於二三月其故何也夫腳氣壅疾也消渴宣疾也春夏陽氣上故壅疾發則宣疾愈秋冬陽氣下故宣疾發則壅疾愈也審此二者疾可理也猶如善為政者寬以濟猛猛以濟寬隨事制度爾仲景云足太陽者膀胱之經也膀胱者腎之府小便數此為氣盛氣盛則消穀大便硬衰則為消渴也男子消渴飲一斗小便亦得一斗宜八味腎氣丸（本事方）</p>

<h3>又</h3>
<p>眉山有揭穎臣者長七尺健飲啖倜儻人也忽得消渴疾日飲水數斗食常倍而數溺消渴藥服之逾年疾日甚自度必死治棺衾屬其子於人蜀有良醫張肱隱之子不記其名為診脈笑曰君幾誤死矣取麝香當門子以酒濡之作十許丸取枳枸子為湯飲之遂愈問其故張生曰消渴消中皆脾衰而腎敗土不能勝水腎液不上溯乃成此疾今診穎臣脾脈極巨脈熱而腎不衰當由果實與酒過度虛熱在脾故飲食兼人而多飲飲水既多不得不多溺也非消渴也麝香能敗酒瓜果近輒不結而枳枸亦能勝酒屋外有此木屋中釀酒不熟以其木為屋其下亦不可釀酒故以二物為藥以去酒果之毒宋玉云枳枸來巢以其實如鳥乳故能來巢今俗訛謂之雞矩子亦謂之癩漢指頭蓋取其似也嚼之如牛乳小兒喜食之（大全集）</p>

<h3>又</h3>
<p>昔有仕宦患消渴醫者謂其不過三十日死棄官而歸半途遇一醫人令急遣人致北梨二擔食盡則瘥仕宦如其言得之才渴即食未及五六十枚而病止</p>

<h3>仲景治渴</h3>
<p>提點鑄錢朝奉郎黃沔久病渴極疲瘁予每見必勸服八味丸初不甚信後累醫不痊謾服數兩遂安或問渴而以八味丸治之何也對曰漢武帝渴張仲景為處此方蓋渴多是腎之真水不足致然若其勢未至於消但進此劑殊佳且藥性溫平無害也（泊宅編）</p>

<h3>浮石止渴</h3>
<p>交州記曰浮石體虛而輕煮飲止渴</p>

<h3>苦酒消渴</h3>
<p>卞蘭苦酒消渴時魏明帝信巫女用水方使人持水賜蘭蘭不肯飲詔問其意蘭言治病自當以方藥何信於此帝為變色而蘭終不服（三國志）</p>

<h3>熱中消中富貴人</h3>
<p>多飲數溲曰熱中多食數溲曰消中多喜曰瘨多怒曰狂熱中消中皆富貴人也（內經）</p>

<h2>心腹痛（淋附）</h2>

<h3>心痛</h3>
<p>心藏神心者身之主也其正經為風邪所乘名真心痛旦發夕死夕發旦死心有包絡脈是心之別脈為風冷所乘亦令心痛然乍輕乍盛不至於死又手少陰心之經其氣逆謂之陽虛陰厥亦令心痛其痛引喉是也其心下急痛名脾心痛腹脹而心痛名胃心痛下重而苦泄寒中為腎心痛又有九種心痛一蟲二疰三風四悸五食六飲七冷八熱九支從來此皆邪氣乘於手少陰之絡邪氣搏於正氣邪正相擊故令心痛診其心脈急者為痛引背食不下寸口脈沉緊苦心下寒時痛關上脈緊心下苦痛左手寸脈沉則為陰陽絕者無心脈也苦心下毒痛（雞峰方）</p>

<h3>腹痛有數種</h3>
<p>有人患腹痛其狀不一有風痛熱痛有冷痛有冷積痛有氣積痛有蟲痛有婦人經脈行而先腹痛有小兒瘡疹出而先腹痛者滿腹虛服暖藥無效者此風痛也宜服官局胃風湯火杴草丸如附子烏頭之類大便秘結小便赤而喜冷飲食者此熱痛也後生宜四順飲老人宜服大麻仁丸皆局方有塊起而腹痛者皆積也冷積則面無色瘦瘁脈沉伏宜於暖藥中用巴豆如官局積氣丸之類氣積多噫氣宜服嘉禾散調氣散五鬲寬中散如茴香丁香木香沉香之類食積則多噫酸口出清水噁心宜服京三稜蓬莪朮乾漆之類亦須兼巴豆至於腹中有塊起急以手按之便不見五更心嘈牙關轎硬噁心而清水出及夢中齧齒者此謂之蟲痛宜服官局化蟲丸如使君子之類又有室女婦人月經行先腹痛此特與諸痛不同只可服四物湯小兒身熱足冷耳及尻骨冷及眼澀者皆瘡疹候必先腹痛蓋疹子先自腸胃中出然後發於外宜服葛根升麻湯及綿煎散之類舒王解痛字云宜通而塞則為痛此極有理凡痛須通利臟腑乃能隨其冷熱而須用巴豆大黃牽牛此最要法（醫余）</p>

<h3>大瀉腹痛</h3>
<p>有人每日早起須大瀉一行或時腹痛或不痛空心服熱藥亦無效後有智者察之令於晚食前更進熱藥遂安如此常服竟無恙蓋暖藥雖平旦空腹至晚藥力已過一夜陰氣何以敵之於晚間再進熱藥則一夜暖藥在腹遂可以勝陰氣凡治冷疾皆如此</p>

<h3>暑月破腹</h3>
<p>一曰傷暑二曰傷冷物食瓜果飲水之類三曰夏季心火旺心經熱則小水不利行大腸謂之水穀不分傷暑而瀉者心躁頭痛作渴宜服香薷飲烏金散傷冷物而瀉者腹痛水瀉穀食不化宜服暖藥如附子及理中丸二氣丹正丸丹紫蘇丸之類水穀不分者宜服大順散五苓散二藥專分清濁暑月多此疾故人多用之凡瀉不可急以熱藥止之恐成痢（同上）</p>

<h3>小腹切痛</h3>
<p>治胃氣小腹切痛元豐中丞相王郇公小腹痛不止宣差太醫攻治備至皆不效凡藥至熱如附子硫黃五夜義丸之類用之亦不瘥駙馬張都尉令取婦人油頭髮燒如灰細研篩過溫酒調二錢即時痛止（良方）</p>

<h3>真心痛</h3>
<p>頭心之病有厥痛有真痛手三陽之脈受風寒則名厥頭痛入連在腦者名真頭痛其五臟氣相干名厥心痛其痛甚但在心手足青者名真心痛其真心痛者旦發夕死夕發旦死</p>

<h3>脾疼</h3>
<p>張思順盛夏調官都城苦熱食冰雪過多又飲木瓜漿積冷於中遂感脾疼之疾藥不釋口殊無退證累歲日齋一道人適一道人曰我受官人供固非所惜但取漢椒二十一粒浸於漿水碗中一宿漉出還以漿水吞之若是而已張如所戒明日椒才下腹即脫然更不復作（類編）</p>

<h3>冰煎理中丸</h3>
<p>泗州楊吉老名醫也　徽廟常苦脾疾國醫進藥俱不效遂召吉老診視訖進藥　徽廟問何藥吉老對以大理中丸　上云朕服之屢矣不驗吉老曰臣所進湯使不同　陛下之疾以食冰太過得之今臣以冰煎此藥欲已受病之原果一二服而愈（瑣碎錄）</p>

<h3>心痛食地黃面</h3>
<p>崔元亮海上方治一切心痛無問久新以生地黃一味隨人所食多少搗取汁搜面作䬪飥或作冷淘良夕當利出蟲長一尺許頭似壁宮後不復患劉禹錫傳信方貞元十年通事舍人崔抗女患心痛垂氣絕遂作冷地黃淘食之便吐一物可方一寸以來如蝦蟆狀無目足等微似有口蓋為此物所食自此頓愈面中忌用鹽（本事方）</p>

<h3>膀胱氣痛</h3>
<p>歙縣尉宋荀甫膀胱氣作痛不可忍醫者以剛劑與之痛愈甚溲溺不通三日許學士視其脈曰投熱藥太過適有五苓散一兩分為三易其名用連須蔥一莖茴香及鹽少許水一盞半煎七分連服之中夜下小便如黑汁一二升臍下寬得睡明日脈已平續用硇砂丸數日愈蓋是疾本因虛得不宜驟進補藥邪之所湊其氣必虛留而不去其病則實故先滌所蓄之邪然後補之（本事方）</p>

<h3>砂石淋</h3>
<p>鄞縣尉耿夢得妻苦砂石淋十三年每溺時器中剝剝有聲痛楚不堪說命採苦杖根俗呼為杜牛膝者淨洗碎之凡一合用水五盞煎耗其四而留其一去滓以麝乳香末少許研調服之一夕愈（同上）</p>

<h3>頭垢治淋</h3>
<p>頭垢主淋閉不通又主噎亦治勞復（本草）</p>

<h2>諸瘧</h2>

<h3>瘧名不同</h3>
<p>病者發寒熱一歲之間長幼相若或染時行變成寒熱名曰疫瘧寒熱日作夢寐不祥多生恐怖名曰鬼瘧宜用禁避厭禳之乍寒乍熱乍有乍無南方多病此名曰瘴瘧寒熱善飢而不能食食已支滿腹急㽲痛病以日作名曰胃瘧六腑無瘧唯胃有者蓋飲食飢飽所傷胃氣而成世謂之食瘧飲食不節變成此證有經年不瘥瘥後復發遠行久立下至微勞力皆不任名曰勞瘧亦有數年不瘥百藥不斷結為症癖在腹脅名曰老瘧亦名母瘧</p>

<h3>又</h3>
<p>說文曰瘧寒熱並作也痁熱瘧也疾二日一發</p>

<h3>又</h3>
<p>凡人患瘧疾皆因傷暑治之之法當用暑藥素問瘧論有三陰三陽辯其證候各隨經而刺之寒多者用溫藥熱多者用涼藥不易之法也有積者必腹疼當用巴豆藥去其積有熱者當用小柴胡湯有寒者當用硃砂硫黃大蒜之類然瘧疾住後不得服補藥補之必再作</p>

<h3>驢軸治瘧</h3>
<p>療瘧無久新發無期者驢尾下軸垢水洗取汁和麵如彈丸二枚作燒餅瘧未發前食一枚至發後食一枚（庚志）</p>

<h3>痁疾</h3>
<p>毛崈甫事母葉夫人極孝葉年六十一歲病痁旬余憂甚每夕禱於北辰拜且泣妹立母仄恍惚間有告者曰何不服五苓散持一帖付之啟視皆紅色妹曰尋常此藥不如是安可服俄若夢覺以語兄兩醫云此病蓋蘊熱所致當加硃砂於五苓散內以應神言才服罷痁不復作</p>

<h3>又</h3>
<p>有宗室以恩添差通判常州郡守不甚加禮遂苦痁疾久而弗愈族人士蘧為鈐轄素善醫往問正聚話痁作而顛撼掖不醒盡室駭懼蘧云無傷也是中心抑鬱陰陽交戰至於隕厥正四將軍飲子證也先令灼艾灸至四百壯了無蘇意於是急製藥以一大附炮去皮臍四分之訶子四個炮去核陳皮四個全者洗淨不去白甘草四兩炙各自切碎為四服用水二盞薑棗各七煎去五之三藥成持飲病者初一杯灌之不納至再稍若吞嚥三則倏起坐四服盡頓愈更不復作一時救急如此凡病痁臨發日逐杯並服無不神效（類編）</p>

<h3>瘧疾</h3>
<p>瘧之病候經論載之詳矣先寒後熱名曰寒瘧先熱後寒名曰溫瘧但熱無寒名曰癉瘧但寒無熱名曰牝瘧是皆發作有時若邪氣中於風府則間日而作邪氣客於頭項則頻日而作氣有虛實邪中異所故有早晚之異然經止論寒溫癉瘧所受之因而不及牝瘧又論溫瘧癉瘧所舍之藏而不及寒瘧意有互見發明處學者究陰陽之盛衰深思以得之大抵風者陽氣也寒者陰氣也先傷於風后傷於寒即先熱後寒先傷於寒後傷於風即先寒後熱陰氣先絕陽氣獨發則但熱無寒陽氣先絕陰氣獨發則但寒無熱以溫瘧得之於冬邪氣藏於骨髓則知寒瘧乃得之於夏邪氣客於皮膚腠理之間矣以癉瘧之氣實而不泄且不及於陰則知牝瘧乃氣虛而泄且不及於陽矣是皆不出於陰陽上下交爭虛實更作也又有挾諸溪毒嵐瘴鬼邪之氣亦寒熱羸瘦延引歲月休作有時久不已變成勞瘧或結為癥瘕者名曰瘧母至於五臟三陽三陰瘧者皆因臟氣偏虛故邪氣乘而舍之其治法合隨其經絡灸刺及所用藥各不同後學宜細詳之（類編同上）</p>

<h3>病有不可補者</h3>
<p>病有不可補者一曰瘧疾二曰狂疾三曰水氣四曰腳氣此四疾治得稍愈切不可服暖藥以峻補之如平平補藥亦須於本病上有益乃可（醫余）</p>

<h2>癥瘕</h2>

<h3>癥瘕</h3>
<p>癥瘕之狀雖同而不動者為癥其治有法而可推移者名瘕瘕病輕於癥瘕不動者必死之候其發語聲嘶挹言語而不出此人食結在腹其病寒口中常有水出四肢洒洒如瘧飲食不能鬱郁而痛此食瘕也</p>

<h3>遺積瘕</h3>
<p>齊中尉潘滿如病小腹痛臣意診其脈曰遺積瘕也臣意即謂齊太僕臣饒內史臣繇曰中尉不復自止於內則三十日死後二十餘日溲血死病得之酒且內所以知潘滿如病者臣意切其脈深小弱其卒然合合也是脾氣也右脈氣口至緊小見瘕氣也以次相乘故三十日死三陰俱摶者如法不俱摶者決在急期一搏一代者近也故其三陰摶溲血如前止（史記）</p>

<h3>蟯瘕（音饒）</h3>
<p>臨菑女子薄吾病甚眾醫皆以為寒熱當死臣意診其脈曰蟯瘕為病腹大上膚黃粗循之慼慼然臣意飲以芫花一撮即出蟯可數升病已三十日如故蟯得之於寒濕寒濕氣鬱篤不發化為蠱臣意所以知薄吾病者切其脈循其尺其尺索刺粗而毛美奉發是蟲氣也其色澤者蟲藏無邪氣及重病（史記）</p>

<h3>蛇瘕</h3>
<p>隋有患者嘗飢而吞食則下致胸便即吐出醫作噎疾鬲氣翻胃三候治之無驗有老醫任度視之曰非此三疾蓋因食蛇肉不消而致斯病但揣心腹上有蛇形也病者曰素有大風嘗求蛇肉食風稍愈復患此疾矣遂以芒硝大黃合而治之微泄利則愈醫皆記其驗而知蛇瘕也</p>

<h3>米瘕</h3>
<p>乾德中江浙間有慎道恭者肌瘦如勞唯好食米闕之則口中清水出情似憂思食米頓便如常眾醫不辯後遇蜀僧道廣處方以雞屎及白米各半合共炒如末以水一中盞調頓服良久病者吐出如米形遂瘥病源謂米瘕是也</p>

<h3>發瘕</h3>
<p>徐文伯字德秀篤好醫術宋明帝宮人患腰痛牽心發則氣絕眾醫以為肉瘕文伯視之曰此發瘕也以油灌之即吐物如發稍長引之長三尺頭已成蛇又能搖動懸柱上水瀝盡唯餘一發而已遂愈（名醫錄同上）</p>

<h3>斛二瘕</h3>
<p>續搜神記有人能飲茗至一斛二斗忽飲過量數升吐出一物如牛肺以茗澆之容一斛二斗因名曰斛二瘕（封演見聞錄）</p>

<h3>食發致疾</h3>
<p>唐書曰甄權弟立言善醫時有尼明律年六十餘患心腹膨脹身體羸瘦已經二年立言診其脈曰腹內有蟲當是誤食發為之耳因令服雄黃鬚臾吐一蛇如人手小指唯無眼燒之猶有發氣其疾乃愈</p>

<h3>瘕</h3>
<p>異苑曰章安有人元嘉中啖鴨肉乃成瘕病胸滿面赤不得飲食醫令服秫米須臾煩悶吐一鴨雛身喙翅皆已成就唯左腳故綴昔所食肉病遂獲瘥志怪曰有人得瘕病腹晝夜切痛臨終敕其子曰吾氣絕後可剖視之其子不忍違言剖之得一銅酒槍容數合許華佗聞其病而解之便出巾櫛中藥以投槍槍即消成酒焉（太平御覽同上）</p>

<h3>鱉症</h3>
<p>景陳弟長子拱年七歲時脅間忽生腫毒隱隱見皮里一物頗肖鱉形微覺動轉其掣痛不堪忍德興古城村有外醫曰洪豆腐見之使買鮮蝦為羹以食鹹疑以為瘡毒所忌之味醫竟令食之下腹未久痛即止喜曰此真鱉症也吾求其所好以嘗試之爾乃合一藥如療脾胃者而碾附子末二錢投之數服而消明年病復作但如前補治遂絕根本（類編）</p>

<h3>鱉瘕</h3>
<p>鱉瘕者謂腹中瘕結如鱉狀是也有食鱉觸冷不消而生者亦有食諸雜肉得冷變化而成者皆由脾胃氣虛弱而遇冷則不能克消所致瘕言假也謂其有形假而推移也昔曾有人共奴俱患鱉瘕奴在前死遂破其腹得一白鱉仍故活有人乘白馬來看鱉白馬遂尿隨落鱉上即縮頭及尋以馬尿灌之即化為水其主曰吾將瘥矣即服之果如其言得瘥（巢氏病源）</p>

<h3>痃癖</h3>
<p>夫痃癖之病大同而小異痃者近臍左右成條大者如臂次者如弦之狀癖在兩肋之間有時而痛此皆由陰陽不和經絡痞隔飲食停滯不得宣流邪冷之氣搏結而成也（雞峰方）</p>

<h3>京三稜治癥瘕</h3>
<p>昔人患癥瘕死遺言令開腹取之得病塊乾硬如石文理有五色人謂異物竊取削成刀柄後因以刀刈三稜柄消成水乃知此可療癥瘕也（本草）</p>

<h2>諸蟲</h2>

<h3>應聲蟲</h3>
<p>永州通判廳軍員毛景得奇疾每語喉中必有物作聲相應有道人教令學誦本草藥名至藍而默然遂取藍捩汁而飲之少頃吐出肉塊長二寸餘人形悉具劉襄子思為永倅景正被疾逾年親見其愈（泊宅編）</p>

<h3>又</h3>
<p>陳正敏遁齋閒覽載楊勔中年得異疾每發言應答腹中有小聲效之數年間其聲浸大有道士見而驚曰此應聲蟲也久不治延及妻子宜讀本草遇蟲不應者當取服之勔如言讀至雷丸蟲忽無聲乃頓服數粒遂愈正敏其後至長沙遇一丐者亦有是疾環而觀之甚眾因教使服雷丸丐者謝曰某貧無他技所以求衣食於人者唯藉此爾以上皆陳所記予讀唐張鷟朝野僉載云洛州有士人患應聲語即喉中應之以問良醫張文仲張經夜思之乃得一法即取本草令讀之皆應至其所畏者即不言仲乃錄取藥合和為丸服之應時而止乃知古有是事（百衲居士鐵圍山叢話）</p>

<h3>蛔蟲</h3>
<p>蛔蟲九蟲之數人腹中皆有之小兒失乳而哺早或食甜過多胃虛蟲動令人腹痛惡心口吐清水腹上有青筋火煨使君子與食以殼煎湯送下甚妙然世人多於臨臥服之又無日分多不驗唯是於月初四五間五更服之至日午前蟲盡下可以和胃溫平藥一兩日調理之不可多也凡蟲在人腹中月上旬頭向上中旬橫之下旬頭向下故中下旬用藥即不入蟲口所以不驗也牛馬之生子上旬生者行在母前中旬生者並肩而行下旬生者後隨之貓之食鼠亦然上旬食上叚中旬中叚下旬下叚自然之理物皆由之而莫知之（醫余）</p>

<h3>五臟之蟲</h3>
<p>心蟲曰蛔脾蟲寸白腎蟲如寸截絲縷肝蟲如爛杏肺蟲如蠶皆能殺人惟肺蟲為急肺蟲居肺葉之內蝕人肺系故成瘵疾咯血聲嘶藥所不到治之為難有人說道藏中載諸蟲皆頭向下唯自初一至初五以前頭上行故用藥者多取月胐以前蓋此也如療寸白用良方錫沙蕪荑檳榔者極佳五更服蟲盡下白粥將息藥用石榴根濃汁半升下散三錢丸五枚（本事方）</p>

<h3>九蟲之狀</h3>
<p>九蟲者一曰伏蟲長四分為群蟲之長二曰白蟲長一寸相生至多其母長至四五丈則殺人三曰肉蟲狀如爛杏令人煩滿四曰肺蟲其狀如蠶令人咳五曰胃蟲狀如蝦蟆令人吐逆嘔噦六曰弱蟲狀如瓜瓣令人多唾七曰赤蟲狀如生肉令人腸鳴八曰蟯蟲至微細狀如菜蟲居洞腸間多則為痔漏癰疽諸瘡無所不為九曰蛔蟲長一尺貫心則殺人又有屍蟲與人俱生狀如犬馬尾或如薄筋依脾而居長三寸許大害於人然多因臟虛寒勞熱而生</p>

<h3>諸蟲入耳</h3>
<p>蟲之類能入耳者不獨蜒蚰如壁蝨螢火扣頭蟲皂角蟲皆能為害有人患腦痛為蟲所食或教以桃葉為枕一夕蟲自鼻出形為鷹嘴人莫識其名有人蜒蚰入耳遇其極時以頭撞柱至血流不知云癢甚不可忍蜒蚰入耳往往食髓至盡又能滋生凡蟲入耳用生油灌妙（遁齋閒覽）</p>

<h3>誤吞水蛭</h3>
<p>吳少師在關外嘗得疾數月間肌肉消瘦每日飲食下咽少時腹如萬蟲欑攻且癢且痛皆以為勞瘵也張銳是時在成都吳遣驛騎招致銳到興元既切脈戒云明日早且忍飢勿啖一物俟銳來為之計旦而往天方劇暑白請選一健卒趨往十里外取行路黃土一銀盂而令廚人旋治面將午乃得食才放箸取土適至於是溫酒二升投土攪其內出藥百粒進於吳飲之覺腸胃掣痛幾不堪忍急登溷銳密使別坎一穴便掖吳以行須臾暴下如傾穢惡鬥許有馬黃千餘宛轉盤結其半已困死吳亦憊甚扶憩竹榻上移時方餐粥一器三日而平始言去年正以夏夜出師中塗躁渴命候兵持馬盂挹澗水甫入口似有物焉未暇吐之則徑入喉矣自此遂得病銳曰蟲入人肝脾里勢須滋生常日遇食時則聚丹田間吮咂精血飽則散處四肢苟惟知殺之而不能掃盡故無益也銳是以請公枵腹以誘之此蟲喜酒又久不得土味乘飢畢集故一藥能洗空之耳吳大喜厚賂以金帛送之歸（庚志）</p>

<h3>又</h3>
<p>寧國衛承務者唯一子忽得疾羸瘦如削醫以為瘵疾治療無益醫劉大用問其致疾之因曰嘗以六月飲娼家醉臥卓上醒渴求水不得前有菖蒲盆水清潔舉而飲之自是疾作劉默喜密遣僕掘田間淤泥以水沃濯取清汁兩碗置几上令隨意飲衛子素厭疾苦不以穢為嫌一飲而盡俄腸胃間攻轉攪刺久之始定續投以宣藥百粒隨即洞泄下水蛭六十餘條便覺襟抱豁然劉曰此蓋盆中所誤吞也蛭入人腹藉膏血滋養蕃育種類每黏著五臟牢不可脫然久去汙渠思其所嗜非以此物致之不能集也然尫羸別以藥調補（類編）</p>

<h3>又</h3>
<p>有人因醉薄暮渴飲道傍田水自此忽患胸腹脹滿遍醫不效人亦莫識其病因干宿客邸夜半思水飲令僕覓之僕夜捫索見有缸數只疑店主以此貯水遂取一碗與其主飲便覺胸次豁然再索之忽覺臟腑急於店仄空地大瀉一二行平明視之所瀉乃水蛭無數繼看夜來所飲缸水乃主人刈藍作澱者其病頓愈方思前時渴飲田水不覺誤吞水蛭在腹遂成脹痛之疾乃蛭為害今人耘田為此蟲所齧以澱塗之無不愈也</p>

<h3>苦寸白蟲</h3>
<p>趙子山字景高寓居邵武軍天王寺苦寸白蟲為撓醫者戒云是疾當止酒而以素所耽嗜欲罷不能一夕醉於外舍歸巳夜半口乾咽燥倉卒無湯飲適廊廡間有甕水月色下照瑩然可掬即酌而飲之其甘如飴連盡數酌乃就寢迨曉蟲出盈席覺心腹頓寬宿疾遂愈一家皆驚異驗其所由蓋寺僕日織草屨浸紅藤根水也（庚志）</p>

<h3>又</h3>
<p>掘石榴東引根皮洗曝搗細不兼他味隔宿虛其腹凌晨溫酒調服妙</p>

<h3>又</h3>
<p>蔡定夫戡之子康積苦寸白為孽醫者使之碾檳榔細末取石榴東引根煎湯調服之先炙肥豬肉一大臠置口中咽咀其津膏而勿食云此蟲惟月三日以前其頭向上可用藥攻打餘日即頭向下縱有藥皆無益蟲聞肉香咂啖之意故空群爭赴之覺胸中如萬箭攻欑是其候也然後飲前藥蔡悉如其戒不兩刻腹中雷鳴急奏廁蟲下如傾命僕以杖挑拔皆聯綿成串幾長數丈尚蠕蠕能動舉而拋於溪流宿患頓愈姑廣其傳以濟後人（支志）</p>

<h3>誤吞蜈蚣</h3>
<p>有村店婦人因用火筒吹火不知筒中有蜈蚣藏焉用以吹火蜈蚣驚迸竄入喉中不覺下胸臆婦人求救人無措手適有人在傍云可討小豬兒一個切斷喉取血令婦人頓吃之須臾以生油一口灌婦人遂噁心其蜈蚣袞在血中吐出繼與雄黃細研水調服遂愈</p>

<h3>蜒蚰及百蟲入耳</h3>
<p>蜒蚰入耳取驢乳灌耳中當消成水百蟲入耳以桃葉火熨之卷而塞耳中立出（本草）</p>

<h3>屍蟲</h3>
<p>柳子厚罵屍蟲文云人皆有三尸蟲處之腹中伺隱微失誤輒籍記日庚申幸其人之昏睡出讒於帝以求饗以是人多謫過疾癘夭死而醫經亦云能與鬼靈相通常接引外邪為患害其發作之狀或沉沉默默不的知其所苦而無處不惡或腹痛脹急或磊塊踴起或攣引腰脊或精神雜錯變證多端其病大同而小異（雞峰方）</p>

<h3>酒蟲</h3>
<p>齊州士曹席進孺招所親張彬秀才為館舍彬嗜酒每夜必置數升於床隅一夕忘設焉夜半大渴求之不可得忿悶呼躁俄頃嘔吐一物於地旦起視之見床下塊肉如肝而黃上如蜂窠猶微動取酒沃之唧唧有聲始悟平生酒病根本亟投諸火中後遂不飲（丁志）</p>

<h1>卷六</h1>

<h2>臟腑泄痢</h2>

<h3>當暑勿食生冷</h3>
<p>當盛暑時食飲加意調節緣伏陰在內腐化稍遲又果蓏園蔬多將生啖蘇水桂漿唯欲冷飲生冷相值克化尤難微傷即飧泄重傷則霍亂吐利是以暑月食物尤要節減使脾胃易於磨化戒忌生冷免有腹臟之疾雖盛夏冒暑難為全斷飲冷但剋意少飲勿與生硬果菜油膩甜食相犯亦不至生病也</p>

<h3>辯臟腑下痢</h3>
<p>病水泄青白或黃白或米穀不化腸鳴腹痛者此傷冷也為洞泄寒中人為霍亂吐瀉其脈細弱而緊宜理中丸平胃散調中湯以溫補之盛則金液丹朝真丹主之或藥入則吐出者內陰盛也用湯者當以冷服用丸者以地漿服熱因寒用之法也</p>
<p>病水泄下深黃及有完穀小便赤腹脅但脹滿而不痛煩躁悶亂渴而喜飲者此傷熱也為挾熱下利其脈洪大而數宜駐車丸參連散柏皮湯以和之甚則三黃丸調胃承氣湯挾熱下血者柏皮湯主之</p>
<p>病泄瀉色黃而有沫腸鳴腹脅脹滿時微作痛者為冷熱不調其脈沉緊而小數也服熱藥則轉甚戊己丸香連丸主之下部注悶裡急後重者必欲變膿血利之則愈</p>
<p>病暴泄注下或青白或黃白米穀或化或不化腹脅或脹或不脹或痛或不痛但噫生熟氣全不思食因與溫補諸藥而後轉有異證者有所傷也此為飧泄其脈外虛而內實關脈況且緊也宜消積丸不二丸以化之甚則用備急丸主之（上不二丸用砒不可多服曾見醫用有害）</p>
<p>又春傷以風夏必飧泄又風氣行於腸胃則暴泄下利其脈浮緩而虛也並宜服羌活安中湯胃風湯荊黃湯訶梨散主之</p>
<p>病赤白下痢或膿多血少或膿少血多皆為有積或先挾熱泄瀉更服溫藥因變膿血下痢關脈沉緊按之有力而小疾也並宜先與消化積滯才微利過即以香連丸駐車丸戊己丸便愈化積滯用消積丸不二丸感應丸淹延惡利用朱粉丹主之（集驗方）</p>

<h3>治赤白痢</h3>
<p>有人久患痢赤白兼下或純白或純赤百藥不愈者病久服藥已多治痢多用毒藥攻擊得臟氣不和所以難愈史載之用輕清和氣藥與之遂愈後來屢有驗其方用罌粟殼蜜炙人參白朮白茯苓川芎甘草炙黃耆等分為細末二錢水一盞生薑棗烏梅半個煎八分溫服不以時</p>

<h3>久患泄瀉</h3>
<p>有人久患泄瀉以暖藥補脾及分利小水百種治之不愈醫診之心脈獨弱以益心氣藥補脾藥服之遂愈蓋心火也脾土也火生土脾之旺賴火之燥心氣不足則火不燥脾土受濕故令泄瀉今益心補脾而又能去濕豈有不效者</p>
<p>又有一種泄瀉作冷作積作心氣不足治之及服硫黃附子甚多皆不效因服火杴丸而愈此腸胃有風冷也胃風湯兼服暖藥亦佳</p>
<p>又有一種脾泄瀉服泰山老李炙肝散而愈乃白芷白朮白芍藥桔梗四味也（醫余）</p>

<h3>痢有赤白</h3>
<p>凡人患痢不問赤白脈小身涼者易安脈大身熱者難瘥患痢未有不腹痛者皆緣有積也暑積及熱積多患赤痢冷積多患白痢亦有腸胃有風而患赤痢者有冷熱不調而患赤白痢者暑積痢可用黃連阿膠丸綿煎散加滑石白痢可用駐車丸感應丸之類冷熱不調用戊己丸巴豆丸子之類綿煎散入滑石治赤痢極有功又有豆飲子加減亦有功治諸般痢用之每有效官局靈砂丹亦甚奇此數藥自夏及秋皆不可闕也（同上）</p>

<h3>罌粟治痢</h3>
<p>治痢以罌粟古方未聞今人所用雖其法小異而皆有奇功或用數顆慢火炙黃為末米飲下或去粟用殼如上法或以殼五七枚甘草一寸半生半炙大碗水煎取半碗溫溫呷蜀人山叟曰用殼並去核鼠楂子各數枚焙乾末之飲下尤治噤口痢（泊宅編）</p>

<h3>車前止暴下</h3>
<p>歐陽文忠公常得暴下國醫不能愈夫人云市人有此藥三文一帖甚效公曰吾輩臟腑與市人不同不可服夫人使以國醫藥雜進之一服而愈召賣藥者厚遺之求其方乃肯傳但用車前子一味為末米飲下二錢匕云此藥利水道而不動氣水道利則清濁分谷臟自止矣（良方）</p>

<h3>薑茶治痢</h3>
<p>憲宗賜馬總治瀉痢腹痛方以生薑和皮切碎如粟米用一大盞並草茶相等煎服之丸祐二年文潞公得此疾百藥不效而予傳此方而愈（同上）</p>

<h3>二藥治痢</h3>
<p>鄂渚有統制王存病痢幾年無休無息骨立垂死逢道人令煎四物湯下駐車丸每服一百粒初服此藥減半並服之不數日頓愈（近世養生方）</p>

<h3>治臟腑</h3>
<p>肉豆蔻刳作甕子入通明乳香少許復以末塞之不盡即用面和少許裹豆蔻煨焦黃為度三物皆碾末仍以茶末對烹之（大全集）</p>

<h3>半夏益脾止瀉</h3>
<p>半夏今人惟知去痰不言益脾蓋能分水故也脾惡濕濕則濡而困困則不能制水經曰濕勝則瀉一男子夜數如廁或教以生薑一兩碎之半夏湯洗與大棗各三十枚水一升瓷瓶中慢火燒為熟水時時呷數日便已</p>

<h3>乳煎蓽茇治氣痢</h3>
<p>獨異志唐貞觀中張寶藏為金吾長上嘗因下直歸櫟陽路逢少年畋獵割鮮野食倚樹嘆曰張寶藏身年七十未嘗得一食酒肉如此者可悲哉傍有僧指曰六十日內官登三品何足嘆也言訖不見寶藏異之即時還京師時大宗苦於氣痢眾醫不效即下詔問殿廷左右有能治此疾者當重賞之寶藏曾困其疾即具疏以乳煎蓽茇方上服之立瘥宣下宰臣與五品官魏證難之逾月不進擬上疾復發問左右曰吾前飲乳煎蓽茇有功覆命進之一啜又平因思曰嘗令與進方人五品官不見除授何也證懼曰奉詔之際未知文武二吏上怒曰治得宰相不妨已授三品官我天子也豈不及汝耶乃厲聲曰與三品文官授鴻臚卿時正六十日矣其方每服用牛乳半升蓽茇三錢匕同煎減半空腹頓服（良方）</p>

<h3>臟腑秘澀</h3>
<p>老人臟腑不可用大黃老人津液少所以秘澀更服大黃以瀉之津液皆去定須再秘甚於前只可服寬潤大腸之藥如養生必用方二仁丸是也更用槐花末煎湯淋洗亦妙風藥燥腸　又有一種風秘者當用檳榔七聖丸雖有大黃斟酌服之勿令瀉可也又有婦人產後大便秘須四五日六七日不通者出血已多津液少也濃煎紫蘇湯飲一兩盞自通更一日不通服局方大麻仁丸三十丸（醫余）</p>

<h3>腸胃流熱</h3>
<p>腸胃流熱則糞門暴腫用蝸牛細研塗之則消</p>

<h2>腸風痔疾</h2>

<h3>痔腸風臟毒</h3>
<p>痔腸風臟毒一體病也極難得藥亦緣所以致疾不同雖良藥若非對病固難一概取效常人酒色飲食不節臟腑下血是謂風毒若釋子輩患此多應飽食久坐體氣不舒而得之乃脾毒也王渙之知舒州下血不止郡人朝議大夫陳宜父令其四時取其方柏葉如春取東枝之類燒灰調二錢服而愈予得方後官贛上以治二車吳令升亦即效提點司屬官陳逸大夫偶來問疾吳倅告以用陳公之方而獲安陳君蹙頞曰先人也仍須用仄柏為佳道場慧禪師曰若釋子恐難用此不若灼艾最妙平直量骨脊與臍平處椎上灸七壯或年深更於椎骨兩傍各一寸灸如上數無不除根者又予外兄劉向為嚴掾予過之留飲訝其瘦瘠問之答曰去歲臟毒作凡半月自分必死得一藥服之至今無苦問何藥不肯言再三扣始言只這卓子上有之乃是乾柿燒灰飲下二錢本草日柿治腸癖解熱毒消宿血有病者宜求之素問腸癖為痔（泊宅編）</p>

<h3>腸風下血</h3>
<p>人患腸風下血者何也人腸皆有脂裹之厚則腸實而安腸中本無血血緣有風或有熱以消其脂腸遂薄滲入身中血初患者必服冷藥而愈服之過當則腸寒而脂愈不生其血必再作凡熱者其血鮮冷者其血青黑察其冷熱用藥可也（醫余）</p>

<h3>酒利</h3>
<p>有人日逐飲酒遂成酒利骨立不食但飲酒一兩盞利作幾年矣因與香茸丸一兩服遂止蓋麝能治酒毒</p>

<h3>臟毒下血</h3>
<p>洛陽一女子年四十六七耽飲無度多食魚蟹攝理之方蔑如也後以飲啖過常蓄毒在臟日夜二三十謁大便與膿血雜下大腸連肛門痛不堪任醫以止血痢藥不效又以腸風藥則益甚蓋腸風則有血而無膿凡如此已半年餘氣血漸弱食漸減肌肉漸瘦稍服熱藥則腹愈痛血愈下服稍涼藥則泄注氣羸粥愈減服溫平藥則病不知將期歲醫告術窮垂命待盡或有人教服人參散病家亦不敢主當謾與服之才一服知二服減三服膿血皆定自此不十服其疾遂愈後問其方云治大腸風虛飲酒過度挾熱下痢膿血疼痛多日不瘥樗根白皮人參各一兩為末二錢匕空心溫酒調下飲酒以溫米飲代忌油膩濕面青菜果子甜物雞魚蒜等（衍義）</p>

<h3>脫血</h3>
<p>臂多青脈曰脫血尺脈緩澀謂之解㑊安臥脈盛謂之脫血臥久傷氣也</p>

<h2>癰疽</h2>

<h3>服石發疽</h3>
<p>齊王侍醫遂病自煉五石服之臣意往過之遂請意曰不肖有病幸診遂也臣意即診之告曰公病中熱論曰中熱不溲者不可服五石石之為藥精悍公服之不得數溲亟勿服色將發癰遂曰扁鵲曰陰石以治陰病陽石以治陽病夫藥石者有陰陽水火之齊故中熱即為陰石柔齊治之中寒即為陽石剛齊治之臣意曰公所論遠矣扁鵲雖言若是然必審診處度量立規矩稱權衡合色脈表裡有餘不足順逆之法參其人動靜與息相應乃可以論論曰陽疾處內陰形應外者不加悍藥及鑱石夫悍藥入中則邪氣闢矣而宛氣愈深診法曰二陰應外一陽接內者不可以剛藥剛藥入則動陽陰病益衰陽病益著邪氣流行為重困於俞（始喻反）忿發為疽意告之後百餘日果為疽髮乳上入闕盆死此謂論之大體也必有經紀拙工有一不習文理陰陽失矣（史記）</p>

<h3>病疽</h3>
<p>齊侍御史成自言病頭痛臣意診其脈曰君之病惡不可言之即出獨告成弟曰此病疽也內發於腸胃之間後五日當𤻳腫後八日嘔膿死成之病得之飲酒且內成即如期死所以知成之病者臣意切其脈得肝氣肝氣濁而靜此內關之病也脈法曰脈長而弦不得代四時者其病主在於肝和即經主病也代則絡脈有過經主病和者其病得之筋髓里其代絕而脈賁者病得之酒且內所以知其後五日而𤻳腫八日嘔膿死者切其脈時少陽初代代者經病病去過人人則去絡脈主病當其時少陽初關一分故中熱而膿未發也及五分則至少陽之界（肝與心相去五分故曰五日盡也）及八日則嘔膿死故上二分而膿發至界而𤻳腫盡泄而死熱上則熏陽明爛流絡流絡動則脈結髮脈結髮則爛解故絡交熱氣以上行至頭而動故頭痛（史記）</p>

<h3>治背瘡</h3>
<p>京師人司仲因言里人父患背瘡若負火炭晝夜呼叫其子泣於途遇道人曰子何憂之深也告之道人曰子當求不耕之地遇野人糞為蟲鳥所殘即以杖去其糞取其下土篩而敷之乃如其言用之立愈父曰豈以冰著吾背耶吾五臟俱寒矣（類編）</p>

<h3>治喉癰</h3>
<p>楊立之自黃府通判歸楚州喉間生癰既腫潰而膿血流注曉夕不止寢食俱廢醫者束手適楊吉老來赴郡守招立之兩子走往邀之至熟視良久曰不須看脈已得之矣然此疾甚異須先啖生薑片一斤乃可投藥否則無法也語畢即出子有難色曰喉中潰膿痛楚豈食生薑立之曰吉老醫術通神其言不妄試取一二片啖我如不能進則屏去無害遂食之初時殊為甘香稍復加益至半斤許痛處已寬滿一斤始覺味辛辣膿血頓盡粥餌入口了無滯礙明日招吉老謝而問之對曰君官南方多食鷓鴣此禽好啖半夏久而毒發故以薑製之今病源已清無服他藥予記唐小說載崔魏公暴亡醫梁新診之曰中食毒僕曰常好食竹雞梁曰竹雞多食半夏苗蓋其毒也命捩生薑汁折齒灌之遂復活甚與此相類（類說）</p>

<h3>治癰疽</h3>
<p>房州虞侯張進本北方人因送還郡守逢道人買酒與飲得其治癰疽方寄居文錄曹子病背瘡醫不能療聞進有此技試呼之進元無手訣但以成藥塗敷未旬日而愈張子溫五歲兒生瘡於鬢邊繼又發於腦後證候可憂亦以付進凡所用皆一種不過三夕二者皆平溫與之錢而問之進不復有隱謹以告但擇阿膠透徹者一兩水半升煎令消然後入虢丹一兩慢火再熬數數攪均俟三五沸乃取出攤令極冷貯於瓶罌中如用時以毛掃布瘡四面而露其口如瘡未成則遍塗腫處良久自消切勿犯手更無他法雖一切惡瘡皆可敷治不特癰疽也（同上）</p>

<h3>治癰疽方</h3>
<p>歙丞胡權在都下遇異人授以治癰疽內托散方曰吾此藥能令未成者速散已成者速潰敗膿自出無用手擠惡肉自去不假刀砭服之之後痛苦頓減其法用人參當歸黃耆各二兩芎藭防風厚朴桔梗白芷甘草各半之皆細末別入桂末一兩令均每以三五錢熱酒調服以多為妙不能飲者木香湯調然不若酒服為奇</p>

<h3>療癰毒</h3>
<p>向友正元仲之子也淳熙八年為江陵支使攝公安令癰發於胸臆間拯療半歲弗愈嘗浴罷痛甚委頓而臥似夢非夢見一丈夫微揖而坐傳藥方與之曰用沒藥栝蔞乳香三味酒煎服之且言桃源許軫知縣亦有此方但不用栝蔞若用速效宜服此友正敬謝即如所戒不終劑而愈後詣玉泉禱雨瞻壽亭關王像蓋所感夢者因繪事於家（類編）</p>

<h3>發背無補法</h3>
<p>諺云背無好瘡但生於正中者為真發背虞奕侍郎背中生小瘡不誤只以藥調補數日不疼不癢又不滋蔓疑之呼外醫灸二百壯已無及此公平生不服藥一年來唯覺時時手腳心熱疾作既不早治又服補藥何可久也（泊宅編）</p>

<h3>結癰</h3>
<p>五臟不和則九竅不通六腑不和則留結為癰</p>

<h3>預療背疽</h3>
<p>楊州名醫楊吉老其術甚著某郡一士人狀若有疾厭厭不聊莫能名其何等病苦往謁之楊曰君熱證已極氣血消鑠且儘自此三年當以背疽死不可為也士人不樂而退聞茅山觀中一道士於醫術通神但不肯以技自名未必為人致力士人心計交切乃衣僮僕之服詣山拜之願執薪水之役於席下道士喜留置弟子中誨以讀經晝夜祗事左右頤旨如意歷兩月久覺其與常隸別呼扣所從來始再拜謝過以實白之道士笑曰世間那有醫不得底病汝試以脈示我才診脈又笑曰汝便可下山吾亦無藥與汝但日日買好梨吃一顆如生梨已盡則取乾者泡湯飲之仍食其滓此疾自當平士人歸謹如其戒經一歲復往楊州楊醫見之驚其顏兒腴澤脈息和平謂之曰君必遇異人不然豈有痊安之理士人以告楊立具衣冠焚香望茅山設拜蓋自咎其學之未至也北瑣夢言載醫者趙鄂云一朝士疾危只有一法請剩吃消梨不限多少如咀嚼不及捩汁而飲或希萬一用其言遂愈此意正同（類編）</p>

<h3>雲母膏愈腸癰</h3>
<p>楊介吉老者泗州人以醫術聞四方有儒生李氏子棄業願娶其女以授其學執子婿禮甚恭吉老盡以精微告之一日有靈璧縣富家婦有疾遣人邀李生以往李初視脈云腸胃間有所苦耶婦曰腸中痛不可忍而大便從小便中出醫者皆以謂無此證不可治故欲屈君子李曰試為籌之若姑服我之藥三日當有瘳不然非某所知也下小丸子數十粒煎黃耆湯下之富家依其言下膿血數升而愈富家大喜贈錢五十萬置酒而問之曰始切脈時覺芤脈現於腸部王叔和脈訣云寸芤積血在胸中關內逢芤腸里癰此癰生腸內所以致然所服者乃雲母膏為丸爾切脈至此可以言醫矣李後以醫科及第至博士李稙元秀即其從子也（王仲言余話）</p>

<h3>釘疽</h3>
<p>張嗣伯嘗聞屋中呻吟聲嗣伯曰此病甚重乃往視之見一老姥稱體痛而處處有黯黑無數嗣伯還煮鬥余湯送令服之服訖痛勢愈甚跳投床者無數須臾所黯處皆拔出釘長寸許以膏塗瘡口三日而復云此名釘疽也（史記）</p>

<h3>癰瘡</h3>
<p>唐李勣嘗疾醫診之云得須灰服之方止太宗遂自翦髭燒灰賜服之復令敷癰瘡立愈故白樂天云翦須燒藥賜功臣　仁宗皇帝賜呂夷簡古人有語髭可治疾今聯翦髭與之合藥表朕意也</p>

<h2>腳氣</h2>

<h3>腳氣痞絕</h3>
<p>唐柳柳州纂救死三方云元和十二年二月得乾腳氣夜半痞絕左脅有塊大如石且死因大寒不知人三日家人號哭榮陽鄭洵美傳杉木湯服半食頃大下三次氣通塊散用杉木節一大升橘葉一升無葉以皮代大腹檳榔七個合子碎之童子小便三大升共煮一升半分二服若一服得快利停後服以前三死皆死矣會有教者皆得不死恐他人不幸有類予病故傳焉（本事方）</p>

<h3>腳氣無補法</h3>
<p>腳氣乃風毒在內不可不攻故先當瀉之</p>

<h3>腳心如中箭</h3>
<p>道士王裕曰有忽患腳心如中箭發歇不時此腎之風毒瀉腎愈（泊宅編同上）</p>

<h3>腳氣</h3>
<p>今人謂之腳氣者黃帝所謂緩風溫痹也千金云頑弱名緩風疼痛為溫痹</p>

<h3>治閉結並腳氣</h3>
<p>饒醫熊彥誠年五十五歲病前後便溲不通五日腹脹如鼓同輩環視皆不能措力與西湖妙果僧慧月相善遣信邀致訣別月驚馳而往過釣橋逢一異客風姿瀟灑出塵揖之曰方外高士何孑孑走趨如此月曰一善友久患閉結勢不可療急欲往問客曰此易事也侍奉施一藥即脫靴入水探一大螺而出曰事濟矣持抵其家以鹽半匕和殼生搗碎置病者臍下一寸三分用寬帛緊繫之仍辦觸器以須其通月未深以為然姑巽謝之熊昏不知人妻子聚泣諸醫知無他策謾使試之曾未安席砉然暴下醫愧嘆而散月歸訪異人無所見矣熊後十六年乃終白石董守約以腳氣攻注為苦或教之捶數螺敷兩股上便覺冷氣趨下至足既而亦安（類編）</p>

<h3>附船愈腳氣病</h3>
<p>顧安中廣德軍人久患腳氣筋急腿腫行履不得因至湖州附船中有一袋物為腿痠痛遂將腿閣袋上微覺不痛及筋寬而不急乃問梢人袋中何物應曰宣瓜自此腳氣頓愈（名醫錄）</p>

<h3>腳躄</h3>
<p>有人病兩腳躄不能行舉詣佗佗望見云已飽針灸服藥矣不須復看脈便使解衣點背數十處相去或一寸或五寸縱邪不相當言灸此各十壯灸創愈即行後灸處夾脊一寸上下行端直均調如引繩也（漢書華佗傳）</p>

<h3>旋覆根汁能續筋</h3>
<p>筋斷復續者取旋覆根絞取汁以筋相對取汁塗而封之即相續如故蜀兒如逃走多刻筋以此續之百不失一</p>

<h2>漏</h2>

<h3>時康祖心漏</h3>
<p>時康祖大夫患心漏二十年當胸數竅血液長流屢訪名醫皆云不可治或云竅多則愈損閉則慮穴他歧當存其一二猶為上策坐此形神剿瘁又積苦腰痛行則傴僂不飲酒雖雞魚蟹蛤之屬亦皆不向口淳熙四年通判溫州郡守韓子溫見而憐之為檢聖惠方載腰痛一門冷熱二證示之使自擇康祖報曰康祖年老久羸安敢以為熱始作寒冷治療取一方用鹿茸者服之逾旬痛減仍覺氣宇和暢遂一意專服悉屏他藥洎月餘腰屈復伸無復呼痛心漏亦愈以告醫者皆不能測其所以然後九年康祖自鎮江通判滿秩造朝訪子溫則精力倍昔飲膳無所忌步履輕捷云漏愈之後日勝一日子溫書吏吳汝弼亦苦是疾使就求藥服之旬有二日而瘥其方本只治腰痛用鹿茸去毛酥炙微黃附子炮去皮臍皆二兩鹽花三分為末棗肉丸三十丸空心酒下（己志）</p>

<h3>鱔魚覆漏</h3>
<p>馬提刑記醫先祖忠肅公天聖中以工部尚書知濠州家有媼病漏蓋十餘年一日老兵掃庭下且言前數日過市有醫自遠來道瘡漏可治特頃刻之力耳媼曰吾更醫多矣不信也其黨有以白忠肅公者即為召醫視之曰可治無疑須活鱔一竹針五七枚醫乃擲鱔於地鱔困屈盤就盤以竹針貫之覆瘡良久取視有白蟲數十如針著鱔醫即鈐置杯水中𧍒動如線復覆之又得十餘枚如是五六醫者曰蟲固未盡然其餘皆小蟲竟請以常用藥敷之時家所有檳榔黃連為散敷之醫未始用藥明日可以干艾作湯投白礬末三二錢洗瘡然後敷藥蓋老人血氣冷必假艾力以佐陽而艾性亦能殺蟲也如是者再即生肌不一月當愈既而如其言醫曰瘡一月不治則有蟲蟲能𧍒動氣血亦隨之故瘡漏不可遽合則結痛實蟲所為又曰人每有疾經月不痊則必憊虛勞婦人則補脾血小兒則防驚疳二廣則並治瘴癘醫無名於世而治疾有效亦良醫也又其言有理故並錄之（良方）</p>

<h3>鱔漏</h3>
<p>有人腳肚上生一瘡久遂成漏凡經二年百藥不效自度必死一村人見之云此鱔漏耳但以石灰二三升百沸湯泡熏洗如覺瘡癢即是也病者如其言用灰湯淋洗果癢竟用此洗不三兩次遂干</p>

<h3>蟻漏</h3>
<p>有婦人項下忽生一塊腫漸緣至奶上腫起莫知何病偶用刀刺破出清水一碗日久瘡不合有道人見之曰此蟻漏爾緣吃飯誤食蟻得此詢婦人云當來吃飯時群蟻緣飯上逐之用湯泡吃往往有死蟻在中不覺食之道人云此易治但用穿山甲數片燒存性為末敷瘡上遂愈蓋蟻畏穿山甲故也</p>

<h3>犬齧瘤得針</h3>
<p>處士蒯亮言其所知額角患瘤醫為剖之得一黑石棋子巨斧擊之終不傷缺復有足脛生瘤者因至親家為猘犬所齰正齧其瘤其中得針百餘枚皆可用疾亦愈（稽神錄）</p>

<h3>灸鼠漏</h3>
<p>柳休祖者善卜筮其妻病鼠瘤積年不瘥垂命休祖遂卜得頤之覆按卦合得姓石人治之當獲鼠而愈也既而鄉里有奴姓石能治此病遂灸頭上三處覺佳俄有一鼠逕前而伏呼犬咋之視鼠頭有三灸處妻遂瘥（拾遺記）</p>

<h3>李生風瘤</h3>
<p>浮梁李生得背癢疾隱起如覆盂無所痛苦唯奇癢不可忍飲食日以削無能識其為何病醫者秦德立見之曰此蝨瘤也吾能治之取藥敷其上又塗一綿帶繞其圍經夕瘤破出蝨鬥許皆蠢蠕能行動即日體輕但一小竅如箸端不合時時蝨湧出不勝計竟死予記唐小說載賈魏公鎮滑臺日州民病北魏公云世間無藥可療唯千年木梳燒灰及黃龍浴水乃能治爾正與此同</p>

<h2>腫癭</h2>

<h3>病腫</h3>
<p>先痛而後腫氣傷形也先腫而後痛形傷氣也風勝則動熱勝則腫燥勝則乾寒勝則浮濕勝則濡</p>

<h3>腫</h3>
<p>釋名曰腫鍾也寒熱氣所鍾聚也（太平御覽）</p>

<h3>陰腫如升</h3>
<p>治男子陰腫大如升核痛人所不能治者搗馬鞭草塗之</p>

<h3>小兒陰腫</h3>
<p>小兒陰囊忽虛腫痛以生甘草調地龍糞輕輕塗之</p>

<h3>小兒熱毒遊腫</h3>
<p>破草鞋人亂髮燒灰醋和敷治熱毒遊腫（本草）</p>

<h3>婦人陰腫堅硬</h3>
<p>用枳實半斤碎炒令熟故帛裹熨冷則易之（同上）</p>

<h3>腳腫</h3>
<p>有男子六十一歲腳腫生瘡忽食豬肉不安醫以藥利之稍愈時出外中風汗出後頭面暴腫起紫黑色多睡耳輪上有浮泡小瘡黃汁出乃與小續命湯加羌活一倍煎服之遂愈（本草衍義）</p>

<h3>背腫</h3>
<p>楊愔患背腫馬嗣明以煉石塗之便瘥煉石法以粗黃色石如鵝鴨卵大猛火燒令亦內醇醋中自有石屑落頻燒至石盡屑曝乾搗篩醋和塗腫上無不愈</p>

<h3>敷腫</h3>
<p>仁宗在東宮苦腮腫用赤小豆末敷之遂愈或云可療發背（洞微志）</p>

<h3>癭</h3>
<p>說文曰癭頸瘤也典術曰服食天門冬治癭除百病（太平御覽）</p>

<h3>井錫鎮癭</h3>
<p>汝州人多病頸癭彼境地饒風沙沙入井中飲其水則生癭故金房間人家井以錫為井欄皆以夾錫錢鎮之或沉錫其中則飲者免此患華亭有一老僧昔行腳河南管下寺僧僮僕無一不病癭時有洛僧共寮每食取攜行苔脯同餐經數月僧項贅盡消若未嘗病寺僕嘆訝乃知海岸咸物能除是疾（癸志）</p>

<h2>中毒</h2>

<h3>中仙茅附子毒</h3>
<p>鄭長卿資政說少時隨父太宰官懷州一將官服仙茅遇毒舌脹出口漸大與肩齊善醫環視不能治一醫獨曰尚可救少緩無及矣取小刀䘁其舌隨破隨合䘁至百數始有血一點許醫喜曰無害也舌應時消縮小即命煮大黃朴硝數碗連服之並以藥末摻舌上遂愈又蓋諒郎中說其兄詵因感疾醫盧生勸服附子酒每生切大附二兩浸以斗酒旦起輒飲一杯服之二十年後再為陝西漕使諒自太學歸過之南樂縣拉同行中途曉寒詵飲一杯竟復令溫半杯比酒至自覺微醉乃與妻使飲行數里妻頭腫如斗唇裂血流下駐路傍呼隨行李職醫告之李使黑豆綠豆各數合生嚼之且煎湯並飲至曉腫始消詵仍服之不輟到長安數月失明遂致仕時方四十二歲</p>

<h3>中蕈毒</h3>
<p>崇寧間蘇州天平山白雲寺五僧行山間得蕈一叢甚大橘而煮食之至夜發吐三人急採鴛鴦草生啖遂愈二人不甚肯啖吐至死此草藤蔓而生對開黃白花傍水依山處皆有之治癰疽腫毒尤妙或服或敷皆可今人謂之金銀花又曰老翁須本草名為忍冬（並出己志）</p>

<h3>中鱔鱉蝦蟆毒</h3>
<p>頃有一士人好食鱔魚及鱉與蝦蟆嘗云此三物不可殺大者有毒殺人蝦蟆小者亦令人小便秘臍下蔽疼有至死者宜以生豉一大合投新汲水半碗浸令豉水濃頓服之即瘥（茅亭客話）</p>

<h3>中豆腐毒</h3>
<p>人有好食豆腐因中其毒醫治不效偶更醫醫至中途適見做豆腐人家夫婦相爭因問之云今早做豆腐妻誤將蘿蔔湯置腐鍋中令豆腐更就不成蓋腐畏蘿蔔也醫得其說至病家凡用湯使率以蘿蔔煎湯或調或咽病者遂愈</p>

<h3>諸果有毒</h3>
<p>諸果有毒桃杏雙仁有毒五月食未成核果令人發癰疽癤及寒熱又秋夏果落地為惡蟲緣食之令人患九漏桃花食之令人患淋李仁不可和雞子食患內結不消（本草衍義）</p>

<h3>中斑鳩毒</h3>
<p>浙人王夫人忽日面上生黑斑數點日久滿面俱黑遍求醫治不效忽遇一草澤醫云夫人中食毒爾某治之一月平復後覓其方止用生薑一斤切碎研汁將滓焙乾卻用薑汁煮糊丸問其故云夫人日食斑鳩蓋此物日嘗食半夏苗是以中其毒故用姜以解之（名醫錄）</p>

<h3>中蜈蚣毒</h3>
<p>有中蜈蚣毒者以烏雞屎水調塗咬處大蒜塗亦效又畏蛞蝓不敢過所行之路觸其身即蜈蚣死故取以治蜈蚣毒桑汁白鹽塗亦效（本草衍義）</p>

<h3>藥反中毒</h3>
<p>治諸藥相反中毒用蠶蛻燒灰細研一錢冷水調下頻服取效雖面青脈絕腹脹吐血服之即活</p>

<h3>中魚毒</h3>
<p>虞侍郎蘇州人平生喜食生魚鱠中年病腹堅倒身不得每發疼痛幾死累治不效一善醫切脈曰侍郎右關脈伏伏為積聚有生冷之積成症在腹則疼不可忍可以藥取之令用橄欖汁吞丸子藥數粒晚下利一盆許是魚鱠縷前一截皆成魚矣從此遂安（名醫錄）</p>

<h3>中萵菜毒</h3>
<p>王舜求云萵菜出咼國有毒百蟲不敢近蛇虺過其下誤觸之則目瞑不見物人有中其毒者唯生薑汁解之（遁齋閒覽）</p>

<h3>魚枕遇蠱毒</h3>
<p>南海魚有石首者蓋魚枕也取其石治以為器可載飲食如遇蠱毒器必曝裂其效甚著福唐人制作尤精人但玩其色而鮮能識其用（同上）</p>

<h3>中酒毒</h3>
<p>飲酒中毒經日不醒者用黑豆一升煮取汁溫服一小盞不過三服即愈今人謂之中酒是也（服食反誤方）</p>

<h3>天蛇毒</h3>
<p>太子中允關杞曾提舉廣南西路常平倉行部邕管一吏人為蟲所毒舉身潰爛有一醫言能治使視之曰此為天蛇所螫疾已深不可為也乃以藥敷其創有腫起處以鉗拔之有物如蛇凡取十餘條而疾不起又予家祖塋在錢塘西溪嘗有一田家忽病癩通身潰爛號呼欲絕西溪寺僧識之曰此天蛇毒爾非癩也取木皮煮飲一斗許令其恣飲初日疾減半兩三日頓愈驗其木乃今之秦皮也然不知天蛇何物或云草間黃花蜘蛛是也人遭其螫仍為露水所濡乃成此疾露涉者亦當戒也（筆談）</p>

<h3>中挑生毒</h3>
<p>興化人陳可大知肇慶府肋下忽腫起如生癰癤狀頃刻間其大如碗識者云此中挑生毒也俟五更以綠豆細嚼試若香甜則是已而果然乃搗川升麻為細末取冷熟水調二大錢連服之遂洞下瀉出生蔥數莖根鬚皆具腫即消縮煎平胃散調補且食白粥後亦無它又雷州民康財妻為蠻巫林公榮用雞肉挑生值商人楊一者善醫療與藥服之才食頃吐積肉一塊剖開筋膜中有生肉存已成雞形頭尾嘴翅悉肖似康訴於州州捕林置獄而呼楊生令具疾證用藥其略云凡吃魚肉瓜果湯茶皆可挑初中毒覺胸腹稍痛明日漸加攪刺滿十日則物生能動騰上則胸痛沉下則腹痛積以瘦悴此其候也在上鬲則取之其法用熱茶一甌投膽礬半錢於中候礬化盡通口呷服良久以雞翎探喉中即吐出毒物在下鬲即瀉之以米飲下鬱金末二錢毒即瀉下乃擇人參白朮各半兩碾末同無灰酒半升納瓶內慢火熬半日許度酒熟取溫溫服之日一盞五日乃止然後飲酒如其故（丁志）</p>

<h3>誤飲蛇交水</h3>
<p>陳齋郎湖州安吉人因步春渴掬澗水兩口咽之數日覺心腹微痛日久疼甚服藥無效醫診之云心脾受毒今心脈損甚齋郎答云去年步春渴飲澗水得此醫云齋郎吃卻蛇交水蛇在澗邊遺下不淨在澗水內蛇已成形在齋郎腹中食其心而痛也遂以水調雄黃服下果下赤蛇數條皆能走也（名醫錄）</p>

<h3>中蜘蛛毒</h3>
<p>治蜘蛛咬一身生絲羊乳一物飲之貞元十年崔員外從質云目擊有人被蜘蛛咬腹大如孕婦其家棄之乞食於道有僧遇之教飲羊乳未幾日而平（本草）</p>

<h3>中山雞鷓鴣毒</h3>
<p>南唐相馮延已苦腦中痛累日不減太醫令吳廷紹密詰廚人曰相公平日嗜何等物對曰多食山雞鷓鴣廷紹曰吾得之矣投以甘豆湯而愈蓋山雞鷓鴣皆食烏頭半夏故以此解其毒（出南唐書）</p>

<h3>中石斑魚子毒</h3>
<p>誤吃石斑魚子吐不止者取魚尾草研汁服少許立止（魚尾草又名䩾木根形似黃荊八月間開紫花成穗葉似水楊無大樹經冬不凋漁人用以藥魚）</p>

<h3>地漿治菌毒</h3>
<p>四明溫臺間山谷多生菌然種類不一食之間有中毒往往至殺人者蓋蛇毒氣所熏蒸也有僧教掘地以冷水攪之令濁少頃取飲皆得全活此方見本草陶隱居注謂之地漿亦治楓樹菌食之笑不止俗言食笑菌者居山間不可不知此法</p>

<h2>解毒</h2>

<h3>解蠱毒咒並方</h3>
<p>頃有朝官與一高僧西遊道由歸峽程頓荒遠日過中餒甚抵小村舍聞其家畜蠱而勢必就食去住未判僧曰吾有神咒可無憂也食至僧閉目誦持俄見小蜘蛛延緣碗吻僧曰速殺之於是竟食無所損其咒曰姑蘇啄摩耶啄吾知蠱毒生四角父是穹窿窮母是舍耶女眷屬百萬千吾今悉知汝摩訶薩摩訶是時同行者競傳其本所至無恙別傳解毒方用豆豉七粒巴豆去皮二粒入百草霜一處研細滴水丸綠豆大以茅香湯吞下七丸又泉州一僧治金蠶毒云才覺中毒先吮白礬味甘而不澀次嚼生豆不腥者是也但取石榴根皮煎汁飲之即吐出活蟲無不立愈李晦之云以白礬茶牙搗為末冷水服凡一切毒皆可治並載於此以貽後人（辛志）</p>

<h3>解砒毒</h3>
<p>凡人誤服生砒唯單飲生油以吐為度則其毒氣自消不能為害</p>

<h3>治蠱毒</h3>
<p>嘉祐中範吏部道為福州守日揭一方於石云凡中蠱毒無論年代遠近但煮一鴨卵插銀釵於內並噙之約一食頃取見釵卵俱黑即中毒也其方用五倍子二兩硫黃末一錢甘草三寸一半炮出火毒一半生丁香木香麝香各十文輕粉三文糯米二十粒共八味瓶內水十分煎取七候藥面生皺皮為熟絹濾去滓通口服病人平正仰臥令頭高覺腹中有物衝心者三即不得動若出以盆桶盛之如魚鰾之類乃是惡物吐罷飲茶一盞瀉亦無妨旋煮白粥補忌生冷油膩鮓醬十日後服解毒丸三兩丸經旬平復丁木麝三香價嘉祐中十文今言之數倍乃可爾（類編）</p>

<h3>解藥毒</h3>
<p>王仲禮嗜酒壯歲時瘡㾴發於鼻延於顙心甚惡之服藥弗效僧法䩾使服何首烏丸當用二斤適墳僕識草藥乃掘得之其法忌鐵器但入砂缽中藉黑豆蒸熟既成香味可人念所蒸水必能去風澄以頮面初覺極熱漸加不仁至晚大腫眉目耳鼻渾然無別望之者莫不驚畏王之母高氏曰凡人感風癩非一日積吾兒遇毒何至於是吾聞生薑汁赤小豆能解毒山豆根黑蚌粉能消腫亟命僕搗捩薑汁以三味為末調敷之中夜腫退到曉如初蓋先採何首烏擇焉不精為狼毒雜其中以致此撓也（同上）</p>

<h3>解毒</h3>
<p>凡中藥毒及一切諸毒從酒得者難治言酒性行諸血脈流遍身體也因食得者易治言食與藥俱入於胃胃能容雜毒又逐大便泄出毒氣毒氣未流於血脈故易愈也解諸食毒爛嚼生甘草咽之則毒吐出（鎖碎錄）</p>

<h3>蟹解漆毒</h3>
<p>乾道五年襄陽有劫盜當死而特旨貸命黥配者州牧慮其復為人害既受刑又以生漆塗其兩眼囚行到荊門已盲不見物寄禁長林縣獄以待傳送適有村叟以事在獄中憐而語之曰汝明日去時倩防送者往蒙泉石久尋石蟹搗碎之濾汁滴眼內漆當隨汁流散瘡亦愈矣如其言訪得一小蟹用之留三日而行目睛如初略無少損予妹婿朱晞顏時以當陽尉攝邑令親見之（丙志）</p>

<h3>獸能解藥毒</h3>
<p>名醫言虎中藥箭食清泥野豬中藥箭䗪薺苨而食雉被鷹傷以地黃葉貼之又礬石可以害鼠張鷟曾試之鼠中如醉亦不識人知取泥汁飲之須臾平復鳥獸蟲物猶知解毒何況人乎被矢中者以甲蟲末敷之</p>

<h3>蛛為蜂螫</h3>
<p>處士劉易隱居王屋山嘗於齋中見一大蜂骨於蛛網蛛搏之為蜂所螫墜地俄頃蛛鼓腹破裂徐徐行入草齧芋梗微破以瘡就齧處磨之良久腹漸消輕躁如故自後人有為蜂螫者挪芋梗敷之而愈</p>

<h3>保靈丹</h3>
<p>往時川蜀俗喜行毒而成都故事歲以天中重陽時開大慈寺多聚人物出百貨其間號名藥世者於是有於窗隙間呼貨藥一聲識其意亟投以千錢乃從窗隙度藥一粒號解毒丸或一粒可救一人命夫跡既叵測故時多疑出於神仙政和間祐陵以仁聖惠天下嘗即上清寶籙宮之前新作兩亭左曰仁濟主給藥治疾苦右曰輔正主符水除邪鬼因遂詔海內凡藥之治病彰彰有聲者悉索其書方而上之焉於是成都守臣監司奉命相共窮其狀乃得售解毒丸家蓋世世懼行毒者為仇害故匿其跡非有所謂神仙者既據方修治得其合即並藥奏御下殿中省上曰朕自施天子所服御以濟丸元母煩有司也繇是殿中省群醫諸師驗其方則王氏博濟方之保靈丹爾當是時猶子行適類殿中監事故獨得其詳吾落南來用是藥嘗救兩人食胡蔓草毒得不死蓋不可不書（百衲居士鐵圍山叢談）</p>

<h1>卷七</h1>

<h2>積</h2>

<h3>傷滯用藥不同</h3>
<p>人之臟腑皆因觸冒以成疾病而脾胃最易受觸蓋日用飲食稍或過多則停積難化冷熱不調則吐嘔泄痢膏粱者為尤甚蓋口腹恣縱不能謹節近用消化藥或論飲食既傷於前難以毒藥反攻其後不復使巴豆硇砂等藥止用曲糵之類不知古今立方用藥各有主對曲糵止能消化米穀如肉食有傷則非硇砂阿魏等藥不能治也至於魚蟹過傷則須用橘皮紫蘇生薑果菜有傷則須用丁香桂心水飲傷則須用牽牛芫花固不可一概論也必審其所傷之因對用其藥則無不愈其間輕重則隨患人氣血以增之而已又有一等虛人沉積不可直取當以蠟匱其藥蓋蠟能黏逐其病又可久留腸胃間又不傷氣能消磨至盡也又有痹氣偏虛飲食遲化者止宜助養脾胃則自能消磨不須用克化藥耳病久成積聚癥瘕者則須用三稜鱉甲之類寒冷成積者輕則附子厚朴重則礬石硫黃瘀血結塊者則用大黃桃仁之類醫者宜審詳之（難峰方）</p>

<h3>物能去積</h3>
<p>廚家索粉與掉粉不得近杏仁近之則爛頃有一兵官食粉多成積師以積氣元杏仁相半細研為元五元熟水下數服愈</p>
<p>摭醫新說中有人食黃鷯子過多因食鷂子羹遂愈。</p>
<p>有傷粽子成積用曲末加少木香為散鹽湯調數日口中聞酒香其積遂散（三說醫余）</p>

<h3>食藥</h3>
<p>凡人服食藥一例須用巴豆是大不然養生必用方主張青木香元亦未是也巴豆去積牽牛利水不可一概用且如傷食米麵之類當用神麯麥糵傷肉當用阿魏氣不快當用丁木香青陳皮磨積塊用三稜蓬朮取熱積用大黃冷積用巴豆痰積用牽牛血積用乾漆此其大略也更以意推之（同上）</p>

<h3>治積用藥</h3>
<p>大抵治積或以所惡者攻之以所喜者誘之則易愈如硇砂水銀治肉積神麯麥糵治酒積水蛭虻蟲治血積木香檳榔治氣積牽牛甘遂治水積雄黃膩粉治涎積礞石巴豆治食積各從其類也若用群隊之藥分其勢則難取效許嗣宗所謂獵不知兔廣絡原野冀一人獲之術亦疏矣須是認得分明是何積聚然後增加用藥不爾反有所損嗣宗自謂不著書在臨時變通也（本事方）</p>

<h2>攧撲打傷</h2>

<h3>墮馬</h3>
<p>齊中郎破石病淳于意診其脈告曰肺傷不治當後十日丁亥溲血死即後十一日溲血而死破石之病得之墮馬僵石上所以知破石之血者切其脈得肺陰氣其來散數道至而不一也色又乘之所以知其墮馬者切之得審陰脈審陰脈入虛里乘肺脈肺脈散者固色變也乘之所以不中期死者師言曰病者安穀則過期不安穀則不過期其人嗜黍黍主肝故過期所以溲血者診脈法曰病養喜陰處者順死喜養陽處者逆死其人喜自靜不躁又久安坐伏几而寐故血下泄（史記）</p>

<h3>治臂臼脫</h3>
<p>許元公入京師赴省試過橋墮馬右臂臼脫路人語其僕曰急與挪入臼中若血漬臼則難治矣僕用其說許已昏迷不覺痛遂僦轎升歸邸或曰非錄事田馬騎不能了此疾急召之至已入暮秉燭視其面曰尚可治乃施藥封腫處至中夜方蘇達旦痛止去其封損處已白其青瘀乃移在臼上自是日日易之腫直至肩背於是以藥下之瀉黑血三升五日復常遂得赴試蓋用生地黃研如泥木香為細末以地黃膏攤紙上摻木香末一層又再攤地黃貼腫上此正治打撲傷損及一切癰腫未破令內消云（類說）</p>

<h3>龜獸奇方治傷折</h3>
<p>治腕折傷筋損疼痛不可忍用生地黃一斤切藏瓜姜糟一斤生薑四兩切上都炒令均熱以布裹罨傷折處冷則易之曾有人傷折宜用生龜尋捕一龜將殺患人忽夢見龜告言曰勿相害吾有奇方可療夢中授此方（本事方）</p>

<h3>打撲傷損</h3>
<p>打撲傷損瘀血凝滯氣因不行關竅皆不通大便必閉壯者可服洗心散老弱者可服七聖檳榔丸凡有此症須問臟腑所打處疼痛若傷處大痛大便三兩日不通然後可下前二藥若大便不閉傷處不甚猛痛則不可服宜服沒藥乳香當歸之類（醫余）</p>

<h3>又</h3>
<p>長安石史君嘗至通衢有從後呼其姓第者曰吾無求於人念汝有難故來救汝出一紙卷授石曰有難則用之乃治折傷內外損方書也明年因趨朝坐馬為它馬所踶折足墜地又蹋一臂折家人急合此藥且灌且裹至夜半痛止後手足皆堅牢如未傷時方本出良方用川當歸鉛粉各半兩硼砂二錢同研令細濃煎蘇木汁調服一大匕損在腰以上先吃淡粥半碗然後服藥在腰以下即先服後食仍頻頻呷蘇枋汁別作糯米粥入藥末拌和攤紙上或絹上封裹傷處如骨碎用竹木夾定乃以紙或衣物包之其妙如此故表而出之</p>

<h3>又</h3>
<p>汀州涇口市民陳公誦觀音甚誠慶元初出行攧折一足忍痛叫菩薩越三晝夜夢一僧柱杖持缽登門問所苦陳曰不幸折一足貧無力訪醫只得告佛僧曰不用過憂吾有一方接骨膏正可治汝便買綠豆粉於新鐵銚內炒令真紫色旋汲井水調成稀膏然後厚敷損處須教遍滿貼以白紙將杉木縛定其效如神不必假它劑也語訖僧忽不見陳亦寤如方修制用之則愈。</p>

<h3>又</h3>
<p>紹熙五年秋湖口人林四因日暮馳馬顛墜折一足骨斷招外醫莫肯治經旬痛甚偶一道人過門聞其聲而問故入視曰續筋接骨非敗龜殼不可此卻難得要生者甚易道人曰但得殼足矣生與敗等也語訖即退林招眾醫議之皆云一足所敷多少龜殼灰可辦茲去五里許江畔一大龜身闊二尺常跧伏泥中捕而脫其殼燒灰敷損處計其收效賢於小者百數也時已昏暮未暇遣僕半夜後鄰室張翁者夢烏衣人來訪自通為江畔老龜哀投甚切雲林四折足醫欲殺吾取殼以療傷望一言救護張謝曰老夫愚鈍如何施力烏衣云只煩丈人詣林氏諭眾醫曰往日曾有龜傳一方於人而贖命者用淹藏瓜糟罨斷處次將杉板夾縛定方書亦嘗記載如更增赤小豆一味拌入糟中然後板夾不過三日即十全安愈願翁便為告之異日當圖報遂去黎明張如所戒林與醫皆喜而從之應期而驗（類編）</p>

<h3>熱蔥涕愈傷指</h3>
<p>崔給事頃在澤潞與李抱真作判官李相方以球杖按球子其軍將以杖相格承勢不能止因傷李相指拇並爪甲掰裂遽索金瘡藥裹之強坐頻索酒飲至數杯已過量而面色愈青忍痛不止有軍吏言取蔥新折者便入溏灰火煨熟剝皮掰開其間有涕取罨損處仍多煨取續續易熱者凡三易之面色卻赤斯須云。已不痛凡十數度易用熱蔥並涕裹纏遂畢席笑語（本事方）</p>

<h3>打撲損</h3>
<p>自然銅有人飼折翅鷹後遂飛去今人打撲損研極細水飛過同當歸沒藥各半錢酒調頓服仍以手摩痛處（本草衍義）</p>

<h3>墜馬折足</h3>
<p>定州人崔務墜馬折足醫令取銅末和酒服之遂痊平及亡後十餘年改葬視其脛骨折處有銅末束之（朝野僉載）</p>

<h3>蹴鞦韆墜損</h3>
<p>宣和中有一國醫忽承快行宣押就一佛剎醫內人限目今便行鞭馬至則寂未有人須臾臥轎中扶下一內人快行送至奉旨取軍令狀限日下安痊醫診視之已昏死矣問其從人皆不知病之由皇恐無地良久有二三老內人至下轎環而泣之方得其實云因蹴鞦韆自空而下墜死醫者云打撲傷損自屬外科欲申明又恐後時參差不測再視之微覺有氣忽憶藥篋中有蘇合香丸急取半兩於火上焙去腦麝用酒半升研化灌之至三更方呻吟五更下惡血數升調理數日得痊予謂正當下蘇合香丸蓋從高墜下必挾驚悸血氣錯亂此藥非特逐去瘀血而又醒氣醫偶用之遂見功此藥居家不可闕如氣逆鬼邪殗殜傳屍心痛時疾之類皆治良方載甚詳須自合為佳耳（本事方）</p>

<h3>搓袞舒筋</h3>
<p>道人詹志永信州人初應募為卒隸鎮江馬軍二十二歲因習驍騎墜馬右脛折為三困頓且絕軍帥命升歸營醫救鑿出敗骨數寸半年稍愈扶杖緩行骨空處皆再生獨腳筋攣縮不能伸既落軍籍淪於乞丐經三年遇朱道人亦舊在轅門問曰汝傷未復初何不求醫對曰窮無一文豈堪辦此朱曰正不費一文但得大竹管長尺許鑽一竅系以繩掛於腰間每坐則置地上舉足搓袞之勿計工程久當有效詹用其說兩日便覺骨髓寬暢試猛伸足與常日瘥遠不兩月病筋悉舒與未墜時等予頃見丁子章以病足故作轉軸踏腳用之其理正同不若此為簡便無力者立可辦也（癸志）</p>

<h2>奇疾</h2>

<h3>檐溜盥手龍伏藏指爪中</h3>
<p>石藏用近世良醫也一士人嘗因承檐溜盥手覺為物觸入指爪中初若絲髮然既數日稍長如線伸縮不能如常始悟其為龍伏藏也乃見石藏用扣其治療之方藏用曰此方書所不載也當以意去之歸可末蜣螂塗指庶不深入胸膜冀它日免震厄之患士人如其言後因逆雷見火光遍身士人懼急以針穴指果見一物自針穴所躍出不能為災李定云滕樞密（翰苑叢紀）</p>

<h3>婦人異疾</h3>
<p>陳子直主簿妻有異疾每腹脹則腹中有聲如擊鼓遠聞於外行人過門者皆疑其家作樂腹脹消則鼓聲亦止一月一作經十餘醫皆莫能名其疾</p>

<h3>嘔物如舌</h3>
<p>鎮陽有士人嗜酒日嘗數斗至午夜飲興一發則不可遏家業殘破一夕大醉嘔出一物如舌初視無痕竅至欲飲時眼遍其上矗然而起家人沃之以酒立盡至常日所飲之數而止遂投之猛火急爆烈為十數片士人自此惡酒</p>

<h3>消食籠</h3>
<p>齊諧記云江夏郡安陸縣隆安中有人姓郭名坦兄弟三人大兒得天行病後遂大能食一日食斛米其家給可五年貧罄後乞至一家門前已得飯又復乞於其後門此家出語之汝已就前門食了那得復從後門來其人答曰實不知君家有兩門腹大飢不可忍後門有三畦薤而一畦大蒜因啖之兩畦便大悶極臥地須臾大吐吐一物似籠因出地漸漸小主人持飯出不復食遂撮飯著所吐物上即消成水此病尋瘥（東坡物類相感志）</p>

<h3>孕婦腹內鐘鳴</h3>
<p>有一貧士於常賣處買得一藥方冊子其間有一方能治婦人腹內鐘鳴用鼠窟前畚土研羅為末每服二錢麝香湯調其疾立愈</p>

<h3>髀瘡兒出</h3>
<p>異苑曰晉時長山趙宣母任身如常而髀上癢搔之成瘡兒從瘡出母子平安（太平御覽）</p>

<h3>人面瘡</h3>
<p>江左有商人左膊上有瘡如人面亦無它苦商人戲滴酒口中其面亦赤色以物食之亦能食食多則覺膊內肉脹起或不食之則一臂痹有善醫者教其歷試諸藥不以草木之類悉試之無苦至貝母其瘡乃聚眉閉口商人喜曰此藥可治也因以小葦筒毀其口灌之數日成痂遂愈然不知何疾也（本事方）</p>

<h3>啖物不知飽</h3>
<p>江南逆旅中一老婦啖物不知飽徐德佔過逆旅老婦訴以飢其子恥之對德佔以蒸餅啖之盡一竹簣約百餅猶稱飢不已日飯一石米隨。則利之飢復如故京兆醴泉主簿蔡繩予友人也亦得飢疾每飢立須啖物稍遲則頓僕悶絕懷中常置餅餌雖對貴官遇飢則便齕啖繩有美行博學有文為時聞人終以此不幸無人識其疾每為之哀傷（筆談）</p>

<h3>腸癢疾</h3>
<p>傅舍人忽得腸癢之疾至劇時往往對眾失笑吃吃不止此疾古人所未有（遁齋閒覽）</p>

<h3>王氏異疾</h3>
<p>汾州王氏得病右脅有聲如蝦蟆常欲手按之不則聲聲相接群醫弗能辯聞晉陽山人趙巒善診巒曰此因驚氣入於臟腑不治而成疾故常作聲王氏曰因邊水行次有大蝦蟆躍高數尺驀作一聲氏忽驚叫便覺右脅牽痛自後作聲尚似蝦蟆也巒乃與六神丹服之來日取下青涎類蝦蟆之衣遂瘥巒言診王氏脈右關脈伏結積病也故止作積病治用六神丹泄之而愈（名醫錄）</p>

<h3>療飢蟲</h3>
<p>從政郎陳撲富沙人母高氏年六十餘得飢疾每作時如蟲齧心即急索食食罷乃解如是三四年畜一貓極愛之常置於傍貓叫則取魚肉和飯以飼一日貓適叫命取鹿脯自嚼而啖貓至於再覺一物上觸喉間引手探得之如拇指大墜於地頭尖匾類塌沙魚身如蝦殼長八寸漸大侔兩指其中盈實剖之腸肚亦與魚同有八子胎生蠕蠕若小鰍人皆莫能識為何物蓋聞脯香而出高氏疾即愈（類編）</p>

<h3>小兒魃病</h3>
<p>千金論凡小兒有魃病者是娠婦被惡神導其腹中令兒病也魃小鬼也其病證微微下利寒熱往來毫毛鬢髮⿱分⿸厂毛鬡不悅者是也宜服龍膽湯凡婦人先有小兒未能行而母更有娠使兒飲此乳亦作魃也令兒黃瘦骨立發落壯熱也（保生方）</p>

<h3>足面奇瘡</h3>
<p>趙先生字子固母劉氏年幾八十左足面一瘡下連大指上延外踝以至臁骨每歲輒數發發必兼旬累月昏暮癢甚爬搔移時出血如泉呻吟痛楚殆不可忍夜分即漸已明日復然每一更藥則瘡轉大而劇百試不驗如是二十餘年淳熙甲辰中冬之末先生為太府丞一夕母病大作相對悲泣無計困極就睡夢四神僧默坐一室旁有長榻先生亦坐因而發嘆一僧問其故先生答之以實僧云可服牛黃金虎丹又一僧云硃砂亦好既覺頗驚異試取藥半粒強服之良久腹大痛舉家且悔俄而下礧磈物如鐵石者數升是夕瘡但微癢不痛而無血數日成痂自此遂愈硃砂之說竟不復試先生因圖僧像如所夢者而記其事金虎丹方出和劑本治中風痰涎壅塞所用牛黃龍腦膩粉金箔之類皆非老人所宜服今乃取奇效意此疾積熱臟腑而發於皮膚歲久根深未易盪滌故假涼劑以攻之不可以常瘡論也神僧之夢蓋誠孝所感（百一選方）</p>

<h3>產後腸癢</h3>
<p>針線袋主婦人產後腸中癢不可忍以袋安所臥褥下無令知之（本草）</p>

<h3>甑氣熏面腫</h3>
<p>張德俊云頃年和倅餘杭人將赴官因蒸降真木犀香自開甑面僕甑面上為熱氣所熏面即浮腫口眼皆為之閉更數醫不能治最後一醫云古無此症請以意療之於是取僧寺久用炊布燒灰存性隨敷隨消不半月而愈蓋以炊布受湯上氣多反用以出湯毒亦猶以鹽水取鹹味爾醫者之智亦可喜（百一方）</p>

<h3>蛟龍病</h3>
<p>古有患者飲食如故發則如癲面色青黃小腹脹滿狀如妊孕醫者診其脈與症皆異而難明主療忽有一山叟曰聞開皇六年灞橋有人患此病蓋因三月八日邊水食芹菜得之有識者曰此蛟龍病也為龍游於芹菜之上不幸食之而病也遂以寒食餳每劑五合服之數劑吐出一物雖小但似蛟龍狀而有兩頭其病者依而治之獲愈（名醫錄）</p>

<h3>疑病</h3>
<p>何解元陳留人也一日會飲於趙修武宅酒至數杯忽見盞底有似一小蛇咽入口亦不覺有物但每每思而疑之日久覺心疼自思小蛇長大食其五臟明年又因舊會趙宅恰才執杯又見小蛇乃放下盞細看時趙宅屋梁上掛一張弓卻是弓梢影在盞中因此解疑其心疾遂無乃是致疑而成病也（同上）</p>

<h3>產婦腹中癢</h3>
<p>箭竿及鏃主婦人產後腹中癢安所臥席下勿令婦人知（本草）</p>

<h3>食鱠吐蝦蟆</h3>
<p>永徽中崔爽者每食生魚三斗乃足於後飢作鱠未成爽忍飢不禁遂吐一物如蝦蟆自此之後不復能食鱠矣（宣室志）</p>

<h3>瘡破雀飛</h3>
<p>金州防禦使崔堯封有親外甥李言吉者左目上瞼忽癢而生一小瘡漸大長如鴨卵其根如弦怕壓其目不能開堯封每患之他日飲之酒令大醉遂剖去之言吉不知覺也贅既破中有黃雀鳴噪而去（聞奇錄）</p>

<h3>蛇在皮中</h3>
<p>華佗別傳曰琅琊有女子右股上有瘡癢而不痛愈而復作佗曰當得稻糠色犬繫馬頓走出五十里斷頭向癢乃從之須臾有蛇在皮中動以鐵橫貫引出長三尺許七日便愈（東漢注又獨異志所載與此相類）</p>

<h3>怪石鏡</h3>
<p>在日南國之西南有石鏡方數百里光明瑩徹可鑑五臟六腑亦名仙人鏡國人若有疾輒照其形遂知病起某臟採藥餌之無不瘥者</p>

<h3>冷疾</h3>
<p>直閣將軍房伯玉患冷疾夏日常複衣張嗣伯為診之曰卿熱須以水發之非冬月不可至十一月令二人夾捉伯玉解衣在石上取冷水從頭澆之盡二十斛伯玉口噤家人哭請止不可又盡水百斛伯玉始能動見背上彭彭有氣俄而起伯玉曰熱不可忍乞冷飲嗣伯以水與之一飲一斗病遂瘥（史記）</p>

<h3>人漸縮小</h3>
<p>世有奇疾者呂縉叔以制誥知穎州忽得疾但縮小臨終僅如小兒古人不曾有此疾終無人識</p>

<h3>視直如曲</h3>
<p>有一人家妾視直物如曲弓弦界尺之類視之皆如鉤醫僧奉真親見之（二說筆談）</p>

<h3>寒熱注病</h3>
<p>又有婦人長病經年世謂之寒熱注病冬月中華佗令坐石槽中平旦用冷水汲灌雲當滿百始七十灌冷戰欲死佗令滿數至八十灌熱氣乃蒸出囂囂然高二三尺滿百灌佗乃使燃火溫床厚覆衣良久汗洽出著粉燥便愈</p>

<h3>刳腹視脾</h3>
<p>又有人病腹中攻痛十餘日鬢髮墮落華佗曰是脾半腐可刳腹治也使飲藥令臥破腹就視脾果半腐壞以刀斷之割去惡肉以膏敷之即瘥魏太祖聞而異之召佗常在左右太祖苦頭風每作心亂目眩佗針鬲隨手而愈</p>

<h3>大怒病瘥</h3>
<p>又有一郡守病華佗以為其人甚怒則瘥乃多受其貨而不加功無何棄去留書罵之守果大怒令人追殺守子知之屬吏勿逐瞋恚吐黑血數升而愈（三說史記）</p>

<h3>蒸之得汗</h3>
<p>晉書曰張苗雅好醫術善消息診處陳廩丘得病連服藥發汗汗不出眾醫云發汗不出者死自思可蒸之如中風法溫氣於外迎之必得汗也復以問苗云曾有人疲極汗出臥簟中冷得病苦增寒諸醫與散四日凡八過發汗汗不出苗乃燒地布桃葉於上蒸之即得大汗便於被下敷粉身極燥乃起即愈廩丘如其言果瘥</p>

<h3>視胎已死</h3>
<p>魏志曰甘陵相夫人有娠腹痛不安方得六月佗視脈曰胎已死矣使人手摸知所在在右則女在左則男人云在左於是為湯下之果下男形則愈。</p>

<h3>死枕愈病</h3>
<p>齊書曰徐嗣伯常有人傴患滯冷積年不瘥嗣伯為診之曰屍注也當得死人枕煮服之乃愈於是往古塚中取枕枕已一邊腐闕服之即瘥後秣陵人張景年十五腹脹面黃眾醫不能療以問嗣伯此石蛔爾極難療當得死人枕煮服之依語煮枕以湯投之得大利並蛔蟲頭堅如石者五升病即瘥後沈僧翼患眼痛又多見鬼物以問嗣伯嗣伯曰邪氣入肝可覓死人枕煮服之服竟可埋枕於故處如其言又愈王晏問之曰三病不同而皆用死人枕而俱瘥何也答曰屍注者鬼氣伏而未起故令人沉滯得死人枕促之魂氣飛越不得復附體故屍注可瘥石蛔者久蛔也醫療既癖蛔蟲轉堅世間藥不能遣所以須鬼物驅之然後可散故令煮死人枕也夫邪氣入肝故使眼痛而見魍魎應須邪物以鉤之故用死人枕也氣因枕去故復埋於塚間也（太平御覽）</p>

<h3>病悲思</h3>
<p>州監軍病悲思郝允告其子曰法當甚悸即愈時通守李宋卿御吏嚴甚監軍內所憚也允與其子請於宋卿一造問責其過失監軍皇怖汗出疾乃已（邵氏聞見錄）</p>

<h3>谷獨氣</h3>
<p>殿中丞姚程腰脊痛不可俯仰郝曰谷獨氣也當食發怒四肢受病傳為大小絡中痛而無傷法不當用藥以藥攻之則益痛須一年能偃仰二年能坐三年則愈矣後三年果愈（同上）</p>

<h3>兒生腎縮</h3>
<p>思村王氏之子生七日兩腎縮一醫云硫黃茱萸研大蒜塗其腹仍以菵草蛇床子熏之遂愈蓋初生受寒氣而然也（瑣碎錄）</p>

<h3>飲水得疾</h3>
<p>有黃門奉使交廣回周顧謂曰此人腹中有蛟龍上驚問黃門曰卿有疾否曰臣馳馬大庾嶺時當大熱困且渴遂飲水覺腹中堅痞如石周遂以消石及雄黃煮服之立吐一物長數寸大如指視之鱗甲具投之水中俄頃長數尺復以苦酒沃之如故以器覆之明日巳生一龍矣上甚訝之（明皇雜錄）</p>

<h3>誤吞金䥊</h3>
<p>張成忠漢上人有女七八歲因將母金䥊子一隻剔齒含在口中不覺嚥下胸膈疼不可忍憂惶無措忽銀匠來見某有藥可療歸取藥至米飲抄三錢令服來早大便取下後問之乃羊脛炭一物為末爾（名醫錄　羊脛炭　亦治誤吞錢妙）</p>

<h3>飛絲入眼</h3>
<p>飛絲入人眼令人睛漲白突出痛不可忍即以新筆兩三管濡好墨運睛上則飛絲纏筆而出即安</p>

<h2>蛇蟲獸咬犬傷</h2>

<h3>白芷治蛇齧</h3>
<p>臨川有人以弄蛇貨藥為業一日方作場為蝮所齧即時殞絕一臂之大如股少選遍身皮脹作黃黑色遂死有道人方旁觀出言曰此人死矣我有一藥能療但恐毒氣益深或不可治諸君能相與證明方敢為出力眾咸竦踴勸之乃求錢二十文以往才食頃奔而至命汲新水解裹中藥調一升以杖抉傷者口灌入之藥盡覺臍中搰搰然黃水自其口出腥穢逆人四體應手消縮良久復故其人已能起與未傷時無異遍拜觀者且鄭重謝道人道人曰此藥不難得亦甚易辦吾不惜傳諸人乃香白芷一物也法當以麥門冬湯調服適事急不暇姑以水代之吾今活一人可行矣拂袖而去郭邵州沰得其方嘗有鄱陽一卒夜直更舍為蛇齧腹明旦赤腫欲裂以此飲之即愈（夷堅志）</p>

<h3>被毒蛇傷</h3>
<p>有人被毒蛇傷良久已昏困有老僧以酒調藥二錢灌之遂蘇及以藥滓塗咬處良久復灌二錢其苦皆去問之乃五靈脂一兩雄黃半兩為末爾有中其毒者用之無不驗（本草衍義）</p>

<h3>闢蛇毒</h3>
<p>南海地多蛇而廣府治尤甚某侍郎為帥聞雄黃能禁制此毒乃買數百兩分貯絹囊掛於寢室四隅經月餘日臥榻外常有黑汁從上滴下臭且臊使人穿承塵窺之則巨蟒橫其上死腐矣於是盡令撤去障蔽死者長丈許大如柱旁又得十數條皆蟠虯成窠穴它屋內所驅放者合數百自是官舍為清（類編）</p>

<h3>蛇蟲所傷</h3>
<p>凡蛇傷蟲咬倉卒無藥去處以大藍汁一碗雄黃末二錢調均點在所傷處並令細細服其汁神驗如無藍以澱花青黛代之</p>

<h3>山林日用法</h3>
<p>每欲出時用雄黃一桐子大火上燒煙起以熏腳𤬜草屨之類及袍袖間即百毒不敢侵害邪祟遠避（集驗方同上）</p>

<h3>治蚯蚓咬</h3>
<p>浙西軍將張韶為蚯蚓所咬其形如大風眉須皆落每夕蚯蚓鳴於體有僧教以濃作鹽湯浸身數遍瘥</p>

<h3>蜘蛛齧</h3>
<p>蜘蛛齧者雄黃末敷之（朝野僉載）</p>

<h3>貓傷</h3>
<p>貓兒傷研薄荷汁塗之（百一選方）</p>

<h3>馬咬</h3>
<p>被馬咬者燒鞭梢灰塗之蓋取其相服也</p>

<h3>蜈蚣咬</h3>
<p>蜈蚣咬取蜘蛛一枚咬處安當自飲毒蜘蛛死痛未止更著生者（孫真人）</p>

<h3>惡蛇螫</h3>
<p>趙延禧云遭惡蛇所螫處貼蛇皮便於其上灸之引去毒氣即止。</p>

<h3>壁鏡咬</h3>
<p>壁鏡咬醋磨大黃塗之</p>

<h3>又</h3>
<p>壁鏡毒人必死用白礬治之（太平廣記用桑柴灰汁三度沸取調白礬為膏塗瘡口即善兼治蛇毒）</p>

<h3>蠶咬</h3>
<p>蠶咬人毒入肉取苧汁塗之今以苧近蠶則蠶不生也（本草）</p>

<h3>治諸獸傷</h3>
<p>馬咬用獨顆栗子燒灰貼鼠咬用麝香唾調塗或用貓毛燒灰裹之貓咬用薄荷汁塗狗咬傷涎入瘡令人昏悶者浸椒水調菵草末塗豬咬松脂熔作餅子貼又屋溜中泥塗春末夏初狂犬咬人即令人狂過百日乃得免當然身禁食犬肉若食蠶蛹此毒亦發定不可救宜忌之上先去卻惡血灸瘡中十壯明日以後日灸一壯百日乃止忌酒每七日搗韭汁飲一二盞</p>

<h3>猘犬所傷</h3>
<p>沈約宋書曰張收嘗為猘犬所傷醫云宜食蝦蟆膾收甚難之醫含笑先嚐收因此乃食瘡亦即愈</p>

<h3>犬傷</h3>
<p>犬傷人量所傷大小爛嚼杏仁沃破處以帛系定至瘥無苦（本草衍義）</p>

<h3>又</h3>
<p>遇惡大以左手起自寅吹一口氣輪戍至戌掏之犬即退伏（瑣碎錄）</p>

<h3>虎犬咬</h3>
<p>虎犬咬人摻礬末納瘡中裹之止痛立愈</p>

<h3>蠆螫</h3>
<p>魏志曰彭城夫人夜之廁蠆螫其手呻吟無賴華佗令溫湯漬手數易湯常令暖其旦則愈（太平御覽）</p>

<h3>蠍螫</h3>
<p>礬石一兩醋半升煎之投礬末於醋中浸螫處井底泥敷亦愈</p>

<h3>蠼螋妖蟲</h3>
<p>蠼螋妖蟲也隱於牆壁間尿射人之影令人遍體生瘡如湯火所傷治法用烏雞翅毛燒灰油調敷以雞者百蟲所畏故能治之（瑣碎錄　有人苦此用雞子大頭剜小竅取白塗四畔即愈）</p>

<h2>湯火金瘡</h2>

<h3>大黃療湯火瘡</h3>
<p>建昌士人黃襲字昭度云有鄉人為賈泊舟潯陽月下彷彿見二人對語曰昨夕金山修供甚盛吾往赴之飲食皆血腥不可近吾怒庖者不謹漬其手鼎中今已潰爛矣其一曰彼固有罪子責之亦太過曰吾比悔之顧無所及其一曰何難之有吾有藥可治但搗生地黃以米醋調敷瘡上非惟愈痛又且滅瘢茲方甚良第無由使聞之爾賈人適欲之金山聞其語意冥冥之中假手以告遂造寺中詢之乃是夜有設水陸者庖人揮刀誤傷指血落食中恍惚之際若有人掣其手入鑊內痛楚徹骨號呼欲死賈人依神言療之二日愈（夷堅志）</p>

<h3>醋泥塗火燒瘡</h3>
<p>北瑣夢言記火燒瘡方雲孫光憲家人作煎餅一婢抱孩子擁爐不覺落火爐上遽以醋泥塗之至曉不痛亦無瘢痕定知俗說亦不厭多聞（良方）</p>

<h3>湯火瘡</h3>
<p>劉寄奴為末先以糯米漿雞翎掃傷著處後摻漿末在上並不痛亦無痕大凡湯著急以鹽末摻之護肉不壞然後用藥敷之至妙（本事方）</p>

<h3>湯火瘡禁用冷</h3>
<p>凡被湯火燒者初謹勿以冷物及井下泥尿泥及蜜淋塌之其熱氣得冷則卻深搏至骨爛人筋也所以人中湯火後喜攣縮者良由此也（巢氏病源）</p>

<h3>治湯火咒</h3>
<p>俚巫多能持咒語而蹈湯火者元仲弟得其訣為人拯治無不立瘥咒雲龍樹王如來授吾行持北方壬癸禁火大法龍樹王如來吾是北方壬癸水收斬天下火星辰千里火星辰必降急急如律令咒畢即握真武印吹之即用少許冷水洗雖火燒手足成瘡亦可療（類編）</p>

<h3>斂金瘡口</h3>
<p>斂金瘡口止疼痛用劉寄奴一味為末摻金瘡口裡宋高祖劉裕微時伐狄見大蛇長數丈射之傷明日復至聞有杵臼聲往覘之見青衣童子數人於榛中搗藥問其故答曰我王為劉寄奴所射合藥敷之帝曰吾神何不殺答曰寄奴王者不死不可殺帝叱之皆散收藥而反每遇金瘡敷之良驗寄奴高祖小字也（本事方）</p>

<h3>治金瘡</h3>
<p>周崈班緣捕海寇被寇以提刀所傷血出不止分明筋如斷骨如折用花蕊石散掩之血不止痛亦不定有兵士李高言某在軍中被人傷中欲死見統領與藥一帖名紫金散掩之血止痛定明日瘡𨴜如鐵遂安又無瘢痕後告統領求此方只用紫藤香瓷瓦鐮刮下石碾碾細敷之救卻萬千人也（名醫錄　紫藤香即降真之最佳者）</p>

<h3>又</h3>
<p>溫州有匠人造屋失腳墜地地上有鏟頭豎柱傍腳痃被傷血如湧出村中無藥有僧道光於門扇上撮得塳塵掩定血止痛定兩日便𩞾堅問道光塳塵如何治得金瘡曰古人用門桯塵者此也</p>

<h3>火氣入腳生瘡</h3>
<p>有婦人因冬間向火兩股上遂成瘡其汁淋漓人無識者後見一人云此皆火氣入內生此但用黃柏皮為末摻之立愈果如其言後又再作適無黃柏用薄荷煎塗之立愈。</p>

<h3>漆澆成瘡</h3>
<p>往年蕪湖二漆牙相爭其一人以漆一桶自頭澆其一人患瘡幾死有人教以鐵店磨鐵槽中泥塗之即愈以蟹黃塗之亦愈（瑣碎錄）</p>

<h3>田舍試驗之法</h3>
<p>藕皮散血起自庖人牽牛逐水近出野老麵店蒜薤乃是下蛇之藥路邊地菘而為金瘡所秘（本草）</p>

<h3>治箭鏃不出</h3>
<p>孫真人云治箭鏃在咽喉胸膈及針刺不出以螻蛄搗取汁滴上三五度箭頭自出</p>

<h2>食忌</h2>

<h3>鼠盜食忌</h3>
<p>夜藏飲食於器中覆之不密鼠欲盜食不可得環器而走淚墮器中食之者得黃疾通身如蠟針藥難治食胡羊肉不可食松子</p>

<h3>淡食</h3>
<p>鹽傷筋醋傷骨淡飯吃了肥木腯多言損氣多記損心多怒傷精多笑傷神</p>

<h3>飲食不可露天</h3>
<p>凡飲食不可放在露天恐飛絲墮飲食中食之令人咽喉生泡急以白礬巴豆燒灰吹入口內或急擦即瘥（瑣碎錄同上）</p>

<h3>雜忌</h3>
<p>茅屋漏水墮諸脯肉上食之成癥結及暴肉作脯不肯幹者祭神肉無故自動蜘蛛及行蜂落食肉上凡食無故色變脯臘入火炙不動不得火而自動者皆能殺人不可食之夜臥當耳勿有孔吹即耳聾遠行疲乏而來勿入房成五勞旦起勿開目洗面令人目澀失明饒淚母淚不得墮子目中即睛破生翳（修真秘訣）</p>

<h3>勿過食</h3>
<p>某見數老人飲食至少其說亦有理內侍張茂則每食不過粗飯一盞許濃膩之物絕不向口老而安寧年八十餘卒茂則每勸人必曰旦少食無大飽王皙龍圖造食物必至精細食不盡一器食包子不過一二枚爾年八十卒臨老尤康強精神不衰王為予言食取補氣不飢即已飽生眾疾至用藥物消化尤傷和也劉幾秘監食物尤薄僅飽即止亦年八十而卒劉監尤喜飲酒每飲酒更不食物啖少果實而已循州蘇侍郎每見某即勸令節食言食少則臟氣流通而少疾蘇公貶瘴鄉累年近六十而傳聞亦康健無疾蓋得此力也蘇公飲酒而不飲藥每與客食未飽公已捨匕箸（張太史明道雜誌）</p>

<h3>食鱉不可食莧</h3>
<p>方書言食鱉不可食莧溫革郎中因並啖之自此苦腹痛每作時幾不知人疑鱉莧所致而未審乃以二物令小蒼頭食之遂得病與革類而委頓尤劇未幾遽死升其屍置馬廄未斂也忽小鱉無數自九竅湧出散走廄中唯遇馬溺者輒化為水革聞自臨視掊聚眾鱉以馬溺灌之皆即化為水於是革飲馬溺遂瘥或云白馬溺尤良溫革字叔皮（瑣碎錄）</p>

<h3>食蟹反惡</h3>
<p>陳正卿雲頃年與一承局同航船承局者為舟中人言嘗為同官差往昌國見白蟹不論錢因買百金得數十枚痛飲大嚼且食紅柿至夜忽大吐繼之以血昏不醒人病垂殆同邸有知其故者憂之忽一道人云唯木香可解但深夜無此藥偶有木香餅子一帖試用之病人口已噤遂調藥灌即漸漸蘇省吐定而愈（百一選方）</p>

<h3>銅器不可蓋食</h3>
<p>銅器蓋食器上汗滴食中令人發惡瘡內疽食性忌之也</p>

<h3>炊湯不宜洗面體</h3>
<p>炊湯經宿洗面令人無顏色洗體令人成癬未經宿者洗面令人亦然</p>

<h3>食驢鱉漏肉之戒</h3>
<p>食驢肉吃荊芥茶殺人食鱉肉同莧菜殺人茅舍漏滴在肉上食之殺人此三事尤宜戒之（三說本草）</p>

<h3>食勿多飽勿臥</h3>
<p>食謹勿多多則生病飽勿便臥臥則心蕩心蕩多失性食多生病則藥不行（集異記）</p>

<h3>發暴</h3>
<p>浙中人因食瓜匏多要發吐瀉霍亂謂之發暴以致於有不救者為何瓜匏種之在土不久值時暖易長易成使人食之則發暴若同香葇共食則可免香葇今香薷也人使香葇食瓜子是矣（名醫錄）</p>

<h3>飲食忌</h3>
<p>凡人食欲少而數不欲頓而多食不欲急急則損脾法當熟嚼令細冷食不欲熱水漱口熱食不用冷水漱口食必先食熱然後食冷</p>

<h3>醉飲過度</h3>
<p>酒有大毒大熱大寒凝海唯酒不冰其至熱也飲之昏亂易人本性其至毒也若解風寒宣血脈消邪氣引藥勢不過於酒也若醉飲過度盆傾斗量毒氣攻心穿腸腐脅此喪生之源也（修真秘訣）</p>

<h3>黃帝雜忌法</h3>
<p>一日之忌暮無飽食一月之忌晦無大醉一歲之忌暮無遠行終身之忌暮無燃燭行房咸傷筋醋傷骨飽傷肺飢傷氣久視傷血久臥傷氣久立傷骨久坐傷肉久行傷筋凡向北勿安床勿面北坐夜臥勿覆其頭人魘勿令燃燈喚之定死無疑正月寅日燒白髮吉凡寅日剪手甲午日剪足甲又燒白髮吉（戎幕閒談）</p>

<h3>飲食禁</h3>
<p>食黃顙魚不可服荊芥吳人魏幾道志在妻家啖黃魚羹罷採荊芥和茶而飲少焉足底奇癢上徹心肺跣足行沙中馳宕如狂足皮皆破欲裂急求解毒藥餌之幾兩日乃止</p>

<h3>食蜜不可食鮓</h3>
<p>韶州月華寺側民家設僧供新蜜方熟群僧飽食之有某院長老兩人還至半道遇村墟賣鮓不能忍饞買食盡半斤是夕皆死</p>

<h3>食河豚不可服風藥</h3>
<p>李𩞾郎中過常州王子云縉為郡招之晨餐辦河豚為饌李以故不食遣歸餉妻妻方平明服藥不以為慮啜之甚美即時口鼻流血而絕李未終席訃音已至矣（三說夷堅志）</p>

<h3>飲食宜緩</h3>
<p>王介玉頃當道傍食有一老人進言飲食須用緩蓋脾喜溫不可以冷熱犯之唯緩則冷熱之物至脾皆溫矣又因論飲食大冷熱皆傷陰陽之和（晃氏客話）</p>

<h3>陰地流泉不可飲</h3>
<p>陰地流泉二月八月行途之間勿飲之令人夏發瘧瘴又損腳令軟五月六月勿飲澤中停水食著魚鱉精令人病鱉瘕也（本草）</p>

<h3>食禁</h3>
<p>姜芥一名假蘇本草謂性溫不然實微涼吾竄嶠嶺久數見食黃顙魚偶犯姜芥者必立死甚於鉤吻毒矣物性相反有可畏如是世人於食禁殆不可不知（百衲居士鐵圍山叢談）</p>

<h3>禽獸蟲魚肉異不可食</h3>
<p>禽獸蟲魚之屬或有感沴氣所生形色變異者皆為毒物謹勿食之謂物有形質變異者如獸有岐尾蟹有獨螯羊一角雞四距是也物有形色變異者如白鳥玄首烏雞白首白馬青蹄白馬黑頭是也有形色無異其肉變怪者如落地不沾灰塵經宿肉體尚暖曝炙不燥入水自動之類是也有皮肉無異腸臟變改者如肝色青黯腎氣紫黑魚無腸膽牛肝葉孤之類是也有一物常食性善與它物相反過口而害人者如脆魚同鹿肉食之殺人羊肉同鱠酪食之害人羊肝得生椒破人臟豬肉得胡荽爛人臍是也有一物常食性平與它物相感入腹成動物者如鱠生同酥乳食之變諸蟲鱉肉與莧菜食之還生鱉牛肉同豬肉食之成寸白蟲豬羊肉以桑楮柴煮炙食之亦成寸白也（東號婁居中食治通說）</p>

<h3>勿食生鮮</h3>
<p>旋殺物命以應急須既虧愛物之仁又失養口體之正且肉未停冷動性猶存鱠生之屬損人彌甚昔有食魚膾而生病者用藥下之已變蟲形而能動有鱠縷尚存故可驗也有食鱉肉而成積者用藥下之已成動物而能行有類鱉狀故可驗也諸肉膾而食之生蟲成病者甚多一切微細物命旋烹不熟食之害人固不可測為癥為瘕為痼疾為奇病此不可不知而不可忽者也（食治）</p>

<h3>四時不食</h3>
<p>金匱要略方曰春不食肝夏不食心秋不食肺冬不食腎四季不食脾謂畜獸五臟能益人五臟春時木旺肝氣盛脾氣敗故不食肝食之則肝氣愈盛脾氣愈敗因成脾病則難治也或春月肝經受病明有虛症亦宜食肝以補之或春月肝氣太盛即宜食肺以抑之又云肝病禁辛心病禁咸脾病禁酸肺病禁苦腎病禁甘五味遞相剋制故禁之也或肝氣太盛因而生病亦宜辛味以制之更在心智變通不可全執定論它臟仿此（食治）</p>

<h3>飽勿便睡</h3>
<p>偶食物飽甚雖覺體倦無輒就寢可運動徐行約百餘步然後解帶松衣伸腰端坐兩手按摩心腹交叉來往約一二十過復以兩手自心脅間按捺向下約十數過令心腹氣通不致壅塞過飽食物隨手消化也</p>

<h3>生物食之無益</h3>
<p>食物可生啖者唯有果核時新初市無貴先嚐貴在實成氣足以走趁市利之物多未成熟故也時果鮮味易於可口無喜其甘酸至於意足而後已棗慄之屬經火熟者稍多食雖無妨亦忌於飽飯之後菜品中以蘿蔔下面茵陳和羹皆生用為宜萵苣嫩苗蕪菁肥根苦蕒落蘇雖可生啖皆不益腸胃不如淹菹煮羹以為面飯之佐也百穀之屬固不可生食一切動物皆然或鱠魚如絲抹肉成縷沃醋食之已夫食養之正有將蛤蜊螃蟹析殼乘活而啖者肉味致用豈有是理既輕殘物命還輕忽自己之性命也生食果菜自有所損此又所損之彌者以好生之德衛生之經並失之故也（食治）</p>

<h3>食無求飽</h3>
<p>論語曰不多食又曰食無求飽謂食物無務於多貴在能節所以保沖和而順頤養也若貪生務飽蹻塞難消徒積暗傷以召疾患蓋食物飽甚耗氣非一或食不下而上湧嘔吐以耗靈源或飲不消而作痰咯唾以耗神水大便頻數而泄耗穀氣之化生浚便利滑而濁耗源泉之浸潤致於精清冷而下漏汗淋瀝而外泄莫不由食物而過傷滋味太厚如能節滿意之食省爽口之味常不至於飽甚者即頓頓必無傷物物皆為益糟粕變化早晚溲便按時華精和凝上下津液含蓄神藏內守榮衛外護邪毒不能犯疾疹無由作故知聖人之立言垂教足以為養生之大經也（東虢婁居中食治通說）</p>

<h3>飲食以時</h3>
<p>飲食以時飢飽得中水穀變化沖氣和融精血以生榮衛以行腑臟調平神志安寧正氣充實於內元真通會於外內外邪沴莫之能幹一切疾患無從而作也</p>

<h3>食飲以宜</h3>
<p>食飲之宜舉其大略當候已飢而後食食不厭熟嚼仍候焦渴而引飲飲不厭細呷無待飢甚而後食食不可太飽或覺微渴而省飲飲不欲太頻漿不欲甘酸肉無貪肥脆食不厭精細飲不厭溫熱飯無令少於面菜常令稱於肉肉不厭軟暖菜不可生茹五味無令勝穀味肉味無令勝食氣滋味欲澹而和食時當謹其度故得食飲常美津液常甘身輕而不倦神清而少睡胸府通暢而少噫胃脘寬紓而不脹省解帶摩腹之勞免食藥耗氣之失皆目前近效也（同上）</p>

<h3>粥能暢胃生津液</h3>
<p>張文潛粥記贈潘邠老張安道每晨起食粥一大碗空腹胃虛穀氣便作所補不細又極柔膩與腸腑相得最為飲食之良妙齊和尚說山中僧每將旦一粥甚系利害如或不食則終日覺臟腑燥渴蓋能暢胃氣生津液也今勸人每日食粥以為養生之要必大笑大抵養生性命求安樂亦無深遠難知之事正在寢食之間耳或者讀之果笑丈潛之說然予觀史記陽虛侯相趙章病太倉公診其脈曰法五日死後十日乃死所以過期者其人嗜粥故中臟實故過期師言曰安穀者過期不安穀者不過期由是觀之則文潛之言又似有症後又見東坡一帖云夜飢甚吳子野勸食白粥云能推陳致新利膈養胃僧家五更食粥良有以也粥既快美粥後一覺尤不可說尤不可說</p>

<h3>五味致疾</h3>
<p>五味養形過則致病故多食鹹則凝泣而變色多食苦則皮槁而發拔多食酸則肉眡皺而唇揭多食甘則骨痛而發落多食辛則筋急而爪枯（本事方）</p>

<h3>飲酒面青赤</h3>
<p>飲酒者肝氣微則面青心氣微則面赤</p>

<h3>魚無腮不可食</h3>
<p>養生方云魚無腮不可食食之令人五月發癩（巢氏病源）</p>

<h1>卷八</h1>

<h2>服餌並藥忌</h2>

<h3>服藥忌食</h3>
<p>有術勿食桃李及雀肉胡荽大蒜青魚鮓等物有藜蘆勿食貍肉有巴豆勿食蘆筍羹及野豬肉有黃連桔梗勿食豬肉有地黃勿食蕪荑有半夏菖蒲勿食飴糖及羊肉有細辛勿食生菜有甘草勿食菘菜又云勿食海藻有牡丹勿食生胡荽有商陸勿食犬肉有怕山勿食生蔥生菜有空青硃砂勿食生血有茯苓勿食醋物有鱉甲勿食莧菜有天門冬勿食鯉魚服藥不可多食胡荽及蒜雜生菜又不可食諸滑物果實等又不可多食肥豬犬肉油膩肥羹魚鱠腥臊等物服藥通忌見死屍及產婦厭穢事（本草）</p>

<h3>藥欲用陳</h3>
<p>狼毒枳實橘皮半夏麻黃吳茱萸皆欲得陳久者其餘須精新也</p>

<h3>桃膠愈百病</h3>
<p>桃膠以桑灰汁漬服之百病愈久久服之身輕有光明在晦夜之地如月出也多服之則可以辟穀（抱朴子）</p>

<h3>服術</h3>
<p>紫微夫人服術敘云察草木之速益於己者並不及術術氣則式遏鬼津益血生腦逐惡致真守精衛命古人名為山精之卉山姜之精太上導仙銘曰子欲長生當服山精子欲輕翔當服山姜</p>

<h3>食術不飢</h3>
<p>內篇曰南陽文氏值亂逃壺山中飢困欲死有一人教之食術遂不飢數十年乃還鄉里顏色更少氣力轉勝故術一名山精神藥經曰必欲長生當服山精（抱朴子）</p>

<h3>服術忌蛤</h3>
<p>世云服術忌雀鴿非鳩鴿也乃蜃蛤耳外郎刁衎久服術因食蛤瀉血食鳩鴿即無恙嘗有雀鬥入盆池中旬日皆化為蛤後以死雀投其中則不化雀鴿氣類同也（戎幕閒談）</p>

<h3>服黃連</h3>
<p>劉奉林周時人學道嵩山四百年三合神丹為邪物所敗乃入委羽山閉氣三日不息今千餘年猶未昇仙但服黃連得不死爾不能有所役使</p>

<h3>服松脂</h3>
<p>松脂以鎮定者為良細布袋盛漬水中沸湯煮之浮水面者罩籬掠取投新水中久煮不出者棄不用入白茯苓末杵羅為末每日取三錢匕著口中用熟水漱仍如常法揩齒更啜少熟水咽之仍漱齒牢牙注顏烏髭也（東坡大全集）</p>

<h3>服黃精</h3>
<p>脂川有士人虐所使婢婢乃逃入山中久之見野草枝葉可愛即拔取根食之甚美自是常食久而遂不飢輕健夜息大樹下聞草中動以為虎懼而上樹避之及曉下平地其身歘然凌空而去自一峰之頂若飛鳥焉數歲其家人採薪見人告其主使捕之不得一日遇絕壁下以網三面圍之俄而騰其山頂其主異之或曰此婢安有仙骨不過服靈藥食遂以酒饌五味香美置往來之路觀其食否果來食食訖遂不能遠去就擒之具述其故指所食之草即黃精也</p>

<h3>不食蒜</h3>
<p>黃仙君口訣服食藥物不欲食蒜及石榴子豬肝犬頭肉</p>

<h3>真菊野菊</h3>
<p>蜀人多種菊以苗可以菜花可以藥園圃悉能植之闤闠中買為不可郊野之人多采野菊供藥肆頗有大誤真菊延齡野菊瀉人如張華言黃精益壽鉤吻殺人如此類也（牧豎閒談）</p>

<h3>論物理</h3>
<p>舒州醫人李惟熙善論物理云菱芡皆水物菱寒而芡暖者菱花開背日芡花開向日故也又曰桃杏雙仁輒殺人者其花本五出六出必雙草木花皆五出唯梔子雪花六出此殆陰陽之理今桃杏六出雙仁皆殺人者失常故也</p>

<h3>服菖蒲</h3>
<p>韓眾服菖蒲十三年身生毛石上一寸九節紫花者善（抱朴子）</p>

<h3>服餌忌羊血</h3>
<p>服餌之家忌食羊血雖服藥數十年一食則前功盡喪</p>

<h3>三藥</h3>
<p>上藥養命謂五石煉形六芝延年也中藥養性謂合歡蠲忿萱草忘憂也下藥除病謂大黃除實當歸止痛也（博物志）</p>

<h3>樸消下死胎</h3>
<p>朴硝為細末二錢溫童子小便調下知洪州進賢曾通仕定永云昔為豐城尉家有貓孕五子一子已生四子死腹中腹脹啼叫欲絕試以問醫醫教以此藥灌之死子即下貓得不死後有一牛亦如此用此法亦活醫者云本治人方用以治畜亦效後以治人無不驗者（信效方）</p>

<h3>常服熱藥</h3>
<p>夏文莊公性豪侈稟賦異於人才睡則身冷如僵一如逝者既覺須令人溫之良久方能動人有見其陸行而車相連載一物巍然問之乃綿帳也以數千兩綿為之常服仙茅鍾乳硫黃莫知紀極晨朝每食鍾乳粥有小吏竊食之遂疽發幾不可救（筆談）</p>

<h3>枲耳補益</h3>
<p>枲耳並根苗葉實皆取濯去砂土懸陰乾淨掃地上燒為灰湯淋取濃汁泥連兩灶煉之灰汁耗即旋取傍釜中已袞灰汁益之經一日夜不絕火乃旋得霜干瓷瓶盛每日早晚臨睡酒調一錢匕補暖去風駐顏不可備言尤治皮膚風令人膚革滑淨每洗面及浴取少許如澡豆用尤佳無所忌昌圖之父從諫宜州文學家居於邕服此十餘年今七八十紅潤輕健蓋專得此藥也（良方）</p>

<h3>補骨脂元</h3>
<p>唐鄭相云予為南海節度七十有五越地卑濕傷於內外眾疾俱作陽氣衰絕乳石補益之藥百端不應元和七年有訶陵國舶主李摩訶獻此方經七八日而覺應驗自爾常服其功神驗十年二月罷郡歸京錄方傳之其方用破故紙十兩揀洗為末胡桃肉去皮二十兩研如泥即入前末更以好蜜煉和均如飴盛瓷器中旦日以溫酒化藥一匙服之不飲酒熟水下彌久則延年益氣悅心明目補添筋骨禁食蕓薹羊血番人呼為補骨脂丸（本事方）</p>

<h3>用藥偏見</h3>
<p>蜀人石藏用以醫術遊都城其名甚著陳承餘杭人亦以醫顯石好用暖藥陳好用涼藥古之良醫必量人之虛實察病之陰陽而後投以湯劑或補或瀉各隨其症二子乃執偏見於冷暖俗語曰藏用檐頭三斗火陳承篋里一盤冰（泊宅編）</p>

<h3>遍體盡疼</h3>
<p>周離亨嘗言作館職時一同捨得疾遍體疼每作殆不可忍都下醫或云中風或云中濕或云腳氣用藥悉不效疑血氣凝滯所致為制一散飲之甚驗予未及問所用藥沉思久之因曰據此證非延胡索不可周君大駭曰何以知之予曰以意料之恐當然爾延胡索當歸桂等分依常法治之為末疾作時溫酒調三四錢隨人酒量頻進之以知為度蓋延胡索活血化氣第一品也其後趙待制霆導引失節肢體拘攣數服而愈</p>

<h3>功在橘皮</h3>
<p>橘皮寬膈降氣消痰逐冷有殊功他藥多貴新唯此貴陳須洞庭者最佳外舅莫強中知豐城縣得疾凡食已輒胸滿不下百方治之不效偶家人輩合橘紅湯取嘗之似有味因連日飲之一日坐廳事方操筆覺胸中有物墜於腹大驚目瞪汗如雨急扶歸鬚臾腹疼下數塊如鐵彈子臭不可聞自此胸次廓然蓋脾之冷積也抱病半年所服藥餌凡幾種不知功乃在一橘皮世人之所忽豈可不察哉其方橘皮去穰取紅一斤甘草鹽各四兩水五碗慢火煮乾焙搗為末點服又古方以橘紅四兩炙甘草一兩為末湯點名曰二賢散以治痰特有驗蓋痰久為害有不可勝言者世醫雖知用半夏南星枳實茯苓之屬何足以語此（同上）</p>

<h3>人氣粉犀</h3>
<p>諸藥中犀最難搗必先鎊屑乃入眾藥中搗之眾藥篩羅已盡而犀獨在余偶見一醫僧元達為解犀為小塊方半寸許以極薄紙裹置懷中使近肉以人氣蒸之候氣蒸熏浹洽乘熱投臼中急搗應手如粉因知人氣能粉犀也今醫工莫有知者（歸田錄）</p>

<h3>老人疾患</h3>
<p>常見世人治年高之人疾患將同年少亂投湯藥妄行針灸以攻其疾務欲速愈殊不知上壽之人血氣已衰精神減耗危若風燭百疾易攻至於視聽不至聰明手足舉動不隨其身體勞倦頭目昏眩風氣不順宿疾時發或秘或泄或冷或熱此皆老人之常態也不須緊用針藥務求痊瘥往往因此別緻危殆且攻病之藥或汗或吐或解或利緣衰老之人不同年少年少之人真氣壯盛雖汗吐轉利未至危困其老弱之人若汗之則陽氣泄吐之則胃氣逆瀉之則元氣脫立致不可救此養老之大忌也大體老人藥餌止是扶持之法只可用溫平順氣進食補虛中和之藥治之不可用市肆贖買它人惠送不知方味及狼虎之藥與之服餌切宜審詳若身有宿疾或時發動則隨其疾狀用中和湯藥調順三朝五日自然無事惟是調停飲食依食醫之法隨食性變饌治之此最為良也（養老奉親書）</p>

<h3>物性皆有離合</h3>
<p>尋萬物之性皆有離合虎嘯風生龍吟云起磁石引針琥珀拾芥漆得蟹而散麻得桂而湧桂得蔥而軟樹得桂而枯戎鹽累卵獺膽分杯其氣爽有相關感多如此類其理不可得而思之（本草）</p>

<h3>藥議</h3>
<p>古方云云母粗服則著人肝肺不可去如枇杷狗脊毛不可食皆云射人肝肺世俗自此之論甚多皆謬說也又言人有水喉食喉者亦謬說也世傳歐希範五臟圖亦畫二喉蓋當時驗之不審耳水與食同咽豈能就中遂分入二喉人但有咽有喉二者而已咽則納飲食喉則通氣咽則下入胃脘次入胃又次入腸又次入大小腸喉則下通五臟出入息五臟之氣呼吸正如冶家之鼓鞴人之飲食藥餌但自咽入腸胃何嘗能至五臟凡人之肌骨五臟腸胃雖各別其入腸之物英精之氣味皆能洞達但滓穢即入二腸凡人飲食及服藥既入腸胃為真氣所蒸英精之氣味以至金石之精者如細研硫黃硃砂乳石之類凡能飛走融結者皆隨真氣洞達肌骨猶如天地之氣貫穿金石土木曾無留礙自余頑石草木則但氣味洞達耳及其勢盡則滓穢傳於大腸潤濕滲入小腸此皆敗物不復變化惟當退泄爾凡所謂某物入肝某物入腎之類以氣味到彼爾物質豈能至彼哉此醫不可不知也（筆談）</p>

<h3>施藥</h3>
<p>夫人既以五穀養其生而亦以藥石伐其病苟無藥石則寒暑勞苦之太過喜怒飢飽之無節時令不常衛生無術身貧而莫求醫藥雖富者或無良劑或客遊半道臥病而無所治療如是而喪者亦多矣且好仁之士有濟物之心或蓄一驗方或有一奇藥計力多寡精加修制廣行施惠使沉疴宿疾苦楚萬狀危惡之候一藥能愈俾呻吟變為和氣雖身貧力微難以修合濟人者誠能得一奇湯妙劑隨所治之疾印寫千百本黏之於牆壁道路之間利亦博矣</p>

<h3>風土不同</h3>
<p>夾河風性寒民多傷風河洛以東地鹹水性冷故民雖哺粟食麥亦無熱疾滑颱風水性寒冷尤甚士民服附子如芋慄（瑣碎錄）</p>

<h3>蒼朮辟邪</h3>
<p>越民高十二歉歲無食挈妻兒至德清雇妻於秀州倉官李深家為乳媼高得錢還越而死李僕許八隨直在秀以干歸德清及再來之日媼患恍惚譫語作厥夫聲責罵故妻不為資薦李問何以得至此曰我隨許僕射便是以得來李命巫逐未至謾燒蒼朮煙燻燎鬼遽云我怕煙氣不敢更留遂無語媼病亦瘥今人沖惡者必爇術蓋邪鬼所畏也（類編）</p>

<h3>陰氣所侵</h3>
<p>乾道中江西某人赴調都下游西湖民間一女子明豔動人求之於其父母啖以重幣峻隙焉回家不復相聞又五年赴調尋舊遊茫無所睹悵然空還忽遇女子於半途呼揖問訊士喜甚扣其徙舍之由女曰我父適人夫坐庫事坐獄未出能過我啜茶否士欣然並行過旅館女曰此可棲泊無庸至吾家留半歲將議挾以偕逝女始斂衽曰向自君去憶念之苦感疾而亡今非人也無由陪後乘但陰氣侵君深當暴瀉宜服平胃散以補安精血士聞語驚惋曰藥味皆平何得功效女曰中用蒼朮去邪氣乃為上品（夷堅志）</p>

<h3>流水止水</h3>
<p>孫思邈千金方人參湯言須用流水用止水即不驗人多疑流水止水無別予嘗見丞相荊公喜放生每日就市買活魚縱之江中莫不洋然唯鰌䱉入江水輒死乃知鰌䱉但可居止水則流水與止水果不同不可不信又鯽魚生流水中則背鱗白生止水中則背鱗黑而味惡此亦一驗也（良方）</p>

<h3>服雄黃</h3>
<p>劉無名嘗於庚申日守三尸服雄黃後見二鬼曰我泰山真符來攝君見君頂上黃光數尺不可近得非雄黃之功乎（瑣碎錄）</p>

<h3>古方無妄用</h3>
<p>鄱陽周順醫有十全之功云古方如聖惠千金外臺秘要所論病源脈症及針灸法皆不可廢然處方分劑與今大異不深究其旨者謹勿妄用有人得目疾用古方治之目遂突出又有婦人因產病用外臺秘要坐導方其後反得惡露之疾終身不瘥曾有士人得腳弱病方書羅列積藥如山而疾益甚余令屏去但用杉木為桶濯足及令排樟腦於兩股間以腳䙀系定月餘而安健如故南方多此疾不可不知順固名醫語必不妄故書以為誡（遁齋閒覽）</p>

<h3>草藥不可妄服</h3>
<p>紹興十九年三月英州僧希賜往州南三十里洸口掃塔有客船自番禺至舟中士人攜一僕僕病腳弱不能行舟師憫之曰吾有一藥治此病如神餌之而瘥者不可勝計當以相與既賽廟畢飲胙頗醉乃入山求得藥漬酒授病者令天未明服之如其言藥入口即呻吟云腸胃極痛如刀割截遲明而死士人以咎舟師舟師恚曰何有此即取昨夕所餘藥自漬酒服之不逾時亦死蓋山多斷腸草人食之輒死而舟師所取藥為根蔓所纏結醉不暇擇徑投酒中是以及於禍則知草藥不可妄服也（甲志）</p>

<h3>服藥次序</h3>
<p>病在胸膈以上者先食後服藥病在心腹以下者先服藥而後食病在四肢血脈者宜空腹而在旦病在骨髓者宜飽滿而在夜（本草）</p>

<h3>服餌</h3>
<p>凡服藥藥氣與食氣不欲相逢食氣消則服藥藥氣散則進食其藥有食前食後者皆宜審此（瑣碎錄）</p>

<h3>五味各有所歸</h3>
<p>凡藥以酸養骨辛養筋咸養脈苦養氣甘養肉滑養竅</p>

<h3>治胡臭</h3>
<p>胡臭股內陰下怕濕臭或作瘡青木香好醋浸致腋下夾之愈（外臺秘要方）</p>

<h3>又</h3>
<p>百草灰主腋臭及金瘡五月五日採露收之一百種陰乾燒作灰以井花水重團燒令白以釅醋和為餅腋下夾之干即易當抽一身痛悶瘡出即止以水小便洗之不過三兩度又主金瘡止血生肌取灰和石灰為團燒令白刮敷瘡上</p>

<h3>枳殼散之戒</h3>
<p>每人家婦女有孕則服枳殼散謂能縮胎令人易產乃大不然凡胎壯則子有力故易產村婦平日健啖其產特易今服枳殼反致無力兼子亦氣弱難養也（本草衍義）</p>

<h2>疾症</h2>

<h3>妄庸議病</h3>
<p>世間大有病人親朋故舊交遊來問疾其人曾不經事未讀一方自騁了了詐作明能談說異端或言是虛或道是實或云是風或云是蠱或道是水或云是疾紛紛繆說種種不同破壞病人心意不知孰是遷延未就時不待人歘然致禍各自散走是故大須好人及好名醫識病深淺探賾方書博覽古今是事明解者看病不爾大誤人事（孫真人千金方）</p>

<h3>病生於和氣不須深治</h3>
<p>凡人三部脈大小浮沉遲疾同等不越至數均和者雖病有寒熱不解此為陰陽和平之脈縱病必愈此乃感小邪之氣故不可深治大攻吐瀉發汗苦藥勢過多反致危損切切禁之脈如應四時氣候平均者雖有小邪寒熱此乃無妄之疾勿藥有喜不可拘以日數次第強為攻發必別緻大患</p>

<h3>辯症</h3>
<p>山氣多男澤氣多女水氣多喑風氣多聾木氣多傴石氣多力險氣多癭暑氣多殘雲氣多壽穀氣多痹丘氣多尫衍氣多仁陵氣多貪腦神曰覺元發神曰玄華目神曰虛鹽鼻神曰沖龍舌神曰始梁（瑣碎錄）</p>

<h3>病名不同</h3>
<p>凡古今病名率多不同緩急尋檢常致疑阻若不判別何以示眾且如世人呼陰毒傷寒最為劇病實陰易之候命一疾而涉三病以此為治豈不甚遠而殊不知陰毒少陰陰易自是三候為治全別古有方症其說甚明今乃混淆害人最急又如腸風臟毒咳逆慢驚遍稽方論無此名稱深窮其狀腸風乃腸痔下血臟毒乃痢之蠱毒咳逆者噦逆之名慢驚者陰癇之病若不知古知今何以為人司命加以古人經方言多雅奧以痢為滯下以蹷為腳氣以淋為癃以實為秘以天行為傷寒以白虎為歷節以膈氣為膏肓以喘嗽為咳逆以強直為痙以不語為喑以緩縱為痱以怔忪為悸以痰為飲以黃為癉諸如此類可不討論而況病有數候相類二病同名者哉宜其視傷寒中風熱病溫疫通曰傷寒膚脹鼓脹腸覃石瘕率為水氣療中風專用乎痰藥指帶下或以為勞疾伏梁不辯乎風根中風不分乎時疾此今天下醫者之公患也是以別白而言之（雞峰方）</p>

<h3>外感內生諸疾</h3>
<p>四時之中有寒暑燥濕風氣相搏喜變諸疾須預察之稍失防閒則並能中人又有時行疫癘瘴瘧等疾遞相傳染者而人之五臟有大小高下堅脆端正偏傾六腑亦有長短薄厚緩急稟賦不同各如其面目有疾恙至少者終身長抱一疾者其飲食五味禽魚蟲菜果實之屬性有偏嗜者金石草木血肉苦辛之藥素有服餌者又有貴者後賤富者乍貧有常貴常富者有暴富暴貴者有暴苦暴樂者有始樂終苦者有離絕蘊結憂恐喜怒者故常富者惡勞驕惰者情消多事則神勞多語則氣諍多笑則腑傷多恐則志懾多樂則意逸多喜則錯忘多怒則百脈不定多惡則憔悴無歡多好則昏迷不定此又非外邪所中而得之於內者也良工必精審察其由先知病者臟腑經絡受病之所由又別外感內生之所致則可舉萬全矣</p>

<h3>取像</h3>
<p>古之論疾多取像取類使人易曉以臟腑稀散為鴨溏或為鶩溏（野鴨謂之鶩）謂其生於水中屎常稀散故也以遇夜目昏不見物為雀目雀遇昏晚目不見物故也以腎氣奔沖為奔豚為能奔逸而不能遠也以時氣聲嗄咽乾欲睡復不安眠為狐惑以狐多疑惑也以大便艱難為野雞痔謂欲便而復止故也狼漏始發於頸腫無頭有根起於闕盆之上連延耳根腫大謂其疾來暴猛如狼故也其源緣憂恚氣上不得下蠐螬漏始發於頸下無頭尾如棗核塊累移在皮中謂其無頭尾狀若蠐螬故也</p>

<h3>反治法</h3>
<p>治病之法莫不以寒療熱以熱療寒通則塞之塞則通之益所不勝損其所勝氣平邪服病乃良已然疾勢有小大藥力有重輕聖賢制方論必求其所因以伏其所主譬猶火也人間之火遇草而爇得木而燔可以濕伏可以水滅疾之小者似之而疾之大者則若神龍之火得濕則焰遇水則燔寒與熱相拒熱與寒相違不可以常法治也故經有熱因寒用寒因熱用塞因塞用通因通用之法可使氣調可使必已治熱者以豆豉浸酒此因熱用寒者也治寒者以蜜煎烏頭此因寒用熱者也久痢通滑必當先去其積中滿實塞必當峻補其下經云寒積內凝久痢泄溏愈而復發連歷歲時以熱下之結散痢止此因通治之法也下虛中滿之病補虛則滿甚於中宣導則轉虛其下故當疏啟其中峻補其下此因塞治之法也（同上）</p>

<h3>五臟六腑其說有謬</h3>
<p>古人論五臟六腑其說有謬者而相承不察今欲以告人人誰信者古者左腎其府膀胱右腎命門其府三焦丈夫以藏精女子以系胞以理言之三焦當如膀胱有形質可見而王叔和三焦有藏無形不亦大謬乎蓋三焦有形如膀胱故可以有所藏有所繫若其無形尚何以藏系哉且其所以謂之三焦者何也三焦分布人體中有上中下之異方人心湛寂欲念不起則精氣散在三焦榮衛百骸及其欲念一起心火熾然翕撮三焦精氣流入命門之府輸瀉而去故號此府為三焦耳世承叔和之謬而不悟可為長太息也予甚異其說後為齊州從事有一舉子徐遁者石守道之婿也少嘗學醫為衛州聞高敏之遺說療病有精思予為道驤之言遁喜曰齊嘗大飢群丐相臠割而食有一人皮肉盡而骨脈全者遁以學醫故往視其五臟見右腎之下有脂膜如手大者正與膀胱相對有二白脈自其中出夾脊而上貫腦意此則導引家所謂夾脊雙關者而不悟脂膜如手大者之為三焦也單君之言與所見懸合可以證古人之謬（龍川志）</p>

<h3>六淫之疾</h3>
<p>孫尚藥曰夫六淫之氣天之常行者也蓋人無樽節傷其氣候暴中邪毒有疏治療轉著肢體或寒溫不避暑濕時傷憂思喜怒疾恚便起治療有差攻傳五臟遂至轉深醫者苟求目前之捷效不審丸散之誤投刻意世財動邀富貴企踵權豪希圖謀進病者又即吝惜資財不知其身可貴委憑庸妄一死無生可不哀哉凡六淫疾者切在細明治療有中必得十全之效陽淫熱疾則拒熱不前看虛實以涼之陰淫寒疾則怯寒而身拒須憑溫藥以治之風淫末疾必身強直（末四肢也）此乃動性不調須和冷熱以平之（在陽則熱在陰則寒）故寒則筋攣骨痛熱則痿緩不收兩淫腹疾濡泄濕氣要憑滲燥之方更看冷熱之候晦邪所淫精神熒惑當平正氣而可痊明淫心疾狂邪重盛讝妄多言憂愁轉甚此二氣同一皆引心胸之虛邪治療正氣須用至寶之藥平生經驗甚多故集口訣方書以傳於家孫尚藥曰夫風者天地之號令物性之動氣人雖萬物之貴不能樽節觸冒四時乘精氣虛邪而入於腠理積之微末累傷重並滿而大作或不慎味欲所傷又深虛邪實邪以干正氣搏陽經則痿厥而肢體不收襲陰經則筋攣絡急中風之名因茲而起初得小中之候漸作癱瘓之疾故風趣百竅獨聚一肢言語謇澀形若癡人醫者妄令吐瀉用藥躁煩十無一痊致使人手足不任精神昏亂殊不知內不能通外不能泄致瞀悶形死又不知通泄之藥亦不在大吐大下似此治療往往五死五生雖其人稟氣充實亦為所苦彌甚不幸遂至枉死竊觀自古聖賢治療有法十有九驗夫療病之法必先准四時虛實以詳中病之由依繩墨拯濟乃是解死脫厄之路四時之病春中時風自東而來名曰溫風蓋時令不和而傷人也浮而輕淺可汗而解敗毒散羌活細辛之類更看發起在陰在陽隨而得效若其人自虛羸從後而來名曰虛風中人煩悶肢體攣痹不任便可服續命湯八風湯成劑頓服更加灸法三五日間勢必減退漸漸調和以求生路如從前來名曰實風亦主人瞀悶脈緊浮大宜以茯神湯西州續命湯求效不用火劫自使勢慢須緩緩治之故千金曰風者百病之長又曰治風不以續命湯治之則不為治風所以見聖人之心矣（雞峰方同上）</p>

<h3>治病有八要</h3>
<p>夫治病有八要八要不審病不能去非病不去無可去之術也故須審辯八要庶不違誤其一曰虛五虛是也脈細皮寒氣少泄利前後飲食不進此為五虛二曰實五實是也脈盛皮熱腹脹前後不通悶瞀此五實也三曰冷臟腑受其積冷是也四曰熱臟腑受其積熱是也五曰邪非臟腑正病也六曰正非外邪所中也七曰內病不在外也八曰外病不在內也既先審此八要參之六脈審度所起之源繼以望聞問切加諸病者於（於與烏同）有不可治之疾也（本草衍義）</p>

<h3>病不可治者有六失</h3>
<p>夫不可治者有六失失於不審失於不信失於過時失於不擇醫失於不識病失於不知藥六失之中有一於此即為難治非止醫家之罪亦病家之罪也矧又醫不慈仁病者猜鄙二理交馳於病何益由是言之醫者不可不慈仁不慈仁則招禍病者不可猜鄙猜鄙則招禍惟賢者動達物情各就安樂亦治病之一說耳（同上）</p>

<h3>婦人以帛幪手臂</h3>
<p>治婦人雖有別科然亦有不能盡聖人之法者今豪足之家居奧室之中處帷幔之內復以帛幪手臂既不能行望色之神又不能殫切脈之巧四者有二闕焉黃帝有言曰凡治病察其形氣色澤形氣相得謂之可治色澤以浮謂之易已形氣相失謂之難治色夭不澤謂之難已又曰診病之道觀人勇怯骨肉皮膚能知其情以為診法若患人脈病不相應既不得見其形醫人止據脈供藥其可得乎如此言之烏能盡其術也此醫家之公患世不能革醫者不免盡理質問病家見所問繁還為醫業不精往往得藥不肯服似此甚多扁鵲見齊侯之色尚不肯信況其不得見者乎嗚呼可謂難也已（同上）</p>

<h3>勇怒</h3>
<p>脈勇怒而面青骨勇怒而面白血勇怒而面赤（酉陽雜俎）</p>

<h3>鬱冒</h3>
<p>人平居無苦疾忽如死人身不動搖默默不知人目閉不能開口噤不能言或微知人惡聞人聲但如眩冒移時方寤此由已汗過多血少氣並於血陽獨上而不下氣壅塞而不行故身如死氣過血還陰陽復通故移時方寤名曰鬱冒亦名血厥婦人多有之宜白薇湯倉公散（本事方）</p>

<h3>屍厥</h3>
<p>夫屍厥者是陰陽氣逆也此為陽脈卒下墜陰脈卒上升陰陽離居榮衛不通真氣厥亂客邪乘之其狀如死猶微有息而不常脈尚動而形無知也聽其耳內翛翛有如嘯聲而股間暖者是也雖無嘯聲而脈動者故當以屍厥治之其寸口脈沉大而滑沉則為實滑則為氣實氣相搏身溫而汗此為入腑雖卒厥不知人氣復則自愈若唇面身青冷此為入臟亦卒厥不知人即死候其左手關上脈陰陽俱虛者足厥陰手少陰俱虛也病若恍惚屍厥不知人妄有所見也</p>

<h3>外患當以意治</h3>
<p>人之疾病無不自虛實冷熱而作各有形症可以對治其用藥不過補瀉寒溫而已然亦有不由虛實冷熱而致者如前說是也又有諸蟲入耳喉中諸鯁蠼螋溺人影而生瘡目中有眯之類皆非虛實冷熱之病法當以意治之如灌牛乳炙豬肉掩耳上以治諸蟲默唸鸕鷀及戴魚網以治魚鯁以象牙末狐貍骨以治骨鯁地上盡蠼螋形取其腹上土以治溺影瘡以膽汁雞肝血及視水中豆以治目中眯之類竹溜牙以治竹刺此皆以意治之法也</p>

<h2>論醫</h2>

<h3>醫</h3>
<p>脈之難明古今所病也至虛有盛候大實有羸狀疑似之間便有死生之異士大夫多秘所患以求痊驗醫能否使索病於冥漠之中辯虛實冷熱於疑似之間醫者不幸而失終不肯自謂失也巧飾遂非以全其名間有謹願者雖合主人之言亦參以所見兩存而雜治吾平生求醫蓋於平時默驗其工拙有疾求療必盡告以所患使醫瞭然知患之所在然後診之虛實冷熱先定於中脈之疑似不能惑也故雖中醫治吾疾常愈吾求疾愈而已豈以困醫為事哉（東坡）</p>

<h3>醫特意耳</h3>
<p>甄權以母疾與弟立言究習方書遂為高醫所撰脈經針方明堂等圖傳於時後以醫顯義興許胤宗或勸其著書貽後世答曰醫特意耳思慮精則得之脈之候幽而難明吾意所解口不能宣也古之上醫要在視脈病乃可識病與藥值唯用一物攻之氣純而愈速今之人不善為脈以情度病多其物以幸其功譬獵不知兔廣絡原野冀一人獲之術亦疏矣一藥偶得它味相制弗能專力此難愈之驗也脈之妙處不可傳虛著方劑終無益於世此吾所以不著書也（唐書本傳）</p>

<h3>論黃連書</h3>
<p>觀比聞公以眼疾餌黃連至十數兩猶不已不知果然否審如所聞殆不可也觀頃年血氣未定頗好方術之說讀醫經數年嘗記釋者云服黃連苦參久而反熱甚以為不然後乃信之蓋五味入胃各歸其所喜故酸先歸心甘先歸脾辛先歸肺咸先歸腎入肝則為溫入心則為熱入肺則為清入腎則為寒入肝則為至陰而血氣兼之皆為增其氣不已臟氣有所偏勝則必有所偏絕黃連苦參性雖大寒然其味至苦入胃則先歸於心久而不已則心火之勝火則熱乃其理也眼疾之生本於肝之熱肝與心為子母夫心為子肝為母心火也肝亦火也腎孤臟也人嘗患一水不勝二火今病本於肝而久餌苦藥使心有所偏勝是所謂以火救火命之曰益多其不可亦明矣夫藥所以療疾其過也適所以為疾比聞初作時十已損其七八正宜節藥慎護飲食以俟其自平非如決疣潰癰可以忽然一朝去也輒具以進惟留意而聽之無忽（秦觀與喬希聖論黃連書）</p>

<h3>藥用君臣</h3>
<p>舊說有藥用一君二臣三佐四使之說其意以謂藥雖眾主病者專在一物其他則節級相為用大略相統制如此為宜不必盡然也所謂君者主此一方固無定物也藥性論乃以眾藥之和厚者定為君其次為臣為佐有毒者多為使此謬論也設若欲攻堅積則巴豆輩豈得不為君也（良方）</p>

<h3>鬚髮眉所屬</h3>
<p>醫者所論人鬚髮眉雖皆毛類而所主五臟各異故有老而須白眉發不白者或發白而鬚眉不白者臟氣有所偏故也大率發屬於心稟火氣故上生須屬腎稟水氣故下生眉屬肝稟木氣故側生男子腎氣外行上為須下為勢故女子宦人無勢則亦無須而眉發無異於男子則知不屬腎也（類苑）</p>

<h3>活人書</h3>
<p>朱肱吳與人進士登科喜論醫尤深於傷寒在南陽時太守盛次仲疾作召肱醫而愈因論經絡之要盛君力贊成書蓋潛心二十年而活人書成　道君朝詣闕投進得醫學博士肱之為此書固精贍矣嘗過洪州聞名醫宋道方在焉因攜以就見宋留肱款語坐中指駁數十條皆有考據肱惘然自失即日解舟去由是觀人之所學固異耶將朱氏之書亦有所未盡耶後之用此書者能審而謹擇之則善矣</p>

<h3>六氣六候</h3>
<p>男子之生也覆女子之生也仰其死於水也亦然男內陽而外陰女子反之故易曰坤至柔而動剛書曰沉潛剛克古之達者蓋知此也秦醫和曰天有六氣淫為六疾陽淫熱疾陰淫寒疾風淫末疾雨淫腹疾晦淫惑疾明淫心疾夫女陽物而晦時故淫則為內熱蠱惑之疾女為蠱惑世知之者眾其為陽物而內熱雖良醫未知言也五勞七傷皆熱汗而蒸晦者不為蠱則中風皆熱之所生也醫和之言當表而出之讀左氏春秋書此（良方）</p>

<h1>卷九</h1>

<h2>養生修養調攝</h2>

<h3>養生</h3>
<p>皇甫隆遇青牛道士封君達云體欲常少勞無過食去肥醲節酸鹹減思慮損喜怒謹房室</p>

<h3>又</h3>
<p>抱朴子曰人亦有不病者各有所制攝生食不欲飽眠不欲扇星下不臥劉根別傳曰取七歲男齒女發與已頭垢合燒服之一歲則不知老常為之使老有少容也（太平御覽）</p>

<h3>又</h3>
<p>世有尫羸而壽考亦有盛壯而暴亡若元氣猶存則尫羸而無害及其已耗則盛壯而愈危是以善養生者謹起居節飲食導引關節吐故納新不得已而用藥則擇其品之上性之良可以久服而無害者則五臟和平而壽命長不善養生者薄謹節之功遲吐納之效厭上藥而用下品伐真氣而助強陽根本已危僵仆無日（蘇文）</p>

<h3>神氣</h3>
<p>神者氣之子氣者神之母形者神之室氣清則神暢氣濁則神昏氣亂則神勞氣衰則神去室空則神腐人以氣為道道以氣為生生道兩存故長生久視</p>

<h3>內外丹</h3>
<p>老君曰氣象天地變通莫測陽龍陰虎木液金精二氣交會煉而成者謂之外丹含和煉藏吐故納新上入泥丸下注丹田修運不息朝於絳宮採於五石以哺百神此內丹也修道之士內丹可以延年外丹可以昇仙內丹成而外丹不應外丹應而內丹不充皆未至於升舉</p>

<h3>六氣</h3>
<p>六氣者呬主肺呵主心噓主肝呼主脾吹主腎嘻主三焦三焦法象於三十六氣分行於六腑通利水穀調適形神</p>

<h3>養神</h3>
<p>夫欲養神先須養氣養氣先須養腦養腦先須養精養精先須養血養血先須養水而九還七返者大而論之一年小而論之一日北斗一日一夜一周天天降地騰從寅至申為七返卻到坤為九還</p>

<h3>存想</h3>
<p>神仙之要莫大乎存想存謂存我之神想謂想我之身閉目見自己之目收心見自己之心心目不離我身不傷我神則存想之漸也</p>

<h3>養性</h3>
<p>養性之道欲小勞但莫大疲及強所不能堪爾食欲少而不欲頓常如飽中飢飢中飽善養性者先飢乃食先渴乃飲食後當行畢摩腹數百遍暮臥常習閉口口開則失氣邪從外入屈膝仄臥益人氣力勝正偃臥春欲晏臥早起夏秋欲夜寢早起冬欲早臥晏起雖云早起莫在雞鳴前雖云晏起莫在日出後莫久行久立久坐久臥久聽久視莫強食莫強酒飲則不欲多多則速吐之養性之士唾不至遠行不疾步耳不極聽目不極視坐不久處立不至疲臥不至厭先寒而衣先熱而解</p>

<h3>吐納</h3>
<p>凡吐者去故氣亦名死氣納者取新氣亦名生氣</p>

<h3>和氣</h3>
<p>彭祖曰和氣導氣之道密室閉戶安床暖席枕高二寸半正身偃臥暝目閉氣以鴻毛著鼻上不動經三百息耳無所聞目無所見心無所思如此則寒暑不能侵蜂蠆不能毒壽三百六十歲鄰於真人也</p>

<h3>夜臥</h3>
<p>夜臥覺常扣齒九通嚥唾九過以手按鼻左右上下數十過</p>

<h3>存心中氣</h3>
<p>仙經曰常存心中有氣大如雞子內赤外黃能闢眾邪延年益壽又云常存心如炎火如斗煌煌光明百邪不敢於之</p>

<h3>服玉泉</h3>
<p>道人蒯京年百七十八而甚丁壯言朝朝服玉泉琢齒玉泉者口中唾也朝旦未起早漱津令滿口含之琢齒二七過名曰練精（修真秘訣）</p>

<h3>般運捷法</h3>
<p>楊州有武官侍其某者官於二廣十餘年終不染瘴面紅膩腰足輕快初不服藥唯每日五更起坐兩足相向熱摩湧泉無數以汗出為度歐公平日不信仙佛笑人行氣晚年云數年來足瘡一點痛不可忍近有人傳一法用之三日不覺失去其法重足坐閉目握固縮穀道搖颭兩足如氣球狀氣極即休氣平復為之日七八得暇即為乃般運捷法也文忠痛已即廢若不廢當有益（仇池筆記）</p>

<h3>真常子養生</h3>
<p>酒多血氣皆亂味薄神魂自安夜漱卻勝朝漱暮餐不若晨飧耳鳴直須補腎目暗必須治肝節飲自然脾健少思必定神安汗出莫當風立腹空莫放茶穿</p>

<h3>養性之術</h3>
<p>楊泉物理論曰穀氣勝元氣其人肥而不壽元氣勝穀氣其人瘦而壽養性之術常使穀氣少則病不生矣（太平御覽）</p>

<h3>藏精養神</h3>
<p>藏精於晦則明養神於靜則安晦以蓄用靜以應動善蓄者不竭善應者不窮此君子修身治人之術唯性近者得之易也</p>

<h3>養生偈</h3>
<p>閒邪存誠練氣養精一存一明一練一清清明乃極丹元乃生坎離乃交梨棗乃成中夜危坐服此四藥一藥一至到極則處幾費千息閒之廓然存之卓然養之郁然練之赫然守之以一成之以久功在一日何遲之有</p>

<h3>孫真人養生銘</h3>
<p>怒甚偏傷氣思多太損神神疲心易役氣弱病相縈勿使悲歡極當令飲食均再三防夜醉第一戒晨嗔亥寢鳴云鼓寅興漱玉津妖邪難犯已精氣自全身若要無諸病嘗當節五辛安神宜悅樂惜氣保和純壽夭休論命修行本在人若能遵此理平地可朝真</p>

<h3>孫真人養生雜訣</h3>
<p>人年四十以上勿服瀉藥常餌補藥大佳　人有所怒血氣未定因以交合令人發癰疽　遠行疲乏來入房室為五勞虛損少子　水銀不可近陰令人消縮鹿豬二脂不可近陰令陰痿不起　故善養生者常少思少念少欲少事少語少笑少愁少樂少喜少怒少好少惡此十二少者養性之都契也　養性之道常欲少勞但莫大疲及強所不能堪耳且流水不腐戶樞不蠹以其運動故也　常當習黃帝內視法存想思念令見五臟如懸磬五色了了分明勿輟也常以鼻引氣口吐氣小微吐之不得開口復欲得出氣少入氣多每欲食送氣入腹氣為主人也凡心有所愛不用深愛有所憎不用深憎並皆損性傷神　常欲令如飽中飢飢中飽蓋飽則傷肺飢則傷氣常須少食肉多食飯勿食生菜生肉令人傷胃一切肉唯須煮爛停冷食之食畢當漱口數過令人牙齒不敗　勿食父母本命所屬肉令人壽命不長　勿食自己本命所屬肉令人魂魄飛揚　勿食一切腦大損人　忍尿不便膝冷成痹忍大便不便成氣痔大小便不可努成病任之佳　凡遇山水塢中出泉者不可久居常食令人患癭病　又深陰地冷水不可飲必作痎瘧　濕衣及汗衣皆不可久著令人發瘡　春天不可薄衣令人傷寒霍亂　頭勿向北臥頭邊勿安火爐　夜臥常習閉口開則失氣且邪惡從口入及失血色　凡人夜魘不得燃燈喚之定死無疑暗喚之吉亦不得近而急喚　夜夢惡不須說清旦以水面東方噀之咒曰惡夢著草木好夢成寶玉即無咎矣又夢之善惡並勿說為吉　凡冬月忽有大熱夏月忽有大寒皆勿受之人有患天行時氣皆犯此也　凡人居處勿令有小隙致有風氣得入小覺有風勿強忍之久坐須急避之使人中風古來忽得偏風四肢不隨者皆由忽此耳　凡在家及外行忽逢大風暴雨震雷昏霧皆是諸龍鬼神行動經過所致宜入室閉戶燒香靜坐安心以避之待過後乃出不爾損人</p>

<h3>無輕攝養</h3>
<p>太平興國九年　太宗謂宰相曰朕每日所為自有常節辰巳間視事既罷便即觀書深夜就寢五鼓而起盛暑晝日亦未嘗寢乃至飲食亦不過度行之已久甚覺有力凡人食飽無不昏濁儻四肢無所運用更便就枕血氣凝滯諸疾自生欲求清爽其可得乎老子云我命在我不在於天全系人之調適卿等亦當留意無自輕於攝養也（楊文公談苑）</p>

<h3>孫真人十二多</h3>
<p>多思則神殆多念則志散多欲則志昏多事則形勞多語則氣乏多笑則臟傷多愁則心懾多樂則語溢多喜則志錯昏亂多怒則百脈不定多好則專迷不理多惡則憔悴無歡</p>

<h3>抱朴子十五傷</h3>
<p>才不逮強思之力不勝強舉之深憂重恚悲哀憔悴喜樂過度汲汲所欲慼慼所患久談言笑寢息失時挽弓引弩沉醉嘔吐飽食即臥跳走喘乏歡呼哭泣陰陽不交（瑣碎錄同上）</p>

<h3>攝養</h3>
<p>薄滋味省思慮節嗜欲戒喜怒惜元氣簡言語輕得失破憂沮除妄想遠好惡收視聽勤內顧（同上）</p>

<h3>衛生五事</h3>
<p>夫未聞道者放逸其心逆於生樂以精神徇智巧以憂畏徇得失以勞苦徇禮節以身世徇財利四徇不置心為之疾矣極力勞形澡暴氣逆當風縱酒食嗜辛鹹肝為之病矣飲食生冷溫涼失度久坐久臥大飽大飢脾為之病矣呼叫過常辯爭陪答冒犯寒暄恣食鹹苦肺為之病矣久坐濕地強力入水縱欲勞形三田漏溢腎為之病矣五病既作故未老而羸未羸而病病至則重重則必斃嗚呼是皆弗思而自取之也衛生之士須謹此五者可致終身無苦經曰不治已病治未病正為此矣</p>

<h3>善攝生</h3>
<p>善攝生者不勞神不苦形神形既安禍患何由而致也夫人之生以血氣為本人之病未有不先傷其氣血者世有童男室女積想在心思慮過當多致勞損男則神色先散女則月水先閉何以致然蓋憂愁思慮則傷心心傷則血逆竭血逆竭故神色先散而月水先閉也火既受病不能榮養其子故不嗜食脾既虛則金氣虧故發嗽嗽既作水氣絕故四肢干木氣不充故多怒鬢髮焦筋痿俟五臟傳遍故卒不能死然終死矣此一種於諸勞中最為難治蓋病起於五臟之中無有已期藥力不可及也若或自能改易心志用藥扶接如此則可得九死一生舉此為例其餘諸勞可按脈與症而治之（類編同上）</p>

<h3>保養</h3>
<p>凡人一日一夜一萬三千五百二十息未嘗休息也減之一息則寒加之一息則熱臟腑不和諸疾生焉故元氣在保養穀神在守護</p>

<h3>調攝</h3>
<p>臥處不可以首近火必有目疾亦不可當風必患頭風等疾背受風則嗽唯胸無禁善調攝者雖盛暑不當風及露下久臥（瑣碎錄）</p>

<h3>真人養生銘</h3>
<p>人慾勞於形百病不能成飲酒勿大醉諸疾自不生食了行百步數以手摩肚寅丑日剪甲頭髮梳百度飢即立小便飽即坐旋溺行處勿當風居止無小隙遇夜濯足臥飽食終無益思慮最傷神喜怒最傷氣每去鼻中毛常習不唾地平明欲起時下床先左腳一日無災殃去邪兼避惡如能七星步令人長壽樂酸味傷於筋苦味傷於骨甘即不益肉辛多敗正氣咸多促人壽不得偏耽嗜春夏少施泄秋冬固陽事獨臥是守真慎靜最為貴錢財生有分知足將為利強知是六患少欲終無累神靜自常安修道宜終始書之壁屋中將以傳君子（修真秘訣）</p>

<h3>芡能養生</h3>
<p>吳子野云芡實蓋溫平耳本不能大益人然俗謂之水硫黃何也人之食芡也必枚齧而細嚼之未有多嘬而亟咽者也舌頰唇齒終日囁嚅而芡無五味腴而不膩是以致玉池之水故食芡者能使人華液通流轉相揖注積其力雖過乳石可也以此知人能澹食而徐飽者當有大益吾在黃崗中見牧羊者必驅之瘠土云草短而有味羊得細嚼則肥而無疾羊猶爾況人乎（良方）</p>

<h3>摩面</h3>
<p>太素經曰一面之上兩手常摩拭使熱令人光澤皺斑不生先摩切兩掌令熱以拭兩目又順手摩發理櫛之狀兩臂更互以手摩之發不白脈不浮外</p>

<h3>腎神</h3>
<p>無錫遊氏子少年耽於酒色旋得疾久而弗愈勢危甚忽語家人曰常見兩女子服飾華麗其長財三四寸每緣吾足而行冉冉至腰而沒家人以為妖祟他日名醫自遠而至諸遊或以扣之醫曰此蓋腎神也腎氣絕則神不守舍故病者見之（癸志）</p>

<h3>心腎肝膽</h3>
<p>心之神發乎目則謂之視腎之神發乎耳則謂之聽肝之精發乎鼻則謂之嗅膽之魄發乎口則謂之言故妄視則傷心妄聽則傷腎妄嗅則傷肝妄言則傷膽</p>

<h3>四損</h3>
<p>遠唾損氣多唾損神多汗損血疾行損筋</p>

<h3>精氣形</h3>
<p>精者神之本氣者神之主形者氣之宅故神大用則歇精大用則竭氣大勞則絕</p>

<h3>體欲動搖</h3>
<p>魏志曰吳普常問道於華佗佗謂普曰人體欲得動搖但不當使極耳如動搖則穀氣易消血脈流通病不得生譬猶戶樞不蠹流水不腐以其常動故也（史記）</p>

<h2>金石藥之戒</h2>

<h3>服丹之戒</h3>
<p>士大夫服丹砂死者前後固不一余所目擊林彥振平日充實飲啖兼人居吳下每以強壯自誇有醫周公輔言得宋道方丹砂秘術可延年而無後害道方拱州良醫也彥振信之服三年疽發於腦始見髮際如粟越兩日須頷與胸背略平十日死方疾亟時醫使人以帛漬所潰膿血濯之水中澄其下略有丹砂蓋積於中與毒俱出也謝任伯平日聞人畜伏丹砂不問其方必求之服唯恐盡去歲亦發腦疽有人與之語見其疾將作俄頃間形神頓異而任伯猶未知覺既覺如風雨經夕死十年間親見此二人可以為戒矣（石林老人避暑錄）</p>

<h3>五石散不可服</h3>
<p>醫之為術苟非得於心而恃書以為用者未見能臻其妙如術能動鍾乳按乳石論曰服鍾乳當終身忌術五石諸散用鍾乳為主復用術理極相反不知何謂予以問老醫皆不能言其義按乳石論雲石性雖溫而體本冷重必待其相蒸薄然後發如此則服石多者勢自能相蒸若要以藥觸之其發必甚五石散雜以眾藥用石殊少勢不能蒸須藉外物激之令發爾如火少必因風氣所鼓而後發火盛則鼓之反為害此自然之理故孫思邈云五石散大猛毒寧食野葛不服五石遇此方即須焚之勿為含生之害又曰人不服石庶事不佳石在身中萬事休泰惟不可服五石散蓋以五石散聚其所惡激而用之其發暴故也古人處方大體如此非此書所能盡也況方書仍多偽雜如神農本草最為舊書其間差殊尤多醫不可以不知也（劉穎叔異苑）</p>

<h3>服丹之過</h3>
<p>張中書愨自壯歲時無日不服丹砂暮年歸福州身體充腯飲啖加於人十倍其家困於供億獨一侄與婦竭力祗事張命以官每中夜苦飢但擊床屏須亟以饅頭非五十枚不飽茹菜必十杆常食羊肉必五斤經年之後侄家為之枵空忽髮際生瘍浸淫及頂巍然若高阜結為三十六瘡旬余爆裂有聲瘡翻而外向如人口反唇而卒（庚志）</p>

<h3>服金石藥之戒</h3>
<p>服金石藥者潛假藥力以濟其欲然多諱而不肯言一旦疾作雖欲諱不可得也吳興吳景淵刑部服硫黃人罕有知者其後二十年長予橐為華亭市易官發背而卒乃知流毒傳氣尚及其子可不戒哉（泊宅編）</p>

<h3>金液丹無妄服</h3>
<p>金液丹硫黃煉成乃純陽之物夏至人多服之反為大患有痼冷則宜服（泊宅編）</p>

<h3>川人服丹</h3>
<p>川人好服丹蓋西北方土厚人稟氣盛可勝丹不為所反南方魚鹽陰濕之地非宜服之大概脾惡濕腎惡燥久服損腎其害尤大（瑣碎錄）</p>

<h3>秋石不可久服</h3>
<p>服秋石久而成渴疾蓋咸能走血血走令人渴不能制水妄行（同上）</p>

<h3>丹砂之戒</h3>
<p>太學博士李干以進士為鄂岳從事遇方士柳貴從受藥法服之往往下血比四年病益急乃死其法以鉛滿一鼎以物按中為空實以水銀蓋封四際燒為丹砂云余不知服食說自何世起殺人不可計而世慕向之益至此其惑也在文書所記及耳相聞傳者不說今直取自見親與之遊而以藥敗者六七公以為世戒工部尚書歸登殿中御史李虛中刑部尚書李遜遜弟刑部侍郎建襄陽節度使工部尚書孟簡東川節度御史大夫盧坦金吾將軍李道古此其人皆有名位世所共識工部既食水銀得病自說若有燒鐵杖自顛貫其下者摧而為火射竅即以出狂痛號呼乞絕其茵席嘗得水銀髮且止唾血十數年以斃殿中疽發其背死刑部且死謂余曰我為藥誤其季建一旦無病死襄陽黜為吉州司馬余自袁州還京師襄陽乘舸邀我於瀟洲屏人曰我得秘藥不可獨不死今遺子一器可用棗肉為丸服之別一年而病其家人至訊之曰前所服之藥誤方且下之下則平矣病二歲竟卒盧大夫死時溺出血肉痛不可忍乞死及金吾以柳賁得罪食賁藥五十死海上此可以為誡者也蘄不死乃速得死謂之智可不可也五穀三牲鹽醯果蔬人所常御人相厚勉必曰強食今惑者皆曰五穀令人夭不能無食當務減節鹽醯以濟百味豚魚雞三者古以養老反曰是皆殺人不可食一筵之饌禁忌十常不食二三不信常道而務鬼怪臨死乃悔後之好者又曰彼死者皆不得其道也我則不然始動曰藥動故病病去藥行乃不死矣及且死又悔嗚呼可哀也已（昌黎文　韓退之既知其害而晚年服硫黃而死詳見漁隱從話）</p>

<h3>服水銀</h3>
<p>侍其傅服水銀久之發癢爬搔成赤疹水銀隨爪出細如粟顆建炎中帥杭已昏不任事既罷疾革未屬纊諸姬皆散不禁可為世戒（泊宅編）</p>

<h3>服丹多灸風市穴</h3>
<p>江煥言馮悅御藥服伏火藥多腦後生瘡熱氣冉冉而上幾不濟矣一道人教灸風市穴十數壯雖愈時時復作又教馮以陰煉秋石以大豆卷濃煎湯下遂悉平和其陰陽也陰煉秋石法余昔有之沈暘所傳是也大豆卷法大豆於壬癸日浸井花水中候豆生芽取皮作湯使之（三槐王氏錄）</p>

<h3>雷世賢丹藥</h3>
<p>馬軍帥雷世賢家貲富厚侍妾數十人出戌建康一意聲色常餌丹砂乳藥以濟其欲既求諸蜀道又多市金石珍品晝夜煎煉每日服食不去口使一妾謹信者專掌之妾父自臨安來依其女雷以近舍屋處之父苦寒泄不嗜食妾取雷所服丹十粒與之父但進其半下咽未久覺臍腹間如火少焉熱不可奈繞舍狂走且百匝後有井徑投其中家人救出之遍身已突起紫泡如巨李經日皆陷凡泡處輒成一穴深寸許叫呼六日而卒雷君平日所餌不啻千計了無病惱此人才吞五粒旋喪厥身亦異矣</p>

<h3>服丹自焚</h3>
<p>王稱定觀者元符殿帥恩之子有才學好與元祐故家遊範元實溫潛溪詩眼中亦稱其能詩政和末為殿中監年二十八矣眷柬甚渥少年貴仕酒色自娛一日忽宣召入禁中上云朕近得一異人能制丹砂服之可以長生久視煉治經歲而成色如紫金卿為試之定觀欣躍拜命即取服之才下咽覺胸間煩躁之甚俄頃煙從口中出急扶歸已不救既殮之後但聞棺中剝啄之聲莫測所以已而火出其內頃刻之間遂成烈焰室廬盡焚開封府尹亟來救之延燒數百家方止但得枯骨於余爐中亦可怪也（範子濟云）</p>

<h3>丹發背疽</h3>
<p>丁廣者明清裡中老儒也與祖父為輩行嘗任保州教授郡將武人而通判者戚里子悉多姬侍以酒色沉縱會有道人過郡自言數百歲能煉大丹服之可以飽嗜欲而康強無疾然後飛昇度世守貳館之以先生之禮事之選日瞤丹灶依其法煉之四十九日而成神光屬天置酒大合樂相慶然後嘗之廣聞之裁書以獻乞取刀圭以養病身道人者以其骨凡不肯與守貳憐之為請僅得半粒廣欣然服之不數日郡將通判皆疽發於背道人宵遁守貳相繼告殂廣腰間亦生癤甚皇恐亟飲地漿解之得愈明年考滿改秩居里中疾復作又用前法稍痊偶覺熱躁因澡身水入創口中不能起金石之毒有如此者並書之於此以為世誡</p>

<h3>丹緩其死</h3>
<p>宋道方毅叔以醫名天下居南京然不肯赴請病者扶攜以就求脈政和中田登守郡母病危甚呼之不至登怒云使吾母死亦以憂去殺此人不過斥責即遣人擒至庭下荷之云三日之內不痊則吾當誅汝以徇眾毅叔曰容為診之既而曰尚可活處以丹劑遂瘉田喜甚云吾一時相困辱然豈可不刷前恥乎用太守之車從妓樂酬以千緡俾群卒負於前增以採釀導引還其家旬日後田母病復作呼之則全家遁去田母遂殂蓋其疾先已在膏肓宋姑以良藥緩其死爾（三說皆汝陰王明清余話）</p>

<h2>婦人</h2>

<h3>婦人</h3>
<p>孫真人云婦人之病比之男子十倍難治以嗜欲多於丈夫故感病倍於男子蓋以慈戀愛憎嫉妒憂恚染著堅牢情不自逆因此成疾實非感冒外邪飲食起居失節之所致也誠以情想內結自無而生有是以釋氏稱談說酢梅口中水出想踏懸崖足心酸澀心憶前人或憐或恨眼中淚盈貪求財寶心發愛涎舉體光潤大率是此若非寬緩情意則雖服金丹大藥則亦不能已法當令病者先存想以攝心抑情意以養性葛仙公云凡婦人諸病兼治憂恚令寬其思慮則疾無不愈</p>

<h3>婦人論</h3>
<p>夫天地造端於夫婦乾坤配合於陰陽雖清濁動靜之不同而成象效法之有類原茲婦人之病與男子不同者亦有數焉古方以婦人病比男子十倍難治不亦言之深乎但三十六病產蓐一門男子無之其如外傷風暑寒濕內積喜怒憂思飲食房勞虛實寒熱悉與丈夫一同也依源治療可得而知之</p>

<h3>養胎大論</h3>
<p>夫養胎須分能所母為能養子為所養名義既殊致養亦別故謂之重身父母交會之初子假父母精血投誠於其間然後成妊元氣質始之謂也一月血聚謂之始衃二月精凝謂之始膏三月成形謂之始胎此亦無次第中次第也道生一一生二二生三三生萬物既以三而成不得不數月而分也成形之後陰陽施化男女始分隨見外象而有感於內四月始受少陰君火氣以養精五月受太陰濕土氣以養肉六月受少陽相火氣以養氣七月受陽明金氣以養骨八月受太陽水氣以養血九月受厥陰木氣以養筋十月臟腑俱備神明已全俟時而生此皆所養胎息之所成始成終也</p>

<h3>避忌法</h3>
<p>一月足厥陰脈養內屬於肝肝藏血不可縱怒及疲極筋力觸冒邪風亦不可妄針灸其經二月足少陽脈養內屬於膽膽合於肝共榮於血不可驚動及針灸其經三月手心主脈養內屬右腎腎主精不可縱欲及悲哀觸冒寒冷亦不得針灸其經四月手少陽養內屬三焦三焦精府合腎以養精不可勞逸及針灸其經五月足太陰脈養內屬於脾脾養肉不可妄思及飢飽觸冒卑濕亦不可針灸其經六月足陽明脈養內屬於胃胃為臟腑海合於脾以養肉不得雜食及針灸其經七月手太陰脈養內屬於肺以養皮毛不可憂鬱及叫呼觸冒煩躁亦不得針灸其經八月手陽明脈養內屬於大腸合肺以養氣母食燥物致氣澀及針灸其經九月足少陰脈養內屬於腎以養骨不可懷恐及房勞觸冒生冷亦不得針灸其經十月足太陽脈養內屬於膀胱以合腎太陽為諸陽主氣故使兒脈續縷皆成六腑通暢與母分氣神氣各全俟辰而生唯不說手少陰心養者蓋心為五臟大主如帝王不可有為也若將理得宜無傷胎臟更能知轉男胎教之法斯為盡善</p>

<h3>轉女為男法</h3>
<p>論曰陽施陰化所以有妊遇三陰所會多生女子但懷妊三月名曰始胎血脈不流象形而變是時男女未定故令於未滿三月間服藥方術轉令生男也其法以斧置妊婦床下系刃向下勿令人知恐不信者令待雞抱卵時依此置窠下一窠盡出雄雞此雖未試亦不可不知凡受胎三月逐物變化故古人立胎教能令生子良善長壽忠孝仁義聰明無疾十月之內常見好境象遠邪僻真良教也</p>

<h3>又</h3>
<p>妊孕欲得男女覺有孕未滿月以弓弩弦為帶縛腰中滿三月解轉女為男宮中秘法不傳（房室經）</p>

<h3>視井生男</h3>
<p>博物志曰婦人妊身三月未滿著婿衣冠平旦繞井三匝映水視影勿反顧必生男陳成者生十女其妻繞井三匝咒曰女為陰男為陽女多災男多祥鎖井三日不汲及期果生一男</p>

<h3>天癸</h3>
<p>女子二七而天癸至任脈通太衝盛月事以時下故有子丈夫二八腎氣盛天癸至精氣溢陰陽和故有子年老有子者氣脈常通腎氣有餘也有子男不過盡八八女子不過七七而天地精氣竭矣子壽不過天癸之數</p>

<h3>十月而生</h3>
<p>精神受於天形體稟於地一月而膏二月而胅三月而胎四月而肌五月而筋六月而骨七月而成八月而動九月而躁十月而生（淮南子）</p>

<h3>妊孕避忌</h3>
<p>婦人妊身不欲見醜惡物食當避異常味不可見兔令兒唇厥不可啖姜令兒多指（博物志）</p>

<h3>郝翁醫婦人驗</h3>
<p>郝翁者名允博陵人晚遷鄭圃世以神醫目之裡婦二一夜中口噤如死狀翁曰血脈滯也不用藥聞雞聲自愈一行踸踔輒踣翁曰脈厥也當活筋以藥熨之自怏皆驗士人陳堯遵妻病眾醫以為勞傷翁曰亟屏藥是為娠症且賀君得男子已而果然又二婦人妊一咽嘿不能言翁曰兒胞大經壅兒生經行則言矣不可毒以藥一極壯健翁偶診其脈曰母氣已死所以生者反恃兒氣耳如期子生母死翁所治病神異不可勝紀（邵氏後聞見錄）</p>

<h3>妊婦不語</h3>
<p>孕婦不語非病也聞如此者不須服藥臨產日但服保生丸四物湯之類產後便語亦自然之理非藥之功豈其功也哉（醫余）</p>

<h3>半產正產</h3>
<p>夫半產正產婦人之常事也然其間多有產後染成大患忽絕無月行忽宮臟虧損不禁忽積成癥瘕而歲久月深傾損性命此無他輕之以為半產而不甚將養之所致也不知半產之後其將養過當如正產十倍正產止血臟空虛半產即肌肉腐爛常切譬之正產有如果中之慄夫慄之為物俟其自熟陰陽氣足則其殼自開而慄自墜方是之時子之與殼兩無所損如婦人懷孕十月已滿陰陽氣足則其子宮自開而兒子生下若月未滿足因誤服藥餌忽寒邪熱毒所傷忽扶輕舉重忽倒地打傷其胎臟傷損胞系腐爛然後其胎墜下即有如世人採折新慄碎其皮殼就殼中斷其根蒂然後取得栗子此其半產之喻也以其胎藏傷損胞系斷去而後胎墜下則其半產之人將養調治得不過如正產十倍者哉正產之後補其虛生其好血化其惡血保其臟氣去其風邪人人無有不安也半產之後補其虛生其肌肉益其血窮其所因解其病去其風邪養其臟氣加之將養過如正產十倍傷損之胎無不平復也籲世之人多輕之至於傾危不可勝數得不惜哉（瑣碎錄）</p>

<h3>產難</h3>
<p>凡治產難之法有四一腎為慳藏其氣以慳秘為事如催生之方多用滑利迅疾之藥如兔腦筆頭灰弩牙蛇皮之類有水血先下子道乾澀令兒不能下者如豬脂蜜酒蔥白葵子牛乳榆白皮滑石之類有稽停勞動之久風冷乘虛客於胞胎使氣血凝滯澀而不下如桂牛膝酒蔥之類五積散加順元散煎服尤妙有觸犯禁忌者如符法臘月兔腦硃砂乳香之類</p>

<h3>催生歌</h3>
<p>一烏（梅）三巴（豆）七胡椒細研爛搗取成膏酒醋調和臍下貼便令子母見分胞（瑣碎錄）</p>

<h3>產難厭勝</h3>
<p>凡產難密以淨紙書本州太守姓名燈上燒灰湯調即產此雖厭勝頗驗（百一選方）</p>

<h3>產後寒氣入腹</h3>
<p>婦人產當寒月寒氣入產門臍下脹滿手不敢犯此寒疝也醫將治之以抵黨湯謂其有瘀血嘗教之曰非其治也可服張仲景羊肉湯少減水二服遂愈（本草衍義）</p>

<h3>產婦頭疼寒熱</h3>
<p>有婦人方產一兩日間頭疼發熱或發寒熱者何也其說有三一則作奶二則敗血不行三則傷風先以手按奶子奶痛者是作奶也宜服順氣散及栝蔞末之類以通其奶更以溫湯洗之奶通則無事奶若不痛即問敗血行不行如敗血不行即是血作也急服行血藥如黑神散沒藥當歸之類奶既不痛敗血自行而乃身熱頭疼或發寒熱是傷風也依傷寒法隨症治之（醫余）</p>

<h3>渴飲五味汁</h3>
<p>一婦人暴渴唯飲五味汁名醫耿隅診其脈曰此血欲凝非疾也而果孕古方有血欲凝而渴飲味之症不可不知也</p>

<h3>產難胞衣不出</h3>
<p>陶隱居云產難取弓弩弦以縛腰及燒弩牙令赤納酒中飲之皆取發放快速之義也（本草）</p>

<h3>懷子而不乳</h3>
<p>葘川王美人懷子而不乳召淳于意往飲以茛菪藥一撮以酒飲之旋乳意復診其脈而脈躁躁者有餘病即飲以消石一齊出血血如豆比五六枚（史記）</p>

<h3>孕婦逆生</h3>
<p>孕婦欲產時遇腹中不肯伸舒行動多是曲腰眠臥忍痛其兒在腹中不能得轉故腳先出謂之逆產須臾不救母子俱亡但用烏蛇蛻一條蟬蛻二七個血餘一個（小兒胎髮）以上三味燒為灰分為二服溫酒調下並進二服仰臥霎時其兒即時順生或用小絹針於小兒腳心刺三七刺急用鹽少許塗刺處即時順生子母俱活也（劉穎叔異苑）</p>

<h3>產後瘛瘲</h3>
<p>婦人疾莫大於產蓐倉猝為庸醫所殺者多矣亦不素講故也舊常見杜壬作醫准一卷其平生治人用藥之驗其一記郝質子婦產四日瘛瘲載眼弓背反張壬以為痤病與大豆紫湯獨活湯而愈政和間余妻才分娩猶在蓐中忽作此症頭足反接相去幾二尺家人驚駭以數婢強拗之不直適記所云而藥囊有獨活乃急為之召醫未至連進三劑遂能直醫到即愈矣更不須用大豆紫湯古人處方神驗類矣不可不廣告人二方在千金第三卷</p>

<h3>運悶</h3>
<p>凡產後運悶有四種有下血太多虛極運悶宜服羊肉湯兼黑神散有血下少血上逆於心亦令運悶如心腹刺痛宜服四物湯加桂黑神散芎藭散有體中素多風疾因產損傷氣血乘虛而運悶四物湯加防風羌活熱多者與獨活柴胡湯並治風痰藥有心氣將溫過度邪熱上乘於心亦令人言語錯亂運悶者宜服鎮心補心丹生薑生地黃散至寶丹桃奴丸</p>

<h3>婦人月水不通及不斷</h3>
<p>婦人衝任之脈起胞中為候之海手太陽小腸之經也手少陰心之經也二經為表裡主下月水月水來如期謂之月信其不來者緣風冷傷本經故血結在內不通也或曾經唾血或吐血致血枯或醉以入室勞傷肝氣肝臟血竭於內俱令月水不通又胃氣虛不能消化水穀使津液不生血氣亦令月水不通其候腸中鳴是也但益津液則經血自下久不通者血結為塊若脾胃虛弱則變為水腫土不勝水故也其月水來而斷者由勞傷經脈衝任氣虛不能制經血也</p>

<h3>漏下帶下崩中</h3>
<p>婦人衝任二脈為十二經之海二經氣虛復為勞傷則不能制其血故非時即下淋瀝不斷謂之漏下其血與穢液相兼帶而下謂之帶下忽然暴下謂之崩中其色白為冷赤為熱赤白相兼有冷熱也（東號婁居中食治通說同上）</p>

<h3>四物湯之功</h3>
<p>四物湯婦人之寶也落陽李敏求赴官東吳其妻病牙疼每發呻吟宛轉至不能堪忍令婢輩以叉股按置牙間少頃銀色輒變黑毒氣所攻痛楚可知也沿路累易醫殊無效嘉禾僧惠海為制一湯服之半年所苦良以後因食熱面又作坐間煮湯以進一服而愈其神速若此視藥之標題初不著名但云涼血活血而已敏求報之重徐以情扣之始知是四物湯蓋血活而涼何由致壅滯以生疾莫強中一侍人久病經阻發熱咳嗽倦怠不食憔悴骨立醫工往往作瘵疾治之其勢甚危惙強中曰婦人以血氣為本血榮自然有生理因謝遣眾工專服此湯其法㕮咀每慢火煮取清汁帶熱以啜之空腹日三四服未及月餘經候忽通余疾如失（泊宅編）</p>

<h3>療師尼寡婦別制方</h3>
<p>昔宋褚澄療師尼寡婦各制方蓋有謂也此二種鰥居獨陰無陽欲心萌而多不遂是以陰陽交爭乍寒乍熱全類溫瘧久則為勞嘗讀史記倉公傳載濟北王侍人韓女病腰背痛寒熱眾皆以為寒熱也倉公曰病得之欲男子不可得也何以知欲男子而不可得診其脈肝脈弦出是以知也蓋男子以精為主婦人以血為主男子精盛則思室婦人血盛則懷胎夫肝攝血者也厥陰弦出寸部又上魚際則陰血盛可知故知褚澄之言信有謂矣（本事方）</p>

<h3>任氏面疾</h3>
<p>興國初有任氏美色聘進士王公甫謂公甫不遂寸祿愁郁不忿不期面色漸變黑自慚而歸母家求醫治遇一道人曰此乃病也吾有藥可愈任氏懇求得之曰女真散以酒下二錢日兩服數日間面微微變白一月如舊厚賂而得其方用黃丹女菀二物等分為末爾（名醫錄）</p>

<h3>妊子</h3>
<p>婦人手少陰脈動甚者妊子也少陰脈掌後陷者中當小指動而應手者也</p>

<h3>又</h3>
<p>正月十五日燈盞令人有子夫婦共於富家局會所盜之勿令人知之安臥床下當月有娠</p>

<h1>卷十</h1>

<h2>小兒</h2>

<h3>小方</h3>
<p>孫思邈千金方曰小兒六歲以下黃帝無說中古有巫妨始撰顱囟經以占壽夭自茲始有小方則小兒方藥始於巫妨也</p>

<h3>善醫小兒</h3>
<p>杜任郎中善醫里人王奉職宗簡時仕於汶陽時有郡人孟生家甚溫厚惟一子方數歲抱疾他醫數人治之無驗召任治之數日而良已逾月而平復人詢任曰君以何藥主之任語之故其人驚曰公所言皆藥之至溫者也他人不取君用之能起其疾其義可聞乎任曰孟生富家也而眾醫皆用犀珠金銀主之其性至涼久則寒其胃又從而投之由是多不喜食日益羸瘠則潰其元失其本矣吾之劑先溫其胃使其飲食如故然後攻其他疾是以先壯其本而無失者焉又知杜君之善醫也如此（青箱雜記）</p>

<h3>瘡豆禁雞鴨子</h3>
<p>療病豌豆瘡欲無瘢頻揭去痂勿令隱肌乃不成瘢縱揭傷有微血但以面膏塗無苦也瘡家不可食雞鴨卵即時盲瞳子如卵白其應如神不可不戒（良方）</p>

<h3>小兒夜啼</h3>
<p>井口邊草主小兒夜啼著母席薦下勿令知之（酉陽雜俎）</p>

<h3>小兒不可食雞</h3>
<p>養生論曰雞肉不可令小兒食食之令生蛔蟲又令體消瘦（杜陽雜編）</p>

<h3>治兒語遲</h3>
<p>社壇余胙酒治孩兒語遲以少許吃吐酒噴屋四角闢蚊蟲（本草）</p>

<h3>兒得母寒下痢</h3>
<p>東陽陳叔山小兒二歲得下痢嘗先啼日以羸困問華佗佗曰其母懷軀陽氣內養乳中虛冷兒得母寒故令不時愈佗與四物女苑丸十日即除（魏志）</p>

<h3>小兒感冷身熱</h3>
<p>有小兒感冷身大熱惡寒此有表症用發汗藥汗出遂涼過一日復熱醫謂表解里未解驗之服四順飲子利動臟腑一行遂涼隔一日又再熱醫云經熱未解驗之小便赤故知心熱未解服生氣湯遂涼過二日又熱其家無所措手醫曰脈已和非病也既發汗又利大小便其兒已虛陽氣無所歸皆見於表所以身熱以和胃氣藥如六神散之類加烏梅煎令微覺有酸味收其陽氣歸自此全愈</p>

<h3>小兒糞青</h3>
<p>此脾虛生風之症也脾屬土其色黃糞黃則是脾家正色今乃青肝木克脾也肝屬木其色青肝盛脾虛受肝之克故糞青也當服益脾去風藥如半硫丸加白附子蠍梢可以治之雖然小兒青糞拋下便青者是風冷也良久然後青者非病也小兒糞自然如此</p>

<h3>小兒瀉後腳弱</h3>
<p>小兒因患泄瀉或疳氣服藥瀉止卻患咳嗽治得咳嗽少愈以五六歲腳弱不能行師曰脾傳肺故咳嗽肺傳腎故不能行脾屬土土生金金生水故傳之腎腎主腰腳故不能行因用豬腰子煎汁服五疳保童丸半月遂能行</p>

<h3>小兒得地氣方行</h3>
<p>小兒未會行能坐不可常常抱在手中可以入坐車能獨坐春夏坐於地上寒則以薦席襯之人得地氣方能行惜之過當常抱持之所以當行而不能行也萬物非土不生故小兒亦要得地氣也（以上醫錄）</p>

<h3>小兒初生畏寒</h3>
<p>小兒初生候浴水未得且以綿絮包裹抱大人懷中暖之及浴了亦當如此雖暑月亦未可遽去綿絮漸漸去之乍出母腹不可令冒寒氣也預煎下沸湯以瓶收之臨時漸暖不犯生水則兒不生瘡如此一月為佳</p>

<h3>小兒初生回氣</h3>
<p>小兒初生氣欲絕不能啼者必是難產或冒寒所致急以綿絮包裹抱懷中未可斷臍且將胞衣置炭火爐中燒之仍燃大紙燈蘸油點之於臍帶上往來遍帶燎之蓋臍帶連兒臍得火氣由臍入腹更以熱醋湯捋洗臍帶須臾氣回啼哭如常方可浴洗了即斷臍帶</p>

<h3>小兒初生服藥</h3>
<p>小兒初生急以綿裹指拭盡口中惡血若不急拭啼聲一出即入腹成百病矣亦未須與乳且先與拍破黃連浸湯取濃汁調硃砂細末抹兒口中打盡腹中舊屎方可與乳兒若多睡聽之勿強與乳則自然長而少病</p>

<h3>小兒初生通大小便</h3>
<p>小兒初生大小便不通腹脹欲絕者急令婦人以溫水先嗽口了吸咂兒前後心並臍下手足心共七處每一處凡三五次漱口吸咂取紅赤為度須臾自通不爾無生意有此症遇此法可謂再生</p>

<h3>小兒夜啼有四症</h3>
<p>小兒夜啼有四症一曰寒二曰熱三曰重舌口瘡四曰客忤寒則腹痛而啼面青白口有冷氣腹亦冷曲腰而啼此冷症也熱則心躁而啼面赤小便赤口中熱腹暖啼時或有汗仰身而啼此熱症也若重舌口瘡則要乳吃口到乳上便啼身額皆微熱急取燈照口若無瘡舌必腫也客忤者見生人氣忤犯而啼也</p>

<h3>小兒傷乳食發熱</h3>
<p>小兒傷乳及食者或時發熱熱有退時熱退後但肚熱或夜間熱者此傷乳食也其糞有酸臭氣異常千金紫丸主之</p>

<h3>小兒發熱治法</h3>
<p>小兒積熱者表裡俱熱則遍身皆熱頰赤口乾小便赤大便焦黃先以清涼四順飲子利動臟腑熱則去既去復熱者裡熱已解而表熱未解也當用惺惺散或紅綿散內加麻黃微發汗表熱乃去表熱去後又發熱者何也世醫到此盡不能曉或再用涼藥或再解表或以謂不可醫誤致夭傷者甚多此表裡俱虛氣不歸元而陽浮於外所以再發熱非熱症也只用六神散入粳米煎和其胃氣則收陽氣歸內身體便涼熱重者用銀白散</p>

<h3>小兒血熱</h3>
<p>小兒血熱者每早食後發熱夜則涼世醫多謂虛勞或謂疳熱此血熱也宜用豬膽丸</p>

<h3>急慢驚風</h3>
<p>小兒發癇俗云驚風有陰陽症因身熱面赤而發搐搦上視牙關緊硬者陽症也因吐瀉或只吐不瀉日漸面色白脾虛成冷而發驚不甚搐搦微微目上視手足微動者陰症也陽症用涼藥陰症用溫藥不可一概作驚風治也又有一症欲發瘡疹先身熱驚跳或發搐搦此非驚風當服發散藥</p>

<h3>小兒吐瀉用藥</h3>
<p>小兒暑月多吐瀉其症不一宜詳審用藥不可差謬有伏暑吐瀉小水必不利宜服五苓散香薷散有傷食吐瀉者其吐及糞皆有酸臭氣宜服感應丸三方易知今不復載瀉多日口唇白及糞色亦白及瀉糞頗多者因而成冷也宜以前方六神散每二錢匕加附子末一錢匕煎作三四服以防變癇也</p>

<h3>小兒瀉痢</h3>
<p>小兒暑月多瀉者一則伏暑心藏熱小水不利清濁不分因成泄瀉可服五苓散或大順散二藥皆用沸湯調若小水快而瀉者冷瀉也宜於六神散內加附子煎服若肚大瀉色白者疳瀉也宜服官局六神丸瀉者不可急以熱藥止之若以熱藥止之便變成痢凡病痢者皆因有積赤痢熱積也白痢冷積也赤白痢冷熱不調之積也赤多白少者熱多而冷少也白多赤少者冷多而熱少也</p>

<h3>小兒解顱</h3>
<p>小兒解顱曾有人作頭巾與裹遮護之久而自合亦良法也</p>

<h3>瘡疹</h3>
<p>小兒生未有不發瘡疹自一歲至十歲至十二三歲鬚髮一次家有數小兒一兒病此余即次第皆及之便當防慎其症有身熱頭痛如傷寒狀但不惡風唯惡熱所以異於傷風者唇紅尻骨及耳尖皆冷或腹痛眼澀及口舌皆痛腹痛者腹中先出眼澀者眼中先出咽喉及口舌痛者皆先有瘡也或如沙如粟米狀或為隱疹如風泛狀皆其症也熱輕者瘡亦輕熱重者瘡亦重方其身熱時瘡未出直待身涼方出亦不可不知其未出亦須服藥唯是認得症候分明以投湯劑庶不誤人性命也未出時只可服升麻湯紅綿散地龍散消毒飲此皆平平藥或見兒身不甚熱即飲少酒熱甚者不可飲酒</p>

<h3>瘡疹有表裡症</h3>
<p>小兒瘡疹有表裡症其瘡皮不薄如赤根白頭漸漸赤腫而有膿瘥遲者謂之木豆此里症發於臟也其瘡皮薄如水泡破即易乾者謂之水豆此表症發於腑也發於臟者重發於腑者輕熱重者至有見鬼神目上視發搐搦如驚癇之狀世人誤認驚癇投以冷藥無不為害者不可不慎也如覺熱太盛涎壅平平藥不可攻者宜以雄黃解毒丸利之以減其毒須遍身以燈照仔細看覷如未有紅點子出者可下之既出則不可利恐蓄伏也</p>

<h3>瘡疹黏衣用牛糞</h3>
<p>小兒瘡疹出了變身潰膿沾黏衣衾睡臥不得者用臘月黃牛糞日乾燒灰鋪一寸許在床上令臥之其間瘡有大成片無皮及有成豆癰者皆用牛糞灰摻之即愈</p>

<h3>剝瘡痂免成瘢</h3>
<p>小兒面上瘡子才膿出急以真酥潤之頻潤為佳才有瘡痂急剝去更潤之痂硬不落有礙肉生遂成瘢子此理昭然人多不曉反謂剝早成瘢甚誤也</p>

<h3>瘡疹不可洗面</h3>
<p>小兒瘡疹不可洗面生水入眼即損眼也唯要忌口止可食粥及鯽魚青魚鵪子之類余魚及豬羊肉皆不可食恐損眼也</p>

<h3>瘡疹用胭脂塗眼</h3>
<p>小兒瘡疹未出認得是此症急以胭脂塗眼周回令瘡不入眼亦甚妙</p>

<h3>瘡疹後服清涼飲子</h3>
<p>小兒瘡疹皆出盡身已涼喜食物亦稍能轉動以清涼飲子濃煎量兒大小與之須利三二行即安樂後不發熱不腫腮不鼻衄不患痢世人不用此法者於此數症恐不能免也</p>

<h3>小兒丹毒</h3>
<p>小兒丹者風熱積毒所成冬間火烘衣藉不候冷以衣兒或夜間蓋覆太暖日間親火或奶兒喜食燒灸物飲酒之類皆致兒病丹也或發於手足或發於頭面胸背其熱如火輕輕著手則痛不可忍急為砭出血為上策千金有服食並榻湯皆可用（以上皆李左司保生要方）</p>

<h3>小兒吐瀉後成慢驚</h3>
<p>小兒吐瀉或成慢驚昏睡手足似搐而不甚搐金液丹半兩白丸子三錢同研極細生薑米飲調下三錢多服乃效服至一二兩無害候胃氣已生手足漸暖漸減金液丹增白丸子以意詳之</p>

<h3>小兒初生不飲乳</h3>
<p>小兒初生不飲乳及不小便奶汁二合蔥白一寸分四破上以銀石器煎取一合注子灌立愈（集驗方）</p>

<h3>兒臍血出</h3>
<p>小兒初生未滿月多啼叫致臍中血出以白石脂末貼之即愈未愈微微炒過放冷再貼仍不得剝揭</p>

<h3>兒臍久不幹</h3>
<p>當歸焙乾為末右著臍中頻用自瘥予家小兒病臍濕出膿及清水者五十餘日一敷而干後因尿入瘡復病又得敷愈（良方）</p>

<h3>薏苡浴兒</h3>
<p>薏苡葉煎湯浴初生嬰兒一生少病暑月可作熟水暖胃益氣血（瑣碎錄）</p>

<h3>臍風撮口</h3>
<p>小兒初生一七內忽患臍風撮口百無一活坐視其斃者皆是良可憫有一法極驗世罕有知者凡此兒齒齦上有小泡子如粟米狀以溫湯蘸熟帛裹手指輕輕擦破即口開便安不用服藥神妙（保生方）</p>

<h2>瘡</h2>

<h3>瘍生於頰</h3>
<p>雄黃治瘡瘍尚矣周禮瘍醫凡療瘍以五毒攻之鄭康成注云今醫方合五毒之藥用黃蝥置石膽丹砂雄黃礬石磁石其中燒之三日三夜其煙上著以雞羽取之以注創惡肉破骨則盡出楊大年嘗筆記其事族人楊嵎年少時有瘍生於頰連齒輔車外腫若覆甌內潰出濃血不輟吐之痛楚難忍療之百方彌年不瘥人語之依鄭法制藥成注之瘡中少頃朽骨連兩牙潰出遂愈後更安寧信古方攻病之速也黃蝥即瓦合也（本事方）</p>

<h3>木癡成瘡</h3>
<p>南方多兩有物曰木癡其大概類鼻涕積陰而生於古木之上聞人氣則閃閃而動人過其下有墮於人體間者即立成瘡久則遍其肌體時有客患其木癡之瘡遇一道士謂曰以硃砂麝香塗之當愈客如其言果愈</p>

<h3>耳塞敷瘡</h3>
<p>鄭師甫云嘗患足上傷手瘡水入腫痛不可行步有丐者令以耳塞敷之一夕水盡出愈（邵氏見聞錄）</p>

<h3>壁土治瘡爛</h3>
<p>暑月肌膚瘡爛或因搔成瘡者林才中嘗暑中臥病肌膚多瘡爛汁出有一乳姥曰此易瘥也取干壁土揉細末敷之隨手即瘥（良方）</p>

<h3>治瘡久不合</h3>
<p>露蜂房蛇蛻皮亂髮各燒灰存性取一錢匕酒服治瘡久不合（東坡大全）</p>

<h3>治下疳瘡</h3>
<p>有富家子唐靖年十八九未娶忽於陰頭上生瘡初只針眼來大小畏疼不敢洗刮日久攻入皮肉連莖爛一二寸許醫者止用膏藥貼之愈疼亦無人識此瘡有貧道周守真曰此謂下疳瘡亦名妒精瘡緣為後生未娶精氣溢盛陽道興起及當泄不泄不泄強泄脹斷嫩皮怕疼痛失洗刮攻入皮內日久遂爛有害卻命者靖告先生為治之守真曰若欲治此疾須是斷房事數日先用荊芥黃皮馬鞭草甘草銼入蔥煎湯洗之去膿𤵜以訶子燒灰入麝香乾摻患處令睡睡醒服冷水兩三口勿令陽道興起脹斷瘡㑊㑊堅即較（庚志）</p>

<h3>遍身患瘡</h3>
<p>凡人患瘡遍身有百藥不效者用檳榔一個為細末生硫黃一錢同研細入膩粉一錢和均每用一錢安手心內油調塗外腎不得洗手但擦手令乾可也一兩日間瘡便愈</p>

<h3>膁瘡</h3>
<p>有一腫膁瘡赤腫而痛用黃連黃柏之類皆涼藥也久而不愈其瘡冷矣卻當用溫藥如鹿角灰頭髮灰乳香之類治之當愈此陰陽寒暑往來之理也（醫余）</p>

<h3>欇瘍</h3>
<p>人身血氣周身不知幾千息人血行而擁則瘡癤於虛穴處則生核謂之欇瘍欇瘡生也瘡瘥核亦消（東坡物類相感志）</p>

<h3>獺髓補瘡</h3>
<p>吳孫和寵鄧夫人嘗醉舞如意誤傷鄧頰血流嬌惋彌苦命太醫合藥言得白獺髓雜玉與琥珀屑當滅此痕和以百金購得白獺乃合膏琥珀太多及瘥痕不滅左頰有赤點如痣（酉陽雜俎）</p>

<h3>石菖蒲愈瘡</h3>
<p>有人患遍身生熱毒瘡痛而不癢手足尤甚然至頸而止黏著衣被曉夕不得睡痛不可任有下俚教以菖蒲三斗銼日乾之舂羅為末布席上使病人恣臥其間仍以被衣覆之既不黏著衣被又復得睡不五七日之間其瘡如失後自患此瘡亦如此應手神驗其石菖蒲絡石者節密入藥須此等</p>

<h3>風熱細疹</h3>
<p>有人病遍身風熱細疹癢痛不可任連胸脛臍腹及近隱處皆然痰涎亦多夜不得睡以苦參末一兩皂角二兩水一升揉濾取汁銀石器熬成膏和參末為丸桐子大三二十丸溫水下食後次日便愈</p>

<h3>風毒濕瘡</h3>
<p>有婦人患臍下腹上下連二陰遍滿生濕瘡如馬瓜瘡他處並無癢熱而痛大小便澀出黃汁食亦減身面微腫醫作惡瘡治用鰻鱺魚鬆脂黃丹之類藥塗上瘡愈熱痛愈甚治不對故如此問之此人嗜酒貪啖喜魚鰕發風之物急令用溫水洗拭去膏藥尋以馬齒莧四兩爛研細入青黛一兩再研均塗瘡上即時熱減痛癢皆去仍服八正散日三服分散客熱每塗藥得一時久藥已乾燥又再塗新濕藥凡如此二日減三分之一五日減三分之二自此二十日愈既愈而問曰此瘡何緣至此曰中下焦蓄風熱毒氣若不出當作腸癰內痔仍須常禁酒及發風物然不能禁酒果然患內痔（三誢本草衍義）</p>

<h3>患瘡</h3>
<p>踐壞灶土令人患瘡踏雞子殼令人得白癲風</p>

<h3>魚臍瘡</h3>
<p>皇祐中學究任道腿間患一瘡始發赤腫復絕便變黑後穴則有黃水出四邊浮漿起累治不瘥醫王通看之此瘡狹長似魚臍下瘡也遂以大針針四向並中隨針有紫赤水汁出如豆汁言此一因風毒蘊結而成二因久坐血氣凝澀而致三因食肉有人汗落其間也道曰素好讀書而久坐此疾數歲前夏月道中買豬脯味水飯疑似人肉食以後得斯疾通曰與誤食人汗不遠矣以一異散子用雞子清調敷其瘡日三易數日得愈道堅求其方通曰止用雪玄一味自後累訪名醫求其雪玄何物醫皆不識道因至許鄭間會醫者郝老曰嘗記聖惠有一方治此疾用臘月豬頭燒灰以雞子清調敷此乃是也雪玄非郝老博學多記後醫豈不惑耶（名醫錄）</p>

<h3>頭瘡禁用水銀</h3>
<p>小兒頭有瘡有蝨切不可用水銀擦自瘡而入經絡必緩筋骨百藥不能治醫方並云人有患漆瘡者不可以朱漆器炙熱熨之恐朱中有水銀入經絡也黑漆器則不妨此方正類以生草烏塗白禿以巴豆熏痔而致死者（瑣碎錄）</p>

<h3>治惡瘡</h3>
<p>南豐市民嚴黃七兩足生瘡臭穢潰爛眾皆驅斥不容跡出貨角器於村野而旅邸又不容至京潛投宿於五夫人祠下夜半遭黃衣吏訶逐曰何人敢以腐穢腳觸汙此間謝曰不幸纏惡疾無處見容冒死來此紛拿次夫人抗聲令勿逐且呼使前曰吾授汝妙方用漏藍子一枚生干為末入膩粉少許井水調塗當效嚴拜謝依而治之果愈（類編同上）</p>

<h3>治善惡瘡</h3>
<p>仁宗在東宮時嘗患詐腮命道士賛能治療取赤小豆四十九粒咒之雜他藥為末敷之而愈中貴任承亮在傍知狀後承亮自患惡瘡濱死尚書郎敷求授以藥立愈問其方赤小豆也承亮始悟道士之技所謂誦咒乃神其術爾久之沿官過豫章或苦脅疽幾達五臟醫者治之甚捷承亮曰君得非用赤小豆邪醫驚拜曰某用此活三十口願勿復宣言周少隱病宗室彥符傳之曰善惡諸瘡無藥可治者皆能治有僧發背狀如爛瓜周鄰家乳婢復疽作用之皆如神其法細末水調敷瘡及四傍赤腫藥落再敷之（同上）</p>

<h3>搔髮際成竅出血</h3>
<p>頃有一人指縫中因搔癢遂成瘡有一小竅血濺出不止用止血藥及血竭之類亦無效數日遂不起後有一人於耳後髮際搔癢亦有一小竅出血與前相似人亦無識者適有一道人言此名發泉但用多年糞桶箍曬乾燒灰敷之當愈果如其言使前指縫血出遇此亦必愈</p>

<h3>病肥脈</h3>
<p>許慎云人病肥脈癮疹當取人姓曹氏帛布拭之則愈也</p>

<h3>敷瘡</h3>
<p>燈花末敷金瘡止血生肉令瘡黑令燭花落有喜事不爾得錢之兆也（本草）</p>

<h3>病癩</h3>
<p>趙瞿病癩歷年醫不瘥乃齎糧棄送于山穴中瞿自怨不幸吁嘆涕泣經月有仙人經穴見之哀之具問其詳瞿知其非常人叩頭自陳乞命於是仙人取囊中藥賜之教其服百餘日瘡愈顏色悅肌膚潤仙人再過視之瞿謝活命之恩乞遺其方仙人曰此是松脂彼中極多汝可煉服之長服身轉輕力百倍登危陟險終日不困年百歲齒不墮發不白夜臥嘗見有光大如鏡（抱朴子）</p>

<h3>腳瘡</h3>
<p>有人患腳瘡冬月頓然無事夏月臭爛疼痛不可言一道人視之曰爾因行草上惹著蛇交遺瀝瘡中有蛇兒冬伏夏出故疼痛也以生蝦蟆搗碎敷之日三四換凡三日有一小蛇自瘡中出以鐵鉗取之其病遂愈（摭青雜說）</p>

<h3>黃連愈癬</h3>
<p>指揮使姚歡年八十餘鬚髮不白自言年六十歲患癬疥周匝頂踵或教服黃連遂愈久服故發不白其法以宣連去須酒浸一宿焙乾為末蜜丸桐子大日午臨臥酒吞二十粒（東坡大全）</p>

<h2>五絕病</h2>

<h3>五絕</h3>
<p>五絕病者一曰自縊死氣已絕二曰牆壁屋崩壓死氣已絕三曰溺水死氣已絕四曰鬼魘死氣已絕五曰產乳死氣已絕並能救治之問葛生授何人得此神術能活人命生曰我因入山採藥遇白衣人問曰汝非葛醫生否我乃半夏之精汝遇人有五絕之病用我救治即活但用我作末水丸令乾入鼻中即生矣（名醫錄）</p>

<h3>治卒死</h3>
<p>劉太丞毗陵人有鄰家朱三隻有一子年三十一歲忽然卒死脈全無請太丞治之取齊州半夏細末一大豆許納鼻中良久身微暖氣更蘇迤邐無事人問卒死太丞單方半夏如何活得死人答曰此南嶽魏夫人方出外臺秘要</p>

<h3>凍死</h3>
<p>人路逢悽風苦雨繁霜大雪衣服沾濡冷氣入臟致令陰氣閉於內陽氣絕於外榮衛結澀不復通故致噤絕而死若早得救療血溫氣通則生又云凍死一日猶可活過此則不可也</p>

<h3>溺死</h3>
<p>人為水所沒水從孔竅入灌注臟腑其氣壅閉故死若早拯救得出則泄瀝其水令氣得通便得活也又云半日及一日猶可活氣若已絕心上暖亦可治</p>

<h3>自縊</h3>
<p>人有不得志意者多生忿恨往往自縊若覺早雖已死徐徐捧下其陰陽經絡雖暴壅閉而臟腑真氣未盡所以猶可救若遽斷其繩則氣不能還不得生又云自旦及暮雖冷猶可活自暮至旦則難活此謂晝則陽盛其氣易通夜則陰盛其氣難通又云夏熱易治氣雖斷而心微溫一日以上猶可活</p>

<h3>夏月熱倒人法</h3>
<p>暑月熱倒人昏迷悶亂急扶在陰涼處切不可與冷飲當以布巾衣物等蘸熱湯覆臍下及氣海間續續以湯淋布巾上令徹臍腹但暖則漸醒也如倉卒無湯處掬道上熱土於臍端以多為佳冷則頻換也後與解暑毒藥若才熱倒便與冷飲或用冷水淋之類即死舊有一法或道塗無湯去處即掬熱土於臍上仍撥開作窩子令眾人旋溺於其中以代熱湯亦可取效解暑用白虎湯竹葉石膏湯之類凡覺中暑急嚼生薑一大塊冷水送下如已迷悶嚼大蒜一大瓣冷水送下如不能嚼即用水研灌之立醒路中倉卒無水渴甚急嚼生蔥二寸許和津同咽可抵飲水二升（集驗方）</p>

<h2>疝癉痹</h2>

<h3>湧疝</h3>
<p>齊郎中令循病眾醫皆以為蹶入中而刺之淳于意診之曰湧疝也令人不得前後溲循曰不得前後溲三日矣意飲以火齊湯一飲得前溲再飲大溲三飲而疾愈病得之內所以知循病者切其脈時右口氣急脈無五臟氣右口脈大而數數者中下熱而湧左為下右為上皆無五臟應故曰湧疝中熱故溺赤也</p>

<h3>氣疝</h3>
<p>齊北宮司空命婦出於病眾醫皆以為風入中病主在肺刺其足少陽脈淳于意診其脈曰病氣疝客於膀胱難於前後溲而溺赤病見寒氣則遺溺使人腹腫出於病得之欲溺不得因以接內所以知出於病者切其脈大而實其來難是蹶陰之動脈也脈來難者疝氣之客於膀胱也腹之所以腫者言蹶陰之絡結小腹也蹶陰有過則脈結動動則腹腫意即灸其足蹶陰之脈左右各一所即不遺溺而溲清小腹痛止即更為火齊湯以飲之三日而疝氣散即愈</p>

<h3>牡疝</h3>
<p>安陵阪里公乘項處病淳于意診脈曰牡疝牡疝在膈下上連肺病得之內意謂之慎無為勞力事則必嘔血死處後蹴踘要蹶寒汗出多即嘔血意復診之曰當旦日日夕死即死病得之內所以知項處病者切其脈得番陽番陽入虛里處旦日死一番一絡者牡疝也意曰他所診期決死生及所治已病眾多頗忘之不能盡識不敢以對</p>

<h3>肺消癉</h3>
<p>齊章武里曹山跗病淳于意診其脈曰肺消癉也加以寒熱即告其人曰死不治適其共養此不當醫治法曰後三日而當狂妄起行欲走後五日死即如期死山跗病得之盛怒而以接內所以知山跗之病者意切其脈肺氣熱也脈法曰不平不鼓形弊此五臟高之遠數以經病也故切之時不平而代不平者血不居其處代者時參擊並至乍躁乍大也此兩絡脈絕故死不治所以加寒熱者言其人屍奪屍奪者形弊形弊者不當關灸鑱石及飲毒藥也臣意未往診時齊太醫先診山跗病灸其足少陽脈口而飲之半夏丸病者即泄注腹中虛又灸其少陰脈是壞肝剛絕深如是重損病者氣以故加寒熱所以後三日而當狂者肝一絡連屬結絕乳下陽明故絡絕開陽明脈陽明脈傷即當狂走後五日死者肝與心相去五分故曰五日儘儘則死矣</p>

<h3>腎痹</h3>
<p>齊王黃姬兄黃長卿家有酒召客召淳于意諸客坐未上食意望見王后弟宋建告曰君有病往四五日君腰脅痛不可俯仰又不得小溲不亟治病即入濡腎及其未舍五臟急治之方今客腎濡此所謂腎痹也宋建曰然建故有腰脊痛往四五日天兩黃氏諸倩（倩者女婿也）見建家京下方石（京者倉廩之屬）即弄之建亦欲效之效之不能起即復置之暮腰脊痛不得溺至今不愈建病得之好持重所以知建病者臣意見其色太陽色干腎部上及界要以下者枯四分所故以往四五日知其發也意即以柔湯使服十八日所而病愈</p>

<h3>胸痹</h3>
<p>古有患胸痹者心中急痛如錐刺不得俯仰蜀醫為胸府有惡血故也遂取生韭數斤搗汁今服之即果吐出胸中惡血遂瘥又蕭病謂小兒初生宜與韭根汁灌之吐出惡血長則無病驗韭能歸心氣而去包中惡氣治胸中也（名醫錄）</p>

<h3>熱病氣</h3>
<p>齊中御府長信病淳于意入診其脈告曰熱病氣也然暑汗脈少衰不死曰此病得之當浴流水而寒甚已而熱信曰唯然往冬時為王使於楚至莒縣陽周水而莒橋梁頗壞信則攬車轅未欲渡也馬驚即墮信身入水中幾死吏即來救信出之水中衣盡濡有間而身寒已熱如火至今不可以見寒意即為之液湯火齊逐熱一飲汗盡再飲熱去三飲病已即使服藥出入二十日身無病者所以知信之病者切其脈時並陰脈法曰熱病陰陽交者死切之不交併陰並陰者服順清而愈其熱雖未盡猶活也腎氣有時間濁在太陰脈口而希是水氣也腎固主水故以此知之失治一時即轉為寒熱</p>

<h3>脾氣</h3>
<p>齊丞相舍人奴從朝入宮淳于意見之食閨門外望其色有病氣意即告宦者平平好為脈學臣意所意即示之舍人奴病告之曰此傷脾氣也當至春膈塞不通不能食飲法至夏泄血死宦者平即往告相曰君之舍人奴有病病重死期有日相君曰卿何以知之曰君朝時入宮君之舍人奴盡食閨門外平與倉公立即示平曰病如是者死即召舍人奴而謂之曰公奴有病不捨人曰奴無病身無痛者至春果病至四月泄血死所以知奴病者脾氣周乘五臟傷部而交故傷脾之色也望之殺然黃察之如死青之茲眾醫不知以為大蟲不知傷脾所以至春死病者胃氣黃黃者土氣也土不勝木故至春死所以至夏死者脈法曰病重而脈順清者曰內關內關之病人不知其所痛心急然無苦若加以一病死中春一愈順及一時其所以四月死者診其人時愈順愈順者人尚肥也奴之病得之流汗數出灸於火而以出見大風也（以上史記）</p>

<h3>脾癉</h3>
<p>有病口甘者五氣之溢也名曰脾癉有病口苦者名曰膽癉</p>

<h3>胃疸</h3>
<p>已食如飢者胃疸胃熱則消穀也面腫曰風足脛腫曰水目黃曰黃疸</p>

<h2>醫功報應</h2>

<h3>許學士</h3>
<p>許叔微少嘗以登科為禱一夕夢神告曰汝欲登科須憑陰德叔微自念家貧無力惟醫乃可於是精意方書久乃通妙人無高下皆急赴之既而所活愈多聲名益著復夢其神受以一詩曰藥有陰功陳樓間處堂上呼盧喝六作五是年登第六名進士第上一名陳祖言下一名樓材及注闕用升甲恩如第五名授職官以歸與詩中之言無一字瘥此則濟人之病急者也</p>

<h3>聶醫善士</h3>
<p>儀州華亭人聶從志良醫也邑丞妻李氏病垂死治之得生李氏美而淫慕聶之貌他日丞往旁郡李偽稱疾使邀之伺其至語之曰我幾入鬼錄賴君復生顧世間物無足以報德願以此身供枕蓆之奉聶驚懼趨而出迨夜李復盛飾而就之聶絕袖脫去乃止亦未嘗與人言後歲余儀州推官黃靖國病陰吏逮入冥症事且還行至河邊見獄吏捽一婦人剖其腹濯其腸而滌之傍有僧語曰此乃子同官某之妻也欲與醫者聶生通聶不許可謂善士其人壽止六十以此陰德遂延一紀仍世世賜子孫一人官婦人減算如聶所增之數所以盪滌腸胃者除其淫也靖國素與聶善既蘇密往訪之聶驚曰方私語時無一人聞者而奔來之夕吾獨處室中此唯婦人與吾知爾君安所得聞靖國具以告聶死後一子登科其孫圖南紹興中為漢中㑊縣丞屬仙井喻迪孺汝礪作隱德詩數百言以發潛德此不復載（夷堅志）</p>

<h3>用詭道以劫流俗</h3>
<p>王居安秀才久苦痔疾聞蕭山有善工力不能招致遂命舟自烏程走錢塘舍於靜邸中使人迎醫醫絕江至杭既見欣然為治藥餌且云請以五日為期可以除根本初以一藥放下大腸數寸又以一藥洗之徐用藥線結痔信宿痔脫其大如桃復以藥餌調養數日遂安此工初無難色但放下大腸了方議報謝之物病者知命懸其手盡許行橐所有為酬方肯治療又玉山周僅調官京師舊患膀胱氣外腎偏墜有貨藥人云隻立談間可使之正約以萬錢及三縑之報相次入室中施一針所苦果平周大喜即如數負金帛而去後半月其疾如故使人訪醫者已不見矣古之賢人或在醫卜之中今之醫者急於聲利率用詭道以劫流俗殆與穴坯挾刃之徒無異予目擊二事今書之以為世警（泊宅編）</p>

<h3>徐樓臺</h3>
<p>當塗外科醫徐樓臺孫大郎於紹興八年療溧水縣蠟山富民江舜明背疽因邀謝錢三百千之外復覓銀二十五兩未許遂以紙捻點藥入瘡痛甚致斃不一年徐病熱哀叫不絕但云舜明莫打我數日死其子隨母改嫁其醫遂絕（丁志）</p>

<h3>符助教</h3>
<p>宣城符里鎮人符助教治癰疽操心亡狀病者瘡不毒先以藥發之忽一黃衣卒來持片紙示之云陰司追汝以藤杖點其背符大叫痛黃衣曰汝元來也知痛隨手成大疽而死</p>

<h3>水陽陸醫</h3>
<p>宣城管內水陽村醫陸陽字義若以技稱建炎中朱莘老編修妻避寇驚憂致疾陸誤投以小柴胡湯殺之溧水高淳鎮李氏子病瘵召之用功未效從出娼家飲索錢並酒饌不與投以剛劑數十粒又殺之紹興九年陸暴病呼曰朱宜人李六郎休打我我便去也旬日死（同上）</p>

<h3>醫僧瞽報</h3>
<p>溫州醫僧法程字無枉少瞽百端治之不愈但晝夜誦觀世音菩薩名號如是十五年夢中聞菩薩呼之使前若有物縶其足不可動菩薩嘆曰汝前世為灸師誤灸損人眼今生當受此報嘆以免但吾憐汝誠心當使汝衣食豐足遂探懷中掬寶珠滿手與之既寤醫道大行衣缽甚富至七十餘猶在（甲志）</p>

<h3>下胎果報</h3>
<p>京師有一婦人姓白有美容京人皆稱為白牡丹貨下胎藥為生忽患腦疼日增其腫名醫治之皆不愈日久潰爛臭穢不可聞每夜聲喚遠近皆聞之一日遂說與家中雲我所蓄下胎方盡為我焚之戒子弟曰誓不可傳此業其子告母云我母因此起家何棄之有其母曰我夜夜夢數百小兒咂我腦袋所以疼痛叫喚此皆是我以毒藥壞胎獲此果報言訖遂死（名醫錄）</p>

<h3>叚承務</h3>
<p>宜興叚承務醫術精高然貪顧財賄非大勢力者不能屈致翟忠惠公居常熟欲見之不可諉平江守梁尚書邀之始來既回平江適一富人病來謁醫叚曰此病不過湯藥數劑可療然非五百千為謝不可其家始許半酬拂衣去竟從其請別奉銀五十兩為藥資叚求益至百兩乃出藥為治數日愈所獲西歸中塗夜夢一朱衣曰上帝以爾為醫而厚取賄賂殊無濟物之心命杖脊二十遂敕左右捽而鞭之既寤覺脊痛呼僕視之捶痕宛然還家未幾而死（己志）</p>

<h3>鮑君大王</h3>
<p>明州人家女既嫁歸寧媵妾幽蘭從群婢往後園挑菜忽悶眩仆地言語無倫如有憑附扶至房半日方醒問其故曰吾必死矣吾前生是河北眼科醫有村媼獨處病赤目吾陰利其貲投轉藥殺之盡掩室中之藏外無一知者媼訴諸東嶽命逮治而吾冥數未竟不可尋索後二十年前身死又注生此州媼久抱恨泉壤復往訴岳帝憐之擇健駃齎文書詣天下郡縣求訪殆遍末乃到浙東既至此將入城閽卒呵問示以文書卒曰是檄城隍符耳吾城中事乃鮑君大王主之城隍無預拒不得入駃與媼迤邐至城外三十里高橋下潛伏累日別有鬼吏從西來亦駐橋邊與岳駃更問訊吏曰吾正隸鮑君為急足近往洞庭君山廟投書回幸此相遇吾極念汝能從吾行當祈城卒令入也二人拜謝偕往果得入徑詣鮑君殿下呈檄鮑君展視曰此檄城隍神也汝何自而入駃悉以實告鮑君呼曩吏曰只差汝同追吏聲喏挾駃媼同出數日不值一夕到秋家巷聞老婦燒夜香者祝云有女子在某宅為從嫁其詞云云媼欣然曰冤家可得矣趨至吾居而門神不納又伏藏後園適方審認已為冥中所錄行且就逮宿世冤債定無脫理家人慾召巫史救之未暇媵自持刀剔雙目而死（戊志）</p>

<h3>醫不貪色</h3>
<p>宣和間有一士人抱病經年百治不瘥有何澄者善醫其妻召至引入密室中告之曰妾以良人抱疾日久典賣殆盡無以供醫藥之資願以身相酬醫正色拒之曰小娘子何為出此言但放心當為調治取效切不可以此相汙萬一外人知之非獨使某醫藥不效不有人誅必有鬼責未幾其夫疾愈何澄一夕夢人引入神祠有判官語之汝醫藥有功不於艱急之際以色欲為貪亂良人婦女上帝令賜汝錢五萬貫官一資未數月東宮得疾國醫不能治有詔召草澤醫澄乃應詔進劑而愈朝廷賜錢三千貫與初品官自後醫道盛行京師號為何藥院家</p>

<h3>醫以救人為心</h3>
<p>醫者當自念云人身疾苦與我無異凡來請召急去無遲或止求藥宜即發付勿問貴賤勿擇貧富專以救人為心冥冥中自有祐之者乘人之急故意求財用心不仁冥冥中自有禍之者吾鄉有張彥明善醫僧道貧士軍兵及貧者求藥皆不受錢或反以錢米與之人來請召雖至貧下亦去富者以錢求藥不問多寡必多與藥期於必愈未嘗萌再攜錢來求藥之心病若危篤亦多與好藥以慰其心終不肯受錢予與處甚久詳知其人為醫而口終不言錢可謂醫人中第一等人矣一日城中火災周迴爇盡煙焰中獨存其居一歲牛災尤甚而其𧍒上獨全此神明祐助之其子讀書乃預魁薦孫二三人皆龐厚俊爽亦天道福善之信然也使其孜孜以錢物為心失此數者所得不足以償所失矣同門之人可不鑑哉</p>
<p>伏讀張君季明醫說無非濟人挾物之事而將之䐃至誠三世授受相傳一脈是可嘉尚也已余來新安恨識之晚將虛心而訪以求衛生之經云嘉定甲申春三月中浣星江彭方書於古歙歲寒堂</p>
<p>醫意也果可以紙上索乎雖曰不知書而曰我知醫余不信也知書矣而未之廣猶不知書也張君季明示余醫書一編載古今事蹟至纖悉蓋其生平目覽耳聽凡涉於醫者必彔彔必以其類今老矣搜訪尚不輟將成一家之書以傳於世張世以醫名世者季明用心之勤如此其能世其世可知也季明有子字九萬隸業郡庠性敏而能文使以季明勤於醫之心而勤於學其能為張氏大門戶亦可知也噫季明之用心如此其必有子以大門戶又可知也是則季明末編報應之說嘉定甲申首夏末浣四明李（以制）書</p>
<p>上張季明醫說季明儒生也集是說以傳於世人多笑其流於伎不知真儒生之用心也使世醫者皆以季明之心為心雖庸醫足以為良醫苟以駔儈之心處之雖良醫且庸矣況本庸耶近世士夫所以每嘆所在無良醫人之疾病不得盡其理而死者亦眾然豈真無良醫耶不仁之心壞之也季明之伯祖子充以醫術受知於忠宣范公名滿京洛察脈語症妙出意表略無毫髮隱情諸公待之如神人蓋已能儒其心矣季明父祖能世其業季明又能力學以求古人之用心則凡有可以廣人之聞見使其知所趨避以自免於疾與夫參稽已驗之效有疾而自能處其疾不為庸醫所誤是季明之仁術也則是說之集安可以伎而笑之耶況季明之於醫自有得其伯祖之秘傳以是心而行是伎季明其儒醫之良者也使其得科第而登仕籍其仁民之心又當如何耶此予所以喜之而與題其後云開禧丁卯七夕建安江疇跋</p>
<p>余曩讀千金方間遇一二奇症扣諸醫莫能識疑蓄既久因念華佗不世出將終無所質究及分教新安始得張君季明所謂醫說者而閱之於是前者之疑渙然釋豁然悟而且嘆曰是說其有濟於世也博矣按其伯祖子克生於皇朝元符間嘗從蜀王樸學太素能知人貴賤禍福受其衣領秘藏素書甚詳後以此活人不可勝計季明其傳也夫奈近世醫道之壞謬悠無恥之徒崇飾疑誤援據臆說欺世盜名至附以隱僻奇怪使人不易通曉季明疾之因博採傳記考古援今遠追昔人素書之遺近質當世謏聞之妄推見至真開悟後學紀次殆千餘條或由夢感或與神遇積眾口已效之傳而病症方論若合符契略無一事牴牾其視餘子之淺近迂誕者不可同年而語矣昔楊子云憫百氏之爭鳴獨推五經以為眾說郛然則季明之書其亦說郛之謂歟若夫用志之勤推心之厚增衍陰隲以昌大厥嗣是又無可疑者故書此以遺之寶慶丁亥十二月望日東陽徐杲書</p>
<p>越帥待制汪公鎮越累年未嘗不以濟人救物為心興利除害為事一日以張氏醫說巨編示興俾校正其訛謬將鋟梓以廣其傳興因整襟肅容而觀之見其敘醫家之本末疾病之精微無慮數十萬言籲何其詳且博也夫醫之道大矣自神農黃帝岐伯雷公而下無非聖哲開其源賢智導其流故能拯黎元之疾苦贊天地之生育世道既降士大夫以此為技藝不屑為之而升之凡流故以至精至妙之理而出於至卑至淺之思其不能起人之疾反以夭其命者多矣此范文正公所以自謂不遇則顧為良醫前輩亦云治病而委之庸醫比之不慈不孝也抑興思之自昔卓然名家者如和緩扁鵲淳于意張仲景孫真人及脈訣等書其論醫也莫不以保養為先藥石為輔至於察形診脈必致辦於毫芒疑似之末而深痛夫世之醫者苟簡虛驕之習也是書所載大略舉矣而以序冠其前者顧乃以醫之伐病如將之伐敵當用背水陣以決勝是徒見夫華佗之說時出其間而或有以奇捷之方拯人之危者爾愚觀近世賢士有為症類本草者其說謂道經略載扁鵲數法其用藥猶是本草家意至漢淳于意及華佗等方今時有存者皆條理藥性惟仲景一部最為眾方之祖但其善診脈明氣候以意消息之爾至如刳腸剖臆刮骨續筋之法乃別術所得非神農家事至哉為論足以發明是書之大旨矣興既為辨其舛誤芟其蕪類而間以所聞於記錄者稍附益之且以其管見覆於公庶幾不負委屬之意云紹定改元孟夏望日門下士山陰諸葛興謹書</p>
<p>張杲醫說十卷四庫著錄自明以來翻刻改訂者有嘉靖癸卯鄧正初本嘉靖甲辰顧定芳本嘉靖丙午沈藩本萬曆己酉張堯直本朝鮮活字本日本翻印本周恭續編本其宋刊原本見於著錄者只此黃蕘圃汪閬源丁松生舊藏今在盔山書庫之十卷及群碧樓鬻之中央研究院之九卷經籍訪古志所載九十兩卷今存日本圖書寮者耳鄧正暗得於廠肆者無第二卷以明刻配補固不逮丁書之具足十卷丁書亦有殘損嘗以它本抄補字跡既劣與目錄亦不盡合丁氏嘗以沈藩十行本與此宋刊對勘惜其未見顧定芳本不能推見諸刻遞嬗之跡也今年春館中又購得顧本其行格一準宋本參校三書得失具見爰就宋本闕字依顧本補寫其全葉均脫者以顧本配之亟付景印以餉學者儻亦黃丁諸先生所欣許乎杲之家世見第三卷太素之妙條可補宋史方伎傳是書取材之富槧印之精提要及訪古志言之綦詳固今日治國醫研故書者所當胝沫抑吾聞時賢盛倡抽印四庫珍本之說妄謂閣書迻錄校勘率未精采似宜依據提要訪求公私藏庋初刻精印為之流布當愈於四庫抄胥之本謹舉此以為先河云癸酉夏五月鎮江柳詒徵。</p>
